
PRATARMĖ 


Ši knyga atsirado lyg koks intelektualinis nuotykis, kurio 
esmė slypėjo dviejų labai skirtingų aplinkybių sumaištyje. 
Viena lietė domėjimosį kryptį, kita — raiškos formas. 

Pirmoji — tai publicistinio rūpesčio mūsų viešuoju gyve- 
nimu aplinkybė. Ji vertė akademinį istoriką išlysti iš įprastinės 
mokslinio vienuolyno celės ir imti, Frederiko Beigbederio 
žodžiais tariant, kišti nosį į reikalus, kurie nėra mano... Vi- 
suomenės ir politikos lauko stebėjimas nuolat reikalavo savo 
istorinių žinių bei pilietinių patirčių patikrinimo. Vertė sieti 
galvojimus ir veiklą. Kitaip tariant, reikalavo viso to, ką lie- 
tuvių intelektualinių sąjūdžių istorijoje pabrėždavo Stasio 
Šalkauskio ar Vytauto Kavolio sukirpimo mąstytojai. T. y. 
mintis, kad intelektualinio veikimo negalima atskirti nuo 
pilietinio įsipareigojimo. Kišti nosį ne į savo reikalus yra tiesiog 
paprasto intelektualinio gyvenimo priedermė, kurią pamiršus, 
nukenčia ne tik gyvenimas, bet ir intelektas. 

Antroji aplinkybė — tai gana netikėta trumpo etiudo for- 
ma, kuri atsirado dėl pasiryžimo rašyti elektroniniam „OMNI 
laikas“. "Tiesa, pačiame tinklalapyje tai yra vadinama komen- 
tarais, tačiau man tai buvo savotiškos formos bei žanro iššūkis. 
Šiandieninio pasaulio komunikacijos greitis tapo kasdienybe. 
Kompiuteriniai tinklai, elektroninė žiniasklaida įtakoja ne tik 
mūsų pajėgumą orientuotis besikeičiančių įvykių sraute, bet 


nepastebimai keičia tiek mūsų galvojimo būdus, tiek kalbą. 


Nebūtinai tokia linkme, kokia stumia sms žinučių stilistika ar 
elektroninių tinklalapių anoniminiai komentatoriai delfi, o 
dabar ir „OMNI laikas“. Arogantiška savos pozicijos išraiška, 
paslėpus savo tapatumą tinklažmogių minioje, negali 
nepaveikti kalbėjimo stiliaus ir argumentavimo manieros. 

Tinklalapis reikalavo trumpo teksto. Skaityti kompiuterio 
ekrane ilgesnius išvedžiojimus yra kankynė. Tad šia linkme 
vedė sutartis su redakcija. Per trejus bendradarbiavimo 
„OMNI laikas“ metus daug kartų buvo išbandyta vieno pus- 
lapio dydžio Prokrusto lova, kurioje nori nenori tekdavo išsi- 
tekti. Rašyti trumpą etiudą reiškė nuolatinį pačios efekty- 
viausios kalbos ieškojimą. Ypač, jei buvo siekta aiškintis reiš- 
kinius, o ne įskandalinti įvykius. Kartais pasisekdavo, tačiau 
dažniausiai likdavo tas publicistikos artojams žinomas nepa- 
kankamumo ir nepasitenkinimo jausmas, verčiantis po kiek 
laiko grįžti atgal. 

Dar vienas dalykas turi būti ištartas pratarmėje. Pradėjus 
galvoje sukti lizdą minčiai išleisti šią knygą, pagalvojau, jog 
ji galėtų būti su karikatūromis. Bet neaprašinėjant įvykių, 
sunku tikėtis ir inspiracijų tradicinei karikatūrai. Ji turėjo 
būti abstrakti karikatūra, kuri derėtų su abstraktokais, iro- 
niškais ir — noriu tikėti — ne per daug rimtais rašiniais. Tas 
nerimtumas tikrai nebuvo atsitiktinis, bet programinis. Karti 
viešojo gyvenimo patirtis man nuolat šnibždėjo, kad mūsų 
gyvuliškas rimtumas ir išsilavinimo spragos yra kažkaip susi- 
jusios. Humoro stygius yra greta racionalumo spragų. Taip 
galvoti mane vertė ir senos, rašytinės Algirdo Juliaus Greimo 
pamokos. Jų esmė kadaise buvo profesoriaus suformuluota 
viename esė. Jis išsireiškė maždaug taip: Po Camus ir Sartre 


per daug rimtai į ką nors žiūrėti, ypač į save patį, yra labai 


nerimta... Nežiūriu į save per daug rimtai. Keliolikos metų 
politikavimo ir pilietinio dalyvavimo, analizavimo ir prog- 
nozavimo patirties būta tiek daug, kad galėjau suvokti indi- 
vidualių įžvalgų ribas. Nors būta ir pačių tamsiausių prog- 
nozių išsipildymo atvejų, kuriais techniškas prognozuotojas 
gali būti patenkintas, o eilinis Lietuvos pilietis karčiai nusi- 
vylęs. Pačioje knygoje straipsneliai iš dalies sugulė chronolo- 
gine tvarka. Tačiau, nors kiekvienas tekstas šiame rinkinyje 
turi tikslią datą, tik „OMNI laikas“ archyvas gali tiksliai pa- 
rodyti, kada kuris tekstas atsirado. 

Rašytojas Aleksas Dabulskis, išgirdęs apie mano paikus 
sumanymus, patarė ieškoti dailininkės Martos Stirbytės-Va- 
laikienės, su kuria rašytinio humoro ir karikatūros keliai buvo 
suvedę. Progai pasitaikius ir azartui aptemdžius protą, tą ir 
padariau. Bendradarbiavimas su karikatūros meistre man ir 
pačiam buvo prasmingas nuotykis. Kas iš to išėjo — tegul 
sprendžia maloningasis skaitytojas. 


Kaunas, 2004 metų birželis 


LIETUVIŠKA SAVIJAUTA 


PRIEIGOS 


Gero gyvenimo suvokimas lietuviškojoje kasdienybėje išties 
įgyja svarbiausiuosius laukinio kapitalizmo epochos bruo- 
žus. Čia turimas omenyje tam tikrų geresnio gyvenimo įvaiz- 
džių artikuliavimas. Kas gera ir kas bloga, kas malonu ir kas 
bjauru, kas gražu ir negražu — atsakyti į tuos klausimus prie- 
šokiais bando savo kalbėjimuose ir rašiniuose intelektualai, 
savo galiomis susirūpinę valdžios pamokslautojai ir naujo- 
mis architektūros puošmenimis arba limuzinų posūkiais lie- 
tuvių naujaturčiai. 

Svajonės yra būtinos, kad ir kaip retai iki galo išsipildo. 
Todėl įdomu paklausinėti įmanomus šaltinius, kaip toli ati- 
trūksta mūsų kasdienybės pasiūla nuo įsivaizdavimų ar sva- 
jonių poreikių. Juk neabejotina, kad vaizduotė keičiasi grei- 
čiau už gebėjimus ją įkūnyti. Dar daugiau, dabartis labai 
toli išskyrė naujus lietuviškus gero gyvenimo įsivaizdavimus 
su realybe. Išorinės informacijos srautas pasiekė beveik po- 
tvynio lygį tuo metu, kai žlugo senoji pramonė, išaugo ne- 
darbas, sustiprėjo socialinių autsaiderių neviltis ir prasimu- 
šėlių į elito priemenę pasitenkinimas. Iš išorės mus pasiekė 
pirmiausia „muilo operos“ arba vaizdiniai tokio gyvenimo, 
kurio iš tikro niekur nėra. Ir buvo neįmanoma perspėti rojų 
ant žemės įsisvajojusią publiką. „Santa Barbaros“ fikcija, tran- 


sliuojama visais įmanomais kanalais, užpildė informacinę nišą, 

kuri atsirado per ilgus uždaro sovietinio gyvenimo dešimt- 
mečius ir kurios negali esmingai sumažinti turistų iš Lietu- 
vos skaičius. Ne ką geriau su tūkstančiais padėvėtų automo- 
bilių prekiautojais ar laikinais ir nelegaliais uždarbio emig- 
rantais: tikrasis vakariečių gyvenimas daugumai lieka 
pridengtas turistinių bukletų, kelio ženklų ar įstaigų, kurių 
reikia saugotis, iškabų. Tai sąlygoja išsiveržusio iš sovietinio 
narvo žmogaus dezorientaciją, tapatumo lūžius, norą laimė- 
ti viską iš karto, gyventi rusiškos ruletės sąlygomis, dedant 
pinigus į visokius holdingus arba žaidžiant loterijose. Laimi 
vienas, tūkstančiai skaudžiai nusivilia. Gal tai yra vienas iš 
būdų aiškinti nevilties lygį ir savižudybių skaičius? 

Nenuostabu, kad stinga tam tikro imuniteto ir gebėjimo 
atskirti iliuzijas nuo realijų. Tradicinių Vakarų buržua ver- 
tybių skalė leido nutuokti, kad pinigai nepadaromi per vie- 
ną naktį. Visiškai aišku, kad vakariečiai kitaip žiūri reklami- 
nius klipus ir „muilo operas“. Jie atsparesni žinodami, kad 
reklama visad meluoja. Tas pats pasakytina apie būsenas, 
įsiropštus į valdžios viršūnes. Ten jau seniai aišku, kad pa- 
doriai gyventi galima ir nesėdint valdiškose vietose. Public 
servant statusas nėra nei perdėtai garbus, nei beribiai vertin- 
gas. Senasis ir klasiškas valdžios subsidiarumo principas pa- 
lieka kur kas daugiau vietos pilietinei visuomenei ir priva- 
čiam gyvenimui. Nebūti valdžioje — nebūtinai reiškia paže- 
minimo pavojų. Nebūtina užsiropšti valdžion, kad galėtumei 
naudotis visomis pilietinėmis laisvėmis ir mokesčių mokėto- 
jo teisėmis. 

Kadaise Lietuvoje populiarus klausimas — „kuo būsi, kai 
užaugsi“, kurio augesni žmonės — tėvai, dėdės ir tetos — mėg- 


davo klausti vaikų, dabar pritilo. Ar nerodo tai tam tikro su- 


trikimo tradiciniuose, anuomet tipiniuose gero gyvenimo, vai- 
kams siektinos ateities įsivaizdavimuose? Gal nebeklausiama, 
nes nežinia, kaip reaguoti, išgirdus bet kokį atsakymą? Gerai 
nebeskambės žodžiai, jog norima būti kosmonautu... Kodėl? 
Gal sugriuvus seniesiems uždaro sovietinės visuomenės pa- 
saulio egzistenciniams orientyrams, patiems tėvams ir sene- 
liams nebeistengiant įveikti nevilties ir susitaikyti su gyveni- 
mo iššūkiais, burnose įšąla pamokymai saviesiems palikuo- 
nims? Bijau, kad tokio sutrikimo ženklai neaplenkia nei 
strategijas kuriančių institucijų, nei ugdymo, nei valdžios įstai- 
gų. Belūkuriuojant rimtesnių sociologinių įžvalgų ir svares- 
nių mokslinių argumentų, verta pasvarstyti tris, mano galva, 
svarbiausius, ryškiausiai išsiskiriančius laiptus į dangų, arba tuos 
tris svarbiausius kelius į šviesią ateitį, ties kurios sankryžomis 
susigrūda daugiausiai mokslo žinių ir profesijų siekiančios mū- 
sų jaunuomenės, ir ne tik jos. 

Pirmieji laiptai veda į valdžią, antrieji — į turtą, o trečiai- 
siais tikimasi perlipti ganėtinai uždaros, ribotų galimybių 
mūsų kasdienybės sieną ir ieškoti laimės svetur, t.y. emigra- 
cijoje. Šia pasakiška triada (trijų kelių sankirta dažniausiai 
pasitinka lietuviškų pasakų herojų) apsiribojama, nes tiki- 


ma, jog tai patys lemtingiausi keliai į įsivaizduojamą laimę. 

„DIEDOVŠČYNA“ 
ARBA VISŲ ŠALIŲ PROLETARAI, VIENI KITUS 


Kodėl pastebimas toks didžiulis jaunuomenės veržimasis į 
teisės studijas visuomenėje, kur nepasitikėjimas teismais ir 
policija toks didelis, kad nuolat prisimeni Šekspyrą (“The 
first ching we do, let's kill all che lawers...", Henry VI, 2)? 
Kodėl taip stipriai siekiama to, kas dvelkia beveik visuoti- 
niu nepasitikėjimu? Kodėl politikos mokslai ir viešasis admi- 
nistravimas suburia prie universitetų durų tiek gabaus jauni- 
mo, kada politinė veikla ir valdininkų gyvenimas yra tik TV 
pasityčiojimo objektas? Paradoksalaus niekinančio požiūrio ir 
geidulingo veržimosi susiplakimas. Žinoma, tokių keisteny- 
bių galima pririnkti daug, ypač jei ištrauksime iš mūsų socio- 
loginių tyrimų kontekstų reikiamus epizodus. Ar ne keista, 
kad kone vieningai nepasitikint valdžia (ypač teismine), be- 
veik 80 nuošimčių mūsų piliečių — nepriklausomai nuo am- 
žiaus(!) — yra įsitikinę, kad už jų asmeninius gyvenimus yra 


atsakinga valstybė? 


Žinoma, galime tarti, kad kolektyvinės nuojautos šitaip 
reaguoja į dabartinio politinio elito intelektinę impotenciją, 
pasigendant keletos šimtų protingų, išsilavinusių ir neko- 
rumpuotų valdininkų ir siekiant pakeisti prastą elitą geres- 
niu. Tačiau dar labiau tikėtina, jog; tai liudija išsivadavusių 
sovietinės valstybės baudžiauninkų nenorą būti pastumdė- 
liais ir primityviai valdomais. Jaunuomenei, beieškančiai sa- 
vo kelių į gerą gyvenimą, tai itin svarbus siekinys. Lygiai 
taip pat galima atpažinti beribį norą valdyti kitus, tartum 
tik būdamas viršesnis už kitus gali pasitenkinti kasdienybe. 
Tai išties sudėtinga pokomunistinės liaudies savybė, kuri be 
specialių sociopsichoanalitinių procedūrų vargiai gali būti 
suprasta ir aprašyta. 

Bejėgiškumo prieš valstybės aparatą prisiminimai, kurių už- 
miršti neleidžia šiuolaikinių valdininkų elgsenos, sąlygoja pa- 
trauklų kompensacijos būdą — valdyti kitus ir viešpatauti. Tik 
taip realizuojasi socialinio nevisavertiškumo kompleksas, pa- 
veldėtas iš epochos, kurioje diedovščyna (vyresnybės savivalė) 
nuspalvino ne tik kariuomenės nestatutinius santykius, bet 
sovietinės visuomenės gyvenimą. Smurtas prieš silpnesnį — psi- 
chologai paliudys — atsiranda iš patirtų pažeminimų. Sovietų 
armijoje tarnavę žino, kad iš naujokų nesityčiojo tik tie diedai 
(vyresnieji kariai), kurie patys naujokais būdami nepasidavė, 
nesižemino ir gynė savo žmogišką orumą. 

V. Kavolis nepasibaigusio išsivadavimo periodu pavadino Pir- 
mosios Respublikos laikotarpį. Stebint dabartinę mūsų visuo- 
menę, pakištą po stamantriu biurokratijos kiautu, atrodo, jog 
lietuviai darsyk per paskutinį šimtą metų išsivadavo tiek, kad 
nebenori būti baudžiauninkais, bet ne tiek, kad nebenorėtų 


turėti baudžiauninkų. Per dainuojančią revoliuciją jie įgijo tik 

pusę laisvės, nesuprasdami, kad valdyti ir administruoti kitus 
yra antroji nelaisvės pusė. Laukinio kapitalizmo laisvė yra labai 
reikli jos subjektui. Jis turi būti drąsus, veržlus, stiprus ir galin- 
gas. Galios viešpatystės ribos yra atpažįstamos pagal skustas gal- 
vas ant plačių pečių vienoje pusėje ir LRS ar LRV automobilių 
numerius — kitoje. Tarp šių socialinių riboženklių skleidžiasi 
bejėgiškumo, tamsos, baimės, valdininkiškos arogancijos, kas- 
dienio smulkaus pasityčiojimo iš kokius nors parašus renkančio 
paprasto žmogaus, masinės smulkiosios korupcijos pasaulėlis. 
Atrodo, jog tiktai tam tikrą socialinį rangą pasiekęs pilietis Lie- 
tuvoje jaučiasi maždaug; tikras, kad jo mokesčiai grįš jam socia- 
linėmis paslaugomis. Tai gal net svarbiau už vagnoriškus aukš- 
tojo biurokratijos luomo atlyginimus ir korupcinio medaus ga- 
limybes, dalijant licencijas, sertifikatus ir prižiūrint konkursus. 

Gero gyvenimo siejimas su pozicija valdžios hierarchijoje yra 
akivaizdžiai dominuojantis. Biurokratija be dūsavimų perėmė 
sovietmečio liaudies tarnų susirūpinimą savo pačių padėtimi. 
Pasikeitus valdžiai, demokratiniai institutai pareikalavo išties la- 
bai daug naujų pajėgų. Ko gero, net daug daugiau, negu jų 
turėta. Patekimas į naująją nomenklatūrą, kurią jaukiai gina 
tariamai europietiškas valstybės tarnybos įstatymas, vilioja pa- 
didėjusiu saugumo ir galios (potencialumo) jausmu. Galimybė 
jaustis svarbesniam ir įgalesniam vilioja ropštis valdžios laiptais į 
dangų. Akivaizdu, kad lietuviškas posovietinis socialinis libido 
vis dar labai drastiškai dalija žmones į imančius ir atsiduodan- 
čius, vis dar aitrina beribį siekimą pasikeisti vietomis. 

Laisvo piliečio kelias visad yra grublėtesnis negu nelaisvo 
valdžios arimo artojo. Laisvė ir savigarba Lietuvoje per bran- 
giai kainuoja, todėl orientavimasis į ją užima tik nedidelę 


dalį gero gyvenimo ateities horizonto. 


LAIMĖS ŠULINIŲ ŠALIS 


Per Kalėdas ne tik norisi vaikams ir anūkams sekti stebukli- 
nes pasakas, bet ir pačiam bent akimirką užsimiršti, tikint 
stebuklu, kurio nei nupirksi, nei parduosi. 

Tačiau šiandieninę Lietuvą norisi pavadinti laimės šuli- 
nių šalimi ne dėl tikėjimo šventiniu stebuklu. Milžiniškų 
hyper parduotuvynų (nekyla ranka rašyti parduotuvių) augi- 
mas ir vartotojų viliojimo pirkimų stebuklais bumas pava- 
dintinas praėjusių metų būdingiausiu bruožu. 

Lietuviai niekad nebuvo plačiai išgarsėję pirkliai — jie daž- 
niau didžiuodavosi esą karių ir valstiečių (rečiau — poetų) 
tauta. Prieš keliasdešimt ar keliolika metų jie patys tokiais 
esant įsivaizdavo gruzinus, lenkus ar žydus. Tačiau per labai 
trumpą laiką mes išmokome to, ką kitos tautos ugdė per 
šimtmečius. Ir ačiū Dievui. Tai, kad pirkimai gali būti ska- 
tinami įvairiais žaidimais, lošimais ar loterijomis, yra žino- 
ma labai senai. Senose laisvose rinkose prie to įprasta: rekla- 
miniai triukai, nuolaidų kuponai, žaidimų pasiūlymai pir- 
kėjų pašto dėžutėse — vienų skaitomi, kitų iškart metami į 
šiukšliadėžes — visa tai yra specialaus dėmesio nereikalaujan- 
ti kasdienybė. Ten kaina, nuolaida ir kokybė lemia truputė- 
lį daugiau — bet tuos dalykus ne iš karto pažinsi. Kodėl apie 
tai susimąstytina dabartinėje Lietuvoje? 

Pirkliai mokosi labai greitai. Padarytos klaidos, skirtingai 


negu valdininkų pasaulyje, labai greitai pastebimos, nes at- 

sirūgsta nuosavomis sąskaitomis. Tad nedrįsčiau abejoti Jai- 
mės šulinių efektu pardavimams. Čia jokiu būdu nenorima 
kreiptis į senus valstietiškus refleksus, kurie neretai turi įta- 
kos intelektinės veiklos adeptams, ir imtis kritikuoti komer- 
cijos verslo žmones. Jie daro ir darys viską, kad augtų apy- 
varta ir pelnas. Priešingai, stebintis verslumo kokybės augi- 
mu norisi paklausinėti savo gyvenamosios aplinkos, kodėl 
būtent šie reklaminiai triukai šiandien duoda didžiausią pir- 
kimo stimulą mūsų neturtingai liaudžiai. Kitaip tariant, no- 
risi galvoti ne apie prekybininkų gildijos, bet apie vartotojų 
minios polinkius. Ar išlošimo viltis neišduoda kitų svarbių 
pereinamojo laikotarpio žmogaus sąmonės bruožų? 

Išlošimas visada yra priešpriešintinas kasdieniam triūsui, 
kuriuo aitvarai greitai nepriviliojami. Išlošimas yra kasdie- 
nybės priešprieša. Štai dėl ko laimės šuliniai nuo seno buvo 
šventinių festivalių, karnavalų ar labdaros pobūvių būtina 
dalis. Visas kitas tarpšventinis laikas būdavo skirtas darbui, 
kasdieniam uždarbiui ir lėtam turto kaupimui. Porevoliuci- 
niame laikotarpyje pirmoji verslo banga, ko gero, pavadinti- 
na negailestingo žaidimo — rusiškos ruletės vardu. Ja kasdien 
viliojosi žaisti tiek spalvotų metalų, tiek naftos ar medvilnės 
trumpalaikiai prekiautojai, tiek investuotojai ar indėlinin- 
kai. Žaidimų pabaiga nebuvo netikėta, veikiau dėsninga ir 
nemaloni. 

Dabartinio žaidimų bumo prigimtis yra truputėlį pana- 
ši. Tiek vieni, tiek kiti lošėjai labiau linksta pasikliauti lai- 
me, bet ne ilgalaikio triūso nauda savo ir artimųjų gyveni- 
mui. Tiek vieniems, tiek kitiems nereikėjo daug proto — dau- 
giau ryžto ir išradingumo. Tačiau skirtumai taip pat dideli. 


Ankstesni azartinės ruletės žaidėjai rizikavo viskuo — nuo daik- 


tų iki gyvybės. Dabartinis vartotojiško žaidimo žaidėjas rizi- 
kuoja labai nedaug; jis arba nusiperka daiktą, be kurio pui- 
kiausiai apsieitų, arba perka daug daugiau, negu namų ūkio 
logika verstų manyti, kad reikia. Ypač per pasninką. Kodėl 
taip yra? Atsakyti sunkiau, negu klausimo, kodėl perkama 
dukart daugiau, negu uždirbama, atveju. Viena iš tikrintinų 
prielaidų yra tokia — vartojimo psichozė yra sietina su pasi- 
metimo ir depresijos kompensavimo siekiu. Esant tokiai ne- 
vienareikšmei būsenai yra visiškai suprantamas lošėjų mi- 
nios augimas. Tai tik koncentruota tos pačios iliuzijos išraiška. 

Šiandien pabandykime patikėti, kad laimės šuliniai išduo- 
da ne tik dideles geresnio mūsų gyvenimo viltis, bet ir ne- 
drąsiai išsiskleidžiantį tikėjimo savimi stebuklą. Bent per Ka- 
lėdas leiskim sau patikėti, kad galime beveik viską: mokytis 
ir keistis, išsaugoti savas tradicijas ir prisitaikyti prie laiko 
iššūkių, turtėti ir džiaugtis, kad turtėja tavo kaimynas, ga- 
liausiai — sunkiais darbais prisišaukti aitvarus. Kitu laiku tai 
būtų banalybė. Tačiau dabar yra Kalėdos — stebuklų išsipil- 
dymo metas. Sėkmės! 

NE MANO PUPOS, NE MANO KIAULĖS 


Lietuviškos patarlės žodžiais pavadinti samprotavimai apie 
mūsų domėjimąsi (arba, tiksliau, nesidomėjimą) kaimyni- 
nių arba panašaus likimo šalių gyvenimu. Įrodinėti lietuviš- 
kos žiniasklaidos neįgalumą atpažinti svarbias mums visiems 
lenkų, slovakų ar vengrų pereinamojo laikmečio pamokas — 
tai tas pats, kas laužti atrakintas duris. 

Lietuviškas akiratis, regis, toliau formuojasi ir yra formuo- 
jamas pagal senus (nedrįstu tarti — sovietinius) principus. Kaip 
prieš keliolika metų TASS arba „centrinė“ TV buvo lyg koks 
švyturys lietuviškiems spaudos laiveliams, taip dabar CNN ir 
keli interneto šaltiniai pasako, kas mums svarbu. Skirtumas 
tik tas, kad sovietiniams pasaulinio socializmo proceso švytu- 
riams rūpėjo solidarizuoti homo sovieticus su „išsivadavimo“ ju- 
dėjimo partneriais (turėtume pripažinti, jog ikiinternetinia- 
me sovietmetyje tai, šiaip ar taip, didino kad ir paviršutinišką 
domėjimąsi pasaulio įvykiais), o dabar pirmiausia rūpi, kokia 
iš to nauda mums arba abstrakčiai Lietuvai. 

Kadangi amerikiečių TV žinių gigantui visai nesvarbu, 
kuo gyvena čekų miestelėnai arba latvių žemdirbiai — mes 
taip pat nustojame tuo rūpintis, nors paprasta išmintis šnibž- 
da, kad mokytis reikia pirmiausia iš panašaus likimo kaimy- 
nų. Ir jie, ir mes apgraibomis, su skandalais ir permainų 
baime, skausmingai mokydamiesi iš savo nesėkmių judame 


ten pat, kur ir mes įsivaizduojame save judant. Kita vertus, 


lietuviškos kantrybės užtenka vos kelioms paroms sekti kad 
ir pasaulinės antiteroristinės kampanijos peripetijas, vietoj 
žinių dažniausiai pasitenkinama kelių autoritetų vertinimais. 
Po pasaulio stebėjimo per vieną sovietinės TV vaizdo ka- 
merą atėjo informacijos tvanas, kuriame žinotinus arba pažin- 
tinus dalykus atsirenkam pagal jau susiformavusius refleksus. 
Didysis pasaulis dar netapo savas, nes mes patys lyg nesavi, 
lyg neatpažinę savojo ir geistino tapatumo. Todėl, viena ver- 
tus, tik savimi tesirūpiname, kita vertus — labai daug praran- 
dame, tenkindamiesi kitų sugromuluota, bet mūsų gyveni- 
mo reikmėms abejinga informacija. Artimiausių kaimynų gy- 
venimai tampa nebereikalingų pamokų šaltiniai. O gal mus 
veikia kolektyviniai nevisavertiškumo kompleksai, kurie vietoj 
solidarumo su buvusiais vieno lagerio kaliniais verčia mus vengti 
bet kokio traumuojančios patirties priminimo? Čia lengviau 
atpažinti knietinčius klausimus negu rasti rišlius atsakymus. 
Kiek paradoksali padėtis susiklosto Rusijos atveju. Spaudoje 
jai lieka ne itin svarbaus pamestinuko vaidmuo, o daugiakana- 
lės TV stotys Lietuvoje transliuoja po tris keturias rusų progra- 
mas. Viena vertus, lietuviškos TV banalybės, antra vertus, kitų 
pasaulio kalbų nemokėjimo vejami TV vartotojai susigyvena su 
atrakcinga rusų programų ir filmų pasiūla. Tačiau ar domimasi 
pačia Rusija? Įtarčiau, kad sekamas tik galimo pavojaus baro- 
metras, o visas vidinis gyvenimas, konkrečios žinios apie ūkinės, 
socialinės, kultūrinės politikos žingsnius mūsų nedomina. Ne- 
sigirdi diskusijų, kurią provokuotų rimtesnė rusiška spauda, kuri 
neskaitoma lygiai kaip „The New York Revue of Books“ arba 
„The Herald Tribune". Ne mano pupos, ne mano kiaulės. 
Pasaulis nūdien suvokiamas itin fragmentiškai ir simbo- 


liškai. Maždaug taip, kaip Estijos įvaizdis vidutinio lietuvio 

akyse. Toks neraštingumo ir technokratinio abejingumo mi- 
šinys chaotiško informacijos srauto akivaizdoje grasinasi spar- 
taus stereotipų atsiradimo reiškiniu. O stereotipiška galvo- 
sena atveria vartus visokiausiems prietarams, kurių neišsklai- 
do net skubotas ir pragmatiškas kalbų mokymasis. Žinoma, 
ne viskas blogai su kalbų „mokėjimu“: šiaip ar taip, jis lei- 


džia paskaityti geras knygas. 


ADS! 


Ar nepastebite, kaip reaguoja jūsų automobilį sustabdęs po- 
licininkas, jei jūs nesate Vyriausybės ar Seimo narys, nenu- 
sižengėte taisyklėms ir dar paklausėte: „Atleiskit, pareigūne, 
neišgirdau jūsų pavardės?“ Mano patirtis rodo, kad tokiu 
atveju policininkas dažniausiai užsirūstina, o kur nors toliau 
provincijoje net nustemba, nors protokolinius reikalavimus 
greičiausiai žino net jis. 

Kokia to priežastis ir kodėl paprastam pareigūnui, galin- 
čiam prieš neatpažintą važinėjantį Lietuvos pilietį parodyti 
savo teisėtą galią, yra nemalonu turėti vardą ir pavardę. Daug 
kas pagalvotų, jog toks pareigūnas būtinai yra korumpuotas 
ir todėl jam patogiau anonimiškai slėptis po uniforma. Bet 
šitokia versija būtų pagrįsta tik tuomet, jei jus sustabdė už 
akivaizdų nusižengimą taisyklėms (pvz., viršijote leistiną grei- 
tį). Mūsų klausimo atveju taip nėra: jus paprasčiausiai su- 
stabdė ir sumurmėjo (90 nuošimčių), jog tai - dokumentų 
patikrinimas. Kadangi šis tekstas ne apie smulkiąją kasdienę 
korupciją, tad mano darbinė prielaida yra visai kitokia: tai 
veikiausiai susiję su ADS. 

Apibrėžimas: ADS (asmenybės deficito sindromas), skir- 
tingai nuo AIDS, nėra nei kokia nors liga, nei koks nors rim- 
tas, pripažintas akademinis terminas. Tai tik darbinė akro- 
nimo versija, pusiau juokais nukalta vienam atsitiktiniam 


samprotavimui apie tipingą posovietinei šaliai savybę. Sa- 

kau, atsitiktiniam, nes rimtus tyrimus turėtų daryti sociali- 
nės psichologijos ar sociologijos profesionalai. Kita vertus, 
skirtingai nuo AIDS, ADS yra praeinanti ir silpnėjanti savy- 
bė, priklausomai nuo laiko nuotolio, skiriančio mus ir sovie- 
tinę kasdienybę. 

Jau yra pakankamai daug diskutuota apie reiškinį, stebi- 
nantį ne tik užsieniečius, bet jau ir mus pačius, kuris atsi- 
skleidžia telefoninių pokalbių užuomazgoje. Valdininkus, pa- 
kėlus ragelį, jau verčia prisistatyti, tačiau privataus ragelio 
savininkas vis vien daugiausiai ištars tik tradicinį „alio“. Kita 
vertus, jei bandytume skaičiuoti, kiek kartų pareigūnas pir- 
ma pasakys savo pavardę, o tik paskui įstaigos pavadinimą, 
neabejojant gautume atsakymą, kad labai retai. Daug daž- 
niau atsitiks priešingai: įstaiga, o tik po to (ir tai ne visada) — 
vardas ir pavardė. Tai ADS, pamanau. Itin supaprastintai 
sakant, institucija, ypač susijusi su valstybės įgaliojimais, vi- 
sai užgožia pareigūno asmenybės vertę prieš jį patį. 

Tai nėra koks nors asmeninis bruožas ar nusikaltimas — 
tai kolektyvinė mentalinė savybė. Todėl etatistinėje valsty- 
bėje tik užimama vieta valdžios hierarchijoje leidžia save su- 
svarbinti tiek, kad asmens vardas pranoksta asmens kodą ir 
nustoja būti bereikšmis. Priešingai, naujasis VIP jau nori 
būti asmeniškai atpažintas kaip išimtis iš masinės bevardžių 
minios. Šiais laikais susireikšminimo prielaidos, be abejo- 
nės, gali būti sietinos su visomis valdžiomis, įskaitant ketvir- 
tąją, ir turtu. Kiek kartų girdėtas skambinančiojo prisistaty- 
mas: „Čia jus trukdo toks ir toks laikraštis...“ 

Savo amerikiečių kolegų paakintas, esu išbandęs tokį ADS 
testą JAV ir Lietuvos studentų auditorijose. Susipažįstant 


studentai paprašomi individualiai surašyti penkis svarbiau- 


sius bruožus, kas jie tokie. Rezultatai JAV universitete daž- 
niausiai būna pakankamai tipingi: amerikiečių jaunuoliai pir- 
miausia parašo savo vardą ir pavardę, po to varijuoja lytis, 
rasė arba užsiėmimas, dar po to dažniausiai pažymima mies- 
tas, valstija ar „amerikietis“. Jei studentas yra atvykęs iš Ry- 
tų arba Vidurio Rytų Europos — jis pirmiausia akcentuos 
savo kolektyvinį tapatumą, tautą arba šalį. Pirmiausia, žino- 
ma, susieji tai su faktu, kad jis jaučiasi atvykėliu. Tačiau 
palyginkime su rezultatais Lietuvoje — keliskart išbandžius 
— jie bus panašūs. Retas kuris pirmiausia pabrėš esąs pir- 
miausia asmuo, turintis vardą ir pavardę. Alfa ir omega. 
Pereinamojoje visuomenėje geriausia skaityti Stendalį, ypač 
„Raudona ir juoda“. Dramatiškas prastakilmio veržimasis į 
visuomenės hierarchiją, siekimas tapti kuo nors svarbiu anais 
laikais net įgijo specialų terminą tokiam tipui pažymėti. Nuo 
prancūziško žodžio, žyminčio prasimušėlį, atėjo parvienari- 
jus. Išsilavinę mūsų protėviai jį vartojo XIX amžiuje. Dabar 
tą terminą būtų galima pakartotinai patikrinti Lietuvių kal- 
bos komisijoje. Arba galėtume tikėti, kad archajiškas žody- 
nas bus vis mažiau reikalingas didėjant suvokimui, jog ne- 
būtina kuo nors valdžioje tapti, kad būtumei sau žmogus, 


kaip sakė Vydūnas. 

“I'VE GOT A STYLE", ARBA 
STILIUS NUO MANIEROS IKI ESMĖS... 


Dabartinių penkiasdešimtmečių vaikystėje buvo vartojamas 
žodis „stiliaga“, skirtas pavydžiam madų besivaikančio jau- 
nuolio apibūdinimui. Tik neseniai „Stiliumi“ buvo pava- 
dinti lietuviškos žiniasklaidos pavyzdžiai. Tačiau nei apie vie- 
ną, nei apie kitą stilių čia nekalbėsime. Nebent turėtume 
omeny kai kuriuos galimus „Skamp“ eurovizinio kūrinėlio 
angliško pavadinimo niuansus. 

“Le style est home meme“ („Stilius yra pats žmogus“) — 
liudija išmintingo prancūzo Buffono epigrama. Stilius yra 
žmogus. Istorijoje stilius kaip tam tikra savybė yra atpažįsta- 
mas labai įvairiose kultūros srityse, kurios buvo puoselėja- 
mos ilgus dešimtmečius. Tradiciškai stilius, nors stebėtinai 
sunkiai apčiuopiamas, reiškė aiškumo arba skaidrumo dory- 
bę. Kita vertus, jis yra lyg tas garsiojo vokiečių istoriko Leo- 
poldo von Rankės apibūdintas Venecijos ambasadorius: daug 
pakeliavęs, išskirtinai apsitrynęs ir galintis prisitaikyti, labai 
informuotas ir — įdėmiai patyrinėjus — nuostabiai neišmin- 
tingas ir nesantūrus. Bet kuriuo atveju stilius leidžia atpa- 
žinti jei ne visą žmogų, tai bent dalį žmogaus. 

Visuomenės lūžių laiku, kuriame gyvena Lietuva, viešojo 
gyvenimo stiliaus pasikeitimas pirmiausia paliečia elitą, ku- 
ris savaime nereiškia jokios kultūrinės kokybės — tik pliką 
faktą, jog tam tikra dalis žmonių yra galios, turto ir informa- 


cijos garsybės lauko paviršiuje. Jie visi iš(si)garsėja. Jie visada 


turi gerai žinomus vardus ir pavardes, skirtingai nuo bevar- 
džių iš minios. Jie rodo save ir kitus, todėl yra aplinkybių 
verčiami spėriai įsivaidinti į naujuosius vaidmenis. Kuo atsi- 
tiktinesnis kultūrinis nebrendyla pakliūva į šį lauką, tuo de- 
monstratyvesnis yra jo bandymas atrodyti. Atrodyti — tai vie- 
tinis reiškinys, kurį savo įžvalgiame straipsnyje yra kedenęs 
Ričardas Gavelis. Naujieji labiausiai susireikšmina. Jau yra 
įgyti namai, nauji automobiliai, pigūs smokingai, bet dar 
ne veidai ir ne akys. Dar ne mintys. Naujiesiems turtuo- 
liams ir naujiesiems VIP visi stiliaus daiktai — dar tik gotiki- 
nis portalas betoniniame statinio bloke. 

Taip, stilius yra sunkiau apčiuopiamas nei eilinis herojus 
lietuviškame „Stiliuje“. Jį sunku įrodyti, kaip ir faktą, kad nū- 
dien labiau nei anksčiau Vilniaus operos ir baleto teatre dau- 
giausiai darbinių šnabždesių girdėti būtent skambant kanti- 
lenai. Lyg krūvelės naujų išrinktųjų norėtų pasirodyti esą aukš- 
tesni už visą tai, kam reikia subtilaus įsiklausymo. Net išskirtinai 
kviestinėje ir solidžioje publikoje gali išsiskirti girtas VIP, kuris 
lyg koks Rabelais herojus vemia susikaupusios publikos aki- 
vaizdoje. Po to prablaivėjęs šmėžuoja tolesniame aukštuome- 
nės spektaklyje, tartum nieko nebūtų atsitikę. Tai yra įmano- 
ma net per lietuviškas nacionalines šventes. Akivaizdu, kad 
naujieji VIP net ir dabar ne visada įstengia atsispirti sovietinių 
nomenklatūrininkų rojaus vilionėms: taisyklės kuriamos pa- 
valdiniams, o viešpačio pasitenkinimą suteikia tik galimybė 
demonstratyviai jų nesilaikyti. „He's got a style..." 

Kita vertus, jei šiandienos stiliumi laikytume skaidrumo 
ir aiškumo dorybės apraiškas, galėtume pastebėti, kad yra 
žymių pokyčių. Vis labiau tikro stiliaus — be ezopinės ma- 


nieros ir biurokratinės patetikos — bruožų galime atpažinti 

dar tik pradėjusioje viešo įsipareigojančio gyvenimo kelią jau- 
nuomenėje. Tie, kurie Vasario 16-osios pavakary bevardžiai 
vaikščiojo pavasariškai gyvose Vilniaus ar Kauno aikštėse, ku- 
riose seno stiliaus minėjimus jau išstūmė šventė, pritraukian- 
ti jaunuosius, galėjo daug kuo pasidžiaugti. Jaunųjų šventės 
kalbėtojų padarytas įspūdis iki dabar aptarinėjamas. 
Panašius bruožus buvo galima atpažinti Prezidentūroje 
pristatant konkursinės komisijos apdovanotus Lietuvos atei- 
ties iki 2020 scenarijus. Jaunųjų balsas — be baimės atrodyti 
naiviais svajokliais, demonstravo tai, kas skaidru ir aišku. Tai 
teikia vilties, jog represyvios didaktikos mažiau patyrusi kar- 
ta pamažu atsiveria laisvai asmenybei, nebūtinai iki sužvėrė- 
jimo siekiančiai kuo nors valdžioje ar informacijos garsybėje 
tapti. „...There's nothing worse than becoming important“ 
— kol kas angliškai taria literatūrinis herojus. Tačiau, įtarki- 
me, lietuviška tų žodžių prasmė bus vis labiau suprantama 
tiems, kurie be nevisavertiškumo kompleksų šiandien dai- 


nuoja „I've got a style“... 


———— 


72-ŲJŲ PAVASARIS — ATMINTIS, EMOCIJOS IR PENSIJOS 


Gegužės 13-ąją, erdviame ir permatomame Kauno restorane 
„Miesto sodas“, per du šimtus „Santaros-Šviesos“ klubo na- 
rių ir svečių parodos atidarymu, knygos apie Romą Kalantą 
ir styginių kvarteto „Collegium“ projekto „Tribute to 1972“ 
pristatymu pradėjo viešų renginių, skirtų Kauno pavasario — 
antisovietinių riaušių 30-mečiui paminėti — savaitę. 
Mindaugo Urbaičio kompozicija styginių kvartetui ir mu- 
šamiesiems, kurioje girdėjosi kultinės ano meto Kauno gat- 
vių rokmuzikos akordai, provokavo žilstančios 72-ųjų gene- 
racijos atminties proveržius, priminė jaunųjų maišto despe- 
ratišką energiją ir po to sekusį ilgametį pažeminimą, kurį 
patyrė dėl šio laisvės kvėptelėjimo šimtai jaunų žmonių. „Tri- 
bute to 1972“ suskambo lyg muzikinė duoklė tiems, kurie 
prieš trisdešimt metų buvo laisvi ir Laisvėje. Ką reiškė ta so- 
vietams nepageidautina muzika Lietuvos laisviesiems, liudija 


ir parodos pavadinimo paantraštė „Vinilo kelias“. 

Kita vertus, „Collegium“ ir būgnininkas Arvydas Jofė pa- 
rodė, kad, kaip ir prieš trisdešimt metų, kauniečiams muzi- 
kantams itin svarbu gyventi tuo pačiu ritmu, kuris pastebi- 
mas pasaulinėje diskografijoje. Neatsitiktinai programos pra- 
džioje skambėjo muzika iš kompaktinės plokštelės „Tribute 
to Led Zeppelin", kurią ne per seniausiai įgrojo garsūs ame- 
rikiečių styginiai kvartetai. 

Nežinia, ką tie akordai primena kitoje barikadų pusėje 
prieš trisdešimt metų stovėjusiems: sovietų valdžios, jos rep- 
resinio aparato, šaunių komjaunuolių-operatyvininkų ir uo- 
lių draugovininkų būrių atstovams. Gal tylią gėdą, kuri tikė- 
tina patriotinių kolaborantų, tiesiog lemties išprievartautų da- 
ryti kažką prieš savo valią, atveju? Neabejoju, kad tokių 
tautiškai nusiteikusių viešosios sovietinės tvarkos saugotojų 
būta. Tiktai lieka neatsakytas klausimas, kiek tokių būta tarp 
tūkstančių raudonos karjeros žmonių, galvojusių tik apie sa- 
vo asmeninę ir šeimyninę gerovę. 

72-ųjų trisdešimtmetis šiandien primena kitokius negu po- 
kario ginkluotos kovos su sovietais ir pralaimėjimo jiems pada- 
rinius. Ir viena, ir kita reiškė šimtus sužalotų likimų. Tačiau 
apie politkalinių ir tremtinių kančias jau prirašyta dešimtys kny- 
gų, o apie 72-ųjų kartos likimus dar rimtai nesusimąstyta isto- 
rikų ir politologų. Kuo baigėsi skausmingas Kauno hipio ir drą- 
saus žmogaus Vytauto Kaladės gyvenimo kelias po dvokiančias 
milicijos dabokles, ne vienam buvusias ir ilgų plaukų kirpyklo- 
mis, po kiek padoresnius teismus ar kalėjimus? Jis miręs ir pa- 
mirštas. Kiek neišsipildžiusių svajonių, sugadintų karjerų, die- 
nų, neviltyje pabaigtų su stikline ar adata rankoje? Jų vardų 
mes nežinome ir greičiausiai nesužinosime. 

Laisvės jaunuoliai nepadarė karjerų, kurios dabar viliotų 
valstybinių pensijų medžiotojus. Geriausiu atveju — kūrybi- 


nis darbas ar smulkus verslas, dažniau — emigracija, lyg bė- 
gimas nuo pažeistos, traumuojančios atminties. Jie negaudo 
raganų. Jie nereikalauja teisingumo ir kompensacijų. Jie laisvi 
ir nuo soviettarnių refleksų. Jie gyvena savo kuklius gyveni- 
mus, nesureikšmindami savęs ir nesidalydami prisiminimais. 
Bet nuo atminties lengvai nepabėgama. 

Gegužės 14-osios vakare, Kauno Muzikinio teatro sode- 
lyje bus atidengtas paminklas Romui Kalantai. Tikėkim, kad 
tai pagarbos visai 72-ųjų pavasario laisvūnų kartai ženklas. 

Gegužės 14-ąją, 13 val. Nepriklausomos Lietuvos Sei- 
mas svarstys valstybinių pensijų įstatymo pakeitimus, įgali- 
nančius mūsų mokesčių pinigus padalyti 72-ųjų metų kar- 


jeros žmonių pensijoms. Susitaikysim po to? 

APIE ATEITIES BAIMĘ IR ATEITIES SCENARIJUS 


Šventės yra geras laikas svajonėms. Tikėti jų išsipildymo ga- 
limybėmis — tai tas pats, kas tikėti Kalėdų Senelio dosnu- 
mu. Tai joks stebuklas ir jokiu būdu ne absurdas. Visame 
tame yra tiek prasmės, kiek pasirinkto gyvenimo žaidimo 
taisyklėse. Jų reikia laikytis, norint žaisti. 

Greta daugelio būdingų ypatumų praėję metai turėjo vie- 
ną specifinį ir galbūt simbolinį bruožą, kuris šmėkštelėjo 
"TV ekranuose ir spaudos puslapiuose. Neretų visuomenės 
budinimo iniciatyvų kaltininkas, savo veiklos dešimtmetį at- 
šventęs Atviros Lietuvos fondas kartu su Respublikos Prezi- 
dentūra paskelbė Lietuvos ateities scenarijaus iki 2020 m. 
konkursą. Sumanymo esmė buvo siekis paskatinti besimo- 
kančią ir bestudijuojančią jaunuomenę, akademinius sluoks- 
nius, nevyriausybinių organizacijų narius pradėti rišliau įsi- 
vaizduoti savąją ateitį. 

Argumentų, kodėl tai yra prasmingas veiksmas, galima 
būtų išvardyti keliolika, pradedant lietuvius erzinančiu fak- 
tu, kad estai tai jau padarė, ir baigiant nuolatiniais žmonių 
kaltinimais valdžiai, kad nėra jokios nacionalinės strategijos. 
Jau istorija tapusi Rolando Pakso Vyriausybė skelbėsi kaip- 
mat susidorosianti su tokios visa apimančios strategijos už- 
duotimis, bet taip ir nesuspėjo ką nors apčiuopiamo nuveik- 
ti. Įtarčiau, kad taip atsitiko ne tik dėl liberalų kabineto trum- 


po gyvavimo, bet ir dėl ydingo strategavimo proceso. Matyt, 


per didelės viltys buvo siejamos su aukščiausio biurokratinio 
aparato pajėgumu įsivaizduoti ateitį atokiau nuo partikulia- 
rinių-žinybinių interesų. 

Tačiau čia norėtųsi paliesti tik vieną mūsų visuomenės 
ypatybę, kuriai geriausiai tiktų ateities baimės pavadinimas. 
Svariau įrodyti, kiek dabartiniams lietuviams yra būdinga ši 
savybė, gali tik specialūs tyrimai, tačiau vargu ar kam nors 
kyla abejonė dėl to, kad viešajame kalbėjime yra išnykę atei- 
ties įsivaizdavimo pavyzdžiai. Prisiminkime Sąjūdžio mitin- 
gų kalbas: senąją tvarką verčiant, tikėjimas greitomis pozity- 
viomis ateities permainomis buvo išreiškiamas pačiais fan- 
tastiškiausiais vaizdiniais. Retai kada tie vaizdiniai atrasdavo 
sau vietą gerai apmąstytuose programiniuose dokumentuo- 
se, tačiau tai nepaneigia paties įsivaizdavimo fakto. 

Ar galima teigti, kad dabartinė ateities įsivaizdavimo bai- 
mė yra atsiradusi tik iš susidūrimo su porevoliucine realybe, 
daugeliui atnešusia didelius ir anksčiau nepatirtus sunku- 
mus? Mano prielaida būtų tokia: vulgariame lygyje ir masi- 
nių vilčių atveju — tai labai tikėtinas dalykas, tačiau esmė 
glūdi giliau. 

Ta karta, kuri pagal savo metus privalėtų suderinti egzis- 
tencinę patirtį su jaunatviška svajonių energija, t.y. maždaug 
keturiasdešimtmečiai, augo ir brendo sovietinės indoktrina- 
cijos sąlygomis, visuomenės mokslo paslaptis krimsdami iš 
vadovėlių, kuriuose šviesi komunizmo ateitis buvo privalo- 
mai išmokstamas dalykas. Tos ateities įgyvendinimo techni- 
ka rėmėsi penkmetiniais (rečiau — septynmetiniais) planais, 
kurie dažniausiai būdavo įgyvendinami per trumpesnį laiką. 
Daugelį būsimosios komunizmo ateities istorijų išties reikė- 


tų skirti prie scenarijų žanro, tačiau neabejotinai nesėkmin- 

gų scenarijų. Skaitmeninių-statistinių planų patirtis taip pat 
kiek nublanko, nors biurokratijos besąlygiški refleksai tokio 
planavimo įgūdžius greitai atgaivina. 

Dar viena iš to plaukianti savybė. Visuomenė, 80-čia nuo- 
šimčių tikinti, kad už viską jos gyvenime (įskaitant ateitį) 
yra atsakinga valdžia, yra naiviai susitaikiusi su viltimi, kad 
galima išrinkti tuos, kurie gali įsivaizduoti ateities kontūrus. 
Svajonių prievolė yra nusimetama nuo savo pečių ir, žino- 
ma, nusiviliama. 

ALF paskelbtas konkursas yra svajokliškas bandymas pa- 
skatinti tuos, kurie dar neprarado noro įsivaizduoti bendro 
gyvenimo perspektyvą. Veiksmas, pagrįstas tikėjimu, kad tik 
pilietinis spaudimas gali priversti sudėti mūsų ateities isto- 
rijos kinematografą. Sykiu tai bandymas praturtinti strate- 
ginio galvojimo techninį asortimentą, kuriame scenarijai tu- 
ri užimti svarbią vietą. Bent tai yra tose šalyse, į kurias ne 
vienas bent mintimis emigruojame. Keliasdešimt konkurso 
dalyvių grupių su tuo galėjo susipažinti specialiuose semi- 
naruose, kuriuos vedė JAV ir Olandijos profesionalai. 

Ar gali kas nors pasikeisti nuo to, kad kas nors tarsis riš- 
liai papasakojęs ateities istoriją? Sociopsichologai pasakytų, 
kad nuo to įsivaizdavimo priklauso labai daug. Geri darbai 
nenorom nesidaro. Pirmiausia reikia norėti, o norėti galima 
tik to, ką pajėgiame įsivaizduoti. Naujamečiame laike visi 
suprantame, kad viskas gali darytis iš nieko: tik iš mūsų pa- 
čių drąsos susitaikyti su savo gyvenimo vienkartiškumu, iš 
valingos vilties, kad galime viską, nes išpažįstame gyvenimo 
žaidimo taisykles. Juk ir Kalėdų Senelis dažniausiai veža tas 


dovanas, kurias mes įsivaizduojame. 


EUROPIETIŠKI POKALBIAI (1). PINIGŲ LIETUS 


Pradėsiu prisipažinimu. Keletą savaičių „OMNI laike“ tylė- 
jau, it vandens į burną prisėmęs, nes nerimas dėl Europos 
referendumo baigties buvo didelis. Kad ir kiek gyvenimas 
mokytų, niekad negali išvengti pavojaus, kad ir geri norai 
gali kai kada tik pagadinti košę. Viskam savas laikas. 

Net konstruktyvios kritikos ketinimų turintys komentarų 
sumanymai dar neseniai rodėsi žalingi. Lietuvos politikai ir jų 
šešėlyje prisiglaudę apžvalgininkai darbavosi Europos Sąjungos 
labui pagal išmanymą ir išgales, o jų ryšininkai su visuomene 
tikrino savo profesionalumą. Retas kuris stojimo į Europos Są- 
jungą šalininkas pasirengimo referendumui finišo tiesiojoje ga- 
lėjo imtis ridenti statines ant agitatorių ar įvaizdininkų plakatų. 
„Būkime europiečiai!“ — net euroskeptikui negalėjo kelti pyk- 
čio, nes tada būtų likusi vienintelė alternatyva — būti azijatais. 

Toliausiai konstruktyvios kritikos linkme nuėjo Rimvydas 


Valatka, kurio tikrai nepavadinsi Europos priešininku. Jis prieš 

kelias savaites savo pirmadieninėje skiltyje pažymėjo, kad vien- 
pusiškas agitavimo būdo pasirinkimas — žadėti viską, ko tiktai 
nepatenkintieji nori, yra slidus dalykas. Bandyti įtikinti pa- 
prastą liaudį, kad Europos Sąjunga yra tiesiog debesis, iš ku- 
rio naujiesiems sąjungininkams pliupte prapliups pinigų lie- 
tus, yra desperatiškas, bet neatsakingas judesys. 

Būti europiečiu, mąstyti europietiškomis kategorijomis ir 
tikėti piniginės loterijos miražais yra visiškai priešingi dalykai. 
Šiandien jau galime pasakyti — nepaisant dalyvavimo referen- 
dume, balsavimo „už“ ar „prieš“ motyvų gilesnio nežinojimo, 
— kad nuo Rolando Pakso rinkiminės kampanijos scenarijaus 
nukopijuoto maksimalaus žadėjimo priemonė yra lyg beisbo- 
lo lazda, t.y. su dviem nevienodos masės galais. Nors šiandien 
niekas nežino, kiek apskritai per pilvo poreikių tenkinimo re- 
toriką pavyko privilioti iki tol neapsisprendusių Lietuvos pi- 
liečių, tačiau akivaizdu, kad eurais visų pirma naudosis ne tik 
jų stingantys ir geidžiantys, bet dar ir išsilavinę bei gebantys 
sunkiai, greitai ir išradingai dirbti žmonės. Greičiau beisbolo 
lazdos storgaliu mums grės masinis nusivylimas dėl menko 
pinigų lietaus iš prižadėtojo didelio debesio. 

Šeštadienio gamtos atokaita ir liaudies pilietinis pasyvu- 
mas padiktavo dar vieną mintį dėl europietiško kalbinimo 
retorikos, kurią per praėjusią prezidento rinkimų kampaniją 
naudojo ne viena kandidato komanda, bet ypač uoliai — lai- 
mėtojo. Tai valdžios keiksnojimas, žadant ją padaryti geres- 
ne, patikimesne ir mažiau nuo paprastų žmonių gyvenimo 
reikalų nutolusia liaudies tarnų kuopa. Kaip rodo tyrimai, 
Lietuvos žmonių politinės nuotaikos ir pasitikėjimo valdžia 
lygio pažadukai nepakeitė. Laikantis klasiškai primityvaus 


ryšininkų su visuomene požiūrio — beatodairiškai žadėti viską, 


ko minia nori — būtų reikėję įjungti ir šį armonikos registrą. 
„Būkim europiečiai!“ — tada pirmiausiai būtų turėję reikšti 
mintį, kad nėra kito būdo priversti mūsų valdžias virsti vi- 
suomenės tarnais tarnautojais. 

Nėra kito būdo priversti valdžią gerbti savo piliečius, kaip 
tik sąmoningai gvieštis Vakarų demokratijos patirties, mo- 
kytis iš britų ar prancūzų pilietinių sąjūdžių per šimtmetį 
puoselėtos santykio su savo rinkta valdžia tradicijos, savintis 
įstatymų normas savai biurokratijai ir jos klapčiukams paža- 
boti. Šios agitacinės retorikos triuko politinio elito diriguo- 
jama ir finansuojama kampanija, žinoma, negalėjo panau- 
doti. Tačiau argi negalime tarti, kad neatmestina galimybė, 
jog tokia europėjimo mintis glūdėjo ir glūdi jei ne viešoje 
mūsų žmonių sąmonėje, tai bent jau pasąmonėje. Tada ga- 
lėtume dar nuoširdžiau pasidžiaugti, kad, nepaisant viso 
įvaizdininkų vaizduotės ribotumo, mes galime būti tuo, kuo, 


kad ir pamažu, sąmoningai stengiamės būti. 

EuROPIETIŠKI POKALBIAI (2). SANTAŽAS 


Pradėkim anekdotu prancūziška tema: mergaitė Žana grįžta 
paryčiais namo ir tarpduryje susitinka jos laukiančią, nemi- 
gusią, įsinervinusią motiną. „Kur buvai? Ką darei visą nak- 
tį?“ — klausia ji. Dukra atsako: „Praleidau naktį su Žanu ant 
šieno. Nežinau, kaip tai vadinasi, bet buvo taip gera, kad 
nuo šiol tai bus mano hobis...“ 

Europietiško gundymo pusmetis išryškino vieną itin li- 
guistą retorinę figūrą, kuri atskirų ne itin adekvačių politikos 
veikėjų, įsijautusių į debatus dėl geresnės ateities, lūpose skam- 
bėdavo maždaug taip: „Jei mano asmeninio ar mano ginamo 
socialinio intereso nepatenkinsite, aš balsuosiu prieš Europos 
Sąjungą“. Pripažinkime, tiesiogiai su politine mintimi ši po- 
zicija turi nedaug bendra. Ji tik parodo, kad ne vienas aktyvis- 
tas apskritai europietišką temą naudojo savo momentiniams 
poreikiams tenkinti, o ne Lietuvos strateginių alternatyvų svars- 
tyboms. Štai kad ir garsiojo agurkų išminčiaus, kviečiančio 
tautą pasisakyti referendume dėl mažoritarinės Seimo rinki- 
mų sistemos, išsitarimas: „Jei Vyriausybė imsis pažaboti „VP 
Market“, jis galbūt susilaikysiąs nuo referendumo organizavi- 
mo“. Kas tai yra? Įrodymas, kad pati rinkimų sistema šiuo 
atveju niekuo dėta? Užuomina, kad ir pats organizatorius — 
arba bent jo patarėjai — nutuokia, kad jų deklaruojamas tiks- 
las yra politinė nesąmonė? Nesugebėjimas atsisakyti pagun- 


dų, kuriomis paprastai minta šešėlių gyventojai? 


Paprastai tariant — tai politinio šantažo formulė. Pas mus 
iki šiolei ji dažniausiai būdavo (ir vis dar yra) naudojama 
asmeniniuose politiniuose mūšiuose. Juk įprasta manyti, kad 
vienam ar kitam VIP pasielgus priešingai, negu buvo galima 
prognozuoti vadovaujantis sveiku protu, priežasčių geriau- 
sia ieškoti būtent šešėliuotame politinio teatro užkulisyje. 
Kažkas apie kažką turi kažką, kad gali pagrasyti išmesti tai į 
viešumą, atiduoti spaudai ar net užsiundyti represines struk- 
tūras, kurios be jokio baiminimosi dėl nekaltumo prezump- 
cijos normų pažeidimo gali reaguoti į žiniasklaidos praneši- 
mus, pradėdamos lietuviškai elegantišką tyrimą. Šalyje, kur 
net visokie patikrinimai yra bausmės be teismo forma, šan- 
tažuoti darosi lygiai taip pat patrauklu, kaip saulės atokaito- 
je gerti šaltą alų. Gal tai įsigeria į sąmonę ir padaro šantažo 
retoriką ta populiariosios kalbos ir elgsenų figūra, kuri la- 
biausiai tinka beatodairiškai siekiamam tikslui ir neužkliūva 
lietuvių kalbos komisijai. 

Pasisakymuose prieš vykstant referendumui atskiru epi- 
zodu išnyra lietuviško kaimo likimo svarstybos. Prie to dar 
nesyk reikės stypčioti, bandant atskirti pelus nuo grūdų, 
stambiuosius runkelininkus nuo trihektarių pensininkų, sto- 
vinčių labai skirtingų pasirinkimų kryžkelėse. Referendumo 
rezultatai atskleidė tai, kad ir kaimo žmogus bent jau emo- 
ciškai, pro sukąstus dantis visumoje gebėjo ištarti „taip“ tiek 
referendumui, tiek ir apsisprendimui jungtis prie Europos 
Sąjungos. Tai ir džiugina, ir įpareigoja. Blogai yra kita. Su- 
telkus visą agitatorių ir valdžios dėmesį vien į kaimą, nuolat 
girdint socialinio šantažo gaidas lūpose tų, kuriems milijo- 
ninių subsidijų reikia jau dabar, labai supriešino atskirus 


Lietuvos visuomenės sluoksnius. Jau dabar galima įtarti, kad 

sąjūdinės retorikos žodyne įsitvirtinęs labai sėkmingas megz- 
tųjų berečių terminas bus papildytas dar labiau niekinančiu 
runkelių terminu. Miestiečių sluoksniams, ypač aštrialiežu- 
viam jaunimui runkeliai prieš praėjusį referendumo savait- 
galį išties ėmė simbolizuoti kliūtį į Vakarus. Nors runkelių 
biznis išties buvo nemenkas, o didžioji dauguma kaimo žmo- 
nių iki jo tiesiog neprieina, tačiau europietiškų pokalbių iro- 
niškoji baigtis lėmė, kad dabar runkeliais visai be pagrindo 
bus pavadinti visi kaimo žmonės. 

Galbūt mano komentarų briaunos yra per aštrios, tačiau 
joks praprusęs analitikas neleis man pameluoti, kad šalia be- 
ribio pažadukų gundymo, kalbėjimas iš jėgos pozicijų ir sa- 
vo argumentų grindimas šantažo luitais yra pakankamai iš- 
plitęs mūsų šalyje. Tai greitai nepasikeis, todėl jei jau esam 
priversti gyventi tokio kalbėjimo erdvėje, tai bent pabandy- 
kime susivokti, kada kokios gaidos skamba. 

Priešingu atveju teks kaip tai mergaitei Žanai prisipažin- 
ti: „Nežinau, kaip tai vadinasi, bet buvo taip gera, kad nuo 


šiol tai bus mano hobis...“. 


EuROPIETIšKI POKALBIAI (3). 
RUNKELIAI, ŠAKĖS IR KNYGOS 


Užstalės diskusijos dėl Europos Sąjungos ateities ir valdiško 
agitavimo triukai per labai trumpą laiką atskleidė daug opių, 
sunkiai valdomų ir prognozuojamų reiškinių, kurie prašyte 
prašosi gilesnio dėmesio visiškai nepriklausomai nuo to, Eu- 
ropoje mes ar ne. Vienas iš jų — bendro euroentuziazmo še- 
šėlyje įsitempęs socialinės nesantaikos siūlas, apie kurį jau 
buvo užsiminta ankstesniame pokalbyje. 

Kas lėmė, kad Lietuvos kaimo problema įsiviešpatavo įsi- 
liejimo į Europos Sąjungą perspektyvoje? Ar tik statistikos 
argumentai, rodantys, kad kaimo vietovėse gyvena per ket- 
virtadalis mūsų tautos? Ar kieno nors įtikėtas faktas, kad kai- 
mas yra neabejotinas socialinės atskirties ir skurdo dugnas, 
kuriam turi būti skirta visų kitų visuomenės sluoksnių užuo- 
jauta, solidarumo dėmesys ir solidarumo mokesčiai, dažniau- 
siai įsikūnijantys valstybės subsidijų forma? O gal tai yra 
mūsų tautinės savimonės inercija, nukreipianti net į XIX 
amžiaus romantikų prisiminimus? 

Nors yra statistika apie realias pajamas, negaliu patikėti, 
kad miesto pensininkas ar bedarbis patiria mažiau vargo ne- 
gu socialiniai autsaideriai kaime. Neįtikina ir dažnas argu- 
mentas, kad senyvam ir paprastai menkesnį išsilavinimą tu- 
rinčiam kaimo žmogui yra sunkiau keisti savo veiklos pobū- 


dį — nelengva tai daryti ir miesto bedarbiams. Nelengva net 

kadaise įgijus sovietinį aukštąjį ir išnykusio planingo ūkio 
specializuotą išsilavinimą. Pereinamojo laikotarpio sunkeny- 
bė jiems yra ir ta, kad natūrinio ūkio arba, kitaip prisidūrimo 
(veiksmažodis durti visuotinio išdūrinėjimo laikais reiškiasi įvai- 
riausiomis variacijomis) prie menkos pensijos galimybė, iš- 
skyrus sovietmečio stebuklą — kolektyvinį sodą, yra labai 
menka. Pirmoji karta nuo žagrės po mieste praleisto pusam- 
žio jau vargiai gali vėl prie tos žagrės grįžti. 

Taigi galima tarti, kad šiandienos vargus vienodai kenčia 
didelė dalis miestų ir miestelių žmonių, lygiai kaip kaimo gy- 
ventojai. Tačiau pastariesiems neabejotinai daugiau tenka so- 
lidarumo dėmesio ir bent jau mūsų politinio elito pažadų. 
Taiklus Rimvydo Valatkos teiginys, kad skirti 140 milijonų 
litų žemės ūkio subsidijoms valdžiai buvo daug lengviau negu 
10 milijonų provincijos bibliotekoms. Su knygomis prieš ša- 
kes nepasišakosi, apgailestavo „Lietuvos ryto“ apžvalgininkas. 
Tiesa, jau matom, kad ir žemdirbiams buvo žarstomi kišenės 
dydžiu nepagrįsti pažadai. Tų pažadų reikšmė išryškėjo tik 
padidėjusia socialine įtampa, skirtingų visuomenės grupių — 
runkelių ir miesčionių, arogantiškai demonstruojančių savo pra- 
našumus, rungtynių riksmais prieš referendumą. 

Pažadukų neatsakingumas visad graso pavojumi, kad vie- 
nų runkeliai ir mėšlas kitiems ims trukdyti važiuoti į Vaka- 
rus, o tada kerštaujant kyla geismas kitiems, tarkim, gydy- 
tojams ir mokytojams, nebeteikti paslaugų pirmiesiems — 
kuo mes blogesni? Kodėl runkeliai vertesni subsidijų labiau 
negu niekam nereikalingi meno kūriniai, kompaktinės plokš- 
telės ar knygos, kuriuos kurti neatsisako užsispyrėliai? 

Galima tarti, kad mokesčių mokėtojų pinigų visiems ne- 


užteko ir neužteks. Galima sutikti su tuo, kad jie turi atitek- 


ti pirmiausia tiems, kurie yra arčiausiai nevilties briaunos. 
Tačiau priešpriešinimas ir privilegijavimas subsidijų, skiria- 
mų žemės ūkio produkcijai remti, toms menkoms lėšoms, 
kurių šiandien mirtinai reikia to paties kaimo intelektines 
šaknis maitinančioms bibliotekoms rodo, kad siekiama dau- 
giau trupiniais užkimšti rėkiančių gerkles negu rimtai mąs- 
tyti apie kaimo perspektyvą europietiškoje ateityje. Juk aki- 
vaizdu, kad ne tik iš žemės ūkio gyvenančių procentas Lie- 
tuvoje turės mažėti, bet ir tų, kurie prie žemės liks, o 
išsilavinimo, naudojimosi naujausiomis informacijos galimy- 
bėmis pajėgumas turės stipriai išaugti. Tad investicija turi 
būti ne tik į karves, grūdus ir šakes, bet visų pirma į mieste- 
lių ir kaimų bibliotekas, kurias tiesiog būtina paversti arti- 
miausiais vartais į informacinius tinklus. Juk mūsų TV api- 
pudruotais smegenimis net ūkininkas toli nenuvažiuos. 
Žinoma, pasakys eilinių rinkimų belaukiantis politikos re- 
alistas savo ciniškam ryšininkui su visuomene, knygų pirki- 
mas provincijos bibliotekėlėms ir jų pavertimas tikrais naujo- 
viškos informacijos centrais nepatekins aptemusios masės. Tai 
pernelyg tolimas horizontas, iškylantis tik nieko neįpareigo- 
jančiuose pokalbiuose prie alaus. Tad geriau žadėti pridurti 
prie karvių, o kultūros pinigus sukoncentruoti Vilniaus festi- 
valiams ir fasadams — tai ir patiems gražiau, ir eurokratų akims 
bus malonu. Tiek politrealistas, tiek jo ryšininkas su liaudimi 
šventai tiki, kad pirmiausia turi būti patenkintas kaimo pil- 
vas, O tik po to gali ateiti laikas aukštesniems dalykams. Jiems 
nė motais paprasta ir mokslo seniai įrodyta tiesa: net pilvo 
veikla yra susijusi su smegenimis. Tai kam provincialui kny- 


gos, jei jiems abiem taip pat nėra laiko skaityti knygas? 

EuUROPIETIŠKI POKALBIAI (4): 
LIETUVIŠKOJO TAPATUMO PATIKRINIMAS 


Yra seniai žinoma, kokios bėdos užgriūva, jei imame darytis 
kuo kitu, negu save įsivaizduojam. Žmogui tokiais atvejais 
padeda arba nepadeda psichologai, o kas atsitinka, jei pra- 
deda išsiskirti kolektyvinio tapatumo deklaruojami ženklai 
ir realybė, spoksanti tiesiai į akis? 

Ikireferenduminiame šurmulyje gal kiek atsargiai buvo ke- 
liamas ir lietuviškojo tapatumo ateities klausimas, pasirodė 
visokių baimių ir įtarimų šešėlių, kurie labiau tinka euroskep- 
tikams, bet nepamirštini ir tiems, kurie referendume pro su- 
kąstus dantis ištarė taip. Dar daugiau, dar tik pradėdami regz- 
ti europietišką dialogą, turime suprasti, jog ši tema buvo, yra 
ir bus labai svarbi ne tik mums, bet ir kitiems europiečiams. 

Susitikus Vilniuje ar Kaune sijonuotą škotą ir įsivaizda- 
vus spontanišką pažintį su juo po antro alaus bokalo, nesun- 
kiai galime tikėtis klausimo: kas tie lietuviai? Kokie svarbiausi 
jų tapatumo bruožai ir simboliai, kuriais susižinoma per fut- 
bolo rungtynes? Tada kiekvienas pagal atsparumą alui ir su- 
gebėjimus prisiminti mokyklinę programą tikrai pabandys 
įrodyti mūsų išskirtinumą. Tai, kas pirmiausiai turėtų išlįsti 
į išmoktos kultūrinės atminties paviršių, bus romantiška ro- 
mios valstiečių tautos, prisirišusios prie savo sėslumo tradi- 
cijos, duonos ir ugnies garbintojų vizija. Romantiškais XIX 


amžiaus lietuvių atgimimo vaizdiniais senoji Rytų Europos 


užkariautojų praeitis yra susieta su agrariniais mitologiniais 
simboliais, tokiais gajais dabartinėje poezijoje ir politikoje. 
Atvirai pasakius, būtent išmokto ir įdiegto lietuviškojo 
tapatumo agrarinis charakteris gali paaiškinti, kodėl karvės, 
pienas ir duona yra svarbesni šiandienos politiniame diskur- 
se už tokias abstrakcijas kaip pelnas, verslumas, iniciatyvu- 
mas ar pinigai. Romantinė lietuviškumo versija priverčia žiū- 
rėti į kaimiškąją mūsų tautos dalį kaip į išskirtinę, senti- 
mentaliai (ir neretai dirbtinai) privilegijuotą mūsų 
tautiškumo pavidalus garantuojantį sluoksnį. Nesakau, kad 
tai vienintelis motyvas, tačiau tikiu, kad jis yra svarbus, bet 
menkai reflektuotas motyvas. Poetinėje mūsų vaizduotėje ran- 
kos, raikančios duoną, neabejotinai užima daugiau vietos, 
nei akys, skaičiuojančios pinigus. Nebent skaičiuotume sve- 
timus arba bent kaimyno pinigus. Nors kažin nuo ko labiau 
priklauso ir mūsų visų šiandiena, o dar labiau — ateitis. 
Agrariniai mūsų kultivuojamo tapatumo simboliai nere- 
tai apsieina ir be darbo ar triūso apologetikos. Tai jau Done- 
laičio ir protestantiškojo pietizmo viešpatija, vargiai pavel- 
dėta pokomunistinės lietuvių liaudies. Jau vien pagal tai mus 
iš karto atskirs nuo kokių nors švedų, kuriems nuo mažens 
įkalta: jei nedirbi nuo ankstaus ryto iki vakaro, padarai labai 
didelę nuodėmę. Su airiais būtų sunkiau — be visų kitų pa- 
našumų į katalikus lietuvius jie dar ir išgeria panašiai kaip 
mes. Beje, įdomus faktas, kurį nesenai pastebėjo „Financial 
Times“ apžvalgininkas: per keliolika airių ekonominio ste- 
buklo metų alkoholio suvartojimas šalyje išaugo 50 nuošim- 
čių. Anksčiau airiai skurdo, emigravo, gerdavo baruose ir muš- 
davosi, o dabar jie prakuto, nebeemigruoja, geria ir prie ba- 


rų mušasi, konstatuoja straipsnio autorius. Manyčiau, tokie 

faktai priverčia mus pagalvoti, kad esame maži, bet toli gra- 
žu ne vieniši didelėje Europoje. 

Kaip šis mūsų tapatybės idealas susiduria su mažiau pri- 
pažintomis, bet neabejotinai labiau realybėje dominuojan- 
čiomis savybėmis? Akademinis žmogus iškart atsakytų, jog 
tai klausimas, kurio dar rimtai nepalietė Lietuvoje deficiti- 
nės kultūrinės ir socialinės antropologijos disciplinos, todėl 
trumpai atsakyti beveik neįmanoma. Pritardamas tokiai nuo- 
monei, vis dėlto bent tolesniu paklausinėjimu norėčiau pro- 
vokuoti gerbiamo skaitytojo pamąstymus. Pirmiausia kelio- 
lika laisvės metų daugelį kabinetinių žmonių turėjo nuste- 
binti labai svarbiais lietuvių būdo poslinkiais, kurių vargiai 
galėjo tikėtis tyrų valstietiško gymio elgsenų lietuviškas adep- 
tas. O visgi jau senokai tapome ypatingos rūšies posovieti- 
niais aštriadančiais miestiečiais. 

Pirmiausiai atkreiptinas dėmesys į tai, kad nepaprastai 
greitai lietuviai perėjo nuo prieš keliolika metų įprasto len- 
kų prekeivių („handliažų“) Lietuvoje apkalbėjimo bei šaipy- 
mosi prie prekybos. Atrodo, jog tampame vieni geriausių 
pirklių Europoje. Nuo panaudotų automobilių rinkos iki 
sėkmingos prekybinio kapitalo plėtros Lietuvoje bei užsie- 
nyje, lietuviai visiškai sulaužė tradicinį savo tapatumo stere- 
otipą. „VP Market“ jau dabar realiai yra didesnis šiuolaiki- 
nio lietuviškumo simbolis, negu daugelis agrarinių atribu- 
tų. Kas tai? Gal lyg stebuklinėse pasakose perėmėme 
išnaikintų mūsų žydų gebėjimą prekiauti? Nežinau atsaky- 
mo, bet siūlau pradėti stebėti tuos savo bruožus, kuriuos 
išsiugdome gatvėse, bet ne mokyklose. 

Dar vienas sėslių valstiečių tautos įvaizdžio stereotipo pa- 


vyzdys. Sėslumo antipodas yra gebėjimas judėti po pasaulį, 


nebūtinai tampant klajokliu. Kai geranoriškas belgas paklaus, 
ar žinote, kas jo krašte dabar yra vadinama Eastern Duchmen 
(Rytų olandais), būkit pasiruošę atsakyti — tai lietuviai sunk- 
vežimių vairuotojai, kurie jau yra tapę Europos fenomenu. 
Aš dar pridurčiau, kad netikėtai itin sėkmingai išlavinę šiuos 
judrumo ir prekiavimo sugebėjimus, lietuviai neabejotinai 
tapo geriausiais daužytų mašinų remontininkais visoje Eu- 
ropoje, jei ne pasaulyje. 

Nieko baisaus, jei truputėlį mūsų tapatumo idealas ski- 
riasi nuo realybės. Svarbu, kad tas atotrūkis nevirstu praraja. 
Turime įgiję daug modernybės bruožų, kurie daro mus au- 
tentiškus, savigarbius ir įgalius būti, tobulėti, išlikti. Svarbu 
nebijoti europietiškos ateities ir savęs tokio, su kokiu kartais 


dar nesam pasirengę susipažinti. 

POšVENTINĖS PASTABOS IR ŠIS TAS APIE ISTORINĖS 
ATMINTIES MISLES 


Dėl to, kas jau kurį laiką piršosi galvon, vertėjo palaukti ke- 
letą dienų po Vasario 16-osios. Prieš keletą metų mūsų Ne- 
priklausomybės diena būdavo minima perdėtai rimtų veidų 
minėjimuose, piktinantis valentiniškų širdelių šmėžavimu 
prieš šventeiviškai pakeltas akis. Dabar nacionalinė šventė 
jau švenčiama, nebijant fejerverkais ir solidžia linksmybe pa- 
sidžiaugti, kad esame laisva tauta ir valstybė. 

Nepaisant kitų nacionalinių šventinių naujadarų, nega- 
lima suabejoti, kad emociškai Vasario 16-oji buvo ir bus svar- 
biausia patriotinių jausmų telkimosi data, kurios nepagadi- 
na net Rytų Europos žiemos šalčiai ir darganos. Emociškai 
visuotinai juntama, kad šiuolaikinės politinės lietuvybės pa- 
matai guli ten, kur juos išliejo „Aušros“ ir „Varpo“, „Švie- 
sos“ ir „Vilniaus žinių“ aplinkos žmonės. Naujoji Lietuva 
nori nenori atsistojo tokioje vietoje, kokią privertė pasirinkti 
istorinės ir geopolitinės aplinkybės bei Jono Basanavičiaus ir 
Vinco Kudirkos kartos lietuvių vaizduotė. Lietuvių Atgimi- 
mo pionierių kūrybinis žygis rėmėsi ryžtu nutraukti ryšius 
su ta mūsų protėvių praeitimi, kuri įvarė mus į nuopuolius 
ir kurioje nebebuvo matyti pozityvių, ateities Lietuvai bent 
kiek naudingų palikimo elementų. Nauja Lietuva turėjo sa- 
ve įsivaizduoti be Lenkijos ir Rusijos, be abejotino lojalumo 
bajorų privilegijų, tačiau palikdama vietos laisviems indivi- 


dų apsisprendimams — kuo, su kuo ir kaip gyventi ateityje. 


Šitokia Vasario 16-osios Lietuvos atsiradimo aplinkybė 
neišvengiamai provokavo gilius ir aštrius istorinės atminties 
bei politinio tapatumo skeldėjimus. Viena vertus, 1918- 
aisiais Lietuvos Respublika, kad ir menkai argumentuoda- 
ma, tačiau labai garsiai pareiškė, kad ji — tai senosios Di- 
džiosios Kunigaikštystės nuo jūrų iki jūrų politinės tradicijos 
paveldėtoja. Kita vertus, politinėje ir socialinėje praktikoje 
buvo nuolat pabrėžiama, kad naujoji Lietuva neturi nieko 
bendra su bajoriškąja tradicija, su lenkiškos kultūros seno- 
sios LDK piliečiais — dvarininkais. Kolektyvinės atminties ir 
istorinės lietuvių sąmonės horizontą nužymėjusios Adolfo 
Šapokos redaguotos Lietuvos istorijos autoriams, nepaisant 
visų pastangų, taip ir nepavyko suderinti šių dviejų — tęsti- 
numo ir naujoviškumo — koncepcijų. Jau po Antrojo pasau- 
linio karo emigracijoje atsidūręs žymusis XIX a. Lietuvos 
istorijos tyrinėtojas Vincas Trumpa nuolat pabrėždavo: Va- 
sario 16-osios Lietuva arba Pirmoji Respublika neturi nieko 
bendra su LDK politine tradicija. Nei rytų europietiško fe- 
odalizmo socialinė raida, nei unijinė LDK bajorų laikysena, 
nei kalbinio bei kultūrinio naujosios tautos tapatumo žy- 
menys nesutampa. Anot jo, tik emocijoms pasidavę roman- 
tikai gali to nepastebėti ir imti įrodinėti apie LDK istorinio 
tęstinumo pastangas, tariamai ryškėjusias XIX a. antirusiš- 
kuose sukilimuose ir tiesiogiai įsiliejusias į XX amžiaus pra- 
džios lietuvių patriotų programas. 

Prisipažinsiu, kad mane istorikas V. Trumpa beveik ne- 
abejodamas priskyrė tiems romantikams. Išties laikausi pa- 
žiūrų tų praeities tyrinėtojų, kurie mato LDK tradicijos tęs- 
tinumą naujųjų laikų Lietuvoje. Tačiau nesijaučiu apakęs 


tiek, kad nesuprasčiau V. Trumpos argumentų ir kad nesu- 

painiočiau simbolinių tos senosios Lietuvos prisiminimo pa- 
vidalų su dabartinėje mūsų sąmonėje įsigalėjusiais dalykais. 
Taigi nestebina manęs Lietuvos Konstitucijos įžangoje atsi- 
dūrusi šiaip jau tokiam dokumentui neprivaloma mintis apie 
Lietuvos pradžią Mindaugo laikais, tačiau dėl to neimu abe- 
joti akivaizdžiu dalyku — mūsų dabarties savivoka yra pasta- 
tyta ant Vasario 16-osios pamatų. T.y. tiesiogiai mes nepe- 
rėmėme senųjų LDK piliečių bajoriškojo mentalinio pavel- 
do. Filologija, o ne politika ir teisė tapo mums savižinos 
kriterijų pagrindu, o daugiakultūrinė praeitis — nepaisant 
nuolat istorikų rodomų pastangų — vis dar yra kolektyvinės 
lietuvių atminties gilioje paraštėje. Nebent dabartines Lie- 
tuvos bajorų draugijas ir populiarėjančias genealoginių šak- 
nų paieškas pripažintume tam tikru atsikvošėjimu. 

Na ir kas iš to? — gali paklausti istorikų virtuvėje bejsip- 
lieskiančio ginčo nesudomintas klausytojas. Manau, kad iš 
to plaukia labai daug dalykų, kurie nekaltas akademines kal- 
bas paverčia mokesčių mokėtojų pinigus kainuojančia poli- 
tika. Pirmiausia, ypač per Vasario 16-osios šventes, išryškėja 
mokslininkų ir akylesnių stebėtojų pamatytas dalykas. Ne- 
paisant supratimo, kad Pirmoji Respublika, o ne senoji LDK 
yra svarbiausias mūsų nūdienos politinio tapatumo pamatas 
— atrodo, kad miglotai senajai praeičiai yra skiriamas gerokai 
didesnis dėmesys negu dar šimtmečio nesulaukusiems reiš- 
kiniams. Paradoksalu, bet Sąjūdžio revoliucijos laikais ūgte- 
lėjęs dėmesys tai praeičiai, ant kurios pamatų kūrėme savo 
naująją nepriklausomybę, nieko, išskyrus paviršutinius res- 
tauracinio pobūdžio darbus, nedavė. Istorikų dėmesys Pir- 
mosios Respublikos vidaus gyvenimui beveik nepadidėjo, is- 


toriografija reikšmingiau pasipildė tik paradinių buvusių urė- 


dų — prezidentų bei ministrų pirmininkų — biografijų rinki- 
niais. Iš esmės, kaip ir sovietmečiu, rimčiau yra patyrinėta 
tik užsienio politika, o gilesnės kultūros istorikų įžvalgos, 
išskyrus menotyrininkės Jolitos Mulevičiūtės knygą „Mo- 
dernizmo link“, tikrai pasigendama. 

Kaip ir romantiniais „Aušros“ laikais, dėmesys tolimiems 
laikams yra didesnis negu nesenai praeičiai. Lietuvius nuo- 
lat domina tai, kas jau senai numirę ir apsikloję storu dulkių 
sluoksniu. O gal jiems labiau knieti tai, su jais egzistenciškai 
nebesusiję ir tiesiogiai nieko neįpareigoja — negi imsi rėkti 
pratęsti Vytauto žygius ar Barboros Radvilaitės nuotykius. 
Apleisti unijinės valstybės rezidenciniai pastatai tampa di- 
desniais simboliais, negu kuklūs naujosios Lietuvos kūrėjų 
savigarbos simboliai. Senosios LDK praeitis įsirėžia atmin- 
tin Trakų pilies ar Gedimino bokšto kontūrais, o Pirmosios 
Respublikos atmintis blukinama, nerandant joje vietos net 
Prisikėlimo bažnyčios prabudusios modernios Lietuvos vi- 
suomenės surinktomis lėšomis iškeltam kuorui. Dabartinė 
valdžia gali pasiteisinti, kad skirta lėšų ir dėmesio buvusios 
Prezidentūros pastatui, vienam kitam Pirmosios Respubli- 
kos laikinosios sostinės memorialui, tačiau vargu ar laikino- 
sios rezidencijos savo simboliniu svoriu gali atstoti tokius 
modernios tautos ir visuomenės tapsmo simbolius, kaip Pri- 
sikėlimo bažnyčia. 

Nesakau, kad viena svarbiau už kita, bet sakau, kad dvi- 
lypė, dvipakopė mūsų kolektyvinės atminties sandara reika- 
lauja akylesnio ir labiau balansuoto dėmesio. Lygiai kaip sa- 
kau, kad simbolių gaivinimo politika prasilenkia su atmin- 
ties trajektorijomis ne tik dėl riboto politinės valdžios 


įsigilinimo. Tai veikiau atspindi plačiai viešpataujančias šian- 

dieninės Lietuvos nuotaikas. Ir vis dėlto: kodėl miglotai, to- 
limai praeičiai ir jos simboliams skiriama daugiau dėmesio 
negu dalykams, į kuriuos remiasi pagrindinis mūsų istori- 
nės-politinės tapatybės svoris? Neatsakysiu į tą klausimą. Man 
tai ir yra mįslė, tačiau kokiam nors įpykusiam antrosios Lie- 
tuvos (t.y. ne Vilniaus) piliečiui gali pasirodyti, kad šitaip 
darosi tik todėl, kad Prisikėlimo bažnyčia, kaip ir daugelis 
kitų Pirmosios Respublikos memorialinių vietų, yra ne da- 
bartinėje Lietuvos sostinėje. O visa, kas toliau nuo sostinės 
valdininkų ir išrinktųjų, yra neabejotinai antraeiliai dalykai. 


Pradėkime skaičiuoti, gal kada nors žinosime tvirčiau. 


PERMAINOS AUKŠTUOMENĖS KRONIKOJE, 
ARBA NAUJŲJŲ RUSŲ NUOTYKIAI LIETUVOJE 


Pagalvosite, ką bendro turi Lietuvos aukštuomenė su naujai- 
siais rusais? Arba, kitais žodžiais tariant, ką aukštasis stilius 
turi bendro su anekdotais apie juos, kai jau net pačioje Ru- 
sijoje normaliems žmonėms pabodo tuos anekdotus pasako- 
ti ir dar tikėtis, kad bus juokinga? 

Nesunkiai paaiškinsiu, nes per pastaruosius du mėnesius 
populiaraus laikraščio „Lietuvos rytas“ prieduose (nuo „Sti- 
liaus“ iki „Gyvenimo būdo“) buvo paskelbta keletas galin- 
čių sudominti straipsnių apie naujuosius Lietuvos aukštuo- 
menės herojus — ant rusiškų helikopterių sparnų besisukan- 
čią Borisovų šeimyną. 

Užmirškime „Stilių“. Įdomiau dirstelėti į „Gyvenimo bū- 
dą“, kur paskelbtas vienos žurnalistės (pavardė skaitytojams 
žinoma) reportažas apie Vilniaus verslininko, „Avia Baltika“ 
šeimininko Jurijaus Borisovo sūnaus vestuves. Apskritai ves- 
tuvės yra privatus reikalas ir niekam nederėtų į jį kištis. Ta- 
čiau ne vestuvės ir net ne pati Borisovų šeimyna yra šių pa- 
stabų pretekstas. Įdomiau yra nagrinėti LR aukštuomenės 
kroniką ir jos autorių retoriką. 

Nežinia, kodėl apskritai dirstelėjau ton pusėn. Viskas įvy- 
ko netikėtai ir spontaniškai, lyg pamačius, tarkim, „Mūzų 
malūne“ meksikietiškos muilo operos recenziją. O dabar li- 


muzinai su sraigtasparniu, vilniečio modeliuotojo šypsena, 

„Villonas“ ir t.t., — viskas tiesiog driokstelėjo banalybe. Bu- 
vo neįmanoma susilaikyti nepaskaičius. Trūko tik siužeto su 
gyvu Astoru Piazzolla arba netikėtai atsiradusiu dar vienu 
vaiku, kurį likimo vingiuose visi buvo užmiršę. Jei dar būtų 
atsiradusi nuotrauka su amžinai nustebusiais Onutės Valiu- 
kevičiūtės antakiais — tikrai būtų tekę daryti iki šiol absur- 
dišku laikytiną darbą, t.y. publikacijos iškarpą. Tačiau pa- 
galvojau, kad laikraščio pradėta įdomi praktika atskiromis 
knygelėmis publikuoti rezonansinių straipsnių rinkinius 
(pvz., burtininkės Lenos tema) tikriausiai bus tęsiama. Toks 
istorikui ar kultūrologui parankus šaltinis greičiausiai atsiras 
ir Borisovų garbei. 

Grįžkim prie publikacijos ir rytietiškų stebuklų, apie ku- 
riuos anksčiau galėjai spėlioti tik iš paskutinio dešimtmečio 
banalių rusiškų serialų. Prieš žurnalistės akis iškyla rūsti ap- 
sauginių gorilų saugoma aplinka. Joje surežisuota trijų dalių 
šventė (man itin įstrigo čigonų ansamblis). Labai daug do- 
vanų ir jaunuosius kamuojanti problema: kur jas dėti. Žur- 
nalistė išaiškino, kad buvo pasirinktas miegamasis (atrodo, 
dešimt jaunosios tėvo dovanotų žirgų į „Villoną“ nebuvo at- 
ginta, nors žurnalistė apie tai nerašė, nepagalvojusi, kad ins- 
piruoja paralelę su kadaise skandalingų filmu „Kaligula“). 

Puotoje nebuvo generolo, bet buvo prezidentas. Taigi 
naujųjų rusų stilius sankcionuotas aukščiausiu lygiu. Atvirai 
sakant, visame šiame reportaže labiausiai nustebino autorės 
meninis skonis, kuris akivaizdžiai pranoko Valiukevičiūtę. 
Aprašydama siužetą su prezidento pasirodymu 20.00 val., ji 
laiku užfiksavo dovanos bruožus. Išaiškėjo, kad buvo įteiktas 
paveikslas su trimis paukščiais. Daugiau nebuvo gilintasi, 


nes tikriausiai straipsnio paskirtis ir apimtis neleido to pa- 


daryti. O kiek insinuacijų būtų galima išrutulioti: lemtin- 
gas Trejybės simbolis, paralelė su Šyškino meškiukais arba — 
šiai dienai dar aktualesnė — su Dariaus ir Girėno skrydžiu. 
Tačiau neprapuola viltis, kad panašių siužetų dar sulauksi- 
me ateityje. 

Lietuvių pasakose puotos pabaiga dažnai būdavo palydi- 
ma tokių žodžių: ir aš ten buvau, alų midų gėriau, per barz- 
dą varvėjo, o burnoj nieko neturėjau. Laikraščio publikacijo- 
je to nėra. Tačiau yra vienas neabejotinas dalykas. Kai nau- 
jųjų rusų nuotykiai banalybe tampa Rusijoje, jie iš naujo 
atrandami Lietuvoje. Kokia graži Lietuva, gal tik lietuvių jo- 


je daugoka. 

AR PABĖGSIME NUO ATMINTIES ŠEŠĖLIO? 


Izraelio Kneseto pirmininko kalba Lietuvos Seime ir mūsų 
žmonių (bent internetinių anonimų) liguista reakcija į ją 
parodė, kokios konservatyvios retorikos gali būti pritvinkęs 
šiuolaikinis politikos pasaulis. Dar daugiau, pasidarė aišku, 
kad daryti įtaką kolektyvinei atminčiai posovietinėje šalyje 
tikrai yra sunkiau, nei sukurti demokratinius institutus bei 
suteikti laisvę rinkos santykiams. 

Nėra prasmės ginčytis dėl Izraelio parlamentarų vado kal- 
bos retorikos, manierų ir misijos suvokimo. Ji sugrąžino mus 
keliolika metų atgal, tartum Lietuvos politikai ir pilietiniai 
aktyvistai nebūtų nieko nuveikę istorinės tiesos labui. Tarp- 
tautinės sovietų ir nacių nusikaltimų komisijos Lietuvoje 
veikla Kneseto pirmininkui pasirodė nežinoma, solidesnė in- 
formacija apie pilietinių santykių ir nuosavybės teisines pe- 
ripetijas mūsų šalyje jo aplinkos kaip ir nebuvo pasiekusi. 
Daug triūso ir asmeninio pasiaukojimo į holokausto Lietu- 
voje tyrimus bei edukaciją įdėję žmonės galėjo rasti preteks- 
tų nusivilti savo pastangomis. Juk griežtai kalbant, išskyrus 
abejotiną įstatymo normą, leidžiančią pretenduoti į dvigu- 
bą pilietybę tik grynakraujams lietuviams, jokių rimtesnių 
pražangų šiame atminties skaidrinimo procese Lietuvai ne- 
galima prikišti. Tačiau apie pasaulio politikų išmintį ir inte- 
lektinį pajėgumą turi spręsti ta publika, kuri juos renka į 


parlamentus ar kitokias įstatymų leidimo institucijas. Tad 


ir Izraelio Kneseto pirmininką turi vertinti pirmiausia izrae- 
liečiai rinkėjai. 

Man regis, kad atskirai verta aiškintis lietuvių reagavimo 
į šią mažų mažiausiai kontroversišką kalbą ir su ja susijusias 
emocinio lauko aplinkybes. Šiuolaikinei atminties archeolo- 
gijai nėra sunku prisikasti prie tų klodų, kurie rodo mūsų 
publikos atmintį veikiant lyg kokiam vožtuvui. Tiriant viso- 
kiausių apklausų ar autorinių pasisakymų holokausto Lietu- 
voje klausimais medžiagą darosi akivaizdu, kad palankesnes 
sąlygas išlikti lietuviškos kolektyvinės atminties lauke turi 
tik pozityvūs prisiminimai arba tos traumos, kurias dėl kitų 
kaltės mes patys patyrėme. Kolektyvinio susitapatinimo su 
teigiamais herojais ir kankiniais principu yra pagrįstas visas 
mūsų naujausių laikų istorijos pasakojimas. Galima paimti 
labai supaprastintą pavyzdį: štai šiomis dienomis turėjome 
progą prisiminti prieš Antrąjį pasaulinį karą dukart Europos 
čempionais tapusią Lietuvos krepšinio komandą. Yra visiš- 
kai natūralu, kad kasdieniame kalbėjime ir girdime, ir sako- 
me, kad laimėjo lietuviai. Visi suprantam, kad laimėjo tik 
aikštelėje kovoję sportininkai, bet su herojais tapatinamės 
patys, tapatiname visą tautą. 

Keleriems metams po čempionato praslinkus pasaulis ap- 
sivertė aukštyn kojomis. Tai, kas darėsi mūsų Lietuvoje, sun- 
ku aprašinėti be siaubo akimirkų, be vaizdų tokių masinių 
žudynių, apie kurias tylėjo ankstesnės istorijos. Natūralu ir 
tai, kad lietuvių dalyvavimo šiuose tragedijos epizoduose klau- 
simas yra širdį draskantis ir užsimiršti kviečiantis. Pirmiau- 
sia norisi sakyti, kad tai melas. Po to, jau susidūrus su negai- 
lestingais skaičiais, siužetais, publikuotais tekstais ir vis dar 


dienos švieson besibraunančiais amžininkų dienoraščiais, ne- 

begalima neigti pačių faktų. Kelių, gal net keliolikos tūks- 
tančių lietuvių vyrų rankos buvo suteptos žydų krauju. Ta- 
da dažniausiai sakome: taip, atsirado tokių išgamų. Išgamų 
yra visose tautose, bet jie neturi tautybės... Taigi saujelė tei- 
giamų herojų kokios nors pergalės atveju yra suvokiama kaip 
kolektyvinio individo — tautos nariai, o genocido dalyviai — 
jai nebepriklauso. 

Taip dirba atmintis. Tai yra suprantamas dalykas, apra- 
šytas solidžiose mokslo knygose. Čia norėčiau tik atkreipti 
dėmesį į šią tipingą sandėrio su atminties šešėliais formą, 
kuri yra gerai pažįstama tiek vokiečiams, tiek ukrainiečiams, 
tiek kitiems mūsų kaimynams. Su herojais tapatintis lengva, 
net jei jie nėra tiesioginiai protėviai ar draugų artimieji. Klaus- 
ti savęs apie santykį su karo nusikaltėliais yra daug sunkiau. 
Tada sunku nuvyti šalin bruožus, kurios Anthony Gidensas 
yra pavadinęs bene svarbiausiomis šiuolaikinio žmogaus ta- 
patumo savybėmis. Tai kažkas, kas telpa tarp kaltės ir gėdos 
kategorijų. Tai tuo pačiu metu yra kažkas, kas priklauso mo- 


ralės viešpatijai, bet ne politikų interesų sričiai. 


SVENTĖ KAIP ISTORIJA.... 


Vasario 16 d. pranešimas 15-jų pirmo viešo nacionalinės šven- 
tės paminėjimo Kauno Muzikiniame teatre metinių proga. 

Yra dainos žodžiai mūsų dienos kaip šventė. 2004-jų vasa- 
rį iškiliausios mūsų nacionalinės šventės metu jie skamba 
kiek ironiškai. O koksai žvilgsnis labiausiai priartintų mus 
prie Vasario 16-sios esmės? Šiandienos proga neabejotinai 
derėtų pabandyti žvelgti į šventę kaip istoriją... Kodėl? 

Todėl, kad neatmestina prielaida, jog ilgi šventės minėji- 
mų, šventimų, persekiojimų dešimtmečiai ir yra simbolinė 
tautos istorija. Ir dar: todėl, kad prieš penkiolika metų šioje 
salėje, menančioje dramatiškus Lietuvos žingsnius per dvi- 
dešimtojo amžiaus katastrofas, po keliasdešimt sovietinės 
priespaudos metų pirmąsyk buvo viešai paminėta Vasario 
16-ji...Tad, tegul nestebina šiandien vengimas kalbėti apie 
Lietuvos prisikėlimą XIX ir XX amžių sąvartoje. Tegul ne- 
glumina siekis paliesti ne pačias Vasario 16-sios — teisinio 
akto ir Lietuvos valstybės atkūrimo — ištakas, bet apmąstyti 
šios švenčių šventės šventimų ir minėjimų istoriją. 

Tik iš pirmo žvilgsnio atrodo paradoksalu, kad Vasario 
16-ios aktas nebuvo iš karto suvoktas kaip koks nors sakra- 
lus, šventas dalykas, kuriam tiesiog nuo pat pradžių buvo 
lemta tapti išskirtine tautinio tapatumo dalimi. Nacionali- 
nės šventės apskritai nėra koks nors natūralus dalykas. Tai 


kultūros ir politinės sąmonės kūrinys, kuriam atsirasti reikė- 

jo daugelio aplinkybių ir, žinoma, kilnios valios pastangų. 
Kadaise nieko Lietuvoje nestebino teisininko Mykolo Rio- 
merio teiginys, kad Vasario 16-sios aktas buvo tiesiog teisi- 
nė fikcija. O prieš keletą metų istorikui Česlovui Laurinavi- 
čiui pakartojus šią frazę, kilo nemažas skandalas, lydimas pa- 
triotinio moralizavimo, pasipiktinimo šūksnių ir didelio 
nenoro įsigilinti tiek į riomerišką akto vertinimą, tiek į mū- 
sų šventės genezę. Ką omeny turėjo teisininkas? Gink Dieve, 
nebuvo tai noras sumenkinti 1918-jų metų signatarų išmintį 
ir ryžtą. Tiesiog teisinis aktas visados yra teisinė fikcija, kol 
netampa politine realybe. Lygiai kaip priesaika, kurios ne- 
įstengiama laikytis, yra fikcija. 

Riomeris tikrai neabejojo Vasario 16-sios akto reikšme. 
Teisinė fikcija jam buvo griežta kategorija, kuri nurodė į 
sudėtingą laiko tarpą, per kurį ši fikcija virto realybe. Jis 
atkreipė dėmesį į paprastą faktą: Nepriklausomybės dekla- 
racija nepakeitė ir negalėjo akimirksniu pakeisti Lietuvos pa- 
dėties. Pats aktas nesukūrė valdžios ir galios. Ne iš karto bu- 
vo suvokta net tai, kur driekiasi Lietuvos sienos ir toli gražu 
neįstengta jas kontroliuoti. Prisiminkime, kaip elgėmės 
1990-siais: pirmiausiai pastatėme simbolines pasienio mui- 
tines. Parodėme visiems, kas mes — Lietuva — esame, ir kur 
mes- Lietuva — esame. Neveltui tie vieniši lietuviško pasie- 
nio simboliai tapo žvėriškų užpuolimų taikiniais. Sovietų val- 
džia, jos majorai ir pulkininkai gerai suvokė, ką reiškia tie 
politiniai nacijos simboliai. 

1918-siais ne tik Riomeriui buvo aišku, kad mes nekon- 
troliavome teritorijos, kad reali valdžia priklausė okupantams, 
kad pretenzijas į mūsų suverenumą stiprino lenkų nacionaliz- 


mas. Pati Lietuvos valstybė buvo atstatyta tarp kažkur tarp 


1918 m. lapkričio 11-osios ir 1919 m. gruodžio 12 d., kada 
buvo pašalinti paskutiniai vokiečių okupacinės valdžios liku- 
čiai. Todėl Vasario 16-oji ženklino atgimimo kelio atkarpa, 
kuri baigėsi Steigiamojo Seimo sušaukimu. Vasario 16-osios 
aktas nustojo būti teisine fikcija, kai tapo išlieti valstybės sta- 
tinio pamatai, kai Lietuvos Respublikai buvo surasta vieta pa- 
saulio politiniame žemėlapyje — ji buvo pripažinta didžiųjų 
valstybių. Todėl gebėjimas atskirti teisinę ir politinę idėją nuo 
jos įkūnijimo raidos nėra joks idėjos pažeminimas. Tiesiog 
taip yra sutvarkytas civilizuotas žmonių pasaulis. 

Taigi, jei siektume enciklopedinio tikslumo, Vasario 16-oji 
siauraja prasme buvo valstybės atstatymo aktas, o ilgainiui — 
plačiaja prasme — ji tapo visų Lietuvos piliečių ir pasaulio 
lietuvių švente. Sakau ilgainiui, nes kurį laiką buvo neapsi- 
spręsta, kokia istorinė data yra labiausiai atspindinti nacio- 
nalinius lūkesčius. Pirmaisiais nepriklausomybės metais bu- 
vo iškeliama Steigiamojo Seimo sušaukimo data — 1920-ųjų 
balandžio 14-15 d. Ji reiškė tikrojo suvereno — Lietuvos tautos 
-— valios triumfą. Nemaža visuomenės dalis anuomet didesnę 
prasmę matė šios datos paminėjime, negu Vasario 16-osios. 
Tautos švente buvo pabandyta įsivaizduoti ir nesėkmingą 
didžiojo kunigaikščio Vytauto karūnacijos dieną, o iki Lie- 
pos 6-osios apskritai ėjome kone šešias dešimtis metų. Šian- 
dien niekas nepasakys, kodėl ir kaip tautinių idealų hierar- 
chijoje susirikiavo istorinės lietuvių datos. Tačiau lygiai taip 
pat nekyla abejonės dėl to jausminio Vasario 16-osios šven- 
tės turinio, kurį mes visi sukrovėme — lyg bitės į korį — per 
dramatiškus XX amžiaus išbandymus. 

Sakau ilgainiui dar ir todėl, kad kone dešimt metų po 
Nepriklausomybės akto paskelbimo Vasario 16-osios minė- 


jimams ir signatarų pagarbinimas nebuvo skirta itin daug 

dėmesio. Tiesa, jau 1919 m. Vasario 16-ąją Kaune pasiti- 
ko karinis paradas ir iškilminga karinė priesaika. Tačiau lie- 
tuvių tautos sąmonėje ši diena įsitvirtino palaipsniui ir ne- 
vienareikšmiai. Paties vasario 16-osios akto simbolinė pras- 
mė buvo svarstoma pirmo nepriklausomybės dešimtmečio 
spaudoje, politiniuose ir intelektualiniuose sluoksniuose. Bu- 
vo išryškinta bene svarbiausia šio akto reikšmė: tai įrodymas 
visų idėjinių srovių ir politinių partijų bei grupuočių gebė- 
jimo susitarti, iškylant lemtingiems tautai klausimams. Tai 
susitarimas dėl svarbiausiųjų tautinių vertybių. Taigi — tai 
visuomeninės sutarties ir garbaus politinio žaidimo pagal tai- 
sykles šventė. 

Tiesa, ši Vasario 16-osios reikšmė aptemo po 1926 me- 
tų, kuomet laimėjo tvirtos rankos galia patikėjusios jėgos. 
Tačiau pati šventė, kaip svarbiausia patriotinio ritualo dalis, 
pasidarė dar svarbesnė. Ji apaugo autoritariniam režimui la- 
biau derančia retorika. Kitos šventinės alternatyvos tiesiog 
nerado sau dirvos. Vargu, ar galėjo tikti Smetonos aplinkai 
Steigiamojo Seimo simbolis po to, kai 1926 m. gruodžio 
17 d. buvo sumindytas demokratiškai išrinktas Lietuvos Sei- 
mas. Iki Pirmosios Respublikos žlugimo Vasario 16-oji įsi- 
tvirtino lietuvių švenčių viršūnėje. Ji įgijo visus savim pasiti- 
kinčios valstybės nacionalinės šventės bruožus, įskaitant ir 
sunkiasvorį oficiozinį pompastiškumą, su kariuomenės pa- 
radais. Šiandien tie kariniai paradai galėtų pasirodyti lyg pas- 
kutinis pasipuikavimas prieš veidrodį, žengiant į lemtingą 
pralaimėjimą be mūšio... 

Tačiau ir po valstybės žlugimo didžioji lietuvių šventė gy- 
veno savo atskirą gyvenimą. Galbūt katastrofos ir ilgų nuo- 


puolio metų prireikė, kad ji - mūsų šventė — persikeltų iš 


oficiozinių aikščių į lietuvių širdis ir taptų patriotinio užsi- 
spyrimo, vilties, vidinių priesaikų bei ryžto veikti diena. Gali- 
ma sakyti, kad tuo, kuo Vasario 16-oji mums yra šiandien, ji 
tapo per pusę kovų, tremčių, egzodo, susitaikymo, nuopuolių 
ir prisikėlimo amžiaus. Prie pirminės šios datos reikšmės bu- 
vo pridėtas ko gero dar svarbesnis turinys. Tautos dvasios ir 
Lietuvos idėjos prasme švenčių šventės simbolinį svorį Vasario 
16-oji įgijo būtent per savo minėjimų ir šventimų istoriją. 
Vasario 16-oji į didvyrišką, nors beviltišką kovą pakeldavo mūsų 
partizanus kone dešimtį pokario metų. Ji padėdavo ištverti 
gulago kalinių kankynę ir tremtinių neviltį. Vasario 16-oji 
suburdavo po be galo didelį Vakarų pasaulį išsiblaškiusius ka- 
ro pabėgėlius. Šią dieną išvietintiems asmenims sustiprėdavo 
viltis ne tik kada nors sugrįžti į laisvą tėvynę, bet ir atiduoti 
dalį savęs tos tėvynės laisvės žadinimui. 

Tačiau svarbiausią savo gyvenimo dalį Vasario 16-oji iš- 
gyveno sovietų prispaustoje Lietuvoje. Kas dabar išvardys vi- 
sus tyliojo paminėjimo būdus, kuriuos sovietmetyje išban- 
dė įvairių kartų ir įvairių, sovietų rojuje atminties neprara- 
dusių sluoksnių lietuviai? Šią dieną apie skriaudą mūsų tautai 
įtardavo net komunistinės indoktrinacijos eksperimentams 
pasmerkti moksleiviai. Įtampos perkreipti ideologinių prie- 
vaizdų veidai, o kartais ir nerimo pripildytos tėvų akys liudi- 
jo kažką be galo rimto. Tai buvo laikas mergaitėms megzti 
trispalves juosteles, o vaikinams kuždėtis apie kur nors atsi- 
radusį užrašą Laisvę Lietuvai... Tais laikais daugelis studen- 
tų itin mėgo bičiulius, kurie buvo gimę Vasario 16-ąją. Gim- 
tadienis sukurdavo legalaus šventimo progas, o dėka to mū- 
sų šventė neretai išvengdavo nuolatinės pakasynų nuotaikos. 


Kita vertus, pripažinkime, tai buvo sunkios darbo dienos ir 

nemigo naktys kgbistams. Jie tikrai niekad neužmiršo Vasa- 
rio 16-osios. 

Šiandien svarbu suvokti, kad iš naujo savo gyvenimą lie- 
tuvių šventė pradėjo 1989-ųjų vasario 15 dieną. Tądien, į 
lietuvių dvasios taurę Lietuvos Sąjūdžio Seimas kliūstelėjo 
tikro vilties eliksyro. Tądien Muzikinio teatro salėje šventė 
išėjo iš pogrindžio. Ne, tai nebuvo vienkartinis triumfo žy- 
gis. Tai nebuvo nei praeities minėjimas, nei nacionalinė links- 
mybė. Rimties, netikrumo ir vis labiau prasikalantys pilieti- 
nės drąsos daigai — štai kas tada viešpatavo. Siektino ir leisti- 
no rytojaus riba prieš penkiolika metų buvo pastūmėta taip 
toli, kad buvo ištarta viskas, ko tai ateičiai reikia. Kalbėta ir 
apie ekonominį savarankiškumą, ir apie moralinį atsitiesi- 
mą, ir apie senuosius Lietuvos atgimimo herojus. Buvo įver- 
tinti dar neseni pirmieji Sąjūdžio žingsniai, pastebėta, kad 
viena po kito atsikovojant suverenumo simbolius, turime ryž- 
tis ir galutiniam suverenumo atstatymo aktui. Žodžiai buvo 
sveriami — ir ne man šioje salėje tai priminti. Tačiau buvo 
aišku, kad Lietuvos šventė nusimetė ezopinės kalbos skar- 
malus ir prabilo į tautą viešumos pasiilgusias žodžiais. Šalia 
migloto suverenumo vis garsiau tarėsi nepriklausomybė. Šalia 
perestroikinės kalbėsenos skleidėsi sakiniai, kurie ir šiandien 
gali būti kartojami: 

Ne mūsų kvietimu 1940-aisiais metais į Lietuvą įžengė šimta- 
tūkstantiniai Raudonosios Armijos daliniai, ne mūsų noru Čia šei- 
mininkavo Dekanozovas ir į jį panašūs Stalino parankiniai... Gal 
šį tada Kazimiero Motiekos ištartą sakinį verta pakartoti ir da- 
bar, kad neatrodytų, jog mūsų pačių noru gali imti šeiminin- 
kauti Lietuvoje kokie nors borisovai ir į jį panašūs parankiniai? 

Prieš penkiolika metų Vasario 16-osios akivaizdoje Lie- 


tuva išdrįso dar aukščiau pakelti galvą. Iki 1990-ųjų Kovo 


11-osios buvo likę mažiau nei 13 mėnesių... Galbūt tada 
mes nežinojome, kas mūsų laukia. Galbūt tada tarp mūsų 
buvo tokių, kurie tikėjosi daugiau, negu šiandien esame pa- 
siekę. Galbūt tada buvo dauguma, kurie nesitikėjo net to- 
kios laisvės, kurios šiandien kartais jau ir nebesugebame įver- 
tinti. Tačiau anuomet buvo aišku, kokio gyvenimo Lietuva 
jau tikrai nebenori, su kokiais pažeminimas ji nebesitaiks- 
tys. Prieš penkiolika metų šioje salėje buvo patikrintas ir tau- 
tinio išdidumo stuburas, ir geopolitinės Lietuvos orientaci- 
jos kompasas. Tada tikrai žinojome, kokių šeimininkų ir šei- 
mininkavimo būdų nebenorime. Ar tvirtai žinome šiandien? 

Šiandien derėtų teirautis, ar esame pasirengę susitikti su 
tokia Vasario 16-ąja, kokia ji subrendo per ilgus dešimtme- 
čius. Ar liko jos randuotame, bet tauriame veide pirminės 
reikšmės ženklas? Ženklas šventės, pažyminčios visų politinių 
ir idėjinių jėgų gebėjimą susitarti, iškilus grėsmei 1918 m. 
Vasario 16-osios akte iškeltiems demokratijos ir Lietuvos lais- 
vės principams. Tiesa yra tokia: į šį klausimą kiekvienas 
turėsim atsakyti patys sau. Nuo atsakymo priklausys Lietu- 
va — šalis, kurioje vis dar gyvena tiesos, ištikimybės priesai- 


kai ir pasiaukojimo laisvei idealai. 

KRAUJO LAŠAS, ARBA LIETUVIŠKOSIOS TAPATYBĖS 
IŠBANDYMAS 


Sausio 13-osios akivaizdoje Sąjūdžio kartos žmogui neišven- 
giamai norisi kalbėti temomis, kurios išjudintų patriotinius 
jausmus, kurios leistų bent trumpam atsikratyti šleikštulio 
dėl Lietuvos valstybės prezidento skandalo. Atmenant Sau- 
sio 13-osios įvykius galima pažvelgti į menkybę to, kas de- 
dasi po Lietuvos vėliavomis dabar. 

Kita vertus, Paksogeito svilėsių kvapas atitraukia dėmesį 
nuo visokių daugiau ar mažiau svarbių mūsų gyvenimo smul- 
kmenų. Kas šiomis dienomis rimčiau susidomėjo Prancūzi- 
joje vykstančiomis Pasaulio lietuvių kalnų slidinėjimo var- 
žybomis? Ne per daug domėjausi jų rezultatais ir aš, tačiau 
vienas dalykas krito akin. Spaudos informacija be gilesnių 
komentarų paliudijo tokį faktą: į šias varžybas negalėjo vykti 
geriausias Lietuvos kalnų slidininkas, nes jis... neturi nė lašo 
lietuviško kraujo. Po platųjį pasaulį išsibarsčiusių pasaulio 
lietuvių, regis, niekas, be įsivaizduojamo kraujo ryšio mito, 
nejungia. Genetinis tautiškumo supratimas būdingas dias- 
poroms ir toms tautoms, kurios gyvena be savo valstybės, 
svetimose valstybėse, yra okupuotos, pažemintos. Todėl to- 
kioms tautoms yra nebūdingas savųjų ir svetimųjų atskyri- 
mas pagal pilietinę priklausomybę. 

Istorikai neleis mums abejoti, kad šiuolaikinės lietuvybės 
kelias į dabartį buvo grindžiamas kultūriniais, dvasiniais, 


kalbiniais ir genetiniais dalykais. Kaip pasakė Czeslawas Mi- 


loszas, lietuviai XIX amžiaus pabaigoje atgimė kaip filologi- 
jos produktas, nors istorijoje skendo milžiniškos politinės 
tautos civilizacinis paveldas. Tokia savijauta iki šiolei domi- 
nuoja. Matyt, pernelyg trumpas buvo Lietuvos valstybinio 
suverenumo laikotarpis, kad įsigertų į sąmonę, jog pilietiš- 
kumas yra svarbiausias tautinio tapatumo kriterijus. Per so- 
vietinio cinizmo pamokas greičiausiai susiklostė nuostatos, 
kad pilietiškumas yra antraeilis dalykas. Nors istorinio mo- 
mento politinis pragmatizmas valstybės atstatymo įkarštyje 
nugalėjo: kitaip nei latviai ar estai, jausdamiesi saugiau dėl 
palyginti nedidelio sovietinių migrantų rusų skaičiaus, be 
išlygų ir priesaikų suteikėme jiems atgimusios Lietuvos vals- 
tybės piliečių teises. 

Kazys Almenas tą istoriją vertina kaip bendros Baltijos 
tautų kovos išdavystę. Pasielgta, anot jo, savanaudiškai. Pa- 
lengvinome galimybę Rusijai užsipuldinėti mūsų likimo bro- 
lius dėl nenoro padaryti tą patį, ką ir mes padarėme. Galbūt 
K. Almenas teisus, nors aš laikiausi ir laikausi kitokio požiū- 
rio. Atkūrus valstybę pilietiniai kriterijai turi pradėti imti 
viršų: Lietuvos pilietis be vieno kraujo lašo gali būti toks pat 
lietuvis, kaip ir tas su dviem lietuviško kraujo lašais. Dar 
daugiau, įžiūriu teorinę galimybę derinti abu tuos princi- 
pus, neleidžiant skirti Lietuvos tautos ir lietuvių, neleidžiant 
skirti šimtų tūkstančių lietuvių diasporos atstovų nuo Lie- 
tuvos piliečių, kurių gyslose teka įvairiausi kraujo mišiniai. 

Kodėl tokią perspektyvą vadinu teorine galimybe? To- 
dėl, kad dabartinė situacija kelia abejones dėl lietuviškosios 
pilietybės ateities. Šiandien, kai susiduriam su Jurijaus Bo- 
risovo tipo Lietuvos gyventojais, galima suabejoti, ar tie, ku- 


rie prieš keliolika metų didžiadvasiškai suteikė pilietybę so- 

vietinių okupantų palikuonims, žinojo, ką daro. Dar dau- 
giau, ar tie borisovai, uspaskichai ir ivanovai įvertino tai, ką 
įgijo? Atrodo, kad ne. Ar galima galvoti kitaip, jei į Lietuvos 
pilietybę žiūrima kaip į vienadienį sanitarinį paketą? Ar ga- 
lima ją gerbti, jei prezidentas gali ją laikyti nuosavu daiktu, 
perleidžiamu mainais už ciniškiausias valdžios ėmimo pa- 
mokas? 

Šiandien išties gyvename ciniško teatro sąlygomis: kai mi- 
lijonieriai be raukymosi imasi rusiškojo patriarchalizmo vaid- 
menų, lyg Jekaterinos II satrapai vaizduodamiesi liaudies gy- 
nėjais nuo vietinių ponų, kai Vilniuje dešimtmečiais šiltą 
lizdą sukęs eksmeras, ekspremjeras, prezidentas kartu su sa- 
vo rusiškais pinigais įtukusiais „pijarščikais“ ramiais veidais 
deklamuoja provincijos gynimo deklaracijas, išties imi klausti, 
ar dar ko nors vertas tas lietuviško kraujo lašas, kadaise kaiti- 
nęs sveiko nacionalizmo ir antisovietinio priešinimosi ener- 
giją? Ar dar ko nors vertas tas kraujas, kuris 1991 m. sausio 
13-ąją buvo pralietas po sovietinių tankų vikšrais prie Vil- 


niaus televizijos bokšto? 


AR YRA LIETUVOJE VISUOMENĖ? 

Z.UVIES TAUKAI PILIETINIAM APETITUI 


Posovietinėje Lietuvoje nėra nuostabu, kad, net esant visai 
padoriems įstatymams, nelengva priversti piliečius ir ypač 
valdžios institucijas jų laikytis. „Rule of Law“ vis dar neretai 
suprantama taip, kaip ir Rusijoje — „diktatura zakona", t.y. 
teisė asocijuojasi su valstybės valdžia pavaldiniams. 

Gal nesupyks skaitytojas už palyginimą su Rusija: vis dėlto 
pagal kalinių skaičių (nuošimčius) ir pagal įstatymų leidėjų rei- 
tingus žmonių akyse, kaip rodo tyrimai, esame labai panašūs. 

Piliečiams vėlgi dėl tų pačių priežasčių įstatymai regisi 
kaip kažkas išoriška ir svetima. Kaip kažkas, ko savininkai 
yra vagnoriškas algas gaunantys teisėjai, kurie gali diskutuo- 
ti, ar teisėjų algų mažinimo pavojai neprieštarauja šalies Kon- 
stitucijai. Neva algų mažinimas tiesiogiai didina teismų pri- 
klausomumą nuo kitų dviejų valstybės valdžių. O kadangi 
atmintis pagal įstatymą nėra privaloma, tai visai teisėtai už- 
mirštama, kad niekas nekėlė klausimo dėl gresiančios pri- 
klausomybės tada, kai tos algos buvo didinamos. Tada buvo 
„vsio zakonno“. Tikrai neteko girdėti teisininkų viešų disku- 
sijų ir užstalės kalbų apie pusantrų metų senumo Slovakijos 
įvykius, susijusius su ekspremjero Mečiaro byla. 

Tada ekspremjero rytietiškai saugomą rezidenciją štur- 
mavo spec. daliniai, prokurorai pasirašė sankcijas suimti il- 
galaikį politinį autoritetą. Tačiau kodėl apie tai rašė pasau- 


lio spauda, bet buvo tylima Lietuvoje (išskyrus B. Garbara- 


vičienę „Kauno dienoje“)? Spėju, kad tik Vakarų pilietinei 
visuomenei galėjo knietėti pats nusikalstamo elgesio kvalifi- 
kavimas: Mečiaras buvo kaltinamas, kad būdamas premje- 
ru, valstybės mokesčių pinigais korumpavo viršutinįjį biu- 
rokratinio aparato ir teisėjų sluoksnį, mokėdamas nepapras- 
tai didelius atlyginimus iš valstybės piliečių kišenės. 

Paskui viskas nutilo. Ir nutilo greičiausiai todėl, kad Slo- 
vakija, kaip ir Lietuva, nėra toli nuo Rusijos teisės tradicijos, 
kurios svarbiausiasis principas — „diktatura zakona“ verčia 
sieti teisę su galia, bet ne su teisingumu. Šiuo pavyzdžiu 
norėta tik parodyti, kodėl piliečiams teisė ir įstatymai vis 
dar atrodo lyg svetimybė, lyg sovietinės konstitucijos paliki- 
mas. Čia jokia sensacija. 

Kur kas sudėtingiau yra paaiškinti, kodėl piliečiai nenori 
naudotis savo teisėmis net tada, kai įstatymo norma leidžia 
gintis ne tik nuo nusikaltėliškos išvaizdos nusikaltėlių, bet ir 
nuo glotnios išvaizdos ir kultivuotų veidų savivaliaujančių 
valdininkų. Čia tikrai negalima tik dejuoti, kad trūksta įsta- 
tymų. Yra kažkas daugiau, kas neskatina pilietinio apetito 
naudotis pilietinėmis teisėmis ir neleisti vien biurokratams 
išnaudoti teisės. Kas užginčys, kad įstatymų plyšiai arba pil- 
kosios zonos, net smulkūs techniniai netobulumai pilietį daro 
bejėgį prieš valdininką. 

Gerai, galima nekalbėti apie konkrečius kazusus, susiju- 
sius su visokių licencijų, nuosavybės, kompensacijų, leidi- 
mų, konkursų klausimais. Svarbu suvokti patį principą. Tar- 
kim, ar ne valdininkų rojus žemėje būtų, jei kam dingtelėtų 
dalyti leidimus šlapintis ar valyti dantis? Ir ne tik valdinin- 
kų. Ar ne nuostabi smulkmena, bet liečianti kone kiekvieną 


piliečių šeimą, buvo paprastas iki genialumo panaikinimas 

prievolės dėl notaro patvirtintų įgaliojimų vairuoti žmonos 
ar vyro automobilius? Kas, išskyrus kelis policininkus ir no- 
tarus, dėl to nuliūdo. Žmonės tikrai atsikvėpė. 

Ber tai lietė labai asmeniškus automobilius. Kiek kitaip 
auga pilietinis apetitas naudotis teise dėl mūsų visų mokes- 
čių pinigų likimo. Mūsų piliečiams vis dar per mažai rūpi, 
kur ir kaip jie naudojami. Atrodo, kad tai aktualu, kol ieško- 
ma būdų, kaip išvengti mokesčių mokėjimo (tai labai natū- 
ralus, suprantamas ir visame laisvame pasaulyje pažįstamas 
jausmas), tačiau visiškai nebesirūpinama, kas darosi po to, 
kai vis dėlto tuos pinigus sumokam. 

Yra visai teisėta piliečiui teirautis bet kokios institucijos 
informacijos apie paskirstytus kokio nors vyriausybinio fon- 
do pinigus. Biudžeto įstatymo priedų tikrai neužtenka. Ko- 
dėl pyksta valdininkai ir mokesčių mokėtojų pinigus nau- 
dojančios viešosios įstaigos — Lietuvos tūkstantmečio minė- 
jimo komisija, festivalių, teatrų, muziejų administracijos, 
ūkininkų, sveikatos, jaunimo rėmimo fondai ir t.t. — kai tei- 
raujamasi finansinių ataskaitų už praėjusius metus? Vaka- 
ruose tai būtų natūrali pareiga — pateikti detalias ataskaitas 
apie sprendimus priimančius asmenis, apie organizacijas ir 
asmenis, tų sprendimų dėka gavusius vienokius ar kitokius 
pinigus. Teisiškai tai yra galima ir Lietuvoje, tačiau to pa- 
prasčiausiai nenori patys mokesčių mokėtojai. Gal jie pagei- 
dauja, kad už juos norėtų kažkas kitas? Gal demokratiškai 
išrinkti norinčius? 

Liūdniausi mano vaikystės prisiminimai iki dabar siejasi 
su žuvies taukais. Juos mama duodavo, kad padidintų apeti- 
tą. Tačiau, kas gali pasiūlyti žuvies taukų piliečių apetitui 


naudotis savo teisėmis padidinti? 


AR LIETUVOJE YRA VISUOMENĖ? 


Lietuvių kalbos komisija nedraudžia vartoti žodžio „visuome- 
nė“. Komisija, arba penktoji valdžia, apskritai nedraudžia kal- 
bėti nesąmones taisyklinga lietuvių kalba. Nesąmonėmis do- 
mėtis paliekama rinkėjams, mokesčių mokėtojams ir šiaip sa- 
vigarbos dar nepraradusiems piliečiams. Tačiau net leistinus 
žodžius vartojant, nepakenktų susimąstyti apie jų reikšmes. 
Štai kultūros sociologas Vytautas Kavolis kadaise (t.y. prieš 
kokius 8 metus) yra be jokios ironijos pasakęs, kad Lietuvoje 
visuomenės apskritai nėra. Pripratusiems prie visuomenės ta- 
patinimo su visais gyventojais, tas pastebėjimas pasirodė dau- 
giau keistas negu erzinantis. Tiesą sakant, iki dabar visuome- 
nės buvimo ar nebuvimo Lietuvoje klausimas daugumai gy- 
ventojų savigarbos neužgautų. Tad ar yra Lietuvoje 
visuomenė ir ar neklydo V. Kavolis, sakydamas, kad jos nėra? 
Žodis visuomenė tikrai yra palyginti naujas lietuvių žo- 
dyne. Tačiau visuomenė (societe, society, obščestvo), kaip reiš- 
kinys, Lietuvoje yra kiek senesnis. Istorikai greičiausiai imtų 
ieškoti jo XIX a. pradžios Lietuvoje. Ir ieškotų kur nors aukš- 
tuomenės salonuose, Vilniaus universiteto, laikraščių redak- 
cijų ar spaustuvininkų aplinkoje. Tuomet šį reiškinį lenkiš- 
kai vadinome „spoleczensrwo“. Tačiau svarbiausia yra tai, ką 
tada reiškė žodis. Išvertus enciklopedinius apibrėžimus, vi- 
suomenė jokiu būdu nereiškė visų šalies gyventojų, o tik 


susiorganizavusią jų dalį. Tik tie, kurie savanoriškai ryžosi 

susitelkti į įvairias asociacijas, draugijas ar klubus bendriems 
tikslams (susijusiems su šalies ir žmonių likimu) pasiekti, 
tapdavo visuomenės nariais. Neatsitiktinai A. Jakšto-Damb- 
rausko redaguotas katalikiškas žurnalas XIX a. pabaigoje va- 
dinosi „Draugija“. Iki dabar prancūzai ir anglai savo žody- 
nuose neskiria visuomenės ir draugijos. Anais laikais, kai 
nebuvo Kalbos komisijos, o žodžius diktavo civilizacinis pro- 
cesas ir kultūrinė savimonė, buvo aiškiai skiriama, kas yra 
visuomenė, kas tauta, o kas liaudis. Per XX amžių liberalios 
demokratijos retorikai vis mažiau derėjo žodžių visuomenė 
ir liaudis atskyrimas. Taip žodis pabėgo nuo pirminės savo 
reikšmės ir apskritai nustojo specifinio informacinio svorio. 

Ką turėjo omeny V. Kavolis, sakydamas, kad Lietuvoje 
stinga visuomenės? Jo manymu, (vėlgi ne pirmąkart mūsų 
istorijoje) valstybės sektorius ir biurokratinės institucijos vi- 
siškai užgožia savaveiksmę, save organizavusią ir savo teises 
bei galią pajutusią visuomenę. To negali kompensuoti di- 
desnis negu brandesnės civilizacijos šalyse politinių partijų 
ir partijėlių skaičius. Visuomenė tikrai nėra ir negali būti 
šeimų, giminių ar klikų, darančių įtaką politiniams, ekono- 
miniams ir socialiniams šalies procesams, visuma. Masiniai 
sąjūdžiai tiesiogiai nepadarys liaudies visuomene. 80 pro- 
centinis Lietuvos liaudies tikėjimas, kad už viską atsakinga 
valstybė, perdėtas politikų susvarbinimas (ir susisvarbinimas) 
rodo ne ką kitą, kaip tik nepasitikėjimą nevyriausybinėmis 
organizacijomis, pilietinėmis iniciatyvomis ir, Žinoma, savi- 
mi pačiais. Susideginimo grasinimai individualiais atvejais 
ir kelių blokavimas runkelių vežimais — visa tai daugiau so- 
cialinės maišaties, o ne civilizuojančio visuomenės formavi- 


mosi proceso argumentas. 


Kita vertus, biurokratinio aparato nenoras dalytis galia ir 
atsakomybe su pilietiniu sektoriumi yra ligoto visuomenės 
gyvenimo garantas. Tačiau naivu būtų tikėti, kad biurokra- 
tinis aparatas imtų inicijuoti visuomenę. Tai būtų panašu į 
S. Šaltenio laikų Kultūros ministerijos sukurtas viešąsias įstai- 
gas arba, tai dar blogiau, į sovietmečio profsąjungas, kurių 
kai kas jau ir pasiilgo. 

Taigi, jei ir klydo V. Kavolis — labai nedaug. Keli tūks- 
tančiai lietuvių nevyriausybinių organizacijų ir keliolika ne- 
formalių salonų bei klubų tikrai yra visuomenės elementai. 


Bet tai tik paraiška ateičiai. 

PiLIETINĖ VISUOMENĖ IR EUROPIETIŠKO VALDYMO VILTYS 


Kartais liaudis sako, kad išmintingas žmogus yra tas, kuris 
mokosi iš svetimų klaidų. O kvailys — nepasimoko net iš 
savųjų. Nelietuvis G. K. Chestertonas yra leptelėjęs dar dau- 
giau: išmintingas yra tas, kuris mano, kad ir kvailys ne visa- 
dos klysta. Tad žvilgtelėkime į tuos kalbinius nesusiprati- 
mus, kurie nerūpi Lietuvių kalbos komisijai. 

Nesenai „Omni“ publikuotame rašinyje pamąsčius apie 
tai, ar Lietuvoje yra visuomenė, regis, yra logiška pratęsti 
mintį apie likimą kelių kitų išvestinių kategorijų, kurios tampa 
kone privalomomis politinių kalbų ir raštų komponentėmis. 
Turiu omenyje pilietinę visuomenę ir atvirą visuomenę. Čia 
pirmiausia siektina pakedenti pirmąją iš dviejų, tikintis at- 
eityje rasti pretekstą antrajai. 

Jei sakome, kad Lietuvoje nėra daug argumentų, liudi- 
jančių visuomenės būtį, tai dar kebliau kalbėti apie pilietinę 
visuomenę, kuri yra tartum labiau specifikuota visuomenės 
dalis. Tiesa sakant, visuotinai naudojamų, bet išties menkai 
suprantamų žodžių žodynėlyje nebūtų sunku įrašyti encik- 
lopedinius apibrėžimus, skiriančius vieną terminą nuo kito, 
tačiau publicistikos požiūriu tai būtų, deja, tik banali pa- 
baiga, nuvainikuojanti pastangas iš tiesų kalbėti apie reiški- 
nius, o ne apie žodžius. Mano galva, žodžių likimai pirmiausia 
sietini su nereflektuojamo, nemąstomo ir tik tariamai pa- 


žįstamo viešojo mūsų gyvenimo slinktimi. Tad supraskim 


lingvistinę bylą, kaip publicistinį triuką, skirtą įžiebti pole- 
miką, vedančią link abiem kojom šlubuojančio viešojo ad- 
ministravimo ir politikos formavimo vartų. 

Suvokus visuomenę ne kaip visus gyventojus, o tik kaip 
save organizavusią, į draugijas, asociacijas, klubus susispie- 
tusią jų dalį, galime kalbėti apie to saviorganizavimo koky- 
bes, skiriančias vienas visuomenes nuo kitų. Sakyčiau, jog 
pilietinė visuomenė yra tokia, kuri savo veiksmais siekia pa- 
veikti viešąją politiką. Tai yra tokia visuomenė, kuri suvokia, 
kad demokratija tik prasideda, bet nepasibaigia rinkimais, ir 
kuri suvokia, kad politikai ir biurokratai per rinkimus nėra 
apdovanojami neribotomis politikos formavimo galiomis. 

Kas iš to? Tęsiant ankstesnio straipsnio retoriką pasaky- 
tume, kad biurokratijos ir pilietinės visuomenės santykis yra 
kaip dviejų vieno švarko skvernų: vieną tempiant, kitas trau- 
kiasi. Juk dešimtmetis mūsų nepriklausomo politinio gyve- 
nimo parodė, kad biurokratinio aparato sumažinimas yra įma- 
nomas tik griežtai laikantis subsidiarumo principų, t.y. atsi- 
sakant dalies funkcijų ten, kur pati pilietinė visuomenė ir 
individai gali tas funkcijas atlikti. Bandymai reorganizuoti 
lietuviškąjį valdininkų pasaulį, sėkmingai pasislėpusį už ta- 
riamai europietiško (greičiau, ispaniškai frankistinio) valsty- 
binės tarnybos įstatymo, bus pasmerkti tapti tik priešrinki- 
minių kampanijų triukais, jei nebus sistemingai siekiama 
perkelti vis daugiau galių ant pilietinės visuomenės pečių. 
Kitaip neįmanoma, nes prastai veikiant aparatui pirmiausia 
imama didinti dirbančiųjų jame skaičių. Senas tarnybas lik- 
viduoti sunkiau negu sukurti naujas. Iš čia plaukia ir valdi- 
ninkų vislumas, ir jaunuomenės įsivaizdavimas valdinės tar- 


nybos, kaip idealaus gyvenimo, varianto. 

Ar išgelbės mus europietizacija? Juk kai kas net iš prisieku- 
sių nacionalistų ima galvoti, kad tik atsisakius dalies suvereni- 
teto bus galima rimčiau suvakarietinti ir civilizuoti valstybės 
gyvenimą, harmonizuoti valstybės ir visuomenės santykius. 
Tikėtina, Europos politinės mados privers lietuvišką valdinin- 
kiją taikstytis ir su pilietinės visuomenės faktoriumi. Šių me- 
tų liepos 25 d. Europos komisija priėmė europietiško valdy- 
mo baltąją knygą, kurioje esminiu principu įvardytas tilto tarp 
eurokratijos ir pilietinės visuomenės tiesimas, kuris turi ga- 
rantuoti individų ir pilietinių nevyriausybinių organizacijų 
dalyvavimą politikos formavime. 

Ką darysime, valdininkai, Lietuvoje? Nėra aiškių atsaky- 
mų, bet yra tikėtinų. Viena vertus, faktai rodo (pavyzdys su 
Hagos konvencija dėl vaiko teisių apsaugos), kad aparatas 
gali išversti sau naudinga prasme angliškus euroterminus, 
susikurdamas sau tolesnio parazitavimo garantus. Taip ne- 
kalti valdininkai slepiasi ne tik už savojo įstatymo, bet ir už 
unikalios lietuvių kalbos sienų. Gal jau laikas praplėsti Lie- 
tuvių kalbos komisiją kitas kalbas ir kitą pasaulį labiau išma- 
nančiais profesionalais, kad šalia žodžio „kibiras“ kirčiavimo 
problemos, imtumės žodžių, nulemiančių mūsų viešojo gy- 
venimo kokybes? To gyvenimo tradicijoje, kurioje pats bu- 
vimas galios lauke teikia įvairiopą pasitenkinimą, nėra daž- 
nai atsisakoma savojo įgalumo dalies. Kita vertus, kas gali 
padidinti teisėtų piliečių norą tapti pilietinės visuomenės 
nariu? Karti patirtis ir įkyri statistika rodo, jog tai nėra pa- 
prasta. Gal tai net pati sunkiausia užduotis, vieniems neno- 
rint, antriems negalint, o tretiems ir nenorint, ir negalint 
suprasti, kad Europa visų pirma turi būti sukuriama savo 


pačių viduje. 


APIE GERUS INTELEKTUALUS IR BLOGĄ VALDŽIĄ 


Maždaug prieš dešimtmetį „Kultūros barų“ redakcija Vil- 
niaus menininkų rūmuose surengė diskusiją apie kultūrinės 
spaudos perspektyvas. Buvo daug kalbėtojų ir kalbų, kaiti- 
namų revoliucijos euforijos ir iškilių vilčių. 

Po diskusijos žingsniuojant namo vienas iš dalyvių Vytau- 
tas Kavolis ištarė žodžius, kurie iki dabar gundo suprasti, ką 
tai reiškia, ir atpažinti savo minties ar veiksmo vertę. „Dabar 
aš žinau, kodėl lietuvių intelektualai tiek daug šneka: jie nie- 
kad nedirbo darbo, kuris turėtų pasibaigti konkrečiais visuo- 
menės realijas įrakojančiais rezultatais“, — pasakė profesorius. 

Nesenas „OMNI laiko“ autoriaus Vytauto Rubavičiaus 
samprotavimas apie mūsų universitetų humanistikos ir socia- 
linių mokslų profesionalus (eksmokslinius komunistus, ateis- 
tus ir TSKP-istus ir t.t.) primena jau beužmirštamus Sąjū- 
džio laikotarpio poleminius tekstus, kurie taip ir neįžiebė nuo- 
latinės intelektualinės diskusijos, neįtvirtino sveikos 
autoreflekcijos įsipareigojimų tarp tų, kurie tariasi atsakingi 
už mūsų mentalinius pokyčius. Akademinėje spaudoje vienas 
kitas vėlesnis tekstas taip pat neturėjo kokio nors rimtesnio 
atgarsio. Greičiausiai teisus V. Rubavičius, teigdamas, jog ar- 
timosios, sovietinės praeities vaizdiniai yra išstumiami į visuo- 
menės pasąmonę, o savimonės profesionalams neužtenka inte- 
lektualinės drąsos daugiau žiūrėti į veidrodį ir bandyti keistis. 

Tokia padėtis lemia, kad universitetai išties labiau rūpi- 


nasi savo jubiliejų šventimu negu priederme būti savoje ša- 

lyje kultūros, visuomenės ir politikos konstruktyviosios kri- 
tikos centrais. Pereinamajam laikui būdingų pasikeitimų ne- 
skatina seržantiški profesorių atlyginimai, biurokratinis bu- 
kumas kultūrinio profesūros veikimo vertinimuose, pagaliau 
viską užgožiantis valstybinės tarnybos karjeros geismas, vy- 
raujantis gabiausioje jaunuomenėje. 

Čia norėtųsi truputėlį praplatinti mūsų regos lauką ir 
atpažinti ne tik universitetinius aktorius, bet didesnį inte- 
lektualų būrį. Regis, iki dabar nėra pakankamai išryškinama 
viena viso sluoksnio savybė, kuri taip pat surandėjo vėlyvaja- 
me sovietmetyje. Tada nonkonformistinei, bet nerizikingai 
disidentuojančiai šviesuomenei buvo labai aišku, kad jokios 
gyvenimo realybės net prie didžiausių norų negalima pa- 
keisti. Valdžia neišvengiamai yra svetimybė ir neabejotinai 
blogio šaltinis. Save realizuoti buvo galima tik virtualiai arba 
fiktyviai, randant paguodą knygose, tiriamuosiuose reiški- 
niuose ar laikmečiuose. Nonkonformizmas galėjo būti pa- 
tenkinamas ir bohemoje, ir arogantišku abejingumu viskam, 
kas oficialiojoje viešumoje darėsi. Tai suprantama ir malo- 
niau prisimenama negu, tarkim, indoktrinuotų kursų dės- 
tymas universitetuose ar raudonų tekstų rašymas. 

Sąjūdžio banga tą nonkomformistinį intelektualinį sluoks- 
nelį išnešiojo į labai skirtingas mūsų viešojo gyvenimo pa- 
kampes. Vieni darė karjeras politiniame gyvenime ir Seime, 
kiti itin nesėkmingai išbandė save administraciniame apara- 
te, treti emigravo iš viešosios erdvės ar net iš Lietuvos. Tik 
nedaugelis laisvų intelektualų, tokių kaip Ričardas Gavelis 
ar Rolandas Rastauskas, liko neapsibėrę pelenais galvų, ne- 
praradę gyvenimo skonio pojūčio net tokiu momentu, kurį 


mes išgyvenam. Sovietiniai antisovietinio nonkonformizmo 


įgūdžiai tapo nelengvu gyvenimo balastu. Permainos socia- 
liniuose statusuose sutrikdė savo svarbos refleksus, o dalį in- 
telektualų ilgam įklampino nekonstruktyvių, kartais pagie- 
žingų kalbų baloje. 

Moralas: aplink apsidairius, nėra itin sudėtinga pastebėti, 
kiek daug yra akademinėje ir platesnėje intelektualinėje lietu- 
vių publikoje linkusių matyti valdžias iš prigimties blogas. 
Juk už viską esant atsakingai valdžiai, nebepaliekama vietos 
asmeninei atsakomybei už kalbas be darbų, už reikalavimą 
dėmesio ir rūpesčio, net nepabandžius ką nors konkretaus pa- 
daryti viešai naudai. Gal išties nėra nieko geriau už blogą val- 


džią, nes tik ji pateisina mūsų pačių impotenciją. 

"TOLERANTIŠKAI APIE TOLERANCIJĄ 


Žinia apie Sugiharos fondo „Diplomatai už gyvybę“ paskelbtą 
2001 metų tolerancijos žmogų turėjo sukelti minčių apie 
daug ką. Pirmiausia priminė tai, kad visuomenės santykių 
bei elgsenų kokybė priklauso ne tik nuo valstybės pareigūnų 
uolumo, bet ir nuo individualaus pilietinio ryžto nesitaiks- 
tyti su radikalizmo apraiškomis. 

Sausio 26-ąją tokiu sektinumo vertu piliečiu buvo pa- 
skelbtas Tomas Šernas, kurio inauguracija įvyko Vytauto Di- 
džiojo universiteto auloje. 

Lietuviška tolerancijos istorija yra labai marga. Dažniau- 
siai jos argumentai grindžiami XIV-XV amžiaus pavyzdžiais, 
ne visada suvokiant, kad nebūtinai viduramžių reiškiniai tam- 
pa modernybės tradicija. Romus viduramžiškas skirtybių ko- 
egzistavimas ne visada įrodo užantyje neturėjus bent simbo- 
linio akmens. Žymus lietuvių kultūros tyrinėtojas, Vasario 
16-osios akto signataras Mykolas Biržiška yra labai vaizdžiai 
apibūdinęs savųjų ir svetimųjų, lietuvių ir žydų tarpusavio 
santykius senojoje Lietuvos Didžiojoje Kunigaikštystėje. Jo 
nuomone, Lietuvos žydai „buvo sutapę su kraštu, bet ne su 
jo visuomene, kuri ne tik juos laikė svetimu ghetiniu organiz- 
mu, bet ir, daugiausia būdama neaukšto (XVII-XVIII a.) po- 
lėkio krikščionė, su panieka žiūrėjo į juos kaip į „nukanki- 
nusią Kristų tautą“, tik dėl savo būdo ir tradicijų nepasireiškė 


jų atžvilgiu jokiais žiaurumais, nors ir šiems pavyzdžių turėjo 


tiek kazokinėse, tiek vakarų Europos žydų skerdynėse (išskirta 
mano — E. A.), ir tenkinosi negudriais berniškai jėzuitinių ir 
kitokių mokyklų mokinių išsišokimais“. Paprasčiau tariant, 
autoriaus nuomone, LDK atveju būta daugiau romaus pa- 
syvumo negu sąmoningos tolerancijos. Žinoma, pasakys šiuo- 
laikiniai istorikai, tai tik drąsi interpretacija, kuri turi būti 
patikrinta naujų tyrimų ateityje, tačiau į M. Biržiškos tezę 
iki šiolei tartum ir nebuvo rimtai reaguota. 

Ką sako šis epizodas? Manyčiau, jog pirmiausia jis sako, 
kad tolerancija ne visada vadintinas paprastas pasyvumas, 
nors techniškas (pas mus — kasdienis) tolerancijos suprati- 
mas dažniausiai nerodo skirtumo tarp pasyvaus, sinkretiško 
abejingumo ir sąmoningos pilietinės tolerancijos. „Nors Lie- 
tuvoje ne be tam tikro pagrindo didžiuojamasi sena, XIV 
amžių, Didžiojo kunigaikščio Gedimino laikus siekiančia to- 
lerancijos tradicija, bet romantizuoto dogmatizmo neapsės- 
tam protui aišku, kad ši tradicija nebuvo ir nėra visuotinė, 
itin tvirta, vyraujanti visuomenės gyvenime. Tolerancija — 
deficitas“, — teigė 2001 metų Tolerancijos žmogaus inaugu- 
racijos iškilmėse Sugiharos fondo valdybos pirmininkas Ra- 
mūnas Garbaravičius. Savo kalboje taikliai apibūdino tą to- 
lerancijos savybę, kuri kasdienėje rutinoje ne visados paste- 
bima. Anot jo, „liberalios demokratijos sąlygomis, kai yra 
galimybės viešai išsakyti praktiškai bet kokią nuomonę, to- 
lerancijos puoselėjimas — tai pirmiausia netolerancijos, ne- 
pakantos, nepagarbos kitatikiams, kitataučiams, kitamaniams 
ir t.t. netoleravimas“. Iš esmės tai reiškia ne ką kita, kaip 
aukštesnę sąmoningumo kategoriją, galinčią padėti ne tik 
atviromis akimis žvilgtelėti į netolimą traumatinę praeitį, 


bet ir išmokti skirtingiems gyventi tarp skirtingų. 

Tomo Šerno nominavimas ir paskelbimas Metų žmogu- 
mi buvo nulemtas ne ilgametės istorijos, bet pernykščio jo 
reagavimo į antisemitizmo apraiškas Lietuvos gyvenime. „Lie- 
tuvos ryto“ publikacijoje jis taip reagavo į V. Šustausko sam- 
protavimus apie tai, kad jei ne holokaustas, jis būtų Kaune 
žydams valęs batus. Visa tai buvo parodyta Švedijos televizi- 
jos reportaže. T. Šerno pilietinė pozicija atskleidė tikrą tole- 
rancijos esmę. „Aš būčiau pasirengęs visą savo likusį gyveni- 
mą valyti batus Šustauskui ir visiems mano nekenčiamiems 
Lietuvos nacistams, jeigu taip būtų galima išgelbėti bent 
vieną žydų ar bet kokios kitos tautybės vaiką“, — parašė jis, 
aiškiai suvokęs, kad tolerancija yra nesitaikstymas su netole- 
rancija („Lietuvos rytas“, 2001.02.08). 

Tolerancijos kokybė priklauso ne vien nuo politinės civi- 
lizacijos, išsimokslinimo lygio, bet pirmiausia nuo mūsų vi- 
suomenės individualizacijos laipsnio. Jei niekas individui ne- 
trukdo būti kitokiam, jei nėra baugu ištarti visuotinai nepo- 
puliarius žodžius ir nesiekiama, kad būtent jie turi tapti 
vienintele šventa tiesa, gali ramiai gyventi tarp visų kitų ir 


kitokių, kuriuos vienija tik jų laisvas kitoniškumas. 


NEPRIKLAUSOMYBĖS SKOLA VISUOMENEI 


Įnoringa pavasario saulė ir po Kovo 11-osios kukliai seikėja 
šilumą, tačiau bent probėgšmiais provokuoja pamąstyti apie 
tai, kas buvo kelių žymių lietuvių intelektualų galvosūkis. 
Turiu omeny tris pavardes, be kurių negalėtų apsieiti mūsų 
politikos mokslų pradžiamokslis. Tai Vincas Trumpa, Vy- 
tautas Kavolis ir Aleksandras Štromas, kurių straipsnių rink- 
tinės nuo neseno laiko yra prieinamos visiems. 

Ironiška, bet pirmasis — vyriausias amžiumi — istorikas ir 
publicistas Vincas Trumpa yra vienintelis iš jų trijų gyvas ir 
sveikas. Tačiau ne amžiaus ironija yra šio rašinio tikslas. Svar- 
biausia yra tai, kas esmingai siejo šių trijų mąstytojų požiūrį 
į Lietuvos valstybės nuopuolius ir prisikėlimus. Visi trys — 
neabejotini Lietuvos patriotai, tačiau nebūdingai daugeliui 
iškėlę visuomenės laisvę, kaip aukščiausią vertybę, pirm vals- 
tybės nepriklausomybės. 

Geriausiai pradėti intrigą nuo A. Štromo neseno lakaus 
posakio: „Ne per nepriklausomybę į demokratiją, bet per 
demokratiją į nepriklausomybę“. Tuo jis ne tik norėdavo 
pabrėžti visuomenės pirmumą valstybės ir valdžios atžvil- 
giu, bet ir atkreipti dėmesį į nuspėjamą dalyką: vadavimasis 
iš sovietinio politinio mentaliteto nelaisvės bus sunkesnis negu 
vien valstybės nepriklausomybės atkūrimas. 

V. Kavolis, nors ir stebėjo lėtą visuomenės atsipeikėjimą 
po Kovo 11-osios, tačiau daug labiau buvo įsigilinęs į Pir- 


mosios Respublikos problemas. Skirtingai negu daugelis 

emigracijos elito atstovų, jis gana kritiškai žvelgė į tai, kas dė- 
josi Lietuvoje po Vasario 16-osios. Savo knygoje tarpukario 
nepriklausomybę jis pavadino „nepasibaigusio išsilaisvinimo 
laikotarpiu“. Ne pats 1926 m. Gruodžio perversmas ir de- 
mokratijos proceso užtvenkimas čia yra akcentuotinas, o ap- 
skritai stiprios valstybės ir silpnos visuomenės kelias. Skausmingai 
atsiskleidė tos aukos, kurias į nepriklausomybę atvedę laisvi ir 
nepriklausomi žmonės, sunešė ant valstybės (ypač jos apara- 
to) aukuro. Kita vertus, tas dvidešimtmetis jau buvo pradėjęs 
daiginti liberalios asmenybės daigus, kuriuos sunaikino visa 
tai, kas įvyko po rugpjūčio 23-osios 1939 metais. Tik iš tų 
daigų apskritai galėjo atsirasti tokie kaip V. Kavolis. 

V. Trumpa šiam epizodui paskyrė daugiausiai puslapių. 
Jis bene vienintelis iš lietuvių istorikų yra taip taikliai aprašęs 
laikotarpį nuo Didžiojo Vilniaus seimo 1905 m. rudenį iki 
1915 m. — tai yra rusų viešpatystės pabaigos Lietuvoje. Anuo- 
metinė lietuvių visuomenė, ir ne tik išsilavinę judėjimo daly- 
viai, parodė, ką gali patys žmonės, jei tik jiems netrukdoma. 
Užteko sumažinti represijas ir imtos kurti mokslo, meno, švie- 
timo, ūkio draugijos, per itin trumpą laiką gebėjusios pakeisti 
Lietuvos pavidalą, subrandinusios gebėjimus tvarkytis nepri- 
klausomai. Nepriklausomybė artėjo ir buvo artinama per de- 
mokratiją, visuomenės savivaldą ir individualias pastangas. Anot 
jo, daug buvusių idealistų ir Lietuvos reikalo gynėjų nusivylė 
tuo, kas atsitiko Pirmosios Respublikos realybėje. 

„Pasiektas idealas yra prarastas idealas“, — kartojo kažkie- 
no posakį V. Trumpa, visai nesistebėdamas, kad anuometi- 
ne Lietuvos raida nusivylė Vaižgantas, Žemaitė ir net Krėvė. 
Tačiau nusivylimas nereiškė pasidavimo. Nedaug turime sa- 


vo intelektualinėje ir viešojo gyvenimo istorijoje tokių ne- 


nuilstančių politikos kritikų bei visuomenės laisvės gynėjų, 
koks buvo Vaižgantas. 

Šiandien politikai ir jų kritikai rečiau pasigenda visuome- 
nės savivaldos, nors nusivylimo gaidų ir šūksnių girdėti ne- 
mažai. Nepriklausomybė šiandien pirmiausia reiškia stiprią 
valstybę, griežtai formuluojamą kolektyvinį individą, kuriam 
duoklę turi atiduoti kiekvienas laisvas asmuo. Tik vieno kito 
politiko balsas tyruose paliudija, jog per dešimtmetį nepa- 
mažėjo sovietinio tipo biurokratijos diktatas visuomenei, vie- 
tos savivalda vis dar yra ne kas daugiau nei centrinės valdžios 
šešėlis. Maskvos tipo sostinė rytietiškai dorojasi su visų mo- 
kesčių mokėtojų pinigais. Nesukama galvos, kada prasideda 
elementari pilietinė diskriminacija. Valdžios Lietuva yra Vil- 
nius, valdžia yra koncentruota ir centralizuota — nes ji yra 
nepriklausomybės esmė ir jos kaina. 

Galbūt yra teisūs tie, kurie sako, jog tokia kaina buvo 
neišvengiama. Galbūt su tuo sutiktų net liberalizmo teore- 
tikas Johnas Grey'us, sakydamas, kad be stiprios valstybinės 
valdžios pokomunistinėse šalyse nebūtų apskritai galima iš- 
vengti oligarchijos pavojų ir apsaugoti minimalias individo 
laisves. Galbūt turėjo logikos visų iki šiolei buvusių valdžių 
argumentai, pasisakant prieš tiesioginius merų rinkimus, 
prieš apskričių, kaip aukščiausių savivaldos institucijų, legi- 
timavimą, prieš atvėrimą platesnių vartų mecenavimui ir rė- 
mimui (kitaip tariant, prieš laisvos visuomenės finansinių 
pamatų montavimą). Galėjo įtikinti teiginys: „dar ne lai- 
kas“. Žmonės, ypač provincijoje, yra dar nesubrendę, dar 
neišprusę, dar patys nežino, ko nori. Tačiau klauskime: ka- 
da bus laikas? Kada normalus valdžios subsidiarumo princi- 
pas taps tikrove? Arba, kitaip tariant, kada valstybės valdžia 


pradės grąžinti skolas visuomenei? 

NIEKO BENDRO NETURINČIŲJŲ BENDRUOMENĖ 


Pavadinau savo pastabas žymaus šiandienos filosofo Alphon- 
so Lingio knygos, prieinamos ir lietuvių skaitytojui, pavadi- 
nimu, tačiau nesiruošiu čia liesti jo mėgstamų egzotiškų ci- 
vilizacijų ir atokių nuo mūsų bendruomenių. Kalbėsiu apie 
ką kita, kas yra čia pat, šalia mūsų — kartais iki banalybės 
atsibodęs dalykas. 

Tam tikra prasme banalybe gali būti samprotavimai apie 
posovietinę, pokomunistinę ar pototalitarinę mūsų krašto rea- 
lybę, kuri, keliolikai metų praslinkus nuo Kovo 11-osios, jau 
apipinama kitokiais įmantresniais vardais ir charakteristikomis. 
Buvęs per prievartą vienodas visų mūsų pasaulis eižėja į gaba- 
lus, vieniems palikdamas nostalgijos prieskonį, kitiems pasiūly- 
damas visišką netolimos praeities užmarštį. Susiduriame su skir- 
tingais realybės pavidalais, kurie priklauso nuo socialinės, ma- 
terialinės ir intelektualinės suvokiančiųjų padėties. 

Keičiamės lėčiau nei Vilniaus parduotuvių ir biurų vitri- 
nos. Lėčiau nei oficialusis ir populiarusis kasdienių žodžių 
žodynėlis. Kai kuriose srityse posovietinės gyvensenos tradi- 
cija laiko mus tiesiog įkalintus. Žinoma, vienų liūdesiui, ki- 
tų palaimai. Vienas iš tokių reiškinių — tai sutrūkinėję ir 
toliau dūlantys socialiniai saitai, kurių stygius daro mus it 
nieko bendro neturinčiųjų bendruomene. 

Kiek tai yra netikėta? Skaitant liberaliąją pokario lietuvių 
emigracijos spaudą, ypač londoniškio „Santarvės“ žurnalo 


publikacijas, stebina nuolatinės redakcijos pastangos mąsty- 


ti apie tai, kas gali blogiausio nutikti Lietuvai, jei sovietinė 
okupacija užsitęs. Štai 1954 m. jaunas žurnalo autorius Vy- 
tautas Kavolis suformulavo tokią mintį: ilgesnį laiką užsitę- 
sus okupacijai, blogiausia, kas gali nutikti mūsų kraštui — 
tai visuomeninių saitų suirimas. Jo prognozė, pagrįsta dena- 
cifikuojamos vokiečių visuomenės stebėjimu, teigė, kad prie- 
vartinio kolektyvizmo ir totalinio ideologizavimo padariniai 
neišvengiamai veda į visuomeninį nihilizmą, liguistą ir lau- 
kinį individualizmą, į abejingumą viešajam interesui. 

Tyrinėtojų buvo pastebėta, kad buvę Aitlerjugendo nariai 
vangiai įsitraukė į naujus socialinius tinklus. Pototalitarinės 
ir pokomjaunuoliškos lietuvių liaudies masiniai papročiai 
šiandien byloja kažką panašaus. Štai kodėl ir po nepriklau- 
somybės atkūrimo buvo galima Lietuvoje pasigesti visuome- 
nės, kuri — klasikine žodžio prasme — yra sudaryta iš susior- 
ganizavusių arba natūralių saitų susietų Žmonių. 

Sąjūdžio revoliucinė aistra buvo pakankama nuversti tai, 
kas liko Lietuvoje po Sovietų Sąjungos suirimo, tačiau vien 
aistros neužtenka pastoviems ir natūraliems socialiniams sai- 
tams. Net judriausia ir kūrybingiausia visuomenės versmė — 
studentija yra menkai korporuota, gan fiktyviai biurokrati- 
zuota ir dėl to liudijanti ne itin geras ateities perspektyvas. 
Tiesa, akademikų skautų, ateitininkų ar neolituanų židiniai 
palieka viltį rusenti, tačiau valdžia susirūpinusios žiniasklai- 
dos dėmesys geriausiu atveju išryškina propartines jaunuo- 
menės kuopas. Viešpataujant požiūriui, kad bet kokia etatisti- 
nė, valdiška, oficiali (arba į tai vedanti) iniciatyva yra tikresnis 
daiktas už spontaniškus, pozityvius savaveiksmės visuomenės 
žingsnius, belieka stebėti, kaip į partines-politines retorikas 


braunasi fiktyvūs žodžiai apie fiktyvias realybes. 

KoDĖL LIETUVIAI NEGINA SAVO TEISIŲ? 


Tik sutapimas, kad šiuo klausimu rašoma Vilniaus sekmadie- 
nio kontekste. Palaukime, kuo visa tai baigsis, ir pažiūrėki- 
me, ar kreipsis Tibeto laisvės gynėjai į lietuvišką Temidę ir 
ar bent vienas policijos pareigūnas atsakys už savo veiksmus, 
pažeidusius žmogaus teises. 

Žmonės turi ne tiek teisių, kiek jų suteikia konstitucija, bet 
tiek, kiek žmonėse siekiama tomis konstitucinėmis teisėmis nau- 
dotis, gerbti ir ginti. Tai nei patogu, nei lengva. Prie sovietų 
pripratom laikytis ironiško santykio savo teisių atžvilgiu, nes 
graži teisinė retorika nuolat dengė Valstybės pavaldinio beteisiš- 
kumą. Kadangi teisė ir teisingumas buvo akivaizdžiai išsiskyrę 
dalykai, ne teismai, o viršininkai, naudojantys teisės normas lyg 
vadžias pavaldiniams valdyti, pasidarė viešpačių viešpačiais. Ta- 
da palengva įpratom derinti savo moralines nuostatas (gal vei- 
kiau — moralinius nuosmukius) su neteisiniais veiksmais. 

Lietuvoje kiek primityvokai suprantamos pačios žmogaus 


teisės. Kartais specifiškai jos neskiriamos nuo pilietinių tei- 


sių. Gal tikima, kad leidžiant per rinkimus piliečiams iš- 
reikšti savo nuomonę valdžios atžvilgiu visos kitos žmogaus 
teisės automatiškai patenkinamos? Vilniaus sekmadienio įvy- 
kiai, žinoma, parodo esminius žmogaus teisių pažeidimus 
ir, ko gero, visokiausius policinės valstybės polinkius. Savo 
galios demonstravimą daugelis valstybės tarnų mielai paverstų 
defektuoto libido kompensavimo priemone. Galia, o ne tei- 
singumas — štai kas iki šiolei yra mūsiškės visų rūšių biurok- 
ratijos bruožas. 

Čia labiausiai norisi svarstyti klausimą, kodėl Lietuvoje kas- 
dien ir po truputėlį valstybinėse įstaigose žeminami žmonės — 
interesantai, klientai ir t.t. — piktinasi pakampėse, bet nebando 
ginti savo teisių teismuose ar net specialiai pilietiniam aptarna- 
vimui pagerinti sukurtose institucijose, kurių uždavinys turėtų 
būti valdininkų ir policininkų įtikinimas, kad jie dirba už mo- 
kesčių mokėtojų pinigus tų mokesčių mokėtojų tarnystei. 

Banalu kalbėti apie savo įgalumą demonstruojančius pa- 
kelės medžiotojus — išsislapsčiusius kelių (gal vairuotojų) po- 
licininkus, su džiugesiu lekiančius prie pagauto pažeidėjo. Re- 
gis, kad vairuotojai pamažu, nors ir labai skausmingai ima 
ginti savo teises. Tačiau sunkiau atpažįstama lietuvių elgsena 
stebėtina pasienio eilėse — tik užsieniečiai piktinasi lėtu darbu 
arba muitininkų arogancija. Neretai prisiklausęs kalbų apie 
besikeičiančias pamainas vakarietis turistas paklausia: kodėl 
jūs nesipiktinate, matydami žeminamai lėtais apsisukimais dir- 
bantį tarnautoją? Dažniausiai atsakom, kad tuo nieko nepa- 
keisi. Negi ieškos kas teisingumo dėl tokios smulkmenos. 

Kodėl esam pripratę prie tokio kasdienio elgesio su mūsų 
žmogiškosiomis ir pilietinėmis teisėmis, kai vakariečiui tai 
trukdo normaliai gyventi. Siūlau vieną darbinę atsakymo ver- 
siją. Žmonės taip pat, kaip ir valdininkai, vis dar supranta 

teisę kaip valdžios įrankį jiems valdyti. Teisė yra svetima ir 
priešiška natūraliai tokių žmonių būsenai. Jai viešpataujant, 
visi jaučiasi kuo nors amžinai nusikaltę: valdžios galios de- 
monstruotojai bet kam gali įrodyti, kad jis yra pažeidėjas. 
Kita vertus, amžinojo kaltumo jausmas yra stiprinamas at- 
sainaus mūsų pačių požiūrio į teisės reikalavimus, tiksliau — 
požiūrio į visas vyriausybės nustatytas tvarkas (deklaruojamų 
gėrybių, sveikatos, tūkstančio techninių reikalavimų ir t.t.). 
Natūraliai (iš prigimties) prasikaltęs posovietinės Lietuvos 
žmogus jau vien dėl to tyli, susitaikydamas su visų valdžių, 
įskaitant ketvirtąją, savivaliavimu, insinuacijomis. 


Pagalvokime apie tai, įžengę į bet kokį valdžios kabinetą! 


SVEDIšŠKAS STALAS, ARBA DARSYK APIE VISUOMENĘ 


Ne vienas išmintingas žmogus yra pastebėjęs, kad nere- 
tai paprasti dalykai yra sunkiausiai suvokiami. Galbūt tokie, 
kurie plūduriuoja mūsų kasdienės būties paviršiuje, yra va- 
dinami įprastais ir tartum savaime aiškiais vardais, jie nuolat 
lemia mūsų elgsenas ir galvojimus, tačiau būtent dėl to ne- 
priklauso prie klausimų, kuriuos norėtume sau išsiaiškinti. 

Kartais mus tiesiog apgauna žodžiai, kuriais tariamės susi- 
kalbą. Štai kad ir žodis „nacija“. Ar pastebėjote, kad Lietuvių 
kalbos komisijos valia jo nebevartojame, išsiversdami su gry- 
nakrauje „tauta“. Tačiau tuo pačiu metu turime „nacionalinį 
teatrą“, „nacionalinį simfoninį orkestrą“ ir vis dar „nacionali- 
nę filharmoniją“. Nepaisant prieštaringumo, suprantame, kas 
turima omeny, o kartais net nutuokiame apie šių institucijų 
prigimtį, misiją, biudžetą ir vadybos skaidrumo problemas. 
Būsiu įkyrus ir toliau neatstosiu nuo paprastų dalykų, o tik 
po to paaiškinsiu, ką bendra su visu tuo turi švediškas stalas ir 


lietuviška (arba pokomunistinė) visuomenė. 

Paprasti dalykai atkreipia į save dėmesį ir gundo pamąs- 
tyti tuomet, kai prisieina ką nors apie mūsų gyvenimą paaiš- 
kinti svetimtaučiui iš Vakarų. Rytiečiui, jei jis irgi pokomu- 
nistinis, dažniausiai viskas yra akivaizdžiai aišku, kaip ir 
mums patiems, užaugusiems sovietmečio indoktrinacijos ir 
visuotinės kolektyvizacijos sąlygomis. Anais laikais mes įgu- 
dome per daug nekreipti dėmesio į žodžius. Anuomet ezo- 
pinio kalbėjimo ir begalinės ironijos draperijomis tol slėp- 
davome tikrąsias savo mintis, kol pametėme nuovoką, kaip 
daiktus ir reiškinius vadinti tikraisiais vardais. Tai buvo visai 
ne nuodėmė, nes tik raudonas idiotas galėjo patikėti, kad 
kokia nors konstitucijos norma apie žmogaus teises turi pras- 
mę. Taip kalba pabėgo nuo mūsų realaus gyvenimo, o kal- 
bėti be ironijos pasidarė tiek pat nemadinga, kaip ir laikytis 
duoto žodžio. 

Suprantu, kad pradėjau iš labai toli, o švediškas stalas 
nelaukia. Jei per Baltiją jums tenka skristi LAL lėktuvu ir jūs 
nekantraujate užmušti kiek nors skrydžio minučių, tikriau- 
siai pavartote „Lithuania in the World". Padarau tą patį ir 
aš. Kiekvieną kartą atkreipiu dėmesį į Vilniaus kultūrinio 
gyvenimo reklamoje įsitvirtinusią „nacionalinę filharmoni- 
ją“. Gal ir jūs pastebėjote, kokius anglų kalbos žodžius ten- 
ka pavartoti, kad vakariečiui klientui bent truputėlį išaiškė- 
tų, kas ir kur vilioja? Angliškai kalbančiajam išaiškinama, 
kad tai „Lithuanian National Philharmonic Society“. Paga- 
liau paklauskit vidutinio vokiečio melomano, ką jam reiškia 
iš jo istorinės aplinkos atklydęs žodis „filharmonija“? Ką tas 
reiškia? Kodėl mūsiškiui mokesčių mokėtojui nebandoma 
parodyti, kad ši posovietinė muzikinės kultūros institucija 


yra „Lietuvos nacionalinė filharmonijos draugija“? O gal kas 


nors pažįsta vieną kitą tos draugijos narį? Norėčiau ir aš į ją 
įstoti. Štai ir priešpiečių mįslė. 

Išties pasirinkau šį paiką siužetą tik tam, kad kaip nors 
atviliočiau skaitytoją prie švediško stalo ir pabandyčiau vie- 
šai pasamprotauti, ką turi bendra ši tradicija su visuomenės 
branda. Nesu toks naivus, kad nematyčiau, jog švediško sta- 
lo idėja besąlygiškai nedygsta iš švedų istorijos, lygiai kaip 
neabejoju, kad suomiška pirtis, arba sauna nėra koks nors 
ypatingas suomių išradimas. Visa šiaurinė Europa nuo neat- 
menamų laikų naudojosi panašiomis procedūromis, bet į ci- 
vilizuoto pasaulio (net į kolchoziškai komjaunuoliško gyve- 
nimo kasdienybės) žodyną šį pavadinimą įterpė būtent suo- 
miai. Atiduokim jiems garbę. 

Švedija yra geriausia vieta pokomunistinių šalių žmonėms 
paaiškinti, kas yra visuomenė tikrąja ir vienareikšme šio žo- 
džio prasme. Visuomenė — tai susiorganizavusiųjų, asocijuo- 
tų, profesinėse sąjungose, draugijose, klubuose, kavinėse ar 
tavernose, studijų ir savišvietos, karitatyvinėse ar savišalpos 
bendrijose viešais ir visuotinais reikalais besirūpinančių žmo- 
nių visuma. Paklauskite švedo prie švediško stalo, kiek atsi- 
tiktiniame mažame miestelyje yra draugijų. Greičiausiai jums 
atsakys: dešimtys ir šimtai. Tada nenusiraminkite ir pateiki- 
te dar intymesnį klausimą: „Ar galima teigti, kad vidutinis 
švedas galų gale priklauso bent vienai draugijai?“ Spėju, kad 
suglumęs pašnekovas ramiai nurys kąsnį ir paaiškins, kad 
vidutinis švedas savanoriškai priklauso kokioms penkioms 
draugijoms. Tada, su tam tikra įkyruolio rizika, pasiteirau- 
kit paskutinį kartą: „Na, o visuomenės elitui priklausantis 
švedas, kaip jis atsiskleidžia savo veikloje?“ Tikėtina, kad jūs 
patirsite tą patį, ką nesyk esu išgirdęs aš. Aktyvus ir išsilavi- 
nęs pašnekovas prisipažins, kad jis esąs kokių trijų dešimčių 

draugijų, sąjungų ar pašalpos fondų narys. Pamatęs didė- 
jančią nuostabą jūsų akyse, jis kilniai paaiškins, kad prie dau- 
gelio prisidėjo tik genamas minties padėti kokiems nors ini- 
ciatoriams įgyvendinti gražius ir visuomenei naudingus su- 
manymus. Sumoki nedidelius nario mokesčius, iš to laikosi 
daugelis iniciatyvų — negi nuolat žiūrėsi apsipylęs netikro- 
mis elgetos ašaromis į centrinės ar vietinės biurokratijos akis... 

Apie elgetų ašaras ir rūpinimąsi savo kišene geriausia gal- 
voti skrendant per Baltiją atgal į Lietuvą. Užmeskit akį į jau 
perskaitytą „Lithuania in the World", suraskit „Lithuanian 
National Philharmonic Society“ ir paskaičiuokit, keliose drau- 
gijose reiškiasi visuotinis LAL keleivis. Vėliau sugrįžę galėsite 
pratęsti eksperimentą, atsargiai klausinėdami kaimynus, drau- 
gus, studentus, seimūnus, turtuolius ir vargšus, kelioms drau- 
gijoms jie priklauso. Po to turėtų imti skaidrėti paprastas da- 
lykas — kas yra visuomenė posovietinėje Lietuvoje. Galiausiai 
pasakysite — Švedijoje yra visuomenė, o švedas joje nesijaučia 
vienišas ir atsitiktinis romantikas. Nors ir ten ne viskas rožė- 
mis klota — pasinaudojome paprastų reiškinių stebėjimu, kad 
tiesiog suprastume vieną kitą mūsų kalbos žodį. Tokioje ap- 
linkoje švediškas stalas yra tiesiog neišvengiama pasekmė: nė- 
ra nei etatinių atsakingųjų, nei tarnų, nei itin susisvarbinusių 


ponų. Vaišinkitės ir bandykite susikalbėti! 


„SANTAROS-SVIESOS“ DEŠIMTMEČIAI 


Nors net trys parlamentinės Lietuvos partijos save sieja su 
liberalizmu, tačiau, pripažinkime, to lietuviško liberalizmo 
šaknys nėra labai gilios. Štai kodėl pusę amžiaus kultūrinio 
liberalizmo idėjas emigracijoje ir Lietuvoje puoselėjanti „San- 
taros-Šviesos“ federacija yra įdomi istorinės tradicijos nešėja. 

1993-aisiais pirmąkart Vilniuje ir Anykščiuose buvo su- 
rengta „Santaros“ konferencija, o šį ketvirtadienį, birželio 26 
dieną, santariečiai susirinks Lietuvoje jau dešimtus metus iš 
eilės. Konferencijos diskusijos prasidės Kaune, Vytauto Di- 
džiojo universiteto Auloje, o savaitgalį persikels į Anykščius, 
kurie jau tapo Lietuvos „Santaros“ vasaros sostine (programa 
ir informacija dalyviams — www.akiraciai.lt). O tradicinis 
išeivijos santariečių suvažiavimas, kuris įvyks rugsėjo pradžioje 
Lemonte, JAV, bus penkiasdešimtasis. 

Nepameluosiu, jei tarsiu, kad, nepaisant aktyvios kultū- 
rinės, visuomeninės ir tam tikra prasme politinės veiklos, 
„Santaros-Šviesos“ prigimtis ir svarbiausios ypatybės vis dar 
yra miglotai suprantamos. Tai, kad prezidentas Valdas Adam- 
kus buvo vienas iš šio sąjūdžio iniciatorių, kad jo politinių 
įsitikinimų ir elgsenų savybės tam tikra prasme galėjo būti 
vadinamos santarietiškomis, prisidėjo prie „Santaros“ popu- 
liarumo, tačiau gilesnio jos veiklos supratimo nepridėjo. 

XX a. 6 dešimtmečio pradžioje „Santara“ užgimė kaip 
nepriklausomų, nonkomformistiškai ir liberaliai mąstančių 


lietuvių studentų Vakaruose (ypač Amerikoje) spiečius. Idė- 

jinius jos stimulus bene geriausiai suformulavo sociologas 
Vytautas Kavolis, vėliau tapęs garsiu pasaulyje lyginamųjų 
civilizacijos studijų profesoriumi, kurio paskaitos prieš de- 
šimtį metų darė didelę įtaką daugeliui Vilniaus, Kauno ir 
Klaipėdos universitetų studentų, dėstytojų ir kitų akademi- 
nės bendruomenės narių. 1957 m. lietuvių studentų „San- 
tara“ susivienijo su „Šviesa“ — pokario Vokietijoje susikūru- 
sia panašaus gymio organizacija į vieną federaciją. Nors vė- 
lesnė istorija suteikė federacijai liberalios organizacijos be 
organizacijos pavidalą, tačiau pradžioje būta net labai gerai 
suręstos organizacinės struktūros, sekcijų ir padalinių dau- 
gelyje JAV universitetinių miestų. 

Santariečiai švietėsi, palaikydami laisvės ir gyvos lietuvy- 
bės, galinčios atlaikyti globalaus pasaulio išbandymus, dva- 
sią. Jie leido periodinę spaudą, organizavo knygų leidybą, 
rengė konferencijas, diskutavo, pliekėsi su oponentais ir nuo- 
lat kalbėjo apie būtinybę palaikyti ryšį su okupuota Lietuva. 
Jie buvo ta išeivijos mažuma, kuri tikėjo, kad net pavergtoje 
šalyje vienaip ar kitaip bręsta nepriklausomas protas, kad net 
komunistai gali būti ne tik beviltiški kolaborantai. 1956 m. 
Vengrijos ar 1968 m. Čekoslovakijos įvykiai juos mokė žiū- 
rėti realijoms į akis. 

Šiandien, vartydami senus „Metmenų“ žurnalo ar „Aki- 
račių“ mėnraščio numerius, mes galime labai gerai matyti, 
kokios pastangos buvo dedamos, kad nebūtų atitolta nei nuo 
pasaulio laiko, nei nuo savo lietuviškumo. Šiandien, kai pa- 
tys gyvename tos Vakarų laisvės sąlygomis, kai skausmingai 
pajuntame, kad ji — ta laisvė — yra be galo sunkus daiktas, 
norisi žiūrėti į santariečių patirtį labai įdėmiai. Juk jie buvo 


savotiški pionieriai to gyvenimo, į kurį mums dar reikės įsi- 


gyventi. Tai patirtis, kuri itin praverčia ataudžiant komu- 
nizmo sudarkytus visuomenės tinklus, susiduriant su savo- 
mis ir svetimomis biurokratijomis ar tamsiaisiais masinės var- 
totojiškos kultūros šešėliais. 

Lietuvoje per keletą pastarųjų metų „Santaros-Šviesos“ 
idėjų populiarumą liudijo Kaune ir Vilniuje veikiantys klu- 
bai. Nesenai susikūrė Vytauto Didžiojo universiteto „Stu- 
dentų santara“, o santarietiškos spaudos tradiciją daiginan- 
tis elektroninis „Akiračių“ ir „Akiračių gairių“ portalas tapo 
lengvai prieinama komunikacijos arena. 

Artėjanti konferencija nežada keisti svarbiausio ir įprasto 
pavidalo: ji yra atvira visiems, kuriems rūpi vieši mūsų vi- 
suomenės interesai, kuriems įdomu ne tik uniforminiai ben- 
draminčiai, bet ir kitaip galvojantys, diskusijose tiesos ir in- 
telektinio malonumo ieškantys žmonės. Juk „Santara“ — tai 


ieškančių ir kuriančių bendruomenė. 

APIE VISUOMENĖS RYŠIUS SU VALDŽIA 


Pakartokim banalybes: žmonės, net ir lietuviai, nėra blogi — 
bloga yra valdžia. Blogos valdžios žmonės, o ypač lietuviai, 
patys neišsirenka, todėl balsuotojams ir nebalsuotojams nė- 
ra reikalo dalytis kalte dėl valdžios blogybių. Ar nepavadin- 
tina tai tiesiog liaudiška nekaltumo prezumpcija? 

Šiandien patogiausia kartoti R. Pakso išmoktus žodžius, 
kad per keliolika metų Lietuvos valdžia atitolo nuo liaudies, 
paprastų žmonių. Atitolo nuo visuomenės, skatino jos servi- 
lizmą bei keliaklupsčiavimą dėl pinigų ar galios. Valdžia 
užmiršo provinciją ir todėl nuo Vilniaus bokštų nebemato skir- 
tumo tarp turto ir skurdo, šviesos ir tamsos, cigarečių „Barclay“ 
ir kontrabandinės „Primos“. Negyvenantiems sostinėje tai 
išsitaria lengviau nei prezidentui, kuris labai daug prisidėjo 
prie tokios padėties susiklostymo. Tarsi būtų uoliai brandi- 
nęs problemą, kad galėtų ja pasinaudoti. Tačiau ir sostinės 
eiliniams pilies apylinkės nebūtinai yra rojus — tuščiu sosta- 


pilio pranašumu netoli važiuosi. 


Prezidentinė agitbrigada pabandė per keletą skandalo mė- 
nesių peršokti žiojinčią properšą. Ar pasisekė? Ar sumažėjo 
atstumas tarp žmonių ir valdžios? Bijau, kad — kaip Lietuvo- 
je įprasta, — vienas visuomeninis griovys paskubomis, lyg 
sovietinėje rusų armijoje buvo užkasamas, noromis ar neno- 
romis išrausiant kitą — dar gilesnį. Įtikėjusiems Rolando Pa- 
kso šalininkams padaugėjo tikėjimo, priešininkams — panie- 
kos. Ar priartėjo valdžia prie visuomenės? Menkai. 

Svarstant praėjusio pusmečio įvykių prasmę, bandant pri- 
taikyti šiokius tokius visuomenės mokslų vadovėlius lietu- 
viškai politinei realybei, peršasi viena negailestinga mintis. 
Su kokia visuomene turėjo megzti ryšį valdžia? Su ta, kuri 
atidavė išrinktiesiems arba karjeros piramide besiropščian- 
tiems teisę būti protingiems ir pasisavinti svarbiausių spren- 
dimų galią? Jei ne R. Paksas, o kitų politinių jėgų agitatoriai 
būtų dažniau važinėję po provinciją, rengę mitingus savo 
šalininkams, vargiai tai būtų tikrasis ryšys su visuomene. Ne- 
gailestingai kalbant ir tikrai nesidžiaugiant susisvarbinusių 
VIP'ų elgsenomis, turėtume pažymėti, kad iš tiesų tai val- 
džiai nebuvo su kuo bendrauti. Susitikimai su rinkėjais arba 
tų susitikimų imitacija tikrai iki šiol buvo ir yra daugeliu 
atvejų apgailėtina valdžios ir visuomenės ryšio parodija. Nuo- 
lat, o ne tik per rinkimus viešaisiais reikalais besirūpinančių 
visuomeninių-pilietinių organizacijų, kurios brandintų aiš- 
kesnes ir konstruktyvesnes politines idėjas, tiesiog pritrūk- 
davo. Lytinių ar amžiaus skirtumų nėra gana solidesniam 
pilietiniam tinklui susipinti. 

Visoms iki šiolei buvusioms valdžioms, žinoma, galima 
prikaišioti abejingumą pačių pilietinių, nevyriausybinių or- 
ganizacijų atsiradimui ir jų veiklos skatinimui. Išskyrus po- 


sovietines kūrybines arba pusiau kūrybines sąjungas, kurių 

vegetacija formaliai buvo pasirūpina, ir jau naujoviškus bei 
galingesnius verslininkų susivienijimus — visa kita per kelio- 
lika metų buvo tik demagoginė atrakcija valdininkų valdžios 
rankose. Pilietinių organizacijų įvairovė iki šiolei yra nedide- 
lė, o jų tankis mažėja tolstant nuo universitetinių, verslesnių 
miestų centrų. Taigi su kuo tai valdžiai kalbėtis? 

Tie nedaugelis atvejų, kai vietinės bendruomenės, pusiau 
formalūs, apie vieną ar kitą kultūrinę instituciją susispietę pi- 
lietiniai branduoliai, kurie šiandien nejaukiai jaučiasi įsišėls- 
tančioje minioje, yra didelė viltis liberaliosios demokratijos 
ateičiai. Joks agitmeninis traukinys, stotyse pasitinkamas ano- 
niminės, tik akimirkos emocijų sujungtos žmonių minios, ne- 
gali atstoti nuolatinio renkamų ir biurokratinių institucijų part- 
nerystės ryšio su pilietinėmis organizacijomis. 

Šiandien įprasta daug ir įvairiai kalbėti apie vadinamąjį 
„pijarą“ — institucijų ryšius su visuomene. Lyg naujoji pana- 
cėja priešrinkiminiuose salonuose diskutuojama, kieno liežu- 
vis smailesnis ir kiek jis kainuoja. „Pijaras“ yra ginklas nugalė- 
ti mūšiuose, bet jis beveik nepadeda laimėti karų. Ypač tokių 
karų, kuriuose siekiama liberaliosios demokratijos pergalės. 

Šiandien yra didelė pagunda sumaišyti prognozes su vil- 
timis. Nesunku suplakti tikėtina su siektinu. Tačiau realis- 
tiškai žiūrint į padėtį, kurioje esame atsidūrę šį lietuviškos 
apkaltos pavasarį, galime neabejodami sakyti, jog tik organi- 
zuodamiesi piliečiai gali tikėtis, kad su jais iš tikro valdžia 
privalės kalbėtis, o ne rengti koncertus. Kita vertus, ar šian- 
dien tie politikai, kurie per vargus geba susitarti su savo idė- 
jiniais varžovais svarbiausių valstybės iššūkių akivaizdoje, jau 
pakankamai suprato, kad be pilietinių organizacijų tinklo 
partinės varžybos visad bus pavojingos. Europoje, į kurią ei- 


name, tokia tvarka vadinasi pilietine visuomene. 


PILIETINĖ VISUOMENĖ — VILTYS IR GALIMYBIŲ RIBOS 


Šiandien optimistas po nevilties blogos valdžios kartėlį bando 
malšinti stiprėjančios pilietinės visuomenės laukimu. Pats 
pilietinės visuomenės terminas jau seniai paspruko iš polito- 
logijos vadovėlių ir tapo kasdiene lietuvių politinės retorikos 
figūra. Tik ar ne mitine figūra? 

Skeptikui abejotina yra tai, kas suvokiama kone viena- 
reikšmiai. O tikinčiajam nėra sunku susigalvoti panacėją net 
iš sunkiai apibrėžiamo dalyko. O pilietinė visuomenė yra 
būtent tokia. Gal tai yra tik dar vienas niekad nepasiekiamas 
idealas? Daugelis mūsų vartojame tuos pačius žodžius, nors 
įdedame į juos skirtingus turinius. Po to svarstome, kuris iš 
mūsų kvailesnis. Taip ir su pilietine visuomene. Apie ją šne- 
kame daugelis, tačiau klystame manydami, kad visi jos reikš- 
mes vienodai supranta. 

Vieniems veikėjams — tai tiesiog aktyvus, politizuotas, svar- 
biausiais momentais susitelkiantis bei pilietinės savigarbos ne- 
prarandantis piliečių arba tiesiog individų sambūris. Tokia 
visuomenės ypatybė išties yra didelė vertybė demokratijos sta- 
bilumo paieškose. Nuo paprastos minios ji greičiausiai skirsis 
tuo, kad turės racionalius, prognozuojamus lyderius, dekla- 
ruojančius visiems daugiau ar mažiau suprantamus ir priimti- 
nus principus. Šitaip suvokiama pilietinė visuomenė Lietuvo- 
je dar tik daro pirmuosius žingsnius, nors ir turi į ką atsiremti 


— neilgoje mūsų politinių judėjimų istorijoje turime Sąjūdį. 

Jis šiandien gali būti suvokiamas ir kaip politinių partijų lop- 
šys, ir kaip pasikartojantis visuomeninės atsvaros nuo žmonių 
atitrūkstančioms partijoms pavyzdys. 

Politinių krizių metu būtent šitokių visuomenės ypaty- 
bių puoselėjimas gali mus išgelbėti. Kita vertus, taip supran- 
tamos pilietinės veiklos ribos neišvengiamai yra ženklinamos 
tam tikro nepastovumo arba trumpalaikiškumo. Tokie vi- 
suomeniniai sambūriai arba patys virsta politinėmis partijo- 
mis, arba krizei pasibaigus ir atlikus savo misiją paprasčiau- 
siai išnyksta. Dar pasitaiko tyliai vegetuojančių... 

Yra ir kiek kitaip suprantančių pilietinę visuomenę. Ne 
be pagrindo ir paralelių samprotaujama, kad tokiai subren- 
dusiai visuomenei visų pirma privalu išvystytas gausus įvai- 
riausių nevyriausybinių, pelno nesiekiančių, formalių ir ne- 
formalių pilietinių junginių tinklas. Galvojama, kad ne ma- 
sinis individų susiejimas bendrų valstybės raidos principų 
labui, o keliasluoksnis veikiančių asociacijų audinys yra visa 
ko pamatas. Greičiausiai yra teisūs tie moderatai, kurie ne- 
mato didesnio skirtumo, tarp pirmųjų ir antrųjų. Tie akty- 
vieji mūsų visuomenės nariai, kurie įstoja į skirtingas asocia- 
cijas, draugijas ar klubus, neretai yra ir pilietinių sambūrių 
bei judėjimų dalyviai. Tose šalyse, kuriose demokratijos tra- 
dicija yra giliai įaugusi į poodinį visuomenės kūno sluoksnį, 
didelių teorinių ginčų čia apibūdintos problemos nesukelia. 
Mūsų žodžiais tariant, ten šie klausimai ir arkliui aiškūs. 

Tačiau Lietuvoje, kur tikėjimas valdžios ir partijų visagaly- 
be keisčiausiais būdais maišosi su visiška panieka joms, nėra 
paprasta kalbėti ir apie pilietinę visuomenę, kaip susiorgani- 
zavusiųjų piliečių asociacijų tinklą. Jei pergalingasis mūsų iš- 


sivadavimo revoliucijos Sąjūdis dar gali būti simbolinis naujų 


pilietinių judėjimų pavyzdys, tai draugijų ar klubų, spiečian- 
čių skirtingų veiklų, pomėgių ar idėjinės orientacijos žmones, 
tinklas vargiai gali ieškoti rimtesnės atramos vietinėje tradici- 
joje. Žinoma, galima skaityti geras knygas ir mokytis iš jų. 
Žinoma, galima šio to pasimokyti ir sau prisitaikyti, pagyve- 
nus tose šalyse, kurių tvarka yra arčiau įsivaizduojamo idealo. 

Šiandien mūsų visuomeninio gyvenimo paviršiuje gali- 
me matyti ir iš praeities išsikerojusius krūmus, ir naujus pi- 
lietinių organizacijų daigus. Štai pažvelkime į kūrybines or- 
ganizacijas. Jos vis dar prisimena laikus, kai sovietų valdžia 
perleisdavo (subsidijuodavo) dalį galių vienoje ar kitoje kul- 
tūros, meno ar sporto srityje. Sovietinio feodalizmo cechinės 
organizacijos neretai lemdavo likimą visų, ne tik savo narių. 
Šiandien savo teisių gali reikalauti bet kokie kūrybiniai susi- 
vienijimai, tačiau teisė dar pralaimi prieš tradiciją. Konkur- 
sai, pinigus dalijančios tarybos, kūrybinius užsakymus lie- 
čiantys sprendimai — visose tose srityse gausu pavyzdžių, ku- 
rie taip ir gundo piktai pranašauti: atiduok sprendimą į pačių 
kuriančių piliečių rankas ir turėsi daugiau „chaltūros“ nei 
korumpuotiems biurokratams siautėjant. 

Pilietinių organizacijų tinklas taip pat turi savo ribas. 
Šiandien suvokiame, kad yra vertinga burtis ir ginti savo in- 
teresus, bet dar nėra patirties, kaip derinti skirtingų grupių 
interesus. Pilietinę visuomenę iš vidaus visad riboja partiku- 
liariniai interesai, o arbitražinė funkcija yra tokia pat sunki, 
kaip ir masinių sąjūdžių atveju. Geriau susiorganizavę pilie- 
tiniai susivienijimai įgyja ir didesnę galią kitų atžvilgiu. Pi- 
lietiniame sektoriuje, kaip ir kūrybiniame, lėčiau net negu 
valdininkijoje ugdosi interesų konflikto samprata. 

Štai paimkime didžiausio kūrybinio verslo sritį — archi- 


a. . . . . - . 
tektūrą. Šios srities profesionalai yra bene geriausiai asoci- 

juoti. Statybų verslas — milžiniškas. Šiose sąlygose tiesiog 
akis bado faktas, kad konkuruojantys dėl milžiniškų užsaky- 
mų architektai sukuria ir tariamai nepriklausomos kritikos 
areną. Jei laimi tavo projektas ir prieš akis procentai nuo 
sąmatos — tai sprendimas geras. Jei pralaimi — priešingai. 
Visi kiti architektūriniai sprendimai — tai chaosas, anarchi- 
ja, korupcija arba idiotizmas. Taigi pilietinio advokatavimo 
ir interesų derinimo klausimas yra neatsakytas. Pridurkime 
- jokioje demokratinėje ir pilietinės visuomenės šalyje. To- 
dėl pilietinė visuomenė atsiranda tik darnią politinę sistemą 
sukūrusioje valstybėje. Pilietinė visuomenė privalo kvėpuoti 
biurokratijai ir partijoms į nugarą, tačiau negali pakeisti nei 
vieno, nei kito. 

Pilietinių organizacijų tinklo audimas niekada nebuvo grei- 
tas dalykas. Tas audinys tik ardomas greitai, o jo adymas 
reikalauja didelio susikaupimo ir sisteminio darbo. Galiau- 
siai mentalinio lūžio, kuris pototalitariniame laike yra labai 
ilgas. Kol lietuviškos mokyklos ar universitetai netampa pi- 
lietinės visuomenės audimo staklėmis, o specialistų kalvės 
kala būsimus siaurakakčius profesinius sektantus, vargu ar 
galime tikėtis ramių ir savigarbių visuomenės lyderių. Be jų 
nebus ir kokybiškų pilietinių darinių. Kita vertus, tai reiš- 
kia, kad ir koks išeitų mūsų pilietinės visuomenės audinys, 


jis tikrai nebus panacėja nuo visų ligų. 


VALDŽIA, VALDININKAI IR INTERESAI 

„INTERESŲ KONFLIKTO“ SUPRATIMAS 
KAIMIŠKOSIOS DEMOKRATIJOS ŠALYJE 


„Interesų konfliktas“ (IK) Vakarų demokratijose yra esminis 
viešą piliečio veikimą reglamentuojantis terminas, nurodan- 
tis tiek moralinius, tiek teisinius dalykus. 

Jo supratimas yra būtinas tada, kai žmonės kuria pilieti- 
nę visuomenę ir nustoja sėdėti vienoje izoliuotoje „etatinė- 
je“ kabinoje: jie ima veikti įvairiose politinėse, ekonominėse, 
socialinėse organizacijose. T.y. totalitarinės valstybės valdi- 
nių gyvenimo „paprastumą“ keičia liberali ir labai sudėtinga 
žmonių užsiėmimo ir tarpusavio santykių sistema. Tai maž- 
daug tas pats, kas lyginti automobilio vairavimo sąlygas 7-ojo 
dešimtmečio Vilniaus gatvėmis ir dabar. Taisyklės, regis, tos 
pačios, bet gyvenimo realijos kitos. 

Sovietmečio „etatinėje“ visuomenėje viena asmens funkcija, 
viena partija, viena darbo vieta visus kitus užsiėmimus, pomė- 
gius ir geismus nustūmė į pusiau pogrindį arba į šešėlį. Dauge- 
lis su tuo buvo susigyvenę lyg su natūralia gyvenimo tvarka. 
Laisvosios rinkos visuomenės liberalumas leidžia užsiimti dau- 
gybe skirtingų veiklų vienu metu, bet prašo (jeigu ne įsako) 
viską daryti permatomai, skaidriai. Pilietis, tarkim, yra laisvas 
būti mokytoju ar saugiai gyvenančiu valdininku, verslininku ar 
akcijų paketo savininku, kelių draugijų nariu, kokios nors ren- 
kamos savivaldos institucijos delegatu. Greta to jis dar gali pri- 
klausyti partijai, įsitraukti ar būti įtraukiamas į visuomenines 
valdžios įstaigų valdybas ar tarybas, kurios dalija mokesčių mo- 


kėtojų pinigus, pagaliau būti lobistu, „salonų liūtu“, besisten- 


giančiu bendrauti, draugauti su visu spiečiumi kitų į save pana- 
šių piliečių. Atvirai sakant, toks tipažas yra itin geistinas pra- 
džiamokslį „einančiai“ mūsų visuomenei, kurios porevoliucinis 
mobilumas leidžia ne tiek kopti karjeros laiptais, kiek jais šoki- 
nėti. Lygiai taip ir nupult. Tokiomis sąlygomis, kaip sakytų 
vokiečiai, pervažiavę Lietuvą savo automobiliu, labai svarbu ne- 
sielgti, lyg; iš arklinio vežimo būtume peršokę į galingus BMW. 
Dabartinių Lietuvos naujaturčių, naujųjų politikų ir prasi- 
mušėlių iki B grupės valdininkų energija yra didesnė negu politi- 
nės kultūros ar kolektyvinio intelekto pajėgumas, kuris formuoja 
naujosios gyvensenos viešąsias taisykles. Tam reikia laiko ir subti- 
laus puoselėjimo. Štai kodėl lyg Pilypas iš kanapių išnyra kokia 
nors tarnybinės etikos komisija ten, kur Vakarų demokratijose 
teismai arba opinija viską išspręstų automatiškai. Iš vakarinės pu- 
sės žiūrint į Lietuvos politinį peizažą, atrodo, kad čia gali būti 
sudaromos komisijos nustatyti, ar kuris nors žmogus iš tiesų ap- 
sivėmė viešoje vietoje. Kita vertus, rinkėjams tai nė motais: jie 
renką, ką tik nori, ypač jeigu kandidatas atrodo savas. 
Kaimietiškos demokratijos kultūra — o tokios kultūros 
puoselėtojais mes vis dar laikytini — įgalina rinktą urėdą jaus- 
tis privilegijuotam gyventi pagal tokias taisykles, kurios jį 
renkantiems negali būti leistinos ir yra neprieinamos. Kita 
vertus, kaimiškosios demokratijos subjektas yra labai papras- 
tas, vienasluoksnis, jei ne primityvus. Jam dažniausiai ne- 
priimtinas toks pilietis, kuris vienu metu yra keliolikoje skir- 
tingo gymio veiklos sričių, veikia plačiai visur, kur gali pasi- 
reikšti pilietinė iniciatyva. Tokiose sąlygose viešojo teatro 
aktoriai yra verčiami dažniausiai eksponuoti tik vieną kitą 
savo interesą, likusius dalykus paslepiant nuo opinijos dė- 
mesio. Tokia situacija yra prieštaringa ir pavojinga. Ji arba 


skatina aktyvesnį asmenį susilaikyti nuo šalutinės pilietinės 

veiklos (o tokio veikimo mūsų visuomenei itin trūksta), arba 
įstumia į IK lauką taip, kad paskui jau nebėra kaip prisipa- 
žinti turėjus vienokių ar kitokių interesų. 

Įstatymų leidėjai neretai ramina kitus ir raminasi patys, tar- 
dami, jog Viešųjų ir privačių interesų derinimo įstatymas atlie- 
pia naujuosius laikmečio iššūkius. Iš dalies — taip. Tačiau šis 
įsitikinimas yra greičiau išduodantis nevisiškai adekvatų IK su- 
pratimą. Vien tik siaurai apibrėžtas „privatumas“ jokiu būdu 
negali padengti visos reiškinių, santykių, veiksmų įvairovės, ku- 
ri susiduria su IK. Einančio į valdžią asmens turėtų akcijų per- 
rašymas žmonai ar sūnui, žinoma, padeda apsisaugoti nuo tie- 
sioginių teisinių padarinių, tačiau nepanaikina IK pavojų. Nie- 
kur nereglamentuojamas dalyvavimas viešų, privačių, valstybinių 
įstaigų tarybose ar valdybose (asmuo gali būti renkamas į „n“ 
valdybų ar tarybų) yra dažniausiai pasitaikanti IK normos lau- 
žymo sfera. Bendra minėto įstatymo kvalifikacija mini tik „pri- 
vatumą“, tačiau yra instituciniai, grupiniai interesai, kurie po 
kelių ar keliolikos procedūrų pavirsta privačia nauda. Ji gali bū- 
ti ne tik piniginė. „Paslauga už paslaugą“ balsavimų metu yra 
dažniausias IK slenksčio peršokimo būdas. Atvejai, kai vienų 
valstybinių institucijų vadai ar darbuotojai, įeidami į kitų ko- 
misijų ar fondų valdybų sudėtį, dalyvauja diskusijose, svarstant 
jų tiesioginę darbo vietą liečiančius projektus, ir netgi balsuoja 
dėl finansinių sprendimų, yra nemažiau dažni. Neretai kole- 
gialiniai sprendimus darantys „organai“ veikia atstovavimo prin- 
cipu. Ypač natūralu tai atrodo kultūros sferoje, kurios admi- 
nistravimas yra labai konservatyvus, jei ne atsilikęs. Kvietimas 
„atstovų“ nuo skirtingų klientūros grupių, suinteresuotų mo- 
kesčių mokėtojų pinigų dalybomis, sukuria prielaidas ne tik IK 
principų laužymui, bet ir dar blogesniems dalykams. Kultūros 


sferoje viešos finansinės ataskaitos (tarkim, kokio nors festivalio) 


reikalavimas apskritai skamba lyg tos sferos valdininkų bei ar- 
čiau pinigų esančios „bohemos“ įžeidimas. 

Čia dar galima būtų vardyti keliolika pagrindinių būdų, 
kaip pažeidžiamas IK principas. Kas nežino, kiek „viešųjų įstai- 
gų“ atsirado patiems valdininkams ar mokesčių mokėtojų pi- 
nigus skirstantiems urėdams nesuradus kitokio legalaus būdo 
perimti lėšas. Taip, deja, valdininkai kuria „viešąjį“ arba „tre- 
čiąjį“ visuomenės sektorių. Itin neretai IK laužymo signalai 
pasigirsta dalijantis Europos Sąjungos programų ir fondų lė- 
šas. Mat vakariečiai įsivaizduoja, kad mūsų nevyriausybinis 
sektorius yra tokios pat prigimties, kaip ir jų pačių. Deja, kai- 
miškosios demokratijos šalyje dažniausiai būna kitaip. 

Ką šios pastabos bando atskleisti? Ar negalėtų jomis pasinau- 
doti naujieji nomenklatūrinių diktatūrų ir politinių klikų kūrė- 
jai, nuo kurių pilietinio moralizavimo bandymai nubyra lyg van- 
duo nuo žąsies? Turiu omeny tikėtiną reakciją, kurios rezultatas 
būtų piliečių viešos veiklos suvaržymai. Ne, jokiu būdu ne tokia 
yra mano replikos intencija. Esu įsitikinęs, kad interesų konflikto 
norma turi būti viešos veiklos savireguliacijos pagrindu. IK turi 
būti atskirai reglamentuojamas kiekviename balsavimo būdų 
sprendimus priimančiame ir (ypač svarbu) finansinius padari- 
nius turinčiame veikime. Kiekvienu atveju susirinkusi valdyba ar 
taryba turėtų pradėti diskusijas nuo IK principo aptarimo jos 
veikloje. Piliečio daugialypė veikla ir daugialypiai interesai negali 
būti jo biografijos minusai, bet pliusai. Juos reikia kelti viešu- 
mon, nes tik daug ir plačiai veikiantis žmogus apskritai gali būti 
naudingas nestandartinėse situacijose, kur reikalingi originalūs 
sprendimai. Svarbu mokytis viešai rodyti tuos interesus, leisti ki- 
tiems veiklos partneriams juos atpažinti ir sutarti, kokiais atvejais 
žmogus negali dalyvauti diskusijoje bei finansinių sprendimų pro- 
cese. Reikia tik labai to panorėti. 

KoDĖL SENA ISTORIJA PRISIMENAMA GERIAU UŽ NAUJĄ, 
ARBA TRUMPOS ATMINTIES BĖDOS 


Mūsų gyvenimas kupinas paviršiuje plūduriuojančių daly- 
kų, kurie sunkiai suvokiami ne tik užsieniečiui, bet ir mums 
patiems, jei tik pabandome susimąstyti. Mįslingų, bet ne 
mistinių reiškinių kontūrus neretai mes priimame kaip na- 
tūralius, nesunkiai apibūdiname jų paviršių, tačiau dažniau- 
siai nekeldami sau klausimo „kodėl?“. 

Paviršutiniški politologiniai aiškinimai vargiai atidengia 
mūsų viešojo gyvenimo sklaidos ypatybes — kartais prašyte 
prašosi vietinės politikos antropologijos, sociopsichologijos 
ir net psichoanalizės įžvalgos. Gal tada labiau suprastume, 
kaip iš tikro gyvename ir kodėl taip gyvename. 

Ričardas Gavelis — vienas įžvalgiausių periodinėje spaudoje 
besireiškiančių autorių — spalio 10 dieną „Veide“ aprašė apsi- 
metimo filosofijos apraiškas ir tikrovės nuotolius, apgailestau- 
damas, kad „šitoje šalyje šiandien visiškai neverta puoselėti savo 


esmės ir gilinti turinio“. Tai niekam nerūpi. Svarbi tik išorė, 


forma, įvaizdis. Tai toks pat faktas kaip aukšti žiniasklaidos rei- 
tingai, kurie yra keliami elementaraus fakto: žiniasklaida kuria 
tą visuotiną žinojimo ir susižinojimo „paviršių“, kuriame ji pati 
savo skalbinių neskalbia, nedžiovina ir nedrasko. 

Mano rašinio atveju R. Gavelio svarstymai tampa lietu- 
viška mįsle tik po to, kai imame klausinėti, kodėl yra taip, o 
ne kitaip? Bandymas atsakyti į tą „kodėl“ nebūtinai turi baig- 
tis sėkme, nors tradicinės lietuvių mįslės visada turėdavo pa- 
ruoštą vieną atsakymą. Šiuo atveju vietoj iš anksto kam nors 
žinomo rezultato yra keliama būtinybė to atsakymo ieškoti. 
Dėl to nei mįslė nustoja būti misle, nei bandymas ją įminti 
nustoja vertės. Pagaliau šios taisyklės diktuoja prielaidą, kad 
gali būti ne vienas, o keli vaisingi atsakymai. 

Taigi, mokydamasis įžvalgumo iš didelio plunksnos meist- 
ro, pirmiausia pagalvoju, kad tik nuolatiniai atsakymai į tą 
„kodėl“ mūsų nepasitenkinimus aplinkos ydomis gali pada- 
ryti konstruktyvius. Nors tik idiotas yra nuolat patenkintas, 
tačiau tik impotentas yra visados nepatenkintas. Konstruk- 
tyvusis nepasitenkinimas yra tai, ko dabar labiausiai trūksta. 
Taigi įsivaizduoju, kad lietuviškos mįslės turėtų būti kon- 
struktyviojo nepasitenkinimo prielaida. Reiškinio atpažini- 
mas, bandymas paaiškinti jo priežastis ir viena kita mintis, 
ką daryti jį keičiant — visa tai yra lemtinga triada. 

Tai, kad lietuvių istorinėje sąmonėje, suformuotoje pas- 
kutinio šimtmečio vadovėlių, istorijos ir paraistorijos kny- 
gų, atoki praeitis visada buvo svarbesnė už netolimą praeitį, 
yra akivaizdus dalykas. Jį pastebi tyrinėtojai ir raštingesni 
žurnalistai, tokie kaip Anatolis Lievenas. Tačiau, (a) kodėl 
taip yra ir (b) kas iš to išplaukia, nėra visiškai aišku. Tradi- 
ciškai komentuojama taip: modernybės ir atgimimo prieš- 


aušryje XIX amžiuje savo lietuvišką tapatumą aiškiai ir pa- 

prastai galėjome grįsti tik ta praeitimi, kurioje mūsų protė- 
viai gyveno suverenų politinį ir dvasinį gyvenimą. Taip Ge- 
dimino ar Algirdo su Kęstučiu valdymo laikai tapo atmin- 
ties kulto centru. Buvome laisva valstybė ir dar pagonys, tad 
atskirybės nuo kitų argumentai glūdėjo čia. Poliublijiniai 
laikai, nors chronologiškai artimesni, dvasiškai nutolo. 

Krikščioniška, mums lenkakalbė, civilizacija ir pasidaly- 
tas suverenumas trukdė primityviai suprastos „grynos lietu- 
vybės“ paieškoms ir susitapatinimui. Taip buvo atitolta nuo 
artimesnės bei tiesiogiai paveldėtos praeities ir priartėta prie 
atokesnės istorijos. Istorinio pažinimo požiūriu, tai savotiš- 
kas paradoksas: lietuvių istorinei sąmonei tapo tuo svarbesni 
dalykai, kuo mažiau apie juos žinoma. 

Netradiciškai interpretuojant, galimas ir kitas mįslės aiški- 
nimo būdas, kuris gali būti susijęs su pirmuoju kaip išvestinis. 
Kadangi kelios lietuvių generacijos buvo išugdytos, remiantis 
miglota XIV-XV amžiaus istorija, susiklostė savybė istorine ko- 
lektyvine atmintimi pasitikėti labiau negu individualia kogni- 
tyviąja atmintimi. Senelių ir tėvų pasakojimai, net individualūs 
prisiminimai ir patirtys mums patiems reiškia mažiau negu va- 
dovėliniai ar chrestomatiniai tolimos istorijos pasakojimai. Kas 
iš to? Išvadinis teiginys skamba taip: kuo daugiau žinoma isto- 
rijos, tuo mažiau pasitikima savo individualiąja atmintimi. Čia 
esame gan unikalūs, gerai orientuodamiesi tolimoje praeityje, 
pasižymime itin trumpa gyvenamojo laiko atmintimi. Iš čia tas 
fatališkas tikėjimas, kad norint tirti istoriją, reikia pirmiausia 
numarinti gyvąją atmintį. Sakoma, turi praeiti pusšimtis metų 
nuo įvykių, kad jie taptų tikro istoriko plunksnos vertu dalyku. 

Štai kodėl atstatomos moksliškai neatstatomos pilys, bet 


visiškai užmirštami ar griūčiai pasmerkiami nesenos praei- 


ties paminklai, tokie kaip Prisikėlimo bažnyčia ar Steigia- 
mojo seimo rūmai arba skandalų koralais apauga Signatarų 
namai. Tai tik lietuviškų mįslių sąrašo pradžia. 

Štai kodėl esame pakliuvę į trumpos atminties bėdą. Juk 
Lietuvoje per trejus metus skandalai užmirštami taip, kad koks 
nors susikompromitavęs veikėjas vėl lyg muzinas feniksas kyla 
iš pelenų. Susikompromitavę B grupės valdininkai grįžta į vos 
atvėsusias kėdes, Vagnorius Pirmasis virsta Vagnoriumi Ant- 
ruoju ir t.t. Gyvenime tiesiog stebėtinu greičiu užmirštama tai, 
kas paliekama virsti svarbiais faktais būsimų istorikų darbuose. 
Tik kažin ar džiaugiasi tie istorikai, kurie dar nori pagyventi 


kiek kultūringesnėje, labiau sofistikuotoje Lietuvoje. 

DAR KARTĄ APIE INTERESŲ KONFLIKTĄ 


Diskusijos apie seimūnų privačius interesus karštis, rekla- 
minių klipų aptarinėjimai viešose vietose ir marinuotų agur- 
kų kainos parduotuvėse rodo, kad interesų konflikto tema 
tampa tokia, kokia ir turėtų būti, t.y. nuolatinė. 

Radikalūs bandymai atskirti privačius interesus nuo vie- 
šųjų arba visuotinų nėra visai nekaltas dalykas: tik ištikimas 
sovietinio socializmo gerbėjas gali tol tikėti, kad privatumas 
yra blogiau už abstraktų visuotiną interesą, kol išaiškėja, kad 
tiktai siauras aukštosios valdininkijos sluoksnelis, neturintis 
jokio verslo akcijų, tampa tos visuotinės naudos vartotojas. 
Gal kas nors galėtų įsivaizduoti šiais laikais ateinančius į Sei- 
mą tik tokius, kurie visą gyvenimą turėjo tarnauti tik valsty- 
biniame sektoriuje... Politikoje, sakytų koks XVII amžiaus 
cinikas, nėra principų, yra tik interesai. Gal kiek kitaip yra 
atokiau nuo valdžios piramidės stovinčioje visuomenėje, bet 
ir čia bėda būtų ne interesų perteklius, o jų stygius. Tik 
idiotas neturi interesų, dėl to jis visados laimingas. 

Dar daugiau, interesai ne tik konfliktuoja, bet ir sutaria. 
Interesų grupių, virstančių lobistinėmis, formavimasis yra 
labai svarbus visuomenės tobulinimosi faktorius. Tik pagal 
tai, kokios lobistų grupės vyrauja, galima diagnozuoti de- 
mokratijos brandos amžių. Jei vyrauja tik kelios verslo „šei- 
mos“, kurios neretai susigiminiuoja su šešėlinio pasaulio 


aristokratais, o visiškai nėra visuomeninio, pilietinio, daž- 


niausiai nevyriausybinių organizacijų veikla grindžiamo lo- 
bizmo — tai nėra gerai. Nors pilietinis spaudimas nėra pana- 
cėja nuo visų blogybių, tačiau, šiaip ar taip, jis yra patikrin- 
ta Vakarų demokratijos raiškos forma. Tai elementaru. 
Seimūnų turto, verslo interesų, akcijų ar žemės valdų klau- 
simas negali būti diskutuojamas vien su išankstinių nusiteiki- 
mu, jog kiekvienas turčius neišvengiamai yra blogietis. Dar 
neseniai buvo populiaru samprotauti, kaip būtų gerai, jei į 
valdžią vietoj porevoliucinių plikšių ateitų pasiturintys žmo- 
nės, kuriems turtas jau nebėra vienintelis asmeninės karjeros 
orientyras. Dabar priešingai: jei stambus žemvaldys svarsto 
žemės pardavimą užsieniečiams, visi jį matome interesų kon- 
flikto fone. Jei restoranų versle interesų turintis įstatymų lei- 
dėjas gina kokią nors mokesčių keitimo ar azartinių žaidimų 
plonybę — vėl bėda, nes jis arba jo giminės, kuriems prie Sei- 
mo slenksčio perrašytos akcijos, irgi turi interesų. Manyčiau, 
kad toks interesų turėjimas tik paryškina atstovavimą interesų 
grupėms. Žemvaldžių, restoranų savininkų ir kitokių verslo 
žmonių yra labai daug, akcijų rinka dar tik normalizuojasi, ir 
kiekvienas pilietis, įskaitant seimūnus, turi teisę jų įsigyti. Būtų 
itin naivu tuos valdžion besiveržiančius žmones versti ieškoti 
fiktyvių interesų atsisakymo būdų ir tarti, bus tvarka. 
Interesų konfliktas arba „self deal“ daug dažnesnis tose 
vykdomosios valdžios institucijose, kuriose pinigai tiesiogiai 
skirstomi — tą visi stebi ir mato. Ypač žurnalistai, kurie, re- 
gis, tikrai yra įsitikinę, kad laisvoje žiniasklaidoje negali būti 
interesų konflikto pavojų. Jie tariasi esą nepriklausomi net 
tada, kada už farmacijos firmų arba turistinių agentūrų pi- 
nigus važinėja į egzotiškas vietas susipažinti su naujovėmis. 
Manoma, kad, vaišindamiesi gerais vynais ir puikiu maistu 


kokio nors pramonės giganto prezentacijoje, jie neįžengia į 

klampią konflikto zoną. Gerbiamieji, pasiteiraukite Londo- 
ne arba Niujorke solidžių laikraščių korespondentų, kada 
verta geriau susimokėti savo sąskaitas, kad skaitytojai neįtar- 
tų, jog esate šališki žinių skleidėjai ir tiesiog dalyvaujate ko- 
mercinėje reklamoje. Bet tai neabejotinai priklauso morali- 
nių kultūrų ir viešojo gyvenimo antropologijos viešpatijai. 
Dar subtilesnis interesų konfliktas iškyla tuomet, kada ne- 
priklausomas ekspertas arba politikos apžvalgininkas ima nevie- 
šai tarnauti vieno ar kito politiko komandoje, bet viešumoje 
toliau vaidina senąjį nepriklausomo vertintojo vaidmenį. Tokia 
veikla tikrai naudinga tam, kuris rungiasi politinėje arenoje, ir 
skausminga jo priešininkams. Už tai mokami pinigai eksper- 
tams, konsultantams ir įvaizdžio formuotojams. Tuo pačiu me- 
tu, kai nėra jokio nusikaltimo prieš įstatymus, atsiranda aki- 
vaizdūs interesų konflikto požymiai. Kai kada mūsų aplinkose 
net nebandoma to pastebėti. Čia ir slypi rimti pavojai, kad to- 
kia elgsena taps norma, kuriai pritars ir aktyvioji, ir pasyvioji 
politinio demokratijos žaidimo dalyvių dalis. Kita vertus, tai 
neleis daugeliui iškilesnių intelektualų susidoroti su posovieti- 
niu asmenybės dezintegralumo sindromu. Tokiu būdu galime 
ir nepajusti malonumo žaisti pagal bent kokias taisykles. 
Visuomenės opinijos aitrinimas privačių interesų buvimu 
galėtų būti vertinamas kaip atsitiktinis ir laikinas, komercinės 
žiniasklaidos dar neišnaudotas ir neišparduotas motyvas. Jei 
ne tas nelemtas sutapimas su grąžintiną turtą liečiančiu įsta- 
tymu bei diskusijomis apie žemės pardavimą užsieniečiams. 
Daugoka socializmo. Tai turėtų suprasti pirmiausia pasitu- 
rintys socialdemokratai ir dar labiau materialinių išteklių di- 
ferencijuoti socialliberalai, viešoje vietoje — laisvoje akcijų rin- 


koje — darantys atradimus lyg kokie Viduramžių kolumbai. 


LyDEKAI PALIEPUS, VALDŽIAI PANORĖJUS 


Internetinis folkloras yra pasiūlęs tinklo naršytojams tokį po- 
sakį: „Vokietijoje pagal įstatymą viskas yra draudžiama, iš- 
skyrus tai, kas leidžiama; Prancūzijoje pagal įstatymą viskas 
yra leidžiama, išskyrus tai, kas draudžiama; buvusioje Tary- 
bų Sąjungoje viskas yra draudžiama, netgi tai, kas leidžia- 
ma; Italijoje viskas yra leidžiama, ypač tai, kas draudžiama“. 
Tokią išvadą po ilgamečių Europos teisės studijų savo 
kalboje Amerikos teisės mokyklų asociacijai yra padaręs New- 
tonas Minow, buvęs JAV Federalinių ryšių ir susisiekimo 
komisijos pirmininkas. Šis sąmojumi žaižaruojantis kalam- 
būras gundo pamąstyti apie mūsiškius viešuosius įpročius, 
kurie tampa ypač liguisti, kai juos nustojama analizuoti. 
Jei dabar kas nors paklaustų, ar kada nors Lietuva gyveno 
laikus, kuriuose būtų galima viskas, išskyrus tai, kas drau- 
džiama, pagalvojus būtų galima atsakyti, jog su išlygomis 
rastume du skirtingos trukmės laikotarpius, turinčius tokių 
bruožų. Pirmą kartą tai patyrė senosios Lietuvos Didžiosios 
Kunigaikštystės piliečiai-bajorai ir tai nebeturėtų mūsų la- 
bai jaudinti. O antrasis buvo sąjūdinės revoliucijos ir aist- 
ringo vadavimosi iš sovietinio režimo laikotarpis. Nesenas, 
labai trumpas ir, svarbiausia, jau pasibaigęs, dėl to negalin- 
tis nejaudinti politinės vaizduotės tyrinėtojų. 
Spyriodamasis sovietinei tvarkai, grįstai puikia konstitu- 
cija su vienu prastu, bet viską keičiančiu straipsniu, bei 


nomenklatūros arba liaudies tarnų palikuonių administraci- 

niams įpročiams, 9-ojo dešimtmečio pabaigoje neretas akty- 
vistas drąsino save garsiai deklaruojamu principu: viskas ga- 
lima, ko nedraudžia įstatymas. Dar daugiau: su atradimo 
nuostaba buvo tariama net tai, kad galima viskas, ką leidžia 
sovietų konstitucija ir kiti įstatymai. Įskaitant respublikų teisę 
išstoti iš SSSR. Tokia paradoksali nuostata buvo drąsaus pra- 
regėjimo vaisius ir tarnavo vadavimosi siekiui. Nepriklauso- 
mybės atgavimo išvakarėse taip praktiškai buvo patikrintos 
elementarios liberaliosios demokratijos nuostatos. 

Kartojant, kad galima viskas, kas nedraudžiama, buvo įvei- 
kiamas represyvios totalitarinės politinės sistemos kliūčių ruo- 
žas. Tačiau kuo arčiau finišo artėjo mūsų politinio gyveni- 
mo lokomotyvas, tuo rečiau girdėjosi to principo citavimas. 
Apima kartus įtarimas, kad jis buvo tik svetimos sistemos 
įveikos parankinis instrumentas, bet ne episteminę reikšmę 
įgyjanti norma. Ta istorija panašėja į liūdną pasakojimą apie 
tai, kaip buvo suvokta, kad galima viskas, ko svetimi įstaty- 
mai nedraudžia, bet savuosius (arba tariamai savuosius) įsta- 
tymus sukūrus, sugrįžta prie klampios ir į žmogaus teises 
besigviešiančios praktikos: galima tik tai, kas leidžiama. O 
leidžiama tik tai, kas gali būti deklaratyviai vadinama visuo- 
tina nauda, kuria naudojasi ne itin didelis leidimus, instruk- 
cijas ir licencijas dalijančiųjų sluoksnis. 

Kraštutinius tokių politinių kontreformacijų bruožus įgyja 
Seimo diskusijos apie tai, kad koks nors permainų ar refor- 
mų žingsnis turi būti iš anksto legitimuojamas visa numa- 
tančiais įstatymais. Štai švietimo permainos turi būti valdo- 
mos įstatymu. Ar ne geras įrodymas beveik nediskutuojamo 
tikėjimo, kad viską reikia leisti, nes nieko negali būti spon- 


taniško. Aukštojo mokslo sferoje jau net du įstatymai taria- 


mai turėjo paveikti studijų reformą, bet sulaukėme dar di- 
desnio chaoso, kurį labiau valdo ne rūmų intrigos techniką 
pasikinkiusių ir interesų konflikto normas vangiai dabojan- 
čių valdininkų sauja, bet ekonominiai faktoriai. Regis, tik 
laisvosios rinkos idėjų adeptai yra pajėgūs viešai ginti priva- 
taus sektoriaus pozicijas. Visuomenės, kultūros, švietimo 
spontaniškumo nebėra kam ginti, nors būtent ši sfera la- 
biausiai priklauso nuo spontaniškumo ir kūrybiškumo. Da- 
bar vėl svajojama apie menininkų nuopelnų teisinius pripa- 
žinimus, įsivaizduojama, kad galima reglamentuoti net te- 
oriškai nereglamentuojamus dalykus. Dar žingsnis ir imsime 
garsiai džiaugtis ne tik Teatro įstatymu, bet ir Meninio do- 
ro skonio įstatymu. 

Jei koks ministras gali uždrausti dengti stogus medžiaga, 
kuria apdengta pusė šalies, į kurią dėbsodami varvinam sei- 
lę, tai gal sulauksime reglamento apie kelnes ir plaukų ilgį. 
Žinoma, bandom užmegzti kalbą apie labai sudėtingus da- 
lykus, kurių refleksijai neužtenka ir neužteks vien atnaujin- 
tos panacėjos — žinių. Labiau tikėtina, jog žinių yra, bet nė- 
ra pasirinkimo valios. Greičiau viskas baigiasi beatodairišku 
vietos siekimu valdžios ir valdininkų piramidėje negu noru 
keisti patį valdžios santykį su žmogumi ir jo teisėmis. Politi- 
nės raidos kelias, kuriame nesimato labiau sofistikuotų pa- 
stangų susivokti, kokiu atveju reikalingi įstatymai ir regla- 
mentai, o kada verčiau naudotis kitokiais permainas veikian- 
čiais svertais, gali nuvesti mus į šalį, kurioje labiau tikima 


ašaromis ir pasakomis, kur viskas vyksta tik lydekai paliepus. 

METŲ LAIKAI. VASARA 


Vasara — darbymetis, todėl norisi samprotauti apie darbą. 
Lietuvių mentaliteto istorijoje, sakė Vytautas Kavolis, nie- 
kad nebuvo darbo apoteozės. Mes dar prisimename nesenus 
laikus, kai kraštas buvo valdomas darbo liaudies tarnų, ir tai, 
kad būtent tada įsiviešpatavo ironiškas santykis su darbu. 

Mano dvylikametės dukters aplinkoje jau dairomasi į sto- 
vyklavimo galimybes — tėvų ar mokesčių mokėtojų sąskaita. 
Jos draugė iš Vokietijos atvažiuos tik antroje vasaros pusėje: 
jai reikia atlikti darbo praktiką. Vokietija yra turtinga, Lie- 
tuva — ne. Ar ne todėl? 

V. Kavolis tik iš dalies teisus. Jei Donelaitis ir protestan- 
tiškojo pietizmo bei triūso tradicija yra lietuvių kultūros da- 
lis, tai mes turime turėti savo nototekoje vieną kitą akordą iš 
šios darbo išaukštinimo giesmės. O gal kuris laikas mūsų 
jaunimas yra mokomas kiek kitaip interpretuoti „Metus“, 
negu įsivaizdavo savo būrus apšviečiąs poetas ir ganytojas? 
Sovietmečio darbo prievolė buvo daugiau žmogaus indivi- 
dualybės įbaudžiavinimo įrankis, suteikęs moralinį pasiten- 
kinimą nebent išimtiniais atvejais. 

Šiandien lengviau teigiamai atsakyti į palyginti naują klau- 
simą, ar lietuviai yra geri verslininkai, negu į klausimą, ar 
lietuviai yra geri darbininkai. Koks švedų taksistas pasakys, 
kad nuo mažens jam įkalta į galvą, jog nuo ryto iki vakaro 


nedirbantis žmogus daro didelę nuodėmę, o lietuviškoje kas- 


dienybėje dažniau išgirsime, kad darbo užmokesčiai yra to- 
kie maži, jog iš viso nėra reikalo ir prasmės dirbti. Vienur 
pasireiškia etinis imperatyvas, kitur — materialinis. 

Išties apie ką čia kalbama ir kuo čia dėta politika? Anks- 
tyvai vasaros saulei kaitinant akiduobes, pirmiausia pagalvo- 
tina apie jaunuomenės darbus. Ne visi jauni žmonės suge- 
bės pasinaudoti JAV laikinojo vasaros įsidarbinimo galimy- 
bėmis. Tik studentai ir tik kai kurie. Viešajame kalbėjime 
gal tik vienas kitas „Kauno dienos“ žurnalistės straipsnis (žiūr. 
„Dykaduoniai per prievartą“, 2002.04.02, Nr. 74 ) be poli- 
tikos formuotojų atgarsio ragino, metus viską, rūpintis ne 
beviltiškų spaliukų ir pionierių stovyklų recidyvais, o jau- 
nuomenės vasaros darbais. Kuo toliau, tuo labiau gresia pa- 
vojus stovykloms pavirsti tėvų bejėgiškumo pasirūpinti savo 
vaikais ir socialinės atskirties zona. 

Politikams priklauso instrumentai, kuriais turi būti ska- 
tinamas verslo sektorius, kad jis sezoniniu darbymečiu atsi- 
vertų trumpalaikiams vyriausių klasių mokinių darbams. Ži- 
noma, dabar viešpataujant susirūpinimui pensininkų, o ne 
paauglių darbiniais likimais greičiausiai išgirsime, jog ne- 
darbas ir taip didelis, o paauglių įdarbinimas tik pagilins 
bendrus šalies socialinius sunkumus. Yra ir čia tiesos, tačiau 
politinis protas turi pasverti, kuri iš dviejų ydų yra sunkes- 
nė. Kuri turi prognozuotinus ilgalaikius materialinius pada- 
rinius, o kuri — tik rinkėjų balsų aritmetinį rezultatą arti- 
miausiais mėnesiais? Paaugliai nebalsuoja, o pagyvenusių 
žmonių procentas didelis. 

Milijonierių vaikai plauna indus, bet tik Amerikoje. Vo- 
kiečių mokiniai turi dirbti vasarą bent tris savaites. Ir ne dėl 


pinigų. Po to rašomos individualios apybraižos apie savo pa- 

tirčių ir stebėjimų rezultatus, kurių prasmė yra visiškai aiški 
jų pedagogams. Vyriausiose klasėse jau imamasi rimtesnių 
darbų — jau už pinigus. Nesibrausiu į profesionalių žinių 
viešpatystę: reglamentacijos, apribojimai, teisiniai aktai yra 
šiais laikais prieinami visiems, kurie po pažastimi nešiojasi 
kompiuterius ir kažkiek paskaito angliškai ar vokiškai. 
Problemos esmė yra atsigręžimas į naujo ir jauno verslo 
poreikius parengti sau ateities darbuotojus. Skirtingai nuo 
sovietmečio, dabartinis jaunas, ateities vilčių nepraradęs ir 
nesugadintas archajiškų prof: orientacijų žmogus dar gali ne 
tik išmokti dirbti, bet ir pamatyti, kad jam prieš akis yra 
atsivėrusios tolesnės galimybės. Svarbiausia iš jų — kurti pa- 
čiam savo darbo vietą, savo verslą, paslaugą, kurią malonu 
daryti ir naudinga parduoti. Gal „Junior Achievement“ pa- 
tirtis jungiant edukaciją su darbu ir verslu galėtų praversti. 
Vasara yra geras laikas galvoti, ar Lietuvai reikia jaunų 
žmonių. Nesendinkim jų be reikalo, nusileisdami pramogų 
verslo interesams. Jei negalime net pabandyti pasižiūrėti į 
barus užpildžiusius paauglių spiečius, tai bent pagalvokime 
apie tai, kaip suinteresuoti ką nors gaminančius verslininkus 
ieškoti jaunų darbo rankų ir energijos. Tai jau politika, ku- 


ria kažkodėl ne per daug rūpinasi mūsų politikai. 


VALDŽIOS RIBOŽENKLIŲ DŪLĖJIMO METAS 


Dvylikos metų reikėjo, kad įsitikintume, jog valstybingumo 
ir pilietinės visuomenės kūrimo darbas nėra nei paprastas, 
nei pigus užsiėmimas. Demokratinės laisvės savaime nega- 
rantuoja politinio intelekto. Renkam į valdžią, ką norim, 
bet skundžiamės padorios ir racionalios valdžios stoka. Tik- 
riausiai taip yra dėl to, kad visuomenėje, skirtingai negu ver- 
sle, rinkos dėsniai neveikia. 

Ar nebalansuojam ant radikalių prieštaringumų briau- 
nos? Štai tiek mūsų, tiek užsienio ekspertai pažymi, kad mūsų 
vargų perteklius atsiranda dėl prasto viešojo administravi- 
mo, dėl valdininkijos silpnumo, savanaudiškumo ir iš čia 
plaukiančios arogancijos. Tačiau tuo pat metu remiamės keis- 
tu Valstybinės tarnybos įstatymu, kuris iš esmės iki mini- 
mumo sumažina valdininkijos atsinaujinimą, paverčia ją iš 
esmės uždara, menkai ventiliuojama aplinka. Kalbame apie 
valdininkijos rezervus, nematydami, kad jie jau senai išeik- 
voti. Nepaliekame konkurencingumo landų tiems ambicin- 
giems jauniems universitetų absolventams, kurių jau nebe- 
žemino nei partkomų, nei profkomų viršininkai — tikėtina, 
jie nebežemins kitų. 

Paradoksas, bet galime pastebėti, jog įgiję liberalios de- 
mokratijos rūbą, mes vis vien nepridengiame juo biurokrati- 
nių savo valstybės kūno ydų. Politinio proceso srautas srove- 
na lyg vanduo upės vaga, kurios dugnas nuo to nė kiek ne- 


sidrumsčia. Ironiškai pasakytume, kad politinės valdžios 

ateina ir išnyksta, bemaž nepajudindamos biurokratinės san- 
daros pamatų. Geriausiu atveju iš politikų gretų rekrūtuoja- 
mi nauji biurokratijos šulai, kurie įsitvirtina svarbiuosiuose 
postuose. Partijų lyderiai tuo išduoda vieną svarbią teisybę: 
savų žmonių pozicijos vykdomosios valdžios hierarchijoje yra 
tikrosios galios garantas. Parlamentinė demokratija tad lieka 
lyg vargiai susigaudantis savo padėtyje biurokratijos įkaitas. 

Kodėl? Todėl, kad įstatymus leidžianti ir vykdomoji val- 
džios iš esmės išklibina riboženklius, skiriančius (arba bent 
teoriškai turinčius skirti) šias dvi institucijas. Jau seniai yra 
pastebėta, kad nesikeičiantis parlamentarų įprotis palikti pla- 
čias poįstatyminių aktų sritis vyriausybės nustatytai tvarkai vieš- 
patauti, į biurokratijos rankas atiduoda didelę dalį kasdie- 
nio mūsų piliečių gyvenimo. Vyriausybės nustatyta tvarka sa- 
vo esme žmonėms yra svarbesnė, negu pačios bendriausios 
įstatymų nuostatos. Per tas tvarkas ir netvarkas geriausiai pa- 
tenkinamas visagališkumo jausmas arba kolektyvinis valdžiaž- 
mogių libido. Atrodo, kad niekas nebejunta malonumo, nuo- 
širdžiai laikydamasis politinių taisyklių. 

Kyla įtarimas, kad nesilaikant politinio eismo taisyklių, 
pati biurokratija, kurios korupcijos laipsnis kelia rūpestį dau- 
geliui, pati gali pajėgti korumpuoti kitas valdžias. Kol kas 
Vidurio Rytų Europoje tik slovakų teisininkai ir pilietiniai 
aktyvistai pajėgė suformuluoti kaltinimus buvusiam prem- 
jerui Mečiarui, kad šis mokesčių mokėtojų pinigais korum- 
pavo viršutinįjį vykdomosios ir teisminės valdžios aparatą (pa- 
skirdamas nepagrįstai dideles ir neadekvačias algas). Kaltini- 
mas nieko nelaimėjo teisme, tačiau kažkiek padidino 
visuomenės pajėgumą atpažinti valdžių susipynimo negaty- 
viuosius padarinius. Nors tai, žinoma, neužkerta galimybės 


tam pačiam Mečiarui vėl ateiti į valdžią. 


Mūsiškės teisminės valdžios atskirties ribos taip pat kaž- 
kiek mitologizuojamos, tariant, kad nepriklausomo teisin- 
gumo garantas yra didelės algos ir didelės (tikriausiai) pen- 
sijos. Strasbūro egzaminuotojams nuolat rašant neigiamus 
pažymius dėl žmogaus teisių pažeidimo mūsiškėje teismų 
praktikoje, lieka tik stebėtis pretenzijomis teisėjams kištis ir 
į politinės valdžios procesus. Paskutinių savaičių reikalai Kau- 
no politinėje scenoje, kai teisminis lėtapėdiškumas diskredi- 
tuoja ne tiek asmenis, kiek pačią piliečių teisę atiduoti val- 
džią į savo renkamų atstovų rankas, verčia mąstyti apie dū- 
lančius riboženklius tarp valdžių, kurias atskirti moko 


europietiškos politinės civilizacijos istorija. 

TEGYVUOJA KoNSTITUCIJA! 


Kadaise tokio šūkio pakako, kad kiltų revoliucijos. Užteko 
šių dviejų žodžių, kuriuos klasės lentoje užrašė Vilniaus gim- 
nazistas, kad prasidėtų garsioji Adomo Mickevičiaus, filo- 
matų ir kitų Lietuvos jaunimo organizacijų byla. Kadaise tai 
reiškė tą patį, ką ir žodis laisvė. O dabar? 

Dabar, pažymint Lietuvos konstitucijų jubiliejus, ne tie- 
siogiai apie istoriją norisi kalbėti, bet apie tai, ką iš istorijos 
galime atpažinti gyvojoje dabartyje, kas reikšminga iš jos li- 
ko mūsų kasdienybėje. Dar daugiau, drįstume pabandyti 
užčiuopti tai, kas beveik visiškai iš mums prasmingų dalykų 
sąrašo išsitrynė, ką praeiname lyg kokią pakelės šiukšlių dėžę 
ar akmenį. 

Pirmiausia turime pripažinti, kad lemtinga Konstituci- 
jos reikšmė buvo savastimi tos visuomenės, kuri suvokė tau- 
tą ne tiek kaip viena kalba kalbančių ir į tuos pačius papro- 
čius besiorientuojančią kultūrinę bendriją: jiems tauta buvo 
piliečių valstybė ir jos įstatymai, kuriuos ta valstybė gina. 
Tad Konstitucija ir įstatymai buvo lyg tautos lopšys. Kon- 
stitucija, nusakanti valstybės ir valdžios sandarą, valdžios ir 
piliečių santykius, pagrindines teises ir pareigas, buvo lyg 
pati tautos esmė. Nuo Tadeušo Čackio XIX amžiaus pra- 
džioje iki Mykolo Riomerio XX amžiaus viduryje tautos is- 
torijos šerdis buvo suprantama kaip teisinių institucijų, kon- 


stitucingumo ir valstybės raidos istorija. Kita vertus, Kon- 


stitucija buvo suvokiama kaip tam tikrą civilizacijos brandą 
pasiekusios tautos kūrinys, kaip kolektyvinės kūrybos vai- 
sius. Konstitucija kaip menas ir kaip išmintis, pamažu lei- 
dusi suvokti liberalios demokratijos valstybę kaip teisės vieš- 
patiją, t.y. suvokti, kad teisė kyla ne iš valdžios ir ne valdžiai, 
o iš tautos arba tautos — populi, kaip teigė M. Riomeris. 

Vasario 16-osios Lietuva ir jos politinis elitas nestokojo 
nei teorinio išmanymo, nei politinio idealizmo. 1922 metų 
Konstitucija buvo pakankamai tobulas atspindys tos visuo- 
meninės opinijos, kuria rėmėsi prisikelianti valstybė. Dau- 
gelis vėlesniųjų kolektyvinės atminties sergėtojų manė bu- 
vus Steigiamąjį Seimą ir Konstitucijos priėmimą svarbesniais 
dalykais nei Vasario 16-osios aktas. Niekas nepasakys, kokia 
būtų buvusi Lietuva ir jos piliečių nacionalinio tapatumo 
sandara, jei ne 1926 m. gruodžio perversmas. Tačiau viena 
yra aišku, kad Konstitucijos absoliuti reikšmė Lietuvos pi- 
liečiui degradavo po kiekvieno jos sulaužymo. Autoritariz- 
mas teisę darė valdžios įrankiu liaudžiai valdyti, o tautos esatis 
vis labiau įsirėmino etnokultūriniuose (dar kitaip — etnona- 
cionalistiniuose) rėmuose. 

Sovietmečio konstitucinė fikcija, kurios esmė buvo kvali- 
fikuota retorika ir vienas viską absoliučiai pakeičiantis kom- 
partijos viešpatystės straipsnis, sukūrė prielaidas tiek teisės 
ir visuomenės opinijos skyryboms, tiek apskritai teisiniam 
cinizmui. Įstatymai arba diktatura zakona pasidarė tik val- 
dymo priemonė, kuri galiojo valdomiesiems, liaudžiai, bet 
menkai reglamentavo valdžią ir jos vykdytojus. Konstitucija 
ir teisė pasidarė daiktai, kurie buvo suprantami kaip valdžios 
ir jos teisininkų nuosavybė. Žmonių arba to, kas Lietuvoje 


liko iš Pirmosios Respublikos pilietinės visuomenės, santy- 

kis su sovietine konstitucija pasidarė ironiškas. Tauta pasi- 
slėpė už kultūrinės saviraiškos barikadų ir gyvavo išimtinai 
kaip etnokultūrinis organizmas, kuriam kalbos gintis, fol- 
kloro tyrimai ir saugojimas, visa meninės ir intelektualinės 
kūrinijos sritis užtikrino gyvybę. 

Sąjūdžio mitinguose, ko gero, niekas neskandavo tegyvuo- 
ja Konstitucija! Laisvė, nepriklausomybė, suverenitetas — tai 
buvo dažniausi kultiniai žodžiai. Vadavimasis iš sovietų val- 
džios tam tikra prasme, bent pradinėje nepriklausomybės 
judėjimo stadijoje skatino vaduotis ir iš sovietinės įstatymų 
diktatūros. Tada ciniškajai teisinei tradicijai būdavo prieš- 
priešinama sveiko proto logika: juk turi būti leidžiama vis- 
kas, ko įstatymai nedraudžia. Tačiau ta euforija buvo dau- 
giau revoliucinės taktikos ženklas negu esminis laisvėjančios 
tautos teisinės sąmonės prabudimo argumentas. Kas iš to 
liko dabar, pasakys verslo žmonės ar nevyriausybinio sekto- 
riaus pilietiniai aktyvistai. 

Naujosios nepriklausomos Lietuvos Konstitucija buvo pri- 
imta labai ryžtingai ir greitai. Jei palyginsime su 1990 metų 
Lenkijos elgsena, pamatysime, kad mūsų politinis elitas el- 
gėsi drąsiau. Lenkai, nors ir turėdami nelyginamai stipres- 
nius konstitucingumo pamatus, pirmiausia priėmė laikiną- 
ją, arba mažąją, konstituciją, palikdami kelerius metus nau- 
jos redakcijos rengimui. Pirmiausia jie susitvarkė kitus teisės 
kodeksus. Ką tai reiškia? Čia ne vieta ilgoms svarstyboms, 
tačiau peršasi viena ne itin maloni mintis. Mes į Konstituci- 
ją pažiūrėjome kiek rituališkai. Mes buvome žmonės, kurie 
patys nepatikėjome pagrindiniais įstatymais kaip mūsų pa- 
čių gyvenimo kūrybos vaisiais. Turime normas apie nemo- 


kama gydymą ir nemokamą švietimą, bet verčiau imamės 


daugiažodžiavimo ir ezopinės kalbos naujų teisės aktų ruo- 
šoje, nes drįstame prabilti apie savosios Konstitucijos tobu- 
linimą. O gal vis dar esame linkę manyti, kad vis vien opini- 
ja gyvena atskirą nuo teisės gyvenimą. Tad kam apskritai 
sukti galvą dėl to didžiojo tautos intelekto kūrinio likimo? 

M. Riomeris kadaise svajojo apie Lietuvos Konstitucinį 
teismą, kuriam nebuvo lemta atsirasti Pirmosios Respubli- 
kos laikais. Dabar mes jį turime. Tikėkime, kad jo vertė ir 
reitingai šiandieninės lietuvių visuomenės akyse pradės kilti 
greičiau nei pasitikėjimas kitomis teisės institucijomis. Ta- 
čiau tik su tam tikromis išlygomis. Jei virs realybe kalbos 
apie suteikimą teisės piliečių grupėms ieškoti jame tiesos ir 
teisingumo — tai, manau, vėl kada nors galėsime sušukti: 


Tegyvuoja Konstitucija! 

VAASAROS BANALYBĖ 


Vasarą, tik priešokiais susiduriant su žiniasklaida, atostogų 
atsainiai išjungiant kompiuterį, nesunku suklysti, kas labiau, 
o kas mažiau svarbaus atsitinka. Tačiau peršasi mintis, kad 
svarbiausias dalykas — tai varginančios vaistų kontrolieriaus 
atostogos. 

Kas čia banalaus? Milijardinio verslo valdas prižiūrinčio 
piliečių tarno interesai tikrai nėra banalybė. Nei vaistai, nei 
nafta nežiūri vasaros atostogų. Nei vaistai, nei nafta tokio 
vertinimo nenusipelno. Tai yra tik pretekstas kalbėti apie 
visos krūvos kontroliuojančių ir saugančių viešosios administ- 
racijos funkcijų atlikėjų, iš tiesų labiau susijusių su vasaros 
dvelksmu, silpnybes, polinkius ir naudas. 

Vasaros banalybe pavadintinos prieš kurį laiką į TV atai- 
dėjusios gamtos ir smulkiosios laivininkystės prievaizdų ai- 
manos apie neva jiems iš švelnių rankų išslydusią mažųjų 
turistinių laivų prieplaukų kontrolę ir grėsmes Minijos kai- 
me gyvenantiems piliečiams bei turto savininkams — tartum 
tie dalykai nebūtų gyvybės ir mirties klausimas nuskurdu- 
siam ir tiktai per turistinį sezoną atsigaunančiam užkam- 
piui. Kelios minutės reportažo tartum nukėlė mus į tą sovie- 
tinės praeities pasaulį, kuriame nebuvo leidžiama net aki- 
mirką suabejoti, kad ką nors daryti galima tik valdininkui 
leidus. Šios rūšies valstybės galia besinaudojantiems biurok- 


ratams teisėtumas yra besąlygiškai susijęs su jų pačių dalija- 


mais leidimais ir pažymomis (Vyriausybės nustatytoji tvar- 
ka), o ne su konstitucinėmis privataus žmogaus teisėmis. 

Vasaros banalybe pavadinčiau įkyriai neatstojančią min- 
tį, kurią geriausiai išreiškia rusiška patarlė: „Čto ochraniaješ, 
to imeješ“, tai reiškia — ką saugai, tą ir turi. Pamario ateitis 
neabejotinai priklauso ne nuo primelžto pieno, o nuo vasa- 
ros dykinėtojų gausos, nuo jų paliekamų pinigų už paslau- 
gas, už dėmesį, už rūpinimąsi. Kuršių marios ir Nemuno 
baseino patrauklumas, prieinamumas turistiniams laiveliams 
yra neišnaudotų galimybių šaltinis, kuris kartu su agroturis- 
tinėmis iniciatyvomis gali padėti atsigauti daugeliui nevil- 
ties užguitų Žmonių. 

Ar nėra taip, kad tokios egzotiškos lietuviškos administ- 
racijos instinktas (be jokios abejonės, tarpstantis visuose lei- 
dimų karalijos sluoksniuose) yra pagrįstas nuostata, kad ge- 
riau nebūtų nieko, kad tik kas nors neatsirastų be jo žinios. 
Ištuštėjusios marios, poilsiui patrauklios pakrantės, atrodo, 
priklausančios ne Lietuvos piliečiams, o nepamainomiems 
kontrolieriams ir nepaperkamiems prievaizdams, labiau ver- 
čia mąstyti ne apie gamtos grožį, o apie apleistumą ir chao- 
są. Gerai tiems, kurie neregėjo Suomijos, Švedijos ar Didžio- 
sios Britanijos pakrančių ir smulkiųjų, privačiųjų, viešųjų 
prieplaukų. Įsivaizduokim, kas atsitiktų, jei tų pakrančių gy- 
ventojai susidurtų su lietuviškais visuotinos gerovės riteriais. 

Kada pamario žmonės pagaliau įstengs garsiai pareika- 
lauti iš visų kontrolierių, kad jie nustotų tenkinti savo biu- 
rokratinius nevisavertiškumo kompleksus, o imtų dirbti čia 
gyvenančių žmonių labui? Visų pirma reikia klausti, ką daro 
tie oro ir vandens sargai, kad atviliotų į mūsų vandenis vo- 


kiečius ir olandus, suomius ir norvegus, kad padėtų tiems 

egzotikos ieškotojams susidomėti, džiaugtis ir palikti savo 
atostoginius eurus ne kontrolieriams ir saugotojams, o pa- 
slaugas teikiantiems ūkininkams ir žvejams. Nesunku su- 
prasti, kad prievaizdams demonstruoti savo galią yra leng- 
viau, nei sudarinėti detalius pasiplaukiojimo žemėlapius pa- 
siklydusioms jachtoms. 

Ir pabaigoje — nebanaliai: gamtos grožis ir laukinės valdi- 


ninkijos natūra nėra vienas ir tas pats dalykas. 


Iš MOKESČIŲ MOKĖTOJO ELEMENTORIAUS... 


Per rinkimų vajų galvon labiau lenda įkyrios mintys apie 
mūsų rinkėjų ir mokesčių mokėtojų elgsenas. Viešoje politi- 
nio žaidimo arenoje, regis, lietuvių rinkėjo savimonė fermen- 
tuojasi greičiau negu mokesčių mokėtojų susipratimas. 

Rinkėjai jaučiasi pakankamai įgalūs išsirinkti tokią val- 
džią, kokios nusipelno, nors ir nuolat didesnė dalis lietuvių 
išrinktąją valdžią (Seimą, savivaldybių tarybas ir kiek ma- 
žiau prezidentą) keiksnoja be gailesčio. 

Kur čia šuo pakastas: labiausiai nepasitikima tais, kuriuos 
patys išsirenkame. Ar tai pasitikėjimo savimi kolektyvinė per- 
versija? Galbūt. Dievo ir laukinės rinkos kūriniais tikima la- 
biau negu savo rankų ir galvos darbu. Dėl to atsėlina lyg 
kokios nors nereflektuojamos gėdos šešėlis: juk valdžia yra 
lyg koks mūsų pačių ydų atspindys elastinguose ir savo for- 
mas keičiančiuose politikos veidrodžiuose. Lietuviai nuolat 
keiksnoja savo valdžias, nes jos yra išrenkamos kažkokių kitų 
NBS (neidentifikuotų balsuojančių subjektų). 

Lietuviško monarchizmo paslėptos formos, pasireiškian- 
čios neslepiamomis simpatijomis autoritarinės valdžios at- 
žvilgiu, rodo ne ką kitą kaip dabartinį rinkėjų pasitenkinimą 
skurdžių demokratijos meniu, kokį siūlo mūsų Konstitucija 
visokia vyriausybės nustatyta tvarka. Daug sunkiau sekasi rasti 
bent kokius požymius nepasitenkinimo per mažomis gali- 


mybėmis plėtotis demokratijai ir pilietinei visuomenei. Prieš 

šimtą metų lietuvių demokratams buvo aiškiai matomas po- 
litinis siekinys — tiesiogiai piliečių renkamas ne tik parla- 
mentas ir vietos savivaldos institucijos, bet ir didelė dalis 
svarbiausių valstybės pareigūnų, o dabar apie tai net nekal- 
bama. Nepaisant viso Holivudo šlamšto, pumpuojamo per 
mūsų TV kanalus, kuriame itin dažnai veikia žmonių iš- 
rinkti šerifai, prokurorai, gubernatoriai ir t.t. Gal dėl to net 
merai iki šiolei nerenkami tiesioginiuose rinkimuose, nes ge- 
riausiai jaučiamės tada, kai valdžią mums išrenka kiti. Mes 
liekam už ją neatsakingi ir be galvos skausmo galim ją keikti. 
Tuolab kad išties nesunku surasti, už ką. 

Be paviršutinio postulavimo, kad pas mus viskas priklau- 
so nuo biurokratų, ypač aukščiausiojo jų ešelono, kuris yra 
geriausiai apgintas teisinių fortifikacijų ir ekonominių privi- 
legijų, nesigilinama į prigimtį tų aplinkybių, kurios vis dėl- 
to priklauso nuo pačios visuomenės susitaikėliškumo lygio. 
Neanalizuojama, kas pasikeitė įsteigus administracinius teis- 
mus, kurių pradinė misija lyg ir buvo piliečių gynimas prieš 
valdininkų valdžios savivalę, o kasdienė, mažai analizuojama 
veikla rodo greičiau polinkius į priešingą pusę. Bet juk teigi- 
nys apie tai, kad mus išties valdo biurokratai, reiškia, kad 
mūsų išrinkta valdžia yra lyg paviršiaus vanduo, kuris prate- 
ka dumblino upelio vaga nė nepajudinęs valdininkų sluoks- 
nio nuosėdų. Veikiau priešingai: akivaizdu, kad didelė dalis 
eksseimūnų kaip tik išnaudojo renkamos valdžios kelią, kad 
patektų į saugesnės, nuo rinkėjų nepriklausomos administ- 
racinės hierarchijos (jei jau nepasisekė patekti diplomatinėn 
tarnybon) skaistyklą. Pozicija biurokratinės hierarchijos vir- 
šuje neabejotinai kotiruojama labiau nei trapi ir trumpa SN 


(Seimo nario) būsena. Taip išrinktieji pabėga nuo išrinku- 


siųjų. Taip išrinkusieji praranda savo išrinktuosius. Tik reti 
£lotopai (A. Šliogerio terminas, nukaltas savos mažosios gim- 
tinės mylėtojui pažymėti) po SN kadencijos vėl grįžta atgal 
į pirmykštę būseną. Ir dar rečiau būna tuo patys patenkinti, 
o ne liūdnų aplinkybių prieš savo valią priversti tai padaryti. 
Tada bent lieka galimybė pasinaudojus laikinuoju sociali- 
niu svoriu įsiterpti į kokį nors savivaldybės tarybos rinkimi- 
nį sąrašą. 

Kodėl sakau, kad rinkėjų savimonė yra judresnė nei mo- 
kesčių mokėtojų susipratimas? Ar neteko girdėti tiesiogiai 
pešiojant parlamentarus: mes jus rinkome, bet esame nepaten- 
kinti per mažu jūsų darbu rinkėjų priesakų naudai? Man jau 
teko. Bet itin retai jūs išgirsite piliečių pareiškimus admi- 
nistracijos kabinetuose, kurie skambėtų maždaug taip: po- 
nai, jūs dirbate už mano mokesčius, už visų mokesčių mokėtojų 
mokesčius net tam, kad mane valdytumėte. Ne tam mes, mokes- 
čių mokėtojai, mokame jums atlyginimą, kad susiburtumėte į 
piliečių pražangų medžiotojų būrelius. Pabandykit tai pasaky- 
ti pakelės medžiotojams — kelių policijos (geriau pervadinti 
- vairuotojų policijos) vyrukams. Kodėl jūs manęs nesaugo- 
te nuo kasdienių užpuolikų gatvėse ir tarpuvartėse? Ten 
trūksta patrulinių ekipažų? Kodėl? Nenaudinga policijai? Bet 


gal naudinga mokesčių mokėtojams? 

V.ALDOVŲ RŪMŲ INTRIGOS 


Straipsnelio pavadinimas iškart verčia paaiškinti skaitytojui, 
kad nesirengiu nė žodžio tarti apie Lietuvos didžiųjų kuni- 
gaikščių rūmų statybas (ar atstatymą) ir su jomis susijusias 
akademines, kultūrines ir ekonomines intrigas. Mano min- 
tys sukasi apie dabartinių Lietuvos valdovų politinių elgse- 
nų pokyčius, kai kada tiesiog verčiančius prisiminti senųjų 
valdovų dvaro intrigas. 

Lietuvos Didžiojoje Kunigaikštystėje anuomet, bent jau 
pradedant XVI amžiumi, rūmų intrigavimo menas buvo pa- 
kankamai gerai išpuoselėtas. Intriguoti rūmuose ir svarbiau- 
sius urėdus užėmusioje aukštuomenėje buvo kasdienis rei- 
kalas, netgi keliantis tam tikrą estetinį pasitenkinimą, tokį 
pat kaip koketavimas, valgymas ar gėrimas. 

Pabrėžtinas vienas dalykas: rūmų intrigavimas yra bū- 
dingas toms epochoms ir toms šalims, kuriose galias ir turtą 


savo rankose koncentruojanti grupė — praeityje tai dažniau- 


siai kraujo aristokratai — savo valdžios ir valdymo geismą ima 
tenkinti visiškai nekreipdama dėmesio į visuomenę. Tiesą 
sakant, seniau tos visuomenės tiesiog nebuvo. Tamsi, politi- 
koje nesusivokianti, užguita, nesavarankiška, bejėgė, įniršusi 
ir kerštaujanti liaudis nebuvo laikoma verta atstovauti jos 
interesams. Ji tiesiog buvo valdoma lyg koks darbinis gyvu- 
lys. Už ją sprendė kiti — karališkomis privilegijomis apdo- 
vanota ir žmonių likimais disponuojanti bajorija. Liaudis jiems 
buvo tiesiog plušantys žmogeliai arba — rusiškas eufemizmas 
— mužikai. Tai bloga sena naujiena apie tolimą ancient regime. 

Kita vertus, politinių intrigų koncentracija tokioje aristok- 
ratiškoje aplinkoje prisidėjo prie itin aukšto rafinuotumo ly- 
gio. Techniniu požiūriu gebėjimas galynėtis dėl įtakos ir val- 
džios buvo kone tobulas. Viskas tada būdavo statoma ant kor- 
tos: ir riteriškos garbės mitai, ir priesaikos žodžiai, ir meilės 
žaidimai, ir tikėjimo egzaltacija. Visa tai yra gerai žinoma kiek- 
vienam, kuris bent kiek prisilietė prie A. Dumas populiariųjų 
kūrinių. Nors intrigavimas rūmuose buvo kasdienybė, tačiau 
niekad nebuvo pasiektas toks moralinis nuosmukis, kad žmo- 
nės bent idealiai, teoriškai ar išoriškai nenutuoktų, kas yra 
padoru, o kas ne. Buvo suprantama, kas yra garbinga, o kokie 
veiksmai verti visuomenės pasibjaurėjimo ir visuotinio pasmer- 
kimo. Labai paviršutiniškai kalbant, tokie tad buvo ano, seno- 
jo, ikidemokratinio pasaulio politinės kultūros bruožai. Tada 
mažai kas vartojo žodį „skaidrumas“ ta prasme, kurią mūsų 
politikai ir net itin neskaidri mūsų žiniasklaida kasdien links- 
niuoja. Rūmų intrigos bet kuriuo atveju reiškia visišką nepa- 
garbą tiems, kurie jose nedalyvauja. 

Kodėl prisimintina sena istorija? Šiandien, dar tik keliems 


mėnesiams prabėgus po naujo Lietuvos Respublikos prezi- 

dento inauguracijos ir dar neišdilus iš atminties rinkiminių 
politikavimų ir išsidirbinėjimų fragmentams, ima badyti akis 
keistokas dalykas. Aikštingo, jauno ir sočiai visko žadėjusio 
prezidento viešumoje beveik nematyti arba jis viešai reiškiasi 
tik minimaliai. Ir tai ne sensacija. Tai savaime lyg ir nebūtų 
Lietuvos tragedija, nes mūsų Konstitucija gan gerai balan- 
suoja įvairias valdžias: vienam pavargus, kitas gali talkinti 
savo įžvalgumu ar energijos priepuoliu. Blogiau yra kita. Tai, 
kas šiandien išnyra į politinio Lietuvos gyvenimo paviršių, 
yra lyg buvusių rinkiminių įvaizdžių grimasa. Rinkiminių 
lozungų daugiaprasmiškumas pradeda virsti valdymo chao- 
su, dėl kurio sąmoningo ar nesąmoningo kėlimo dabar be- 
viltiškai ginčijamasi. Nėra beprasmė froidistinė prielaida, kad 
paskutinių prezidento rinkimų spektaklis, kuriame politinį 
pelną nešė primityviausi primityvios minios gundymo triu- 
kai, nesąmoningai didino tos pergalingos minios niekinimą 
ne tik pašalinių stebėtojų akyse, bet ir pačių nugalėtojų vir- 
šūnėse. „Juk tai tik teatre čepsinti provincialų gauja“, — gali 
pasakyti koks nors šiurpus politinis čempionas. Prieš lem- 
tingą referendumą toks pasimetimas tikrai ima gundyti kreip- 
tis į kokią nors būrėją paaiškinimų. 

Pabandykim prisiliesti tik prie keleto dalykų. Tai savi- 
valdos idėją niekinantys vykdomosios ir įstatymų leidžiamo- 
sios valdžios autoritetų veiksmai, Lietuvos kriminalinės po- 
licijos generalinio komisaro pašalinimo pastangos ir nevykė- 
liški bandymai išsisukinėti pilietinio pasipiktinimo 
akivaizdoje, kartais paaukojant antraeilį atpirkimo ožį. Tie 
dalykai sukėlė bene pirmąsias posąjūdines platesnės visuo- 
menės protesto bangas. Viešame kalbėjime klausimų retori- 


ka aiškiai pranoko visažinio pamokslavimo ligšiolinius įgū- 


džius. Išties pirmąkart matyti, kad net akyliems lietuvių po- 
litinės raidos stebėtojams yra sunku suvokti kam — prezi- 
dentui ar premjerui — užkliuvo komisaras Vytautas Grigara- 
vičius. Visi mato, kad oficialioji informacija bei komentarai 
yra beverčiai, bet rišlios ir viešai daugmaž įrodomos inter- 
pretacijos pasigendama. Ar turi kokį nors ryšį su puolimu 
prieš kriminalinės policijos vadovą ir gan skaudus buvusio 
Vilniaus mero Artūro Zuoko nuvertimas? Tie atvejai jokiu 
būdu nėra tapatūs, tačiau ir skirtingos kilmės įvykiai gali 
turėti panašumo dėl politinio padorumo ribų laužymo. Vil- 
niaus mero rinkimų atveju ta riba yra tiesioginis centrinės 
valdžios ir parlamentinės daugumos įsikišimas išdėstant po- 
litines jėgas savivaldybės taryboje. Tie įtakų svertai geriau- 
siai išryškėjo kitu rūmų intrigantams nepavykusiu atveju, 
ty. Kaune. Premjerinės ir prezidentinės partijų veikėjai, likę 
Kauno valdžios šalikelėje, tesugebėjo nerišliai pakomentuo- 
ti: kadangi prie vietvaldos kėdžių mūsų neprileido, tai Kau- 
nas nebegaus pinigų iš mūsų valdomo centro, dargi pasida- 
rys tokiu pamestinuku, kad nusiris ne tik į kokią nors trečią, 
bet net į dešimtą vietą. Socdemai Vėsaitė bei Papovas, ir 
šviežias libdemų pionierius Barštys būtų buvę dar nuosek- 
lesni, jei prie visų blėnių dar būtų pridūrę grasinimą Lenoč- 
kos prakeiksmais. Naujosios Lolišvili koalicijos retorikoje tai 
nebūtų netikėtumas. 

Liberaliosios demokratijos pamato — savivaldos atžvilgiu 
pražūtingo rūmų intrigavimo savybių turi ir manipuliavi- 
mas Konstitucinio Teismo (KT) sprendimais. Jau nesyk bu- 
vo piktinamasi, kad kelios dienos po savivaldybių tarybų rin- 
kimų paskelbtas KT paaiškinimas reiškia ne ką kita kaip fak- 


tą, kad žmonės buvo priversti rinkti savo valdžią, nežinodami, 

kaip ji atrodys. Pažvelkime į tai iš kelių mėnesių atstumo. Kaip 
klostėsi įvykiai? Ogi vieni socdemai neva finansinio taupumo 
graudulio apimti inicijavo tų rinkimų ankstinimo vajų, o kiti 
socdemai tuo pačiu metu pradėjo savivaldos teisinių pamatų 
konstitucinį patikrinimą. Toliau: KT pritrūksta tik kelių dienų 
išties nemažam darbui, o rezultatas — tai spjūvis žmonėms į 
veidą. Dar daugiau, net tokiam politiniam sapnui išsiblaškius, 
vidury darbų priimamas dar vienas keistuolių iš Seimo sprendi- 
mas. Jis rekomenduoja: net tie visur spėjantys seimūnai, kurie 
net negalvojo atsisakyti Seimo nario mandato ir imtis menkiau 
atyginamų darbų savivaldybių tarybose, gali pasipraktikuoti 
pirmame posėdyje, rinkdami merus. Net runkelių augintojui 
turėjo užtekti proto atpažinti, kad tai buvo nesibaigiančio teis- 
minio proceso provokavimas, tikintis, kad neliks nieko kita, kaip 
įrodyti, jog vietos valdymą geriausiai daryti tiesiogiai. A. Zuo- 
kas ir kiti, įskaitant merijos kėdžių laimėtojus, dabar turėtų 
jaustis lyg bandymų triušiai valdančiosios daugumos laborato- 
rijoje. Gal laukiant naujo KT sprendimo dėl pirmojo posėdžio 
su Seimo pasiuntinukais teisėtumo ir nepraeis tiek daug laiko, 
kad sulauktume šio socialdemokratinio Gordijaus mazgo išriši- 
mo iki kitų rinkimų, bet kaip valdyti sostinę? O gal šitaip lenda 
iš suadyto maišo demokratinių centristų ylos? Gal išties sostinė 
yra valdovų rūmų vieta, kuri aprėpia viską, išskyrus Užupio res- 
publiką? Šiaip ar taip, šis Lietuvos politinės raidos etapas yra 
kupinas absurdo, lygiai kaip jau užsimirštantis praėjusių kon- 
servatorių Seimo patvarkymas vienmandatinėse apygardose rinkti 
seimūnus viename ture. Tad, ar iš viso verta stebėtis dabartinė- 
mis keistenybėmis? 

Klausimai tiesiog tvinsta, o aiškaus atsakymo neturime, 
nebent atsakymo meno pasimokytume iš senų anekdotų hero- 


jų. Štai vienas tokių susitaikymo su absurdu pavyzdžių: 


Susirgus sovietinės vidurinės mokyklos matematikos mokyto- 
jui, vienintelis galėjęs vesti pamoką buvo „fizrukas“. Atėjęs į klasę, 
jis mikliai suformuluoja užduoties sąlygą. „Kiek kainuos kilog- 
ramas cukraus, jei šiandien pirmadienis ir čirvai koziriai“. Pir- 
moji pakilo Petriuko ranka. „Na!“ — apsidžiaugė mokytojas. 
Tačiau Petriukas iškart prisipažino, kad vietoj atsakymo jis gali 
pasakyti, kiek metų turi pats mokytojas - 32. „Iš kur žinai?“ - 
pasiteiravo tas. „Mokytojau, mano broliui sukako 16, o mama 
supykusi jį vis aprėkia pusdurniu...“ 

Labiau įtikinamų atsakymų nerandame ir viešose disku- 
sijose. Kaip tai yra būdinga kriziniams momentams, vietoj 
griežtų politologinių interpretacijų bei analizės žiniasklaidą 
ir užstales užplūdo miglotos spėlionės dėl opiausių dalykų: 
kas tuo labiausiai suinteresuoti — prezidentas ar Vyriausybės 
galva A. Brazauskas, kodėl kriminalinio pasaulio ribų saugo- 
tojų asmenybės įgijo tokią reikšmę tik keliems mėnesiams 
po rinkimų prabėgus, kiek visa tai susiję su kokia nors są- 
mokslo intriga, o kiek priklauso nuo mūsų valdovų gebėji- 
mo valdyti savas prigimtis ir bendruosius reikalus. 

Sutikime, ginčus ir spėliones dėl politinio intrigavimo 
reikšmių bei padarinių, kaip ir klausimus, ar demonstracijos 
prie Prezidentūros ir Vilniaus Rotušės aikštėje yra pilietinės 
visuomenės atsikvošėjimo veiksmai, išgliaudys netolima at- 
eitis. Dabar turime tik tai, ką turime. Vieniems visuomenės 
reakcija yra pilietinių jausmų ženklas — taip yra linkę many- 
ti rimtesni politikos apžvalgininkai ir visuomenės kritikai, 
kitiems — tik atžanga politinės brandos kelyje, kaip despera- 


tiškai bando įrodinėti valdančiosios daugumos atstovai. 

Kas IŠKIRTO VARNUI AKĮ? 


Net vasarą aišku, kad žmogus yra labai prieštaringas. Jo por- 
trete vienodai matosi tiek Dievo, tiek velnio pirštų antspau- 
dai. Bet vasarą, kai vieniems nesinori nei skaityti, nei rašyti, 
kitiems, regis, ateina geriausia akimirka išdūrinėti, prastū- 
minėti ir iškišinėti viską, kas kitu laiku neišsiduria, neprasi- 
stumia ir neišsikiša. 

Ši turgaus išmintis ir posovietinė ironija tiesiog užlieja 
smegenis, išgirdus apie kai kurių senstelėjusių sprinterių iš 
Seimo bandymą patvarkyti signatarų pensijų reikalus, apie 
laimėtas eksprokurorų bylas prieš valstybę arba intensyvias 
Prezidentūros paieškas tuščių ambasadų naujiesiems politi- 
niams tremtiniams. Banalu! — pasakytų skeptikas, visai pa- 
grįstai manantis, kad politika ir yra kiaulysčių karalija, todėl 
nieko prieštaringo visame tame nėra. Net priešingai, visiškai 
natūralu, kad galios ir valdžios arenoje visi yra gladiatoriai, o 
jų buvimą svarbiais nulemia duoną ir žaidimus vartojanti 
minia. Paskaitykit Giboną ir apsiraminkit. 

Ir vis dėlto neduoda ramybės tie politinės vasaros nuoty- 
kiai. Beje, ne tik dėl to, kad šiemet Pietų Europa pasisavino 
visą saulę ir karštį, nuo ko net didžio „šoumeno“ Berlusconi 
galva apkvaito. Yra daug daugiau priežasčių. Viena vertus, 
buvusio generalinio prokuroro pergalė prieš valstybę, sekant 
„Lietuvos ryto“ komentarą, lyg ir yra žinia valdovų rūmams, 
kad nuolat plepant apie teisinę valstybę, kartais prisieina pa- 


tiems laikytis įstatymų. Neužtenka justi malonumą tuos įsta- 


tymus prastūminėti parlamentinės daugumos įgalumą paju- 
tus. Reikia neužmiršti nuolat ką nors siūlyti, keičiant val- 
džios vartų sargus. Negana kėgėbistinių kombinacijų. Ir ne- 
galima nuolat pritaikinėti įstatymų prie politinės intrigos 
scenarijaus lyg kokias vienkartines moteriškas pėdkelnes prie 
besikeičiančių kūno formų. 

Viena vertus, su tokia versija lyg ir reikia sutikti. Tai tinka 
Mečio Laurinkaus ar visuomenės pagarbą pelniusio Vytauto Gri- 
garavičiaus atveju. Tačiau prieštarauti verčia mintis, kad galų 
gale tai tampa itin paranku tik vienam Lietuvos sluoksniui — 
valdžios ir įstatymų saugotojams. T.y. valdininkams saugiai pa- 
sislėpus po frankistinio valstybinės tarnybos įstatymo skydu, o 
teisininkams įsijautus į teisėtumo (daug, rečiau — teisingumo) 
stichiją, įstatymo viešpatija visų pirma ima skleistis Šventaragio 
slėnyje, esmingai papildydama ironiškais Lietuvos klestėjimo 
simboliais tampantį gatvių ir aikščių granitą, naujus tiltus ir 
optimistiškai dainuojančius kranus. Bet vasaros šalna padvelkia 
mintis, kad iki teisingumo gali būti labai toli nutolta, jei tik 
teisininkams priklausys teisė ginti savo teises. Dabar atrodo, 
kad Lietuvoj teisininkams priklauso teisė, lygiai kaip ketvirto- 
sios valdžios atstovams — žurnalistams — priklauso galia rašyti 
apie kitų kiaulystes ir nerašyti apie savas. Na, nebent išskyrus 
rietenas ir draskymąsi dėl turto Žurnalistų sąjungoje. 

Čia ir glūdi skausmingiausias prieštaringumas, kuris yra 
aiškus net vasarą. Gindami dorus komisarus ir stebėdami, 
kaip apsigina prokurorai, nesunkiai galime įklimpti į neviltį 
dėl visų kitų piliečių galimybės apginti savąsias teises ir pa- 
dėti valdininkams, ypač aukštiesiems, turėti garantijas, kad 
jiems visada bus kas nors pasiūlyta, jei tik subraškės įkaitu- 


sios jų kėdės. Ir vasarą lazdos turi po du galus. 

Kas sKAITO KoNSTITUCIJĄ PER ATOSTOGAS? 


Visos atostogos yra daugiau mažiau nenormalus dalykas: psi- 
chofiziologai net teigia, kad labiausiai mūsų smegenys nu- 
silpsta nedirbdami. Akivaizdu, kad tai ne koks raumuo ar odos 
atauga. Todėl gal ir gerai, kad mūsų Seimas neatostogauja. 

Per atostogas gali sugrįžti galvon senas politinę tautos 
civilizaciją nulemiantis klausimas, kuris pirmiausia turi do- 
minti eilinį Lietuvos pilietį. Tai klausimas, kurį reikia karto- 
ti lyg Dekalogą, nors nuo to akimirksniu nepalengvėja mū- 
sų savijauta. Jis skamba taip: ar iš tiesų mūsų naujosios libe- 
ralios demokratijos šalyje galima viskas, ko įstatymas 
nedraudžia? Kitais žodžiais, ar iš tiesų kiekvienoje smulkme- 
noje nereikia, kad kas nors iš valdžios nurodytų ar leistų ką 
nors privačiai daryti. Kaip kepti kotletus, maudytis, vaikš- 
čioti savo miškelyje ar plaukti visų piliečių nuosavybe ne- 
abejotinai esančiuose vandenyse? 

Manau, kad net per atostogas apsilpusiomis smegenimis 
nesunkiai suprasime, kad yra visiškai priešingai. Lietuvos val- 
džiai ir valdininkams net nekyla abejonių, kad galima (ir tik 
gavus specialų leidimą) tik tai, kas yra įstatymų bei dar daž- 
niau kokių nors biurokratinių institucijų „poįstatyminių“ 
aktų ar instrukcijų leidžiama. Valdžia Lietuvoje vis dar ap- 
dovanota tokia dieviška visagalybe, kad į Konstituciją žiūri 
kaip prie sovietų — ji irgi yra ne piliečių, bet valdžios nuosa- 


vybė. Štai kodėl piliečiai ar jų grupės vis dar negali tiesiogiai 


kreiptis į Konstitucinį Teismą, o parlamentarai itin džiau- 
giasi gausybe priimtų įstatymų. Tuo jie taip pat parodo pi- 
liečiams, kad galima tik tai, kas nurodoma įstatyme. Net 
jeigu įstatymo dvasia akivaizdžiai prieštarauja Konstitucijos 
nuotaikai. Vieną iš tokių atvejų, liečiančių medžioklės tai- 
syklių ir privačios nuosavybės teisių susikirtimo atvejį, kaip 
visad šmaikščiai prieš kelias dienas įvertino „Lietuvos ryto“ 
apžvalgininkas Rimvydas Valatka. 

Gausybė gamtos, kultūros paveldo ir t.t. saugotojų vis dar 
yra lyg viešpačiai, kurie kartais pasirodo savo naudai klystantys. 

Žemės grąžinimo ir saugomose teritorijose pasidalytų skly- 
pų istorija šiemet, ko gero, poilsiautojus kaitino labiau nei 
saulė. Prisimenant seną sovietinių rusų juokautojų posakį, 
pasakytume, kad dabartinėje Lietuvoje kas ką saugo, tas tą 
turi. Tai ne naujiena, bet dar vienas priminimas. 

Taigi kas skaito mūsų Konstituciją per atostogas. Many- 
čiau, kad geriausiu jos skaitytoju šią vasarą reikėtų paskelbti 
premjerą Algirdą Brazauską. Kadangi jis, kitaip nei prezi- 
dentas, ne lakūnas, o senas ir žinomas būriuotojas, jo dėme- 
sį per atostogas patraukia tai, kuo paprasti žmonės prie upių 
ir ežerų gyvena ir kaip su jais elgiasi nuo valdžios apakę, bet 
Konstitucijai laiko neturintys visų grupių valdininkai. A. Bra- 
zausko žygis į Minijos kaimą ir tiesioginė patirtis, ką reiškia 
valdininkų begalinis noras dalyti leidimus ten, kur veikia 
neliečiamos konstitucinės piliečių teisės, baigėsi proto per- 
gale: draudimas įplaukti į Miniją buvo labai greitai atšauk- 
tas. Galime džiaugtis, kad Konstitucijos dvasia ir sveikas pro- 
tas nugalėjo. Bet kas gali užtikrinti, kad kitame šalies kam- 
pe, prie kito kalno ar upės vėl nepasirodys koks žemės sklypais 


praturtėjęs saugotojas, pamėgęs leidimų dalybų pasiansą? Ne 

veltui juokavo „Balticum TV“ komentatorius žvejų prieplau- 
kos Klaipėdoje atidarymo proga, kad tenka apgailestauti, jog 
Vyriausybės vadovas neturėjo laiko pažvejoti nuo naujosios 
prieplaukos, papuoštos draudžiamaisiais ženklais, skiriamo- 
siomis juostomis ir „Falck Security“ samdinių statulomis. 
Atrodo, kad kiekvienoje smulkmenoje reikia iš pradžių už- 
drausti, kad pilietinės visuomenės kamikadzės turėtų ką at- 
kovoti. 

Pabandykime padiskutuoti apie tai su uosto ir pasienio 
zonos taisyklių kūrėjais? O gal palaukime kitų atostogų, kai 


vėl atsiras laiko Konstitucijos skaitiniams. 


para 


DĖMESIO — SAUGOKIM KLERKŲ PSICHIKĄ! 


Pažįstu keletą žmonių, kurie nenori gyventi nei Vašingtone, 
nei Vilniuje. Dabar tikrai žinau kodėl. Dėl milijono teisi- 
ninkų, užtvindžiusių JAV sostinės gatves, barus ir kontoras. 
Dėl tamsių kostiumėlių, odinių portfeliukų, arogantiškos po- 
vyzos ir itin jautrios naujųjų Lietuvos ministerijų tarnauto- 
jų (pirmiausia URM) psichinės sveikatos. Jei ne tai — Vil- 
nius būtų visai neblogas miestelis. 

Šiomis dienomis vidutinis lietuviškų laikraščių skaityto- 
jas yra gundomas svarstyti nacionalinius mūsų gyvenimą tvar- 
kančių valdininkų ypatumus, pirmiausia pagalvoti apie jų 
psichinę sveikatą. Nors kai kurie politikos ir visuomenės kri- 
tikai jau seniai niurzgia, kad mums stinga ne politologijos ar 
viešojo administravimo elementoriaus, bet paprasčiausios psi- 
choanalizės. Tada, sako jie, pasirodytų, kokie svertai ir sver- 
tės išties nulemia vienokio ar kitokio Lietuvos politinio ju- 


dėjimo kryptį, partinių perbėgėlių posūkius ir stoteles, įsiti- 

kinimų ir įvaizdžių kaitą, maišymą politikos su asmenine 
higiena, galiausiai kelią į tokias politikos viršūnes, kuriose 
galima kam nors tiesiog neduoti ramybės, keršyti, kitus že- 
minti ir taip tenkinti savuosius nevisavertiškumo komplek- 
sus. Nebuvo paklausyta, o štai dabar prireikė ne įmantrios 
psichoanalizės, o paprasčiausios psichiatrinės. 

Kalbama apie jautriausią Lietuvos politinio kūno dalį — 
Užsienio reikalų ministeriją ir jos tarnautojus. Kas tai — iš- 
skirtinė ir tituluočiausia valdininkijos dalis? Labiausiai išsi- 
lavinę, kvalifikuočiausi ir geopolitinėmis kategorijomis besi- 
barstantys naujieji diplomatai? Geidžiamiausia darbo vieta 
politologijos ir diplomatijos rojumi susižavėjusiai studentų 
miniai ir baltųjų kalnierių palikuonims? O gal neliečiamųjų 
ekscelencijų kasta, kurios nejaudina jokie menki eilinio pi- 
liečio gyvenimo rūpesčiai? Ne, ponai, aiškėja, kad tai yra 
tiesiog itin jautrios prigimties žmonių susitelkimo vieta. Kai 
kurie jos atstovai šiomis dienomis teismo salėje veltui rodo 
dar vieną lietuviškos realybės šou. Gaila, kad teismas yra ri- 
boto lankomumo vieta. 

Lietuvos konsulų Rytuose apkaltinimai korupcija laukia 
deramo teisminio išaiškinimo. Nesiryšiu to nekaltumo pre- 
zumpcijos slenksčio perlipti ir aš. Šiomis pastabomis siekiu 
tik atkreipti dėmesį į pačiame bylinėjimosi procese atsive- 
riančias socialinio elgesio ypatybes, kurios yra kurioziškos 
visais atvejais. Jei spaudos puslapių žvaigždės — psichiniai 
jautruoliai iš URM'o — yra iš tiesų psichiniai ligoniai, tai 
pasaulyje Lietuvą reprezentuojantis klanas tikrai turi ben- 
drų kvalifikavimo problemų. Jei viešojo gyvenimo scenoje 
yra žaidžiamas primityvus XX a. 7-ojo dešimtmečio stiliaus 


spektaklis — lyg diurenmatiškoje pjesėje vaidinami psichi- 


niai ligoniai — tai dar blogiau. Norom nenorom atsiveria pats 
valdininkų rezervato antropologinis paviršius, neadekvatus 
aplinkos ir savo vietos toje aplinkoje suvokimas. Atvirai sa- 
kant, ši dramaturginė teisinio proceso dalis atrodo tiek pat 
papiktinanti, kiek papiktinanti būtų pati korupcija, jei ji 
būtų įrodyta. 

Lietuvoje sunku saugoti psichinę sveikatą. Kartais jai ken- 
kia politikų programiniai pasisakymai. Kartais padaryti vieši 
sprendimai. Tačiau pavojingiausia yra patekti į eilinę viešo- 
jo administravimo įstaigą. Asmeniniais, buitiniais, ūkiniais 
klausimais besirūpinančiam eiliniam piliečiai mikliai praei- 
na noras aktyviau gyventi. Valdininkiška arogancija varo iš 
proto minias paprastų žmonių, bet dėl to nėra kam jaudin- 
tis. O jei dar neatsiranda valios išjungti TV, jei nebeužtenka 
jėgų paskaityti rimtesnę knygą — tada sudie, razumėli! Šie- 
metinio spalio psichodramos puošmena — rytietiškų Lietu- 
vos konsulų bylos papildo kitus rytietiškus mūsų politikos 
siužetus. Kita vertus, ši istorija pranoksta tradicinius skan- 
dalus. Tai tikra sensacija, kurios moralas būtų toksai: „Žmo- 
nės mielieji, tausokit savo tarnų psichinę sveikatą... Juk kas 


nors šioje valstybėje turi būti protingas“. 

(GALIA IR NETVARKA 


Viena iš didžiausių šiandieninių mūsų šalies bėdų — apsun- 
kęs gebėjimas svarstyti esminius valstybės ir visuomenės rei- 
kalus bei atpalaiduoti politinę vaizduotę. Viskas sutelkta į 
Paksogeitą. Traškant prie ausies mobiliesiems telefonams, 
įtariai skaitant susikompromitavusios spaudos kompromi- 
tuojančią medžiagą, varžantis galios ir tvarkos saugotojams 
išties gali kilti noras nupūsti dulkes nuo Orwelo knygų. 
Kiekvieno žmogaus ar institucijų gyvenimas ima prarasti ap- 
čiuopiamas ribas arba prasmės pojūtį, jeigu nebelieka laiko tie- 
siog sustoti akimirksnį ir pamąstyti. Gal dėl to valstybės šventės 
yra paskelbiamos nedarbo diena? Užsitęsusi 2004 metų politi- 
nė žiema itin jaudinamai šaukiasi pavasario. Tačiau prezidento 
skandalas taip suryja intelektinę energiją, kad tik retas kuris ste- 
bėtojas, kaip kad Kęstutis Girnius iš Prahos, prieš Kovo 11-osios 
šventes gali imtis rimtų ir solidžių samprotavimų apie mūsų 


valstybės tvarką ir lietuvišką parlamentarizmo likimą. 


Jei į tai numojama ranka, jei įsibėgėja sunkiai sustabdo- 
mas visuomenės paranojos vežimas, ima įsigalioti antroji pra- 
smės praradimo taisyklė iš rinkinio, jau kuris laikas sudarinė- 
jamo vietinių darboholikų. Ji skamba šitaip: „Gyvenimas pra- 
randa prasmę tada, kai imi dirbti tiek, kad nebelieka penkių 
minučių per savaitę tiesiog be jokio reikalo paplepėti su bi- 
čiuliu“. Žinoma, gali atsitikti, kad noras sustoti atsiranda, 
bet raštingų bičiulių nebėra. Reikia pripažinti, kad nerašy- 
tame rinkinyje tų taisyklių yra daugiau. Štai trečioji skamba 
mažiau filosofiškai: „Jei tavęs niekas nepasiklauso, tavo gyve- 
nimas yra beprasmis...“ Bet pripažinkime, kad šiandieninė- 
je tarpušventėje mūsų politiniam gyvenimui vis dėlto svar- 
biausia yra antroji taisyklė. 

Suprantant K. Girniaus argumentus dėl prezidento insti- 
tucijos Lietuvoje beprasmybės, vis dėlto reikia atsižvelgti į tai, 
kad populiarioje sąmonėje primityvokas stiprios rankos arba 
autoritarinio prezidento įvaizdis yra labai tvirtas. Neretai pas 
mus tiesiog tapatinama įsivaizduojama tvarka su vieno žmo- 
gaus autoritetu. Yra lyderis — bus ir tvarka. Manoma, kad kuo 
daugiau galios koncentruojama vienose rankose, tuo daugiau 
tikėtinos tvarkos. Tačiau neabejotina, kad korumpuotoje vi- 
suomenėje absoliuti valdžia korumpuojasi absoliučiai. Įgalu- 
mo košmarų kamuojamas prezidentas gali imtis dėl prisižadė- 
tos tvarkos laužyti bet kokią tvarką, o savo autoritetą stiprinti 
uzurpatoriams būdinga teise nesilaikyti įstatymų. Posovieti- 
nėje kasdienybėje tai lygiai taip pat įprasta, kaip ir kelių poli- 
cininkams važiuoti nesilaikant kelių eismo taisyklių. Taigi biu- 
rokratinis autoritarizmas nėra R. Pakso ir jo brigados išradi- 
mas. Jis smelkiasi į visas valdžios pakopas. Jis teikia įgaliesiems 


malonumą, o neįgaliesiems — traumuotą neapykantą. 

Toks lokalinis įgalumas ir pranašumo prieš kitus jausmas 
gali puikiausiai susigyventi su korupcija ir elementariu sava- 
naudiškumu. Iš sovietmečio paveldėjome tokius savo žinybi- 
nių dvarų saugotojus, kurie neretai iki gyvos galvos darbuojasi 
visokiuose visuomenės nuosavybės baruose, pradedant tauti- 
ne paminklosauga ir baigiant universalia gamtosauga. Trum- 
pas ir brangus Lietuvos pajūrio ruožas yra ir modernios par- 
kosaugos, ir sovietinės pasienio apsaugos ruožas. Ar neatsitiko 
taip, kad blefuojant bendro tautos grožio ir turto apsaugos 
idealais, tiesiog susikurta tokia padėtis, kurioje saugojimas reiš- 
kia tik tos aplinkos perėmimo kanalų susiaurinimą iki išrink- 
tųjų sąrašo. Sklypų skandalas parodė, kad toks saugojimas reiš- 
kia ne ką kita, o sovietinį juoką: „Čto achraniaješ — to imeješ“. 
Tai nuvalkiota, bet vis dar veiksni tiesa. 

Eikim toliau sovietinės saugojimo sistemos pėdsakais. Land- 
šaftas saugomas, bet jis arba pridergtas, arba jau pasisavintas. Gam- 
ta? Sovietinio žinybiškumo simboliu jau tapo naujas lietuviškas 
juokelis: „Užmušk bebrą, išsaugok medį...“ Nesakau, kad nerei- 
kia saugoti nei vieno, nei kito. Sakau, kad visa sistema iš esmės dar 
alsuoja laikais, kai būdavo eilės prie butų ir būdavo eilė be eilės... 
Jei ne pernai į Minijos kaimą užklydęs Algirdas Brazauskas, šian- 
dien jaustume, kad ir šios upės žiotys priklauso keliems leidimus 
dalijantiems inspektoriams, o ne visiems Lietuvos piliečiams. 

Paminklosauga? Ypač tose vietose, kur dar ne viskas nu- 
mirė ir sugriuvo? Keliolika metų verkiama dėl to, kad arba 
naujieji lietuviai nekreipia dėmesio į taisykles, kuriomis va- 
dovaujantis naujam gyvenimui atgyja bent jau nekilnoja- 
mosios vertybės, arba kad viskas tiesiog toliau griūva. Pasta- 
tysime naują pilį Šventaragio slėnyje, tačiau per tą laiką ga- 
lutinai iš vertybių sąrašų teks išbraukti dešimtis dvarų 
griuvėsių. Paminklosaugos sistema veikia lyg musgaudis 


tiems, kurie nori ką nors investuoti senamiesčiuose. Duok 
galią ir visokie inspektoriai akimirksniu sau nuspręs, kad pa- 
minkliniais senamiesčiais skelbtinos visos teritorijos, užsta- 
tytos prieš Stalino mirtį. Tačiau parašus dedantys pamin- 
klosaugos klerkai yra visiškai abejingi tokiam reiškiniui kaip 
investicinis patrauklumas. 

Galios pratybos išdidžiai reiškiasi tyrimų prievolės įvedi- 
mu. Saugotojai yra labai arti tyrėjų, todėl ir interesai — be- 
veik kaip vienos šeimos. Paieškojus tokių šeimyninės rangos 
pavyzdžių šiame tautos turto saugojimo bare surastume ne 
vieną. Šiuolaikinė interesų konflikto samprata saugotojų ba- 
ruose yra nežinoma. O gal padėtų kelios korekcijos: pavyz- 
džiui, atskirti privalomus tyrimus nuo investuojančiojo prie- 
volių. Jei valdininkas saugo, tai gal žino ką? Kitas veiksmas: 
imti traukti atsakomybėn paminklosaugos valdininkus už 
leidimą paminklams sugriūti po to, kai nebuvo rasta inves- 
tuotojų jiems atgaivinti. Pavyzdžiui, gal imkime ieškoti kal- 
tų paminklosaugininkų dėl sugriuvusių paminklinių Šančių 
kareivinių byloje. Šitaip saugota, kad net nebeliko ką? Kodėl 
nepamąsčius Kovo 11-osios proga apie atsakomybės už tai, 
kas saugoma, praplėtimą. Kodėl nepraplėtus visuomenės da- 
lyvavimo saugotojų personalinės atrankos, kvalifikacijos, ro- 
tacijos ir atsakomybės svarstymuose. Gal tada pasitikėjimas 
valstybe ir jos institucijomis pakils nuo reitingų dugno. 

Šiandienis lietuvių susvetimėjimas su savo valstybe turi 
gilesnes šaknis, negu manome. Politinės demokratijos pro- 
cesas yra užspęstas į kampą. Jis leidžia piliečiams dalyvauti 
tik formuojant patį politinį paviršių. Blogiausia, kad tos val- 
džios, kuri yra arčiausiai pačių žmonių, fizionomija daugiau 
priklauso nuo aukštesnės valdžios — kad ir demokratiškai iš- 


rinktos — o ne tiesiogiai nuo šalia gyvenančios bendruome- 

nės. Tas tiesioginis kasdienių popierėlių tvarkymas ir savo 
bejėgiškumo pajutimas prieš eilinį saugotoją yra maitinimo 
šaltinis primityviai vilčiai, kad tik gelbėtojas iš dangaus gali 
padėti. O gal darsyk prisiminti, nuo ko prasideda ir į ką 
turėtų remtis viešųjų reikalų tvarkymas. Tikiuosi, kad tai 
nėra per didelės fantazijos Paksogeito įkarštyje ir per Kovo 


11-osios šventes. 


SOSTINĖ, PROVINCIJA IR SAVIVALDA, 
ARBA TAI, KAS IŠ JOS LIKO 

KĄ LiETUVAI REIŠKIA JOS REGIONAI? 


Ar tikrai be Vilniaus nieko daugiau nėra? Klausimas išties 
daugiabriaunis. Šia trumpa replika pasirinkčiau tik vieną po- 
žiūrio kampą. Jis gali būti aprašomas politikos mokslo ter- 
minais, parodomos lokalinės (kartu ir visuomenės) savival- 
dos spragos, kurios žiojėja taip akivaizdžiai, kad, atrodo, ir 
komentuoti nereikia. Vietos savivaldos deficitai ir piliečių, 
gyvenančių sostinėje bei provincijoje, nelygiateisiškumas pa- 
sireiškia vienu esminiu dalyku: skirtingose vietose gyvenan- 
tiems vienodiems mokesčių mokėtojams sugrįžta skirtingos 
paslaugos. Kas žino demokratijos istoriją, prisimins, jog net 
kai kurie viduramžių miestai atsisakydavo mokėti mokesčius, 
jei už juos nebuvo teikiamos adekvačios paslaugos. Beje, ša- 
lys, kurių miestai tada — viduramžiais — ėmėsi pilietinės sa- 
vigarbos pradžiamokslio, ir dabar yra Europos materialinės 
gerovės bei kultūros centre. Arogantiškas sostinės savivalia- 
vimas galimas dėl biurokratinės oligarchijos pertekliaus, vie- 
tos savivaldos spragų ir dėl valstietiškai socialistinių lietuvių 
liaudies (nedrįstu sakyti — visuomenės) refleksų. Visa tai pri- 
sideda prie hipertrofuoto Vilniaus, kaip mažosios Maskvos, 
sureikšminimo ir susireikšminimo: ko vertas nesenas šimta- 
milijoninis mokesčių įsiskolinimas? Juokais paklausiu: ar ne 
dėl to sostinėje rūkomos geresnės cigaretės negu provincijo- 
je ir ant naujų automobilių daugiau vilnietiškų registracijos 
numerių? Kurį laiką Vilniaus herbe galėtų atsirasti oranžinis 


dviratis: juk naujas dviratis jaunajai provincialų kartai yra 


neįkandamos prabangos ir naujaturčių simbolis. Kokiam 
mulkiui gali būti neaišku, kad vienoje vietoje koncentruoja- 
mos valstybės investicijos pritraukia ir privačias (nebūtinai 
užsienio) investicijas. Kur deda įžvalgūs nugyvenamų įmo- 
nių vadybininkai savuosius pinigus: ar ne į Vilniaus nekil- 
nojamąjį turtą? Liktų tik grožėtis savimi — koks gražus Vil- 
nius ir kaip nieko be jo nėra. 

Jei paprasčiausių socialinių paslaugų ir vidurinio išsilavi- 
nimo srityse ši diskriminacija nėra tokia pamėkliškai didelė, 
kultūros, sveikatos apsaugos atveju — akivaizdi nežabota ir 
provinciją diskriminuojanti nacionalinių institucijų koncen- 
tracija vienoje vietoje, kur gyvena tik šeštadalis valstybės pi- 
liečių. Ačiū Dievui, Lietuva — ne Latvija ar Estija. Dažni 
argumentai dėl Vilniaus savivaldybės biudžeto, kuris vienai 
gyvai galvai nėra toks jau didelis, iš esmės tik pridengia fak- 
tą, kokia didelė mūsų mokesčių dalis nusėda Vilniuje nacio- 
naliniais kanalais. Vilnius savąja kultūros įvykių koncentra- 
cija pranoktų visą Lietuvą net ir tokiu atveju, jei Zuokas už- 
darytų savivaldybės kultūros skyrių bei nubrauktų visą jo 
biudžetinę eilutę. Vienaip ar kitaip degraduojančios provin- 
cijos mokesčių mokėtojas darosi tik „lietuviškosios Maskvos“ 
ir joje susispietusios valdininkų oligarchijos dvaro baudžiau- 
ninkas, tik pasyviai ir nuolankiai laukiantis centro šypsenos 
arba zujantis Vagnoriaus atlyginimais apdovanotų biurok- 
ratų koridoriais. (Gal pavyks ką nors pramušti...) Taigi į pra- 
dinį klausimą atsakytume šitaip: Vilnius be Vilniaus tikrai 
nieko nemato. Jis veikia ne kaip suverenus ir save gerbiantis 
miestas, bet kaip privilegijuotas klanas (visa Lietuva...) arba 
senovinis posocialistinis dvaras, kuriame gyvendami net be- 
jėgiai klientai jaučiasi pranašesni už savarankišką provincialą 


(nors geriausias lietuviškas baras yra Klaipėdoje — Kurpiai, o 

geriausias Lietuvos ryto plunksnos meistras Rolandas Ras- 
tauskas gyvena Palangoje). 

Ieškoti žodžių, tinkamų aprašyti susidariusią užgaulią pi- 
lietinės visuomenės normų atžvilgiu padėtį, — tai jau Erlicko 
užduotis. T. y. aišku, kad šitaip yra, bet dar ne visi žodžiai 
pasakyti, norint iš tiesų suvokti bjaurumą ir absurdą. Sudė- 
tingesnis dalykas yra pabandyti paaiškinti, iš kur dygsta viso 
to šaknys. Kodėl tai įmanoma? Mano hipotezė tokia: Lietuva 
taip ir nesuformavo modernios, tikrai miestietiškos piliečių 
visuomenės, nors jau 7096 mūsiškių gyvena miestuose bei mies- 
teliuose. Miestietiška sąmonė visada buvo polinė. Kiekvienas, 
net ir mažas miestelis, kuris jautė vakarietiškos savivaldos ver- 
tę, formavo atskiro, suverenaus pasaulėlio kontūrus. Jei esi at- 
skiras ir savivaldus — ne taip svarbu, kad esi mažesnis. Tas pats 
su asmenybėmis. Kuo kraštas labiau agrarinis (ir rytietiškas), 
tuo mažiau tos savivaldos bei nepriklausomo asmens savigar- 
bos. Valstietiškoje sąmonėje įsivaizduojama politinė hierar- 
chijos piramidė visada bus smailesnė, labiau monarchinė ne- 
gu policentrinė. Tokios sąmonės adeptui visada bus gyvybiš- 
kai svarbus tas vienatinis centras, be kurio negalima 
kompensuoti neišvystytos asmenybės socialinių nevisavertiš- 
kumo kompleksų. Prie to pridėkime katalikiškos visuomenės 
šimtmetinį susigyvenimą su hierarchine tvarka. Štai kodėl ne- 
reikia net įžvalgaus A. Lieveno — užtenka vidutinių Europos 
Sąjungos biurokratų, kad išryškėtų Lietuvos regioninės raidos 
bėdos. Argi nebus bėda, kad nekeičiant politinio provinciali- 
zacijos kurso provincijos rinkėjams beliks tik kelti rankas už 
Šustauską ar Murzą? Nepamirškime, kad ten gyvena 5/6 Lie- 


tuvos rinkėjų. Ir nepraraskime vilties. 


PRAEITIES MIRAŽAI IR NEVISAVERTIŠKUMO 
STATYBOS KOMPLEKSAI 


Istoriografijos tyrinėtojai yra pastebėję vieną praeities supra- 
timo taisyklę, kuri galioja skirtingų visuomenių ir skirtingų 
epochų interpretacijoms. Ta taisyklė liudija viena: didin- 
giausi praeities vaizdai kuriami tada, kai žmonių bendrija 
(dažniausiai tauta) atsiduria sunkios, beveik neįveikiamos kas- 
dienybės akivaizdoje. 

Kada dabartis pasirodo priešiška gyvenančiųjų tapatumui 
ir savigarbai, imama ieškoti stiprybės mitologinėje praeity- 
je, istorinės praeities žygdarbiai prikeliami iš užmaršties ir 
išaukštinami. Tada kuriamos pačios fantastiškiausios istori- 
jos, kurių sąsajoms su pasaulio akademinėmis konvencijo- 
mis pernelyg nesirūpinama, atrandamos seniausios kalbos, 
už kurių išsaugojimą mokytoji žmonija būtinai turi būti dė- 
kinga dabar gyvenantiems senųjų didvyrių ainiams. Tik pa- 
klausykite dabar albanų intelektualų ar gudų nacionalisti- 


nės pakraipos istorikų. Tikrai nustebins. 

Kita vertus, atpažinsim romantiškam lietuvių atbudimo 
laikotarpiui — nuo Daukanto iki aušrininkų — būdingas elg- 
senas. Jei tautos vyrai nebūtų bandę prakalbinti Adomą ir 
Ievą lietuviškai, kaip tą darė Višteliauskas, vargu ar mes šian- 
dien gyventume kaip laisva ir modernėjanti tauta. Jie atliko 
tai, ką darė daugumos bėdon pakliuvusių istorinių tautų bu- 
dintojai. Už tai galime nuoširdžiai prieš juos galvas nulenk- 
ti. Galbūt dabartinius albaniškos ar baltarusiškos mitologi- 
jos kūrėjus šlovins jų ainiai, nes nieko kito ir nelieka, matant 
70 nuošimčių liaudies nuolankiai balsuojant už Lukašenką, 
kuris nieko kito nedaro, kaip tik trina paskutinius gudų ta- 
patybės ženklus. 

Nuopuolio ar okupacijos metais, kada neturima tiesiogi- 
nių galimybių savo rankomis kurti realią ir savą politinę ci- 
vilizaciją — didingi praeities vaizdai prikelia, palaiko, kom- 
pensuoja, padeda išgyventi ir prisikelti. Praeities išaukštini- 
mas tuo didesnis, kuo daugiau neįveikiamų kliūčių pastato 
dabarties poreikiai. Kuo bejėgiškesnė ir primityvesnė visuo- 
menė, tuo paprastesni simboliai jai patenkinti. Tie vaizdai 
yra kaip dvasinė kariuomenė, kuri padeda išvyti chimeras iš 
bėdon pakliuvusių žmonių gyvenimo. Tik po išsivadavimo 
karų išmintingi valdovai demobilizuoja kariuomenes. Var- 
gas tiems, kurie turi dykinėjančius karius išlaikyti, užuot 
pasinaudoję laisve ateities kūrimui. Todėl vienokį vaidmenį 
vaidino Trakų pilies atstatymas sovietmetyje, kitokį — kal- 
bos apie Vilniaus Žemutinės pilies at(?)statymą. 

Mat ją galai tą Pilį. Net jei Vilniaus statybininkai suge- 
bės įtikinti visus mokesčių mokėtojus, kad Vilniaus gražini- 
mas yra šventa lietuviško dvaro baudžiauninkų pareiga, ir 
privers sunešti dar likusius provincijoje geresnius daiktus ant 


praeities miražo aukuro — tiek to. Kiekviena visuomenė nu- 


sipelno tokių valdovų ir tokių pilių, kokius išsirenka ir ko- 
kias pasistato. Tačiau dar sunkiau bus nuryti 100 milijonų 
litų Lietuvos piliečių mokesčių Gedimino prospekto (Min- 
daugo garbei), naujo tilto ir itin brangaus paminklo staty- 
bos sausainį tiems miestų ir miestelių gyventojams, kurie 
jau persėda į arklinius kinkinius (Mindaugo garbei), nes taip 
lengviau įveikti neremontuojamas savo gyvenimo gatves. Tik 
Riurikaičių dinastijos atstovų galvosna galėtų šauti panašios 
idėjos. Jų tąsa galėtų būti tokia: prižadėkime Lietuvos pilie- 
čiams šalies vardo paminėjimo 1000-mečio proga juos iš kiek- 
vieno kaimo mokykliniais autobusais atvežti į sostinę Vil- 
nių; leisime pasivažinėti oranžiniais dviratukais gerai grįsto- 
mis gatvėmis, pasižiūrėti į naujus senus valdovus ir jų rūmus 
bei pasirodyti gausiems užsienio turistams. Turėtų pakakti. 

Koks moralas. Manau, kad neteisūs tie autoriai ir mur- 
mėtojai, kurie sako, jog visa tai — tik suinteresuotų verslo 
grupių gebėjimas mikliai manipuliuoti nacionalizmo lozun- 
gais. Taip pat manau, jog klysta manantieji, kad Vilniuje 
susispietusios visos valdžios pirmiausia rūpinasi savimi, jos 
ir jų ainiai gyvena tame mieste, kur suteka 70 nuošimčių 
bendro gėrio. Tai nėra įrodoma, o jeigu būtų — atrodytų per 
daug paprasta. 

Mano prielaida yra tokia: kadangi politiniam establiš- 
mentui nesiseka dorotis su dabarties politinėmis problemo- 
mis, nepavyksta nė viena rimtesnė reforma ir vangiai statosi 
modernus valstybės rūmas, pasirengęs susitikti mokytąją ir 
informuotą Europą — gręžiamasi į praeities miražus. Tai se- 
nas ir patikrintas, bet į ateitį atatupstom vedantis naciona- 
lizmo veteranų metodas. Mes kompensuojame bejėgiškumą, 
patiriamą susidūrus su dabarties sunkumais ir ateities iššū- 


kiais. Lyg nebūtume laisvi. Lyg rusai dar nebūtų išėję. 

DEMOKRATINIO CENTRALIZMO ILGESYS 


Dabartinio politinio Lietuvos establišmento atstovų viduti- 
nis amžius formaliai nereikalauja komentuoti senas visuo- 
menės mokslų kategorijas, kurios buvo kone kasdien kala- 
mos į galvas sovietmečiu. 

Tačiau sovietinio gyvenimo antropologija bei anos kas- 
dienybės retorika jau turi būti pradėta rimtai tyrinėti, apra- 
šinėti ir populiariai aiškinti, nes daugelis dabarties politinių 
keistenybių gali būti suprastos tik atpažįstant jų prigimtį. 
Žinoma, neužmirštant, kad prigimtis ne viską lemia. 

Tęsiant samprotavimus apie lietuviškų reformų likimus 
ir vietos bei visuomenės savivaldos problemas, dabar pra- 
verstų sovietinės terminijos žodynėlis su platesniu įvairių ka- 
tegorijų aiškinimu. Antraip jaunesnieji ir dar besimokantie- 
ji karjeros žmonės tuoj nebesugebės atskirti, iš kokio admi- 
nistracinių priemonių arsenalo ar kokio žodynėlio atklysta 
koks nors politinis paprotys, elgsena ar posakis. Ypač tada, 
kai politikos psichoanalizės įgūdžiai dar neatsirado, o kogni- 
tyvioji atmintis jau yra pradėjusi eižėti. 

Laikotarpiu po Kovo 11-osios nestinga daugiau ar ma- 
žiau idealistinių bandymų išjudinti gilesnius susigulėjusių 
įpročių klodus. Nestinga ir liūdnų nepasisekimo pavyzdžių. 
Nuotykiu be pabaigos kol kas dar galime vadinti apskričių 
administracijų padėtį. Regis, jo pradžia laikytinas momen- 
tas, kai naujų Lietuvos administracinių vienetų kūrimas — 


apskričių atsiradimas — tiesiog uždengė tikrąsias vietos savi- 


valdos problemas ir vertė patikėti, kad decentralizuotas val- 
dymas kažkiek kompensuos tiek centrinio biurokratijos apa- 
rato neįgalumą, tiek ydingą vengimą laikytis elementarios 
valdžių subsidiarumo logikos. Ginčai dėl apskričių skaičiaus 
ir ribų, viršininkų kompetencijų, regionų plėtros perspekty- 
vų buvo svarbus elementas pirmoje ir paskutinėje naujosios 
politikos koalicijos rinkiminėje kampanijoje. 

Naujosios politikos fragmentiškas įsiveržimas į apskričių 
ateities svarstybas nutilo be jokio rezultato, nors ir rinkimi- 
nis rezultato siekinys — apskričių skaičiaus sumažinimas — 
buvo greičiau tikro apskričių administravimo prieštaringu- 
mo priedanga. Naująją politiką pakeitus socialdemokratine, 
nejučiomis apskričių viršininkų politinis svoris dar labiau 
sumenko: jie iš svarbių gubernatorių realiai virto VRM kler- 
kais. Dabar jau darosi aišku, kad ši institucija, jau anksčiau 
prieštaringai darusi įtaką savivaldos idėjos brandai, dabar virs- 
ta visiškai primityvaus centralizuotos administracijos hierar- 
chijos žemutinė grandimi. 

Direktyviškumas visur, kur nesiekia laisvos rinkos ir pri- 
vataus kapitalo gynybinė sistema, nieko gero nežada. Pasi- 
rinkus tokį liaudies administravimo kelią, teoriškai galima 
tikėtis ir pozityvių tvarkos, socialinės (bet ne pilietinės) ly- 
gybės ir tariamo aiškumo perspektyvų. Tačiau teorinei prie- 
laidai reikia ne tik tikėjimo, bet ir argumentų, įrodančių 
tokio primygtinio įsipareigojančio, atsakingo ir svarbiausiai 
kvalifikuoto centrinio aparato gebėjimus. Realiai: verčiau 
mintinai kalti seną (bet ne sovietinę) taisyklę: „power cor- 
rupts, absolut power corrupts absolutely", o tada galime grįžti 
prie diskusijos apie reiškinį, kadaise vadintą demokratiniu 


centralizmu. 

POLITINĖ ALCHEMIJA KALENDORIUJE 


Visi žino, kas ilsėjosi septintą dieną, prieš tai šešias dirbęs. 
Taip atsirado pasaulis. Šia bibline nuostata buvo pagrįsta vie- 
na iš svarbiausių krikščioniškos civilizacijos tradicijų — sekma- 
dienį švęsk! Pragmatiški psichoterapeutai net sekuliarizacijos 
amžiuje neabejotinai pataria daryti tą patį, ypač tiems žmo- 
nėms, kurie dar ką nors prasmingo ir negailėdami savęs dirba. 

Tačiau ilgoje europietiškos civilizacijos istorijoje buvo 
trumpas septyniasdešimties metų epizodas, kuriame buvo 
pabrėžta valdžios viršenybė prieš tą nekaltą tradiciją: imta 
sekmadienius daryti trečiadieniais ar ketvirtadieniais, priklau- 
somai nuo tos pačios valdžios noru įteisintų švenčių. Seku- 
liarizavusi septintą dieną ta valdžia, kurią — jos nemėgę — 
vadino sovietine, pati save įdievino. Ilgainiui XX amžiaus 
antroje pusėje tokia dieviškai visagalė valdžia primetė savo 
alcheminius gebėjimus žmonėms, gyvenusiems teritorijoje 
tarp Oderio ir Kamčiatkos. Nors tokia valdžia, kaip ir buvo 
lemta, sužlugo, dar ilgus metus šios pasaulio dalies žmonės 
visiškai natūraliai priimdavo sekmadienio perkėlinėjimus į 
kitas savaitės dienas. 

Toje pasaulio dalyje yra Lietuva. Ji — ne sekmadienis, ir 
net išpažįstantys politinės alchemijos kalendorinius princi- 
pus nesumanytų ją perkelti į geresnį, padoriau besitvarkantį 
pasaulio kraštą. Nors priešrinkiminiais sezonais greito ro- 


jaus prie Baltijos rytinio kranto pažadai iš dalies kompen- 


suoja neįgalumą tiesiog perkelti visus mus į kitą Vakarų re- 
gioną. Čia patys žmonės išsprendžia problemą savaip: jie pa- 
lieka alchemikų žemę ir tūkstančiais emigruoja. 

Praėjo viduramžiai, palikę mums vaizduotės vaisius, įsikū- 
nijusius tik prastoje kino ar TV produkcijoje. Tačiau kai kurias 
alchemines praktikas ir magiškus užkalbėjimus vis dar kulti- 
vuoja tradicinės sektos ir — nors daug rečiau — mūsų politikai 
kartu su nepolitiškais visų grupių valdininkais. Jiems kalendo- 
rius yra lyg senų sovietinių laikų reliktas. Jie natūraliai keičia 
laiką ir sekmadienius: tai nereikalauja proto ir jokių intelekti- 
nių pastangų, o poveikis yra tiesiog visuotinis. Ir visuotinai vis 
ironiškesnis: valstybinis sektorius siaurėja, jau didžioji dalis žmo- 
nių dirba privačioje erdvėje. Su sekmadieniais lengviau negu su 
mokslo ir studijų, sveikatos apsaugos ar pensijų reformomis. 

Kas iš to? Šie juokingi reliktai natūralizuoja visai nejuo- 
kingas politines elgsenas. Viena iš aktualiausių ir proto įtam- 
pos reikalaujančių politinės alchemijos kalendoriuje apraiš- 
kų yra neolietuviškai socialdemokratinė idėja sujungti prezi- 
dento ir savivaldybių rinkimus. Viešas motyvas yra — sanctas 
simplicitas - demokratijos kaštai. Tiek ir tiek milijonų su- 
taupysime visus rinkimus sumetę į krūvą. Tada būkime nuo- 
seklūs: taupymo motyvus svarstykime ne tik politinės de- 
mokratijos, bet ir valstybės nepriklausomybės kontekste. Kas 
nežino, jog mažai ir neturtingai tautai sukurti visą komplek- 
tą valstybinių, suverenumą garantuojančių institucijų yra ne- 
paprastai brangu? Kas nežino nepriklausomybės kainos? De- 
mokratija taip pat kainuoja. 

Ir dar vienas dalykas. Svarbiausia, kad lyg koks sovietinio 
kalendoriaus sekmadienis siūloma stumdyti būtent arčiau- 


siai žmonių esanti savivaldos procedūra, kuriai senoji, bet 

Karolį Marksą išties gerai įsiskaičiusi lietuvių socialdemok- 
ratija skyrė nepaprastai daug dėmesio. Tuo jie buvo žavingi, 
patrauklūs XX amžiaus pradžios dirbančiam žmogui. Dėl 
to jie ir buvo medžiojami bolševikų. Dabar belieka tikėtis, 
kad metų metais prisiklausius pagrįstų abejonių apie tai, kokie 
dešinieji yra konservatoriai ar krikdemai, imsime svarstyti 


naujųjų politinių alchemikų kairumą. 


ISTORIJOS PAMOKĖLĖ — APIE VALDŽIĄ IR SAVIVALDĄ 


Neabejotina, kad rinkimų rudenį netrūks kalbų apie val- 
džią. Tačiau labai tikėtina, kad prezidentinė tema nustelbs 
kalbas apie visuomenės savivaldą. Šalyje, kurioje visi žmonės 
norom nenorom skirstosi į valdančius ir valdomuosius, de- 
mokratinės procedūros neretai suprantamos tiktai kaip bū- 
das pasikeisti vietomis, pozicijomis ir pozomis. 

Čia norėtųsi pasamprotauti apie žiojančias skyles lietu- 
viškos valdžios ir savivaldos audinyje ir prisiminti keletą pra- 
eities epizodų, tapusių svarbiu mūsų istorinės sąmonės ele- 
mentu. Jau nesyk teko apgailestauti, kad sovietiniai Lietu- 
vos politikų ir ypač valdininkų refleksai labiausiai pasireiškia 
ten, kur nereikia nei darbo, nei profesionalumo, nei išmin- 
ties. Pavyzdžiui, sukeisti vietomis sekmadienius su pirma- 
dieniais, pasukti laikrodžio rodykles ar sujungti prezidento 
ir savivaldybių rinkimus. Pastarasis atvejis išryškina ne tik 
politinės magijos galią, bet ir apskritai būdingą atsainų esa- 
mų valdžios galiūnų požiūrį į savivaldą. 

Pažymėtina, kad net politologai, lyg šešėliai sekdami po- 
litikais ir persiimdami jų ydomis, daugiabriaunę savivaldos 
problemą laiko už podukrą. Antraip būtų pastebimi krau- 
pūs paradoksai, valdžios ir savivaldos svarstykles be gailesčio 
nusveriantys valdžios labui, subsidiarumo viltis paliekantys 
rožinei Europos Sąjungos ateičiai. 

Štai mūsų konstituciniam deus ex machina — prezidentui 


- yra privalu būti nepartiniu individu. Kartais tokiu jis tie- 

siog privalo apsimesti, lyg svarbiausiame politinio gyvenimo 
akte reikėtų dievagotis politinio-pasaulėžiūrinio moratoriu- 
mo nuoširdumu. Ir dar: toks individas renkamas tiesiogi- 
niuose rinkimuose. Nesiginčiju dėl lietuviškos konstituci- 
nės logikos ir iškilių tos logikos istorinių šaknų. Istorijos pa- 
mokėlė ir jos moralas paliekamas pabaigai. 

Kitoje pakopoje — parlamento rinkimuose — bent jau pusė 
išrinktųjų teoriškai gali būti save iškėlę ir iniciatyvių piliečių 
paremti. Tačiau politiniai akivarai mūsų visuomenės laukia 
savivaldiškumą užtikrinančiuose teisiniuose aktuose. Ar ne nuo- 
stabu, kad savivaldybių rinkimuose absoliučiai įteisintas par- 
tijų sąrašų viešpatavimas, lyg lempų uždeginėjimas miestelių 
gatvėse gali būti ideologinių-partinių ginčų objektas. Pirmiau- 
sia joks nepriklausomas individas negali balotiruotis į savival- 
dybės tarybas. Antra, joks partinis ar nepriklausomas indivi- 
das negali būti tiesiogiai renkamas į merus. 

Regis, kad ten, kur sveikas protas lemia tiesioginį indivi- 
do dalyvavimą, pas mus pabrėžiamas kolektyvinis partišku- 
mas. Jei savivaldybės reikmės yra pirmiausia ūkinės, sociali- 
nės ir kultūrinės — kodėl manoma, kad čia partiškumas yra 
svarbesnis negu Seimo nario vienmandatėje apygardoje? Ma- 
no galva, toje vietoje, kur bendruomenių lyderiai privalo būti 
pažįstami ir neretai yra pažįstami iš labai arti, individo as- 
meninės savybės yra svarbesnės negu politinės-ideologinės 
partinio sąrašo deklaracijos. Kita vertus, jei net prezidentu ir 
dar tiesioginiuose rinkimuose gali būti išrinktas iškilus indi- 
vidas, kodėl savivaldos lygiui taikoma tik nevisaverčiams mu- 
žikams skirta sistema. Dramatiška yra tai, kad tokios nuo- 
statos savivaldos ir savivaldiškumo atžvilgiu užtveria kelius 


mūsų pilietinei brandai, o formalųjį valdžios elitą nuolat pri- 


margina radikaliais amžinaisiais naujokais ir akivaizdžiai ne- 
įgaliais tartum politikais. 

Kur istorijos pamokėlė? Nuo lietuviškos mokyklos suolo 
žinome, kad XVI amžiaus viduryje Lietuvos Didžiąją Kuni- 
gaikštystę (o tiksliau, jos bajoriją) Liubline priimti unijos su 
Lenkijos karalyste nelygiavertes sąlygas greta kitų dalykų ma- 
sino didesnės lenkų bajorų politinės laisvės ir teisės. Buvo 
atsisakoma dalies suverenumo vardan bajoriškai pilietinės vi- 
suomenės laisvių. Taigi reikia žinoti, kad 2002 m. spalio 
mėnesį, Lenkijoje įvyks rinkimai į trijų lygių savivaldos ins- 
titucijas. Pravartu pabrėžti, kad ne tik į eilines savivaldybes 
lenkai gali rinkti eilinius, nepartinius lenkus. Svarbiausia yra 
tai, kad ne tik merai, bet ir vaivados piliečių (ne bajorų) bus 
išrinkti tiesioginiuose rinkimuose. 

Istorijos moralas gali būti interpretuojamas taip: arba (1) 
didžiuokimės savo latentiškuoju monarchizmu kaip vytau- 
tine tradicija; arba (2) pagaliau naudokimės laisve ir baikim 
politikos pradžiamokslius, atiduodami pagarbą piliečiams; 
arba (3) pamąstykim apie Liublino uniją prieš valydami ko- 


jas į Europos Sąjungos slenkstį. Finis. 

SOSTINĖS MITAS, ARBA VISI STATYTOJAI, VIENYKITĖS 


Orientalistiniai lietuviškosios centrinės biurokratijos polin- 
kiai ir hipertrofuotas sostinės sureikšminimas darosi teorine 
banalybe po tokių TV laidų kaip 2002 m. (10.01) „Fron- 
tas“. Orientalistiniais polinkiais vadinu itin didelį galios ir 
turto koncentravimą vienoje vietoje, iš kurios susidievinu- 
sios valdžios olimpo didvyriai (nemaišyti su olimpiečiais) val- 
do pavaldinius. 

Darau tą specialiai, kad įpirščiau paralelę tarp naujojo 
Vilniaus ir senosios Maskvos — rytietiškai sudievintos sosti- 
nės. Ir dar — kad pasakyčiau, jog sostinės mitas pirmiausia 
atsiranda ne pačioje sostinėje, o liaudyje, kuri tais mitais 
penisi. Žinoma, į tokį mitinį veidrodėlį žiūri dažnas sostinie- 
tis, susireikšmindamas save tiek pat, kiek jam tos reikšmės 
teikia provincialas. Provincialas sukuria sostinės mitą: tai jam 
yra vienintelė neabejotinos laimės ir karjeros vieta. Jis ten 
veržiasi bet kokia kaina, lyg koks sušalęs gruzinas į gėlių tur- 
gų prieš 15 metų. Jei ten nepakliūva, jis lietuviškai pavydi 
tiems, kurie jį aplenkė. Tačiau dažniausiai jis ten pakliūva ir 
tampa sostiniečiu, susitapatindamas su kolektyvinės galios še- 
šėliu. Štai kodėl tiek daug mužikiško provincializmo Vilniu- 
je, pradedant kvailokomis kalbomis apie ypatingas sostinės 
privilegijas ir baigiant prastu publikos kvapu Operos ir ba- 
leto teatro salėje. 

Kaip sakiau, teorinėje (bent jau politinės sociologijos pras- 


me) plotmėje tai banalybė arba pats gyvenimas. Sostinės mi- 


tas yra tam tikrą brandos laipsnį pasiekusio kolektyvinio indi- 
vido — tautos įgalumo — simbolis. Amžinos garbės vilnietis 
Ričardas Gavelis — rašytojas ir didis publicistas — „Vilniaus 
pokeryje“ labai subtiliai apibūdino tą froidistinį sinkretinės 
liaudies savivokos falinį ženklą — Gedimino pilį. Bet R. Gave- 
lis buvo tikras laisvas ir garbingas miestietis (ne pilimis pasirė- 
męs sostinietis), kuriam buvo visiškai aišku, kuo skiriasi laisvų 
piliečių miestas, nuo savo įgalumą formaliomis privilegijomis 
stiprinančių sostiniečių sostinės. To, regis, ima nebesuprasti 
Vilniaus meras A. Zuokas, keliantis oficialius balius į valdovų 
nuosavybę ir vis dažniau besigriebiantis kunigaikštiškos reto- 
tikos. Pabrėžtina: valdovo pilis nebuvo miestas... Todėl tikiu, 
Vilniaus miestas turės kada nors statyti paminklą rašytojui 
Ričardui Gaveliui kur nors toliau nuo Valdovų rūmų. 
Tačiau tai, kas buvo aišku XII amžiaus šiaurinės Italijos 
miestiečiui, gali būti visai nesuprantama dabartiniams lietu- 
vių valdžios galiūnams, kuriems prieškarinis šūkis „Mes be 
Vilniaus nenurimsime“, jau seniai virto — „Mes tik Vilniuje 
nusiraminsime“. Kalbantys apie kažkokias mistines sostinės 
teises į privilegijas nesunkiai pamiršta svarbiausias žmogaus ir 
piliečių teises, kurios bent deklaratyviai yra lygios ir Balbieriš- 
kyje, ir Vilniuje gyvenantiems. Teisė — jiems tik valdžios įran- 
kis sakralizuotame galios rituale. Tiesą sakant, jų pavaldiniams 
labai dažnai tie įpročiai patinka. Paleisti į pilietinę laisvę jie 
gali pasijausti bejėgiai ir beglobiai, kaip kokie išlaisvinti rusų 
baudžiauninkai ar pietinių JAV valstijų vergai XIX amžiaus 
viduryje. „Gone with the wind...“ Nereikia pamesti iš akira- 
čio fakto, kad apie 80 nuošimčių mūsiškių vis dar tiki, kad 
viskas pareina iš valdžios. Ir, kas dar svarbiau, kad ne ką ma- 


žesnė lietuvių dalis, gerokai pralenkdami kitus vidurio euro- 

piečius, linksta ir prie autoritarizmo. Neabejoju tų savybių 
sąsajomis, tačiau šiandien ne apie tai kalbame. 

Sostinės mitas, kaip teorinė banalybė ir kaip praktinė poli- 
tinio gyvenimo problema, turėtų pirmiausia sklaidytis anti- 
biurokratinėje liberalioje galvosenoje. Kai A. Zuokas argumen- 
tuoja investicijų į Vilnių efektyvumą — jis yra visai teisus eko- 
nominio liberalizmo požiūriu. Tą savybę, kad liberalios rinkos 
sąlygomis kapitalas yra veikiamas įcentrinių jėgų, jau senai 
pastebėjo skandinavai ir ne tik jie. Visiškai laisva rinka sodrina 
tą centrą ir susina pakraščius. Jei koks Telšių statybininkas 
(ne G. Vagnorius ir ne R. Paksas) apanka iš laimės laimėjęs 
kontraktą Vilniuje, vertėtų galvoti ir apie tuos, kurie visai lai- 
mingi emigracijoje. Skandinavų socdemai šią aplinkybę išnau- 
dojo savo politinėse programose, todėl jie ir sėdi valdžioje daž- 
niau, ir valingai vykdo regionalizacijos politiką, dekoncentruo- 
dami valdžios dėmesį, mokesčių mokėtojų pinigus ir 
gundydami laisvą kapitalą judėti panašiomis kryptimis. Paly- 
ginkite tai su mūsiške pilių statytojų politika. 

Tačiau nuostaba auga, kai kunigaikštiška retorika pasie- 
kia liberalo mero lūpas ir nebeatskiriama, kas priklauso sos- 
tinei, o kas miestui. Sostinė — tai ir yra centrinės biurokrati- 
jos dvaras, pilis, valdovų rūmai, o miestas — laisvų piliečių 
savivaldi bendruomenė. Liberalizmo nuotaikos turėtų versti 
mąstyti apie tokią laisvų miestiečių ateitį, kuri palieka lygias 
konkurencijos galimybes kitų miestiečių ateitims. Tačiau tiek 
mūsų socdemų, tiek liberalų statytojų solidarumo jausmas 
yra didesnis nei idėjinio nuoseklumo valia. Kažin kiek ilgai 
80 nuošimčių Lietuvos rinkėjų iš provincijos balsuos už to- 
kias partijas ir tokias valdžias. „Frontas“ verčia manyti, jog 


dar kurį laiką balsuos po senovei. 


ELITAS — SU ŠAKĖMIS AR ANT ŠAKIŲ 


Sovietmečiu buvo populiarus anekdotas apie dvi problemas, 
kurios kamuoja rusų moteris: „Kaip gauti ką nors užkrimsti 
ir kaip suplonėti“. Regis, dabar susiduriame su tokiomis pat 
problemomis prabilę apie Lietuvos elitą. Kitaip tariant, kaip 
jį išsiugdyti ir kaip jo atsikratyti... 

Keliolika metų vienaip ar kitaip plėtojosi kalba, ar yra 
kokia nors nauja Lietuvos aukštuomenė. Žinoma, buvo su- 
prantama, kad visuomenės, valdžios ir pinigų piramidė vir- 
šuje nori nenori turi viršūnėlę. Tad elitas visada yra, bet jo 
ypatybės būna skirtingos. Nors retai, bet gali atsitikti taip, 
kad toje viršūnėlėje įsitvirtins vienas kitas mulkis. Neabejo- 
kim, praustis ir puoštis jis išmoks greitai, o štai kultūrinę 
savimonę dažniausiai jau bus per vėlu puoselėti. Per kelioli- 
ka metų neretai buvo skundžiamasi, kad pagal asmenines 
kultūrines ir intelektines savybes to elito kaip ir nėra. 

Gal ir taip. Negi išlavėjusio skonio žmogus galėjo eiti į 


Vilniaus operos ir baleto teatro naujametį spektaklį, išgirdęs 

reklamuojantis, kad „pirmą kartą Lietuvoje“ bus parodyta 
Franzo Leharo „Linksmoji našlė“, ir dar sumokėti krūvą li- 
tų? Juk seniai praeityje keli pastatymai Kaune, kurie jau iš- 
sėmė entuziazmo indą ir paliko šio tipo operetes tik tam 
tikrai publikai. Puikūs atgarsiai apie šį kūrinį girdisi iš Klai- 
pėdos, kur „Linksmoji našlė“ ant scenos buvo užkelta prieš 
Vilnių. Bet kadangi Vilniuje — tai tik „pirmą kartą“ ir tik 
elitui. Apskritai naujoji elitomanija vis labiau panašėja į ban- 
dymą pridengti centralizacinės, biurokratinės politikos pa- 
darinius, greta daugelio ydų sukūrusius ir naujosios Mask- 
vos — Vilniaus reiškinį. Svarbiausia — pranašumas bet kuria 
kaina. Tiesiog imk galvoti, kad nieko kita be tavęs nėra. Nei 
"TV ekrane, nei „Stiliaus“ viršelyje. Tai lyg kelių policininko 
teisė nesilaikyti vairavimo taisyklių, arba valdžiažmogio ga- 
limybė nemokėti šimtamilijoninių mokesčių, kurie kitiems 
yra mirtinai privalomi. Labiausiai prie tos padėties susiklos- 
tymo prisidėjo buvęs sostinės meras Rolandas Paksas, dabar 
vaidinantis nuskriaustos provincijos Jekateriną II... 

Pasimiršusi R. Pakso rinkimų kampanija ir dar labiau Pa- 
ksogeitas bei įsibėgėjantis pirmasis (ar antrasis?) libdemų žy- 
gis į valdžią „elito“ temai suteikė labai daug išskirtinio prieš- 
taringumo bruožų. Reikia sutikti su tais politikos analitikais, 
kurie neabejoja, kad dabartinis „runkelių“ ir „elito“ priešprie- 
šinimas yra prasto valstybės valdymo vaisius, tačiau norėtųsi 
atkreipti dėmesį į nuostabą keliantį reiškinį: šiandien tais vai- 
siais naudojasi tie, kurie prisidėjo prie jų nokinimo. 

Kita vertus, jei jau prabilome apie politiką, vertėtų pasi- 
gilinti į įvairias sudėtingesnes kombinacijas, kurias lyg ry- 
tietiškas dovanėles į vatą įvyniojo libdemų konsultantai. Tai 


slaptos politikos ženklai. Kokia viso to esmė? Per kelis šimt- 


mečius bene svarbiausia rusų neginkluoto įsitvirtinimo Lie- 
tuvoje taktika buvo grindžiama tamsioms ir užguitoms ma- 
sėms paveikiu triuku: demonstratyviai ginama liaudis nuo 
kraugerių vietinių ponų. Net tada, kai pati Rusija tapo ne- 
eilinės despotijos ir kone vergiškos baudžiavos buveine. XIX a. 
viduryje tą puikiai darė M. Muravjovo komanda. Svarbiau- 
sia — iškirsti Lietuvos elitą, kuris anuomet, be kita ko, išties 
buvo aukštuomenė. Tada buvo manoma, jog tai, kas krašte 
liks, — tai tiesiog politinių manipuliacijų mėsa. 

Nieko šėtoniško tame nėra — tai tiesiog paprasta slapto 
valdymo ir įtakos darymo taisyklė. Jei šiuolaikinės Rusijos slap- 
tosios tarnybos gerai išmoko pirmtakų pamokas, tuomet pir- 
miausia turėtų jas pakartoti iš imperijos išslydusių Baltijos 
šalių atžvilgiu. Tai pigus ir patikimas būdas: tiesiog suardo- 
mas bet koks vietinės tradicijos, išsilavinimo, proto ir garbės 
kodekso autoritetas. Visa kita — išties tik technikos klausimas. 

Šiandien „elitas“ tariamas arba ironiškai, arba neigiamai. 
Net jei žinome, kad jis lyg gyvam žmogui galva. Ne visos 
galvos prigimties ir Dievo yra apdovanotos. Daugiausia jos 
yra per kruopštų ir kantrų lavinimąsi prikraunamos egzis- 
tencinių programų, užsipildo patirtimis ir principais. Šalia 
nuvorišų ir prasimušėlių juk randasi ir tikri savo epochos 
riteriai. Tai lyg kokie vėlyvųjų viduramžių kariai, susimaišę į 
vieną mūšio skruzdėlyną. Yra keli elgsenos būdai, susidūrus 
su tokia kovos scena. Laukti — gal gerieji laimės. Arba, kaip 
mėgo sakyti Henriko Senkevičiaus herojus, pasielgti rusiš- 
kai: artilerija nušluoti visus. Rusų, bent prie vakarinės im- 
perijos sienos, visad buvo daugiau... Taigi yra lemtingas pa- 
sirinkimo momentas, kuris padės išsiaiškinti, koks tas Lietu- 


vos elitas — su šakėmis ar ant šakių. 

AR GILIOS FILANTROPIJOS ŠAKNYS LIETUVOJE? 


Šis klausimas prašosi dviejų dalykų. Pirma, pasiaiškinti fi- 
lantropijos sąvokos raidą ir jos atitikimą tai asmeninio ir vi- 
suomeninio elgesio visumai, kurioje skleidžiasi įsipareigoji- 
mas nešti dovaną kitiems. 

Ir antra, griebtis istorijos bei patikrinti mūsų žinias apie 
tai, kaip šimtmetinėje praeityje formavosi filantropijos tra- 
dicija, kokias tą tradiciją lėmusias idėjines ir ūkines aplinky- 
bes mes galime išskirti. Tačiau svarbiausia — atpažinti reikš- 
mingus šiandieninės lietuvių visuomenės polinkius, bandy- 
ti susieti kai kuriuos požiūrio į filantropiją bruožus su 
ilgesnėmis ar trumpesnėmis istorinėmis priežastimis. Ne- 
priklausau prie tų istorikų, kurie įsivaizduoja galintys istori- 
jos raktu atrakinti visas gyvosios visuomenės paslapčių du- 
ris. Gink Dieve, nemanau, kad visus reiškinius lemia būti- 
nai ilgos istorinės šaknys. Tūkstantmetė Armėnijos politinės 
civilizacijos tradicija nelabai gelbsti kuriant dabarties valsty- 
binį statinį, o jokių savo atskiros politinės istorijos šaknų 
viduramžiuose neieškanti Suomija tuo pačiu metu yra bene 
geriausiai tvarkoma Europos valstybė. Manau, kad tas pats 
darosi ir su bandymais suprasti lietuviškąją filantropiją. 

Žodis „filantropija“ dygsta iš senovės graikų gebėjimo vi- 
siems reiškiniams surasti tinkamus pavadinimus. Tai žmo- 
gaus meilė, kuri krikščioniškoje tradicijoje nesunkiai susilie- 


jo su artimo meile. Nors nebūtinai tik krikščioniškai sam- 


pratai tinka ši sąsaja. Dėmesys artimam ir įsipareigojimas 
atiduoti dalį savęs bėdon pakliuvusiems žmonėms yra svar- 
būs principai ir žydams, ir musulmonams, ir budistams. Ne- 
paisant civilizacinių konfliktų bei kiek per daug negatyviai 
pristatomam islamui vienas iš svarbiausių principų arba Mu- 
hamedo priesakų yra aukojimas. Kad ir kiek mažai turėtu- 
mei, kaip sunkiai gyventumei — visada turi atrasti bent tru- 
pinį duonos pasidalyti su kitu. Padoriam ir išmintingam mu- 
sulmonui tai yra būtinai asmeninės atsakomybės klausimas. 

Taigi mes galime sakyti, kad pačia griežčiausia prasme 
filantropija yra pagalba vargstančiam. Lietuvos istorijoje daž- 
niausiai susidurdavome su vietinėmis tos pačios kategorijos 
atmainomis. Pirmiausia lenkiška „dobroczynnosc“ forma, o 
vėliau — jau Simono Daukanto išmonės dėka atsirado gero- 
darymas arba labodarymas. Taip atsirado labdariai ir labda- 
rės. O visuomenių ryšių retorikoje arba asmeniniuose laiš- 
kuose įsitvirtino pagarbiausias kreipinys „Panie Dobrodzie- 
ju“ arba „Jo mylista Geradari!“. 

Tačiau bėgant laikui pastebimai kito filantropijos-lab- 
daros sąvokos turinys. Dar prieš du šimtmečius labdara visų 
pirma reiškė rūpinimąsi. Vargšais, menais arba mokslais rū- 
pinosi visokie asmeniniai arba korporuoti mecenatai tol, kol 
moderni biurokratinė valstybė pati ėmėsi mecenavimo misi- 
jos. Vienose šalyse valstybė ir senosios mecenato formos su- 
sigyveno, o štai komunizmas iš esmės pažeidė šią kultūrinę 
pusiausvyrą, leisdamas valstybei besąlygiškai uzurpuoti šį vi- 
suomenės gyvenimo barą. 

ALF „Baltijos tyrimams“ užsakyta gyventojų apklausa pa- 
rodo, kad Lietuvos visuomenei žodis „filantropija“ labiausiai 


asocijuojasi su parama, rėmimu, pagalba, labdaringa veikla, 

negrąžinama pagalba kitiems, visuomenine veikla. Tačiau, kaip 
rodo tyrimo duomenys, tik pusei apklaustų gyventojų (47 proc.) 
„filantropija“ asocijuojasi su vienu arba kitu dalyku (tačiau ne 
visada šios asociacijos yra susijusios su tikrąją šio žodžio pras- 
me). Verslininkams ir NVO atstovams žodis „filantropija“ taip 
pat dažniausiai asocijuojasi su parama, rėmimu, pagalba, ne- 
grąžinama pagalba kitiems, visuomenine veikla. 

Kaip matyti iš studijoje pateiktų duomenų, palyginti su 
visais gyventojais, kur kas didesnė verslininkų ir NVO atsto- 
vų dalis filantropiją sieja su parama ir labdara. 20 proc. ap- 
klaustų verslininkų ir NVO atstovų ir 9 proc. apklaustų gy- 
ventojų filantropiją tapatina su parama ir pagalba; 21 proc. 
verslininkų ir NVO atstovų ir tik 7 proc. gyventojų filantro- 
piją sieja su labdara. Verslininkų ir NVO atstovai dažniau 
mini ir nesavanaudiškumą bei gerus darbus. 

Diskusinėje grupėje dalyvavę ekspertai filantropiją buvo 
linkę apibrėžti kaip „davimą, nesiekiant jokios materialinės 
naudos“. Tuo pačiu metu matyti, kad filantropija suvokiama, 
kaip mecenavimas arba rėmimas nelaukiant materialinės grą- 
žos. Panašus suvokimas dominuoja ir tarp tirtų politikų. Poli- 
tikai filantropiją linkę apibrėžti kaip turtingųjų paramą varg- 
šams; kilnų elgesį, skatinamą gilių jausmų; geranorišką pagal- 
bą kitiems be atlygio ar tam tikrą gailestingumo formą. 

XXX 

Šiek tiek istorijos. Išmaldos davimas ar labdaros buvo kas- 
dienis senosios Lietuvos Didžiosios kunigaikštijos reiškinys, ly- 
giai kaip kad turto ir skurdo kontrastai arba minios vargšų, el- 
getų ir valkatų. Apdovanoti elgetas per inauguracijas, didikų 
šeimų šventes ir net laidotuves buvo tiesiog privalomas dalykas. 


Tai buvo neatskiriama bajoriškosios kultūros ir elgsenos dalis. 


Individualus labdaros darbas buvo skatinamas bažnyčios ir vie- 
nuolijų, tačiau dominavo privatus aristokratiškasis labdario ti- 
pas. Kultūros srityje taip pat viešpatavo karaliaus arba didikų 
mecenatas, nors įvairiose etnokonfesinėse bendrijose taip pat 
nestigo rūpinimosi savaisiais vargšais ženklų. 

XVIII amžiaus pabaigoje, Lietuvos Didžiosios Kunigaikš- 
tystės saulėlydyje, pradėjo dygti modernios visuomenės dai- 
gai. Ėmė kurtis asociacijos, draugijos, ložės, klubai ir kitokie 
formalūs bei neformalūs socialiniai junginiai. Pabrėžtina, kad 
vienu pirmųjų organizuotosios žmonių dalies — tikrosios vi- 
suomenės — viešu rūpesčiu tapo labdaros organizavimas. Lab- 
dara arba filantropija dėl tos priežasties laikytina šiuolaiki- 
nės visuomenės atsiradimo svarbia aplinkybe. XIX amžiaus 
pradžioje Vilniaus universiteto profesūros aplinkoje subren- 
do Labdarybės draugija, žymiausi šviesuoliai ir aristokratai 
rengė koncertus, aukcionus ir loterijas, siekdami paskatinti 
filantropiją, sukeldami mažesnes ar didesnes lėšas. Lygia greta 
formavosi ir korporatyvaus mecenato reiškiniai: knygų leidi- 
mo draugija, medicinos draugija, o amžiaus viduryje — Vil- 
niaus archeologijos komisija, taip ir nesuspėjusi tapti Vil- 
niaus mokslo draugija. 

XIX amžiaus pabaigoje lietuvybei itin nepalankaus rusų 
režimo sąlygomis taip pat visų pirma organizavosi šalpos ir 
savišalpos organizacijos, itin demokratiškai veikusios darbi- 
ninkų kasos. XIX-XX a. sąvartoje greta tradicinio bajoriško- 
jo mecenato jau radosi ir tokių didelių verslo ir visuomenės 
vyrų kaip Petras Vileišis: daug dirbęs, daug uždirbęs ir dar 
daugiau sugebėjęs aukoti visuomenės labui. Laikotarpis iki 
Pirmojo pasaulinio karo pradžios buvo itin audringo lietu- 


vių visuomenės organizavimosi, brandos ir didelio filantro- 

pinio nusiteikimo metai. Šiame epizode aukojimas vargstan- 
čiai tautai aiškiai pranoko aukojimą vargšams. 

Atsikūrus valstybei gan greitai mecenato ir labdario misi- 
jos ėmėsi biurokratija, tačiau per visą Lietuvos Respublikos 
laikotarpį savaveiksmis draugijų gyvenimas buvo svarbus vie- 
šojo gyvenimo faktorius ir turėjo didelę įtaką visuomenės rai- 
dai net autoritarinio režimo sąlygomis. Nors dalis rūpinimosi 
vargšais ir kultūra persikėlė į mokesčių mokėtojų sąmoningu- 
mo lygmenį, tačiau išliko stiprios ir asmeninio tiesioginio šal- 
pos, talkos, pagalbos, paramos davimo tradicijos. 

Lietuvos nepriklausomybės praradimas ir sovietizacija buvo 
lemtingas lūžis lietuviškojoje filantropijos istorijoje. To ne- 
gatyvaus poveikio, ko gero, net po keliolikos laisvojo žodžio 
metų mes iki galo dar ir nesuvokėme. Sakyčiau, per soviet- 
metį įvyko visiškas filantropijos bei individualaus moralinio 
įsipareigojimo sunykimas. Tai, kas anksčiau priklausė indi- 
vidualiai sferai, buvo perkelta biurokratinei ir dar svetimai 
valstybei. Sunyko net tas menkas sąmoningo mokesčių mo- 
kėtojo — tikrojo valstybės atramos taško — sąmoningumas. 
Per pusšimtį karų, okupacijų ir ekonominių sukrėtimų me- 
tų įvyko mentalinis lūžis, po kurio krikščioniškojo dovanos 
davimo kitam principas ir kone prigimtinės kaltės prieš ne- 
sėkmingai susiklosčiusio gyvenimo žmogų jausmas virto dau- 
gumos įsitikinimu, kad kiti yra skolingi. Skolos ir kaltės jaus- 
mas buvo atiduotas valstybei. Mano galva, tai yra lemtingas 
sovietizacijos mentalinis palikimas, kuris išlieka toks pat ga- 
jus ir po keliolikos politinio išsivadavimo metų. 

Senasis, kad ir idealizuotas, savivokos bruožas buvo abst- 
rakčios skolos kitam (varguoliui, bendruomenei, tautai ir t.t.) 


jutimas, o po sovietų, kaip rodo apklausos ir kiti rimtesni 


tyrimai, viešpatauja pagiežingas įsitikinimas, kad ne pats esi 
abstrakčiai skolingas, o kiti (turtingesni, sėkmingesnių kar- 
jerų Žmonės, kiti mokesčių mokėtojai, bendruomenė, ga- 
liausiai — keistai suprasta valstybė ir jos valdžia) yra man 
skolingi. Daugiau nei pusė Lietuvos žmonių valstybę (arba 
kitus) mano esant atsakingus už visas individualių gyveni- 
mų nesėkmes. Jeigu nejaučiam tos abstrakčios skolos ir kal- 
tės, tai kam šnekėti apie labdarą, paramą, kurti fondus, į 
kuriuos net kai kurie menkesnio lygio dienraščiai žiūri įta- 
riai. Iš kurgi tai? 

Šiek tiek šis sąlygiškai paryškintas teiginys yra kompen- 
suojamas bręstančios mokesčių mokėtojų savimonės. Sąmo- 
ningas mokesčių mokėtojas yra taip pat labdarys, nors jo to- 
kiu niekas, ypač valdžia, nelaiko. Jis moka solidarumo mokes- 
čius labiau vargstantiems, jis sukuria gerovės pamatus, nors ir 
išspausdamas pridėtinę darbo vertę iš kiekvieno darbuotojo. 
(Teatleidžia tie, kuriems Marxas kelia alergiją.) Tačiau dau- 
geliui šiandienos Lietuvos mokesčių mokėtojų matant, kaip 
išrinktųjų saujelė — dabar tai su pasipiktinimu vadinama elitu 
— naudojasi tų mokesčių paslaugomis, tai menkai padeda. Koks 
jausmas apima tuščios Kelmės bibliotekos darbuotoją ar skai- 
tytoją, sužinojus, kad vėl Vyriausybės rezervo 350 000 Lt nu- 
keliavo Vilniaus muzikos instrumentui. Nenustebčiau, jei Vil- 
niuje negyvenantis mokesčių mokėtojas imtų samprotauti apie 
filantropiją ir mecenavimą, jam dingtelėtų sena, kaip pats pi- 
lietinis gyvenimas mintis: 

„Kodėl turiu mokėti mokesčius už kitiems teikiamas pra- 
bangos paslaugas, jei pats neturiu iš to jokios naudos? Kodėl 
man paliekama tik teisė savo — ir neretai jau apmokestintais 


pinigais — padėti vietiniam vargšui ar paremti tokią pat varga- 

ną vietinę kultūrinę iniciatyvą? O gal aš tiesiog esu provincijos 
kvailio vietoj ir lyg išganymo laukiu Pakso agitbrigados apsi- 
lankymo savam bažnytkaimyje? Kodėl aš turiu dar kam nors 
jaustis skolingas? Kodėl aš turiu dar kam nors ką nors duoti?“ 

Tai išgirdęs tiesiog nieko negalėčiau pasakyti, nebent tei- 
sintis, kad aš irgi negyvenu Vilniuje. 

Jeigu visai rimtai, manau verta pasidalyti keletu bendrų 
samprotavimų arba hipotezių, kaip veikia šis sociopsicholo- 
ginis mechanizmas. Regis, Anthony Gidensas yra geriausiai 
nusakęs šiuolaikinio žmogaus savivokos kaitą: anksčiau krikš- 
čioniškos civilizacijos žmogaus elgsenas stipriausiai veikė pri- 
gimtinės kaltės jausmas, o dabar į jo vietą akivaizdžiai kėsi- 
nasi gėdos jausmas. Kaltė gali būti išpirkta, o gėda — tik iš 
dalies. Kaltė nulemia skolingumą kitam ir skatina dovanos 
davimą arba filantropinį sąjmoningumą. Nuo gėdos, kuri oku- 
pacijų ir sovietinio socialinio eksperimentavimo traumų įgi- 
jo itin perversiškas, ezopines, ironiškas formas tiesiog bėga- 
ma. Į privatumą, į egzotiką, į emigraciją. 

Gal aš klystu, bet, mano galva, pokomunistinėse visuo- 
menėse kaltės jausmas yra perkeliamas abstrakčiajam kitam. 
Iš čia plaukia įsitikinimas, kad vienam mokesčių mokėtojui 
(arba nemokėtojui) yra skolingi visi kiti mokesčių mokėto- 
jai. Tokia savijauta yra lyg Sacharos sausra filantropijai. Di- 
džiausia filantropijos gaivinimo viltimi laikyčiau pernai įsi- 
galėjusį, o nuo šiemet pradedančią veikti įstatymo pataisą 
dėl 2 nuošimčių nuo fizinio asmenų mokesčių nurašymo. 
Kone prieš dešimt metų Vengrijoje, kur buvo įvestas dar 
radikalesnis įstatymas, kone trečdalis žmonių įstojo į filan- 
tropijos frontą. Pažiūrėkime, kas atsitiks Lietuvoje. 

Paprasčiausiose diskusijose ryškėja dar viena ypatybė. Įsiti- 


kinimas, kad labdarą lemia ekonominė padėtis, o ne morali- 


nė nuostata. Įsipareigojimų padėti kitam stygius dažniau- 
siai yra komentuojamas krašto neturtingumu, o filantropija 
paliekama turtingam piliečiui. Tačiau net turinčiam duo- 
nos riekę yra palikta galimybė atiduoti trupinį kitam. Lietu- 
voje šiandien mažai ką įtikina teiginys, kurį prieš keletą me- 
tų yra grindęs George'as Sorosas: didžiausi filantropijos pi- 
nigai pasaulyje ateina iš masinio smulkaus aukotojo arba, 
kitaip tariant, išplaukia iš moralinių įsipareigojimų, o ne iš 
persivalgymo daiktais, svarbumu,valdžia. 

Lietuvos filantropijos šaknys yra gilios, bet plonos. Gau- 
sios, bet sutrūkinėjusios, todėl, galimas dalykas, būtent da- 
bar gali susidaryti palankūs jų atgaivinimo debesys: už Vil- 


niaus vartų vis grėsmingiau trepsi Antroji Lietuva. 

AR NETRŪKSTA LIETUVOJE DARBININKŲ? 


Ne vienam „OMNI laiko“ skaitytojui gali dingtelėti galvon, 
jog tai klausimas vietiniams Merfio dėsnių mėgėjams. Išties 
kasdienio gyvenimo paradoksai yra labai gundantis dalykas. 

Nežinau, ar daug kas yra pastebėjęs, kad esant atstumo ir 
laiko atskirtam nuo Lietuvos, bet gaunant paskaityti lietu- 
viškus dienraščius, greitai gali susikurti paradoksalią pano- 
ramą. Ne, čia nepulsime aiškinti, jog iš šalies žiūrėdamas 
būtinai turi labiau pasibaisėti lietuviškos informacijos ar ana- 
lizės lygiu. Nieko pavojingo tame nėra. Nenori — neskaityk. 

Klausimas kitas. Jei neturi tiesioginių kasdienybės stebėji- 
mo galimybių, paprasčiausiai imi kitaip skaityti viską, kas para- 
šyta. Kad ir skelbimus bei reklamas. Juk ne paslaptis, kad nere- 
tai reklamos plotų plėtimasis ar siaurėjimas geriau liudija apie 
materialinio gyvenimo kaitą negu specialūs straipsniai. Kas iš 
to? Ar niekad nekilo įspūdis, kad per spaudos puslapius ieškan- 
čių darbo ir ieškančių darbuotojų skelbimų yra panašiai daug? 
Kartais ima brautis mintis, jog vieni neranda darbo, o kiti — 
darbininkų. Čia ir paradoksas: kadangi esame įpratę besąlygiš- 
kai pasitikėti nedarbo skaičiais ir net vardijame tų skaičių augi- 
mo priežastis. Dažnai stebimės, kad nors lietuviška darbo jėga 
palyginti pigi, niekas nepuola jos pirkti. Tai, žinoma, yra realy- 
bė, bet kodėl nežvilgtelėjus į kitą medalio pusę. 

Neseniai teko įsivelti į buitinį ginčą su pažįstamu santechni- 
kos darbų firmos savininku. Kalba prasidėjo nuo vasaros poslin- 


kių aptarimo ir stabtelėjo prie klausimo, kokios didžiausios šian- 


dienos bėdos. Buvau nustebintas: darbų ir užsakymų padaugė- 
jo, bet sunku pasidarė rasti gerų darbuotojų. Klausiu, o kaip 
naujieji profesinių technikos mokyklų absolventai? Dar vienas 
netikėtumas — tai tik nuoroda, su kuo nereikia prasidėti. Prisi- 
miniau du ankstesnius su darbo rinkos ironija susijusius faktus. 
Vienas iš Lietuvos, kitas — iš Lenkijos. Vienas lietuviškas preky- 
bos tinklas davė skelbimą, kad ieško darbuotojų. Sąlyga: anks- 
čiau dirbusius prekyboje — prašom nesikreipti... Lenkiškas atve- 
jis dar labiau sofistikuotas. A. Michniko redaguojamas dienraš- 
tis „Gazeta Wyborcza“ skelbia, kad ieško korespondentų. Sąlyga: 
baigusius žurnalistiką — prašome nesikreipti. 

Taigi, stengdamasis būti mandagiu plunksnagraužiu, teirau- 
juosi pašnekovo, kaip sukasi iš bėdos? Atsakymas: darbuotoją 
reikia pasiruošti pačiam, geriausia jauną ir dar nesimokiusį tech- 
nikos mokykloje. Tada dingteli utopiška mintis. Reikia daugiau 
sukti galvą, kaip paskatinti savo rankomis „pasistačiusius“ verslą 
darbdavius įdarbinti per atostogas vyresnius mokinius ar stu- 
dentus. Kol kalbame tik apie kreditavimo panacėją, iš rankų slysta 
kitų jau išbandytas būdas įrodyti, jog nėra blogo darbo. Štai 
amerikiečiai verslininkai negali apsieiti be „part time“ dirbančių 
studentų — darbdavys gali mažiau mokėti socialinio draudimo 
mokesčių. Baro savininkui visada naudinga samdyti studentą. 

Universitetiniame JAV mieste nesuklysi barmeno paklau- 
sęs, kur mokaisi? Ir kalbėti bus apie ką. Ar negalima būtų 
pamąstyti, kad vasarą turėtume rūpintis ne tik pinigais poil- 
sio stovykloms, bet mokesčių lengvatomis skatinti darbda- 
vius ieškoti nesugadintų darbo rankų ir darbo galvų, o jau- 
nuomenei pasijusti visavertei, galinčiai savimi pasirūpinti. 

Galbūt mūsų krašte utopiška tikėtis paprastų ir patikrin- 
tų praktikų sėkmės. Bet tada neskaitykime skelbimų Lietu- 


vos laikraščiuose. 

VELNIAS SLYPI DETALĖSE 


Velnias slypi detalėse, sako vokiečiai, kurie yra labai kruopš- 
tūs žmonės. Mes tokie nesame, bet galėtume pasakyti, kad 
velnias slypi smulkmenose. Taigi kas tos mūsų viešo gyveni- 
mo smulkmenos, kurioms nebelieka vietos ir dėmesio per- 
ėjimo nuo Paksogeito į rinkimų sezoną šurmulyje? 

Velykinė antipaksinės koalicijos pergalė ir prasidėjusios rin- 
kiminių kombinacijų svarstybos kelia prieštaringas mintis. Vie- 
na vertus, nieko itin netikėto tame nėra. Jei norime grįžti į 
normalų politinį ritmą ir neturime pasiūlymų, kaip patobu- 
linti parlamentinę demokratiją arba darsyk išrasti dviratį, tu- 
rime vėl susitaikyti su partinės kovos faktais. Žinoma, vilda- 
miesi, kad bent kiek padaugės tos kovos taisyklių ir noro tų 
taisyklių laikytis. Žinant ir tai, kad viltis yra kvailių motina... 

Glumina kitkas. Paksogeito pabaiga akimirksniu grąžino 
politinį elitą į palaimingos užmaršties rojų. Iš giluminių vi- 
so praėjusio košmaro priežasčių ir pamokų išliko tik sąmoks- 
lininkiškos retorikos skiautės. Sustiprinkime partijų ir kan- 
didatų į prezidentus finansavimo kontrolę ir užkirskime ke- 
lią mūsų valstybę diskredituoti nusiteikusių užsienio tarnybų 
veiklai — ir viskas pamažu susiras savo takus. 

Ar iš tiesų Lietuvos piliečių susipriešinimas buvo tik že- 
mos prabos politinių intrigantų žaidimo be taisyklių rezul- 
tatas ar bręstančios klasių kovos apraiška, kaip dar neseniai 
įrodinėjo vienas marksistas iš viešųjų ryšių tarnybos? Atsa- 
kymas greičiausiai priklausys nuo vertintojo sotumo, užima- 


mos pozicijos galios žaidynėse ir gyvenamosios vietos. Visuo- 


menės kritikai vis dėlto įžvelgia — ir kad Paksogeitas buvo kerštas 
už ilgametes politikos klaidas, ir kad visuomenės susipriešini- 
mo laipsnis gali siekti bekraujo pilietinio karo apkasus. 

Kaip į šias aplinkybes reaguoja trejiems rinkimams besi- 
ruošiančios partijos? Kokių žinių mes gauname iš daug ža- 
dančių, viešųjų ryšių seminarus išėjusių politikų burnų? Pir- 
miausia tos žinutės primena demagoginių abstrakcijų laviną. 
Kas konkretesnio yra numatoma padaryti, kad valstybė grą- 
žintų skolas visuomenei, ne tik vagnoriškas indėlių skeveldras? 
Politinis ėjimas į liaudį krizės metu buvo Rolando Pakso mes- 
ta, nors ir nešvari pirštinė. Ją pakėlė kai kurie nuoširdesni po- 
litikai ir dar smarkiau — pilietiniai aktyvistai iš Piliečių foru- 
mo ir judėjimo „Kitas pasirinkimas“. Su žmonėmis reikia kal- 
bėti — šiandien patars visi priešrinkiminių kampanijų ekspertai. 

Tačiau velnias slypi detalėse. Kur šiandien sandėliuoja- 
mi partiniai idėjiniai resursai, kur pluoštai įstatyminių su- 
manymų, rodančių, kad be liaudies agitacijos triukų maty- 
tųsi tikras politinis rūpinimasis tos liaudies reikalais? Lyg 
„katarinka“ sukasi plepėjimas apie europietiškus pinigus, ku- 
riuos žadantieji garantuoja potencialiems rinkėjams. Rinki- 
te Viktoro Uspaskicho „darbininkus“ ir jie garantuos, kad 
Europos Sąjungos pinigai atitekėtų reikiamu adresu... 

Šiandien itin svarbu, kad į rinkimų apkasus besulendančios 
partijos imtųsi mąstyti apie smulkmenas, nors mūšio įkarštyje 
tai ir nėra lengva. Kaip sumažinti atotrūkius ir elitarinę aroganci- 
ją? Nemanau, kad gana kalbėti išimtinai apie duonos riekės kai- 
miečiams ar mažų bei vidutinių miestų žmonėms padidinimą. 
Maslow piramidės alpinistai turėtų priminti, kad provincijos žmo- 
nės nėra tik menkaverčiai duonos valgytojai, tiesiog; skausmingai 
stebintys, kaip plečiasi jų gyvenimo nevisavertiškumo žaizdos. 


Jei naujų pilių statybos ir toliau vyks tuo metu, kada rajonų biblio- 

tekos neturi net visų šiandien leidžiamų lietuviškų knygų, kurio- 
mis džiaugiasi TV kultūrinės laidos, jei nesimegs nuolatinio pi- 
lietinio dialogo tinklai tolėliau nuo didmiesčių, gero nelauk. 
Pabaigoje kartojant, kad velnias slypi detalėse, norėtųsi to- 
kią vieną detalę išryškinti. Sovietmetyje, kurio pasiilgo nema- 
žai lietuvių, buvo šis tas pozityvaus. Anais laikais net Vakarų 
sovietologai gyrė kai kurias indoktrinacijos priemones. Žino- 
ma, ne patį tos indoktrinacijos turinį. Turiu omeny sovietinę 
instituciją, kuri vadinosi „Žinijos draugija“. Kas atsitiko su 
lietuviškais jos reliktais ir turtu, daugelis gali matyti savo aki- 
mis savuose miestuose. Nežinau, ar yra bent viena gaivinimo 
verta jos šaknis. Tačiau šiemetinio ėjimo į liaudį įkarštyje ding- 
čioja mintis, kad mūsų valstybė turėtų imtis sukurti ir išlai- 
kyti sistemą, kuri leistų dar esamai kultūrinei, intelektinei ir 
pilietinei patirčiai skleistis plačiau. Pasikalbėk su ja — vadinasi 
vienas ryškesnių Pedro Almodovaro filmų. Pasikalbėk su ja... 
Kas nesimatė su atokių miestų bibliotekose susirenkančio- 
mis bendruomenėmis, nesidalijo mintimis su žmogiško santy- 
kio pasiilgusiais anos Lietuvos piliečiais, gali į šią detalę pažiūrė- 
ti skeptiškai. Tačiau kieno kultūrinius poreikius imamės kelti ir 
tenkinti, tie greičiau ir pasijunta vienos tautos žmonėmis. O 
pasirinkti turim iš ko: elitariniai festivaliai, teatrai, žurnalai, na- 
cionaliniai muziejai ir naujos pilys. O gal šimtas atnaujintų, 
išplėstų, knygomis, laikraščiais ir geriau mokamais darbuoto- 
jais aprūpintų bibliotekų, galinčių tapti tikraisiais informaci- 
nės, atviros ir pilietinės visuomenės centrais? Suprantu, kad tai 
yra tik viena iš daugelio smulkmenų, tačiau taip norėtųsi tikėti, 
kad šio pavasario rinkiminis rūpestis dėl plačiųjų liaudies sluoks- 
nių nevirs tik partinės demagogijos dūmais, kylančiais iš mūsų 


valstybės kamino kartu su stabilesnio gyvenimo viltimis. 


SAKĖS, KNYGOS IR ARTIMO MEILĖ 

UŽSTATAU PINIGINE, ARBA KAM PATINKA LINKSMINTIS 
SU NEPILNAMETĖMIS (-MEČIAIS) 


Sovietmetyje ne vienas galėjo nugirsti anekdotą apie tai, kaip 
Leninas mylėjo vaikus. Šiais laikais ir lietuviškai papasakotas jis 
gali ir neskambėti taip karčiai, kaip anuomet, tačiau pabandy- 
siu juo pradėti mintį apie mūsišką rūpinimąsi jaunuomene. 

Taigi sėdi Leninas Razlive, šieno pašiūrėje, laiko rankoje 
skustuvą ir ruošiasi skustis. Prieina prie jo suomių berniukas 
ir ima klausinėti prasta rusų kalba: 

— Dėdule dėdule, kodėl tavo akys tokios gudrios? 
— Dėdule dėdule, kodėl tavo galva plika? 
— Dėdule dėdule, kodėl tavo barzda tokia apipešiota? 

Taip suomių berniukas klausinėjo ir klausinėjo, o Leni- 
nas vis atsakinėjo ir atsakinėjo į tuos įkyrius klausimus. O 
juk galėjo skustuvu brūkštelėti... 

Vietoj moralo, čia norisi tik pradėti vynioti mintį apie 
tai, kaip (1) įvairios Lietuvos viešojo administravimo insti- 
tucijos, kurios yra pašauktos mokesčių mokėtojų pinigais rū- 
pintis vaikų ir paauglių viešąja priežiūra, tas savo priedermes 
atlieka, ir (2) kokios akivaizdžios ir masinės visiško aplaidu- 
mo (jei ne nusikaltimo prieš visuomenę) apraiškos veši, jei 
ne kasdieniame, bent savaitgaliniame mūsų gyvenime. 

Viešai deklaruodami rūpinimąsi ateities kartomis, maty- 
dami Lietuvos Prezidento vizitus vaikų namuose, skaityda- 
mi laikraščių šiurpes (amerikiečių lietuvių „thriler“ vertinys, 


greičiausiai dar nepatekęs į lietuvių Kalbos komisijos akira- 


tį) apie žeminamus, kamuojamus, išnaudojamus vaikus, mes 
suprantame, kad kraštutiniai vaikų padėties atvejai yra neto- 
leruojami, smerkiame, ieškome ir baudžiame kaltuosius, kar- 
tais net atsargiai pasižiūrime į savo pačių elgesį. Valdžios 
galiomis besinaudojančioms institucijoms kritinių atvejų iš- 
aiškinimas ir prevencija yra svarbiausioji pareiga, su kuria iš 
esmės susidorojama. Pagal gebėjimą persekioti ir bausti — 
mes prie pirmaujančiųjų. 

Tačiau biurokratinės perversijos atodangos rūpinimosi vai- 
kais plotmėje neretai išryškėja netikėtose būsenose. Regis, jog 
su Vaikų teisių apsaugos tarnyba (VTAT) daugelis padorių ir 
geresnio gyvenimo sau ir vaikams siekiančių piliečių susiduria 
tada, kai, tarkim, ruošdamiesi paimti kreditą būsto statybai 
ar pirkimui, jie priverčiami apsilankyti VTAT, kad gautų pa- 
žymą, jog myli savo vaikus, neleidžia jų be priežiūros valkiotis 
gatvėmis ir t.t. Tiesa, tarnyba, kuri vargiai sukasi informacijos 
duomenų bazių kūrime, išduoda pažymas ir deda parašus su 
įsitikinimu, jog tai labai svarbi funkcija. Viduriniojo sluoks- 
nio piliečiai — o tokie dažniausiai dar bando susikurti geresnes 
gyvenimo sąlygas — greičiausiai mano kitaip. 

Labiausiai pilietį, turintį būstą, darbą ir banko kreditą, 
nustebina kitoks pasaulis, kuriame verslo ir pelno interesai 
graso visiems, ne tik saviems vaikams. Kurioje Vilniaus, Kau- 
no ar Klaipėdos masinio pasilinksminimo vietoje — restora- 
nuose, klubuose ir baruose, kur vyksta diskotekos — plika 
akimi nepamatysi nepilnamečių merginų ir vaikinų? „Indi- 
go“, „Ministerija“, „Los Patrankos“, „Siena“? Dažniausiai va- 
karietiškas dizainas, amerikietiška muzika čia verslo intere- 
sais maišoma su rytietiška lėbaujančių nepilnamečių publi- 


ka. Gorilos, apsauginiai ir net policija rūpinasi, kad muštynių 

nebūtų salėse — geriau lauke. Tie patys juodai rengti prižiū- 
rėtojai neįleis be mokesčio, bet kiek kartų matėte juos tikri- 
nant vaikų dokumentus prie įėjimų į tokias vietas? 

Masinės kultūros amerikietiški variantai dideliais žings- 
niais žirglioja net į tolimiausius provincijos užkampius, ta- 
čiau kažkodėl prarandami bene svarbiausi tos kultūros pozi- 
tyvieji elementai, kurie Amerikoje saugomi kaip akies vyz- 
dys. Ką turiu omeny, nesunkiai atspės tūkstančiai lietuvių 
studentų, padirbėję JAV: į barą, kuriame parduodamas al- 
koholis, negali būti įleidžiami jaunuoliai iki 21 m. Negali ir 
nėra įleidžiami, nebent tai būtų nelegalios ir dar mažiau pa- 
dorios vietos. O kas jei policija atranda tokių jaunuolių links- 
moje diskotekoje ir dar su „mixo“ buteliuku? Pasakysite — 
atima licenciją barui laikyti? Ne, ponai, ten keliama bau- 
džiamoji byla. 

Aukštesnės masinės kultūros šalyse suvokta, kur yra svar- 
biausios jaunuomenės erozijos prieigos. Svarbiausia pradėti 
stabdyti masinį smulkų nusikalstamumą, prižiūrėti tas vie- 
tas, kurios netvarkos, suprantamos kaip laisvė, ir verslo be- 
saikio intereso sąlygomis suformuoja prasižengimo menku- 
mo masinę iliuziją. Po to ir žolė, ir tabletės nebeatrodo di- 
delė nuodėmė. Įstatymų leidėjai Lietuvoje dėl to irgi 
nesiginčija, nebent sako, kad bet kokioje „knaipėje“ turėtų 
rastis po legalų lošimo automatą. Argumentas: kadangi nesu- 
sitvarkoma su nelegaliu verslu, tai geriau legalizuoti. Tai gal 
tie, kurie mėgsta linksmintis su nepilnametėmis (-mečiais) 
irgi gali įrodyti, jog, kadangi viešosios tvarkos institucijos ir 
vaikų teisių gynėjai yra bejėgiai prieš restoranų verslo intere- 
sus, geriausia panaikinti apribojimus dėl amžiaus. Brangių 


mašinų prie barų netrūksta. 


FILANTROPIJOS SKURDAS POSOVIETINĖJE ŠALYJE 


Dar neseniai girdėjome sakant žodžius, pretendavusius į per- 
einamojo laikotarpio išmintį: valstybinė (kolektyvinė, visa- 
liaudinė ir t.t.) nuosavybė — tai turtas be šeimininko. Visų — 
vadinasi, niekieno, arba tik tų, kurie tą turtą valdžios valia 
valdo. „Privatizuokimės — gal padės“, — sakydavome tada. 
Ar neatėjo laikas lygiagrečiai suregzti tokį kalambūrą: vals- 
tybėje, kurioje viešpatauja rūpinimosi visuotiniu gėriu retorika, 
iš tiesų nesirūpinama nė vienu atskiru individu. Kuo daugiau 
mūsų gyvenime biurokratinio socializmo, tuo mažiau papras- 
tos filantropijos. Viskas klostosi kaip su meile — gali sakyti, kad 
myli visus, bet išties nemyli nė vieno atskirai. Ar šitokios poso- 
vietinės patirties užtenka, kad įrodytume kone neišvengiamą 
filantropijos (jausmo, minties ir veiksmo) skurdą Lietuvoje? 
Manyčiau, kad ne. Kad atsirastų daugiau argumentų, rei- 
kia sulaukti antradienio ir pasižiūrėti, kaip bus balsuota Sei- 
me, kuriame kol kas pilietinės visuomenės aktyvistų liūdesiui 
ir fiskalinio valstybės aparato valdininkų džiaugsmui ne itin 
sėkmingai bandoma sukurti šiokias tokias teisines prielaidas 
mokesčių mokėtojams savo nuožiūra nuspręsti, kam skirti vieną 
kitą procentą visuotinai gerovei sumokamų savo pinigų. 
Situacija tokia: finansinei valdžiai skaudu atsisakyti bent vieno 
procento savo perskirstymo galių, todėl natūraliai priešinamasi 
bet kokiems mėginimams pataisyti pajamų mokesčių princi- 
pus. Išpučiami pinigų plovimo ir biudžeto praradimo pavojai, 


nors tikėtina, kad aukštesnius mokslus pabaigę žmonės bent 

teoriškai nutuokia, jog; pilietinės visuomenės pajėgumai mūsų 
šalyje yra lyg neeksploatuojami naudingų iškasenų klodai. 
Kol dirbanti liaudis skaičiuoja, kiek uždirba į rankas, jai 
beveik nerūpi, nei kiek ji sumoka mokesčių, nei kaip su tais 
mokesčiais elgiasi tie, kurie iš tų pinigų mokasi sau algas. Gali- 
mybė pasinaudoti teise pačiam piliečiui savo mokesčių 1-2 proc. 
prisidėti prie paramos toms sritims, kurioms išties tie mokes- 
čiai skirti, reiškia labai daug. Pirma, tai efektyviau nei naudo- 
jantis biurokratinio tarpininko paslauga. Antra, tai parankiau, 
sprendžiant vietinius klausimus, kurie yra arčiausiai žmogaus. 
Trečia, tai ugdo mokesčių mokėtojų savimonę, savigarbą ir 
skatina gebėjimus patiems rūpintis viešais reikalais. 
Apgailestaudami, kad lietuviškas trečiasis sektorius (nevyriau- 
sybinis, nepelno, nekapitalistinis) ir pilietinė visuomenė vystosi 
lėtai, turime suprasti, jog išrinktųjų įstatymų leidėjų pirmuti- 
nė pareiga yra galvoti, kaip tą procesą greitinti. Aptarinėjamų 
įstatymo pataisų reikšmė ir yra ta, kad ji - sėkmingo balsavimo 
atveju — imtų kloti finansinius ir teisinius pamatus tai visuome- 
nei, apie kurią dabar tik svajojame. Regėdami prieš akis sociolo- 
ginius duomenis apie 70-80 nuošimčių Lietuvos žmonių tikė- 
jimą, kad jų asmeniniai gyvenimai be išlygų priklauso nuo vals- 
tybės valdžios (ir niekas nepriklauso nuo jų pačių), pradėkime 
skirstytis pagal emocines reakcijas tų nuošimčių akivaizdoje. 
Biurokratų instinktai turėtų būti pamaloninti tokiu pasy- 
vių pavaldinių mentalitetu. Tikinčių liberaliosios demokratijos 
ir laisvos pilietinės visuomenės idealais akyse tai turi atrodyti 
lyg posovietinis košmaras, verčiantis bėgti nuo to kuo toliau. 
Antradienio balsavimai Seime parodys, kokiais pirmaisiais ant- 
raisiais išsiskaičiuos mūsų parlamentarai. Intriga yra, tačiau per 
daug skaudu būtų lažintis, kieno pusėje atsistos dauguma — 


ministerijų ar visuomenės interesų. Palaukim rezultatų. 


Kas TA šALIS? 


„Kas ta šalis, kur Ievų, tų kokečių, / Dalijamas mums rojaus 
obuolys, / Glėbin, kur meilės lengvabūdės kviečia; / Kas ta 
šalis?“ Prieš pusantro šimto metų Stanislovas Moravskis — 
gydytojas, eruditas ir aristokratas, pasislėpęs nuo pasaulio 
tuštybės žavingų panemunių dvarelyje, vadintame Ustrone, 
į šį savo poezijos klausimą neatsakė: meilės šalis. Ir ne eroti- 
nei meilei buvo skirtas jo eilėraštis. 

Kas ta šalis? „Žinau! Žinau ją! Tai lietuvių žemė, mana 
šalis!“ Visuomenės patvirkimas šiam romantiškam atsiskyrė- 
liui buvo vienas iš dešimties šiame kūrinyje išvardytų ydin- 
giausių XIX amžiaus pirmosios pusės Lietuvos bruožų. 

Šiandien apšalusioje porinkiminėje Lietuvoje šv. Valen- 
tinio dienos karštinė yra kaitinama ne tik eroso, bet ir ko- 
mercijos aistros. „Lietuvos rytas“ staiga atranda abejotiną nau- 
josios mados žvaigždę — aštuntą dešimtį įpusėjusį seksualinį 
gigantą, kuriam „Viagra“ kelia šypseną, o jo pamylėtų mo- 
terų skaičius gluminte glumina pavėlavusius į sekso varžy- 
bas dar likusius šio laikraščio skaitytojus. Tikėkimės, kad 
dėl to laikraštinei bendruomenei neiškils padidėjęs impo- 
tencijos pavojus. 

Kita vertus, šv.Valentino sindromas neišvengiamai veikia 
ir saikingus apsisaugojimo nuo blėnių psichologinių prie- 
monių vartotojus. Kas žino, kaip viskas plėtotųsi, jei ne susi- 


dūrimas tarp meilės tradicijos naujadaro ir nacionalinės lietu- 

vių šventės. Erotinės valentininės nuotaikos nebūtinai prieš- 
tarauja prieš Vasario 16-ąją augančiai tėvynės meilės jausenai. 
Galbūt tam tikros sublimacijos dėka žmogiškai ir tik žmogiš- 
kai sustiprėja noras galvoti apie meilės kultūros raidą mūsų 
šalies istorijoje. Visai rimtai: jei ne jaunatviškas šv. Valentino 
fanų krykštavimas, istorikai Lietuvoje kiek ilgiau apie senovi- 
nius meilės žaidimus šmaikštautų tik profesionalų užstalės šur- 
mulyje, bet nesiimtų rimtesnių lietuviško seksualumo istori- 
nių tyrimų. O gal dėl įsisenėjusio posakio, kad „istorikai yra 
lyg vynas...“, gerantologiniai nukrypimai istoriografijoje yra 
labiau pastebimi? Prieš metus „OMNI laike“ Virginijus Sa- 
vukynas bandė provokuoti diskusiją apie lietuviškos meilės is- 
toriją, tačiau didelio atgarsio nesulaukė. 

Dabar norėtųsi pratęsti anuomet įžvalgiai pradėtus jo sam- 
protavimus, pasidairant po man tokį jaukų XIX amžių, ku- 
ris gali būti vadinamas individualizuoto ir psichologinio žmo- 
gaus lopšiu. Ta A. Mickevičiaus ir S. Daukanto, S. Morav- 
skio ir L. Jucevičiaus epocha apskritai gali būti laikomas 
pamirštąja šiuolaikinio žmogaus vaikyste, kurios pokštavi- 
mai, meilės sampratos ir ligos, nuodėmių istorijos ir roman- 
tiniai atodūsiai, revoliucinės aistros ir konspiraciniai žaidi- 
mai be vertėjo gali būti suprantami dabar gyvenantiesiems. 

XIX amžiaus pradžios lietuviškų meilės žaidimų ir mei- 
lės kultūros bruožai priklausė nuo visuomenės sluoksnių ir 
socialinės padėties. Neabejotinai vienokie standartai ryškėjo 
bajoriškoje publikoje ir ypač aukštuomenėje, o kitokius pa- 
vidalus visa tai įgydavo liaudies aplinkoje. Vilniaus aukštuo- 
menė, sekant S. Moravskio ir kitų filomatų amžininkų liu- 
dijimais, buvo gerokai erotizuota. Net filomatiškos istorijos, 


pasibaigusios konspiratorių teismais ir tremtimi, neretai pra- 


sidėdavo bravūriškais nuotykiais Vilniaus kavinėse ir karčia- 
mose. Studentų ir svetimųjų (rusų) karininkų meilės žaidi- 
mai užėmė labai daug vietos kasdienybėje, o aukštuomenės 
saloniniai dūsavimai, apkalbos, pasimatymų išradingumas, 
netgi tarnybinės protekcijos — visa tai buvo įprastinis daly- 
kas. Tipas „kiekvienoje gatvėje po meilužę“ yra dažnas me- 
muarų herojus. 

Tiesa, psichologinio žmogaus vaikystės Lietuvoje memua- 
rų ir laiškų autoriai vengė tiesioginių seksualinių detalių, to- 
dėl vargiai galėtume rekonstruoti estetines ir technines anuo- 
metinio sekso savybes. Tačiau neabejodami galime sakyti, kad 
būta gan sofistikuotos meilės kultūros. Šiuolaikiniai prancū- 
zų istorikai ir rašytojai šioje srityje yra toli nuėję. Akivaizdu 
viena — tai santuokos iš intereso viešpatavimas, kuris turėjo 
įtakos meilės intrigų intensyvumui. Štai S. Moravskis apie sa- 
vo ir amžininkų erotinius išgyvenimus kalba be nuodėmingu- 
mo ženklų. Tai tiesiog gyvenimo dalis, kuriame ištikimybė 
yra vertinamas, bet ne itin dažnas reiškinys. 

L. Jucevičius savo etnografiniuose ir kelionių užrašuose 
priešpriešina idealizuotą liaudies dorovingumą miestietiškam 
ir aristokratiškam paleistuvavimui. Jo kalba aiškiai saistoma 
dvasininko retorikos, nors skausminga ekskunigo biografija 
rodo, kad aistra buvo ir jam apsukusi galvą. Gelbėjant nuo 
gėdos jo mokinę bajoraitę, teko pakeisti net konfesiją ir per- 
eiti į stačiatikių dvasininkų luomą. L. Jucevičiui — tikram 
romantizmo epochos vaikui — lietuvių liaudies gyvenimo pa- 
prastumas ir dora buvo garbinimo objektas, nors kriminali- 
nių bylų gausa ir išlikusi pamokslų medžiaga rodo, kad nuo 
erotinės meilės kerų reikėjo nuolat atkalbinėti paprastą pa- 


rapijietį. Buvo aišku, kas dora ir kas ne, tačiau nelengva pa- 

sakyti, kiek idealų dangus maišėsi su kasdienėmis realijo- 
mis. Jei amūrų strėles būtų tuščiai laidomos, nebūtų reikėję 
pamokslininkų rūstavimo. Bėda tik ta, kad liaudies žmogus 
nei romanų, nei memuarų nerašė, tad rekonstrukcijomis vi- 
sų pirma turėtų užsiimti etnologai. 

Meilė, erotika ir santuoka nebuvo visiškai sutampačios kas- 
dienio XIX a. pradžios Lietuvos gyvenimo kategorijos. Paskai- 
tykite anuometinio lietuvių-žemaičių poeto Silvestro Valiūno 
eiliuotus pagraudenimus kaimynui dvarininkui, kad bent iš 
dalies pajustume tos kultūros kvapą: „O ypač tave tegu Die- 
vas saugo, kad neapdairiai neitum į lovą su tokia, kuri neatit- 
rauks nuo tavęs akių, kiekvieną žvilgsnį, kiekvieną žingsnį skai- 
čiuos, kuri negaluos, Tau prašnekinus jauną. [...] Arba pa- 
kliūti nepasotinamai būtybei, kuri dažnai ragins su ja gulėti“. 

Taigi nors apie Valentiną anuomet nekalbėta, tačiau dėl mei- 


lės kvaršinta galvos ne mažiau nei dabar prieš vasario 14-ąją. 


VALENTINO MAIŠTAS 


Tai, apie ką ketinu samprotauti, galima būtų apibūdinti ir 
Herberto Markuzės knygos „Erosas ir revoliucija“ pavadini- 
mo žodžiais. Vienas iš kadaise naujaisiais kairiaisiais vadinto 
visuomenės teoretikų septintajame dešimtmetyje išties kėlė 
maištą jaunose Vakarų pasaulio galvose. 

Dabartinėje revoliucijos po revoliucjos situacijoje, kurioje 
yra atsidūrusios pokomunistinės šalys, ekssovietologų dėmesys 
nėra kaip reikiant atkreiptas į kai kurias vadavimosi iš sovie- 
tinio totalitarizmo froidistines aplinkybes. Be šios, kad ir 
pavėluotos, refleksijos mes vargiai galėsime save pačius su- 
prasti. Ypač Valentino dienos šurmulyje. 

Represyvios visuomenės tradicijų laužymas, seksualinės 
energijos išlaisvinimas, demonstratyvus meilės ir pacifizmo, 
savotiško asocialumo ir indiferencijos asmeninei karjerai pro- 
veržis ženklino hipių revoliucijos kelkraštį, kuriuo į Vakarus 
artėjo pofroidistinė gyvenimo maniera. Tiesa, nei hipiai, nei 
jų mokytieji ideologai neprognozavo, kad meilės kultas, kaip 
ir demonstratyviai nutrinti drabužiai — toks efektyvus kon- 
trakultūrinis protesto prieš isteblišmentą raiškos būdas — taps 
tuo, prieš ką jie patys buvo pakėlę maištą: vartotojiškos, ma- 
sinės ir visiškai nieko esminio nebereiškiančios egzistencijos 
pagrindine srove. Šv. Valentino dienos šurmulys net viduti- 
niams amerikiečių ar švedų studentams yra akivaizdžiai su- 
prantamas kaip komercinės, vartotojiškos psichozės apraiš- 


ka, kuriai, tiesą sakant, jie yra pakankamai atsparūs. 

Socialinio libido deformacijos posovietiniame tradicijų 
griūties laikotarpiu vis dar yra menkai išsiaiškintos, kartais 
visiškai neatpažintos. Keliolikos metų mūsų politinio laisvi- 
nimosi istorijoje vis dar nepakankamai aiškiai prisimenamos 
kai kurios užstalės kalboms paliekamos aplinkybės. Infor- 
macijos blokados žlugimas, išsiveržimo iš uždarumo ženklai 
rodėsi gerokai prieš pirmuosius masinius mitingus. Vis dar į 
oficialiosios istorijos (ir viso to, kas byloja apie neseną, bet 
jau miglotą praeitį) tekstus neįsileidžiami sociopsichoanali- 
zei patrauklūs siužetai. Išties dabar verta patyrinėti, kada į 
mūsų užkulisinį gyvenimą pliuptelėjo video banga, pirmoje 
eilėje atplukdžiusi prastą Rytų kovų ir pornoprodukcijos mi- 
šinį. Kažin ar labai prasilenktume su tiesa, darydami prielai- 
dą, kad devintojo dešimtmečio pabaigoje kiekvienas pažino- 
jome bent vieną draugą ar giminaitį, kuris turėjo įsigijęs vi- 
diaką ir vienintelį kartą gyvenime negalėjo atsimušti nuo 
lankytojų. Ar nėra taip, kad didelė visos laisvėjančios minios 
dalis išsivadavimo refleksus pasąmoningai provokavo dides- 
nėse kompanijose spoksodama pornuchą. Nemažas anksty- 
vųjų verslininkų būrys visai nemenkai uždirbo ir iš įrangos 
bei atitinkamų vaizdajuosčių nuomos. Surask dabar, kad nori, 
ką nors panašaus. 

Jei sinchronizuotume politinius Sovietų Sąjungos griū- 
ties įvykius, nereikėtų apeiti tokių faktų, kaip pirmųjų sekso 
reikmenų parduotuvių atsiradimas, grožio, šlapių marškinė- 
lių ar dailiųjų krūtų konkursų manijos, seksualiosios estės ir 
dar pajėgesnio lietuvio senuko charakteristikų atsiradimas 
pagrindiniuose dienraščiuose. Primityviosios mados su stip- 
raus vyriško galiūno, naujo merso ir dailios (dažniausiai švie- 


siaplaukės) merginos įvaizdžių gyvumas net dabartiniu me- 


tu nekelia abejonių, bet jau pamažu kelia nusistebėjimą — 
ilgokai užtruko. Galia ir demonstratyvus pajėgumas dėti ant 
visko skersą arba, kitaip sakant, dulkinti visas tvarkas, pagal 
kurias gyvena eiliniai žmonės, — tai vis reiškiniai, kurie sieja, 
anot Freudo pasekėjų, Erosą ir socialinės tvarkos dalykus. 
Šiandien tai gana gerai perima reklamos ir įvaizdžių kūrėjai, 
beieškantys būdų, kaip masažuoti vartotojo pasąmonę, kaip 
sugundyti jį įsigyti ar padaryti tai, ko jam galbūt ir nesino- 
rėtų natūraliomis sąlygomis. 

Yra dar vienas, nevertas pamiršti dalykas, kuris siejasi su 
Eroso nuotykiais pototalitarinėse šalyse. Tai groteskiškai su- 
stiprėjęs vyriškosios galios adoravimas socialiniuose, politi- 
niuose ir administraciniuose santykiuose. Kiero vyruko įvaiz- 
dis yra gerai perkama prekė ne tik per rinkimus, bet ir pa- 
prasčiausioje gatvėje. Tai lyg apsisaugojimo priemonė, 
respektuojama socialinės lietuvių (ir kitų sovietinę įtaką pa- 
tyrusių tautų) aplinkos. Nepaisant uždelsto feminizmo ir 
moterų lygių teisių gynėjų aimanų, vis vien aiškiai matyti, 
kad naujosios mūsų meilės kultūros svarbiausioji savybė yra 
jos vyriškųjų, aktyviųjų pradų viešpatavimas. Ir ne tik todėl, 
kad moteriškojo grožio lenktynės su visais moterų turgaus 
šešėliais rodo, kad vyriškasis požiūris diktuoja kasdienes elg- 
senas. Žinoma, galima teigti, kad mano samprotavimai yra 
pernelyg hipotetiški, kad kiekvienam lietuviškojo valentino 
veiksmui rasime ir valentinos atsaką. Tačiau pasaulyje yra 
pastebėta labai simptomiškų reiškinių, besisiejančių su vy- 
riškąja agresija pototalitarinėse visuomenėse. Štai amerikie- 
čių kriminologai yra pateikę savo tyrimų duomenis apie tai, 
kad po apartheido panaikinimo Pietų Afrikos Respublikoje 


labai padaugėjo moterų išprievartavimų. 

Kad tai kažką sako ir mums, neabejoju, bet lygiai taip 
pat prisipažįstu, kad nežinau ką. Istoriškai galima pagrįsti, 
kad moteriškoji mūsų tautos dalis visuomenėje nuo Lietu- 
vos Statuto laikų turėjo stipresnes pozicijas negu kaimynės 
Rytuose. Kai kuo mūsų moterų — ne tik aukštuomenės — 
padėtis meilės reikaluose buvo geresnės negu Vakaruose. Štai 
Vanda Daugirdaitė-Sruogienė kadaise įrodinėjo, kad Lietu- 
vos bajorija ir žemvaldžiai nesinaudojo jus primae noctis, kaip 
tai buvo viduramžiais priimta Vakarų feodalų, turėjusių pir- 
mosios nakties teisę savo valstiečių vestuvėse. Tačiau nebūti- 
nai iš tolimos praeities gelmių išnyra mūsų meilės kultūros 
(arba ne kultūros) svarbiausieji bruožai. Užtenka vienos de- 
formuotų polinkių ir totalitarizmo paniekintos kartos, kad 
pasiskleistų kietųjų vyrukų patologijos. 

Valentino maištas yra per daug sudėtingas reiškinys, kad 
apie jį kalbėtume vienareikšmiai. Jo apraiškos vis dar dau- 
giau kelia klausimų, negu siūlo aiškių atsakymų, o pas mus 
įprasta geriau užmiršti klausimus, jei negali surasti paprastų 
atsakymų. Tad Eroso siluetas šiandieninėje mūsų minioje 
yra daug labiau pastebimas, negu mes leidžiame sau pripa- 
žinti. Žinoma, jei neužmiršime TV „Fronto“ blėnių, kurie 
tik ir padaro tą paslaugą, kad jų paliestomis temomis nebe- 
sinori diskutuoti intelektualinėje plotmėje. Tačiau dėl to ne- 
reikia užmiršti Valentino maišto, nes pačių TV „šoumenų“ 
elgsenose veikia ne tik verslo interesas. Eroso kvaišalų efektas 
ir Čia yra neabejotinai aiškus. Tegu psichologai aiškina rody- 
mosi pasąmonines ištakas. O gal Valentino diena kaip tik ir 
gali būti tinkamiausias laikas ir be psichologų pagalbos pa- 


tiems pažvelgti į veidrodį? 


KoDĖL GAUTI PER GALVĄ KAUNE YRA SKAUDŽIAU NEGU 
VILNIUJE, ARBA APIE INTELEKTO IR 
MUZIKOS PUOTĄ KAUNE 


Skaitau „OMNI laiką“. Ne todėl, kad pats jame šį bei tą para- 
šau. Priešingai: jame šį bei tą parašau, kadangi skaitau jo teks- 
tus ir vertinu autorius. Gelstančios lyg rudens klevai masinės 
žiniasklaidos fone tai yra viltinga galimybė pabendrauti su 
atsparesniais charakteriais, neskubančiais išprotėti kartu su vi- 
sa laisvos pramogų verslo rinkos ir išgarsėti ištroškusia minia. 

Skaitinėju „OMNI laiką“ ir pasidaro gaila, kad Kaune 
primušė ir pažemino Artūrą Tereškiną. Tikra nelaimė, kad 
jis atsidūrė Kaune. Vienas išsigelbėjimas — jis nuolat gyvena 
Vilniuje, o ten (jei atmestume kriminalinių įvykių realią sta- 
tistiką) niekas niekam per galvą neduoda. Aš gyvenu Kaune. 
Dvi dešimtis metų praleidau Vilniuje. Esu ir gavęs, ir davęs 
- besigindamas. Visur tokie patys valkatos ir plėšikautojai. 
Esu keletą metų gyvenęs Čikagoje ir Madisone. Nieko ten 
bloga neatsitiko, bet nedarau iš to apibendrinimų. Krimi- 
nalinių įvykių statistika ir ten šį bei tą rodo. 

Šiandien skaitau, kad Kaune vėl užmušė žmogų. Prisi- 
menu oficialią statistiką ir kitų padarytus tyrimus apie tai, 
ką su ja bendra turi žiniasklaidoje minimų nusikaltimų Kau- 
ne ar Panevėžyje tankis. Galvoju sau, su kokiais socialiniais 
nevisavertiškumo kompleksais yra susijusios drastiškos įvy- 
kio ir jo paminėjimo, realybės ir stereotipų disproporcijos. 


Galvoju (ir nesėkmingai), kodėl gauti per galvą Panevėžy, 

Kaune ar Alytuje yra skaudžiau negu Vilniuje. Pasitenkinu 
teiginiu, kad ikifroidistinėje visuomenėje tai ne taip jau su- 
dėtinga paaiškinti. Bent jau taip kaip velionis Ričardas Ga- 
velis apie Gedimino pilies bokštą. 

Pirmadienis — savaitgalio pabaiga. Negaliu atsikratyti pra- 
ėjusio penktadienio prisiminimų. Nieko neskauda, nepykina, 
jokių sindromų, bet vis vien iš galvos neišeina. Gal dėl to, kad 
visą balandžio 4-osios popietę ir vakarą praleidau aplinkoje, 
kurią Leonidas Donskis — irgi sėkmingai apsigyvenęs Kaune — 
pavadino tikra intelektualine ir meno puota. Sutrumpinsiu 
jos programėlę: 15.30 val. — parodos, skirtos Jono Meko ir 
Philipo Glasso kūrybinio bendradarbiavimo 35-mečiui, atidary- 
mas VDU Lietuvių išeivijos institute, po to 16.00-18.00 val. 
simpoziumas (iš čia ir palyginimas su puota) apie Niujorko 
avangardo lietuviškus ryšius. (Ne, ne apie „Fluxus“ ir Jurgį 
Mačiūną. Tai baigia atsibosti.) L. Donskio moderuojami me- 
no ir mokslo žmonės diskutavo ne tik estetines, bet ir socio- 
kultūrines nonkomformistinių, avangardinių sąjūdžių ypaty- 
bes. Labiausiai rūpėjo J. Meko ir Ph. Glasso kūrybinių saitų 
atskleidimas. Buvo laukiama ir vieno, ir kito dalyvavimo. Ne- 
gauta pinigų, kilo karas, liko vilties — kitą kartą. 

Gal tik Mindaugui Urbaičiui — geriausiam Glasso žinovui 
Lietuvoje — buvo gerai žinoma, kad pirmasis kompozitoriaus ir 
muzikanto Ph. Glasso koncertas pakeliui į pasaulinę šlovę buvo 
surengtas tai šlovei nuolat nugarą atsukusio J. Meko bute. O 
naujai sumontuotas lietuvių menininko filmas „Misteries“ turi 
garso takelį su Ph. Glasso sukurtais akordais. Pagaliau muzika 
buvo svarbiausias praėjusio penktadienio puotos komponentas. 

19.00 val. publikos dar neatrastoje idealios akustikos ir 
puikiai restauruotoje VDU Didžiojoje auloje vienas didžiau- 


sių eksperimentatorių kauniškis styginių kvartetas „Collegium“ 


(pasisekę projektai su A. Piazzollos muzika, „Tribute to 1972“ 
ir t.t.) maestro Glasso valia turėjo atlikti net tris garsiuosius jo 
kvartetus. Po „Kronos“ įrašytos kompaktinės plokštelės vargu 
ar kas nors bandė tą padaryti vienu atokvėpiu ir gyvai. 
Neįprastas Glassas ir neįprastai puikios publikos susigrūdi- 
mas nepilnus 200 vietų turinčioje salėje. Spiečius jaunų ir nebe- 
jaunų įdomių veidų. Didžiulis emocijų krūvis, kuris tikriausiai 
būtų užmušęs ir ne vieną klausytoją, jei ne stulbinantys Leonido 
Donskio ekskursai per pauzes tarp 5-0, 4-0 („Buczak“) ir 3-io 
(„Michima“) kvarterų. Net Lou Reedo ir Davido Bowie senste- 
lėję fanai galėjo pasijausti kaip namuose. Valanda dvidešimt in- 
tensyviausio išgyvenimo. Puiku. Blogiau, kai nenori skirtytis tie, 
kuriems dar maža. Vilniaus (sic!) gatvėje (ten pat, kur nepasise- 
kė Tereškinui) visi barai perpildyti. Šurmulys, keli dar likę gyvi 
škotų sirgaliai ir niekam nė motais, kad dar keliolika nuo muzi- 
kos ir minties apsvaigusių bohemistų ieško užuovėjos. 
Nežinia, kaip viskas būtų pasibaigę, jei ne laimės krislas 
„Bernelių užeigoje“. Sėkmingai išsiplėtė nupirkę gretimą na- 
mą, pagalvojau, kai pasisekė gauti vieną didoką celę rūsyje. 
Dar kokią valandą skambant mobiliesiems su žinutėmis apie 
nišas besilinksminančio savaitgalio baruose ir viskas atsistojo 
į savo vietas. Jono Meko nebuvo, bet buvo jo linkėjimai ir 
užstalės pasaulis pasislinko į centrą, kuris nebūtinai turi bū- 
ti sostinė. Viskas darosi iš nieko — kadaise kartodavo sugėro- 
vai ant apleistos 2-osios ir Broadway kampo mieste, kuris 
niekad nebuvo sostinė. Dabar — tai lyg turistų užplūdęs Hon- 
kongas, sako Jonas, užgulęs alaus bokalą airiškame bare. Aš 
nesiginčiju. Gyvenu Kaune. Rašau tekstą, pirmadienį ir ne- 


galiu užmiršti penktadieninės meno ir intelekto puotos. 


207 


200212 1807:31:39 


208 


VAIZDŲ IR ĮVAIZDŽIŲ SKYRYBOS 


2002 m. rinkiminio gruodžio speigai ir pūgos norom neno- 
rom primena nepamirštamus Ričardo Gavelio publicistikos 
krislus: politinis šiandienos peizažas liudija, kad lietuviams 
atrodyti yra svarbiau negu būti. Įvaizdis, paviršius, fasadas, 
trumpalaikis efektas nevaržoma laisve besimėgaujančiai ži- 
niasklaidai yra lyg plytos mūrininkui, lyg dažai dažytojui. 
Nesant griežtesnių ir aukštesnio skonio politinės kultū- 
ros reguliatorių, įsibėgėja tiesiog nacionalinė įvaizdžių olim- 
piada, kurioje niekas nebesuka galvos, kaip toli atitrūksta 
įvaizdžiai nuo natūralių vaizdų. Šiandien negana sakyti, kad 
rinkimai su keliolika kandidatų į Lietuvos prezidentus yra 
tiesiog rojaus rinka TV kompanijoms. Joms nieko nereikia 
investuoti, o skandalingi savųjų įvaizdžių vergai patys rikiuo- 
jasi prie TV ir fotosesijų, dėl kokio nors bulvarinio viršelio 
pasirengę aukoti ne tik savo nebrangų laiką, bet ir brangius 
pinigus. Čia jau visai banalu kalbėti apie rinkiminius paža- 
dus, kurių neįvykdomumas net nedidelėms smegenims ne- 
retai yra akivaizdus faktas. Dabar kreipiame dėmesį tik į na- 
tūralaus vaizdo ir kuriamų įvaizdžių santykius. 
Savivaldybių tarybų rinkimų lygoje viskas dar labiau pro- 
vincializuojasi. Lyg išaugtiniais švarkais apsitempusios, ri- 
kiuoja politinės partijos savo deformuotus kūnus, savivaldos 
rinkiminiuose sąrašuose ieškodamos tuščių vietų perbėgė- 


liams iš vienų partijų į kitas. Jiems visiems dar labiau reikia 


erdvės, kurioje galėtų gerai atrodyti. Idėjos, principai, įsitiki- 
nimai, taisyklės, pastovumas ir ištikimybė saviems žodžiams 
-— visa tai nesimato nuotraukose, vaizdo klipuose, plakatuose 
ir ženkleliuose. Pirmiausia pagrindinė ir žiauri taisyklė: įžengę 
į vietinės politikos laiptinę, palikite už durų bet kokius prin- 
cipus. Turi pasilikti vien nuogi interesai. Įvaizdžio reikalavi- 
mai: šypsokitės, šypsokitės maloniai, net jeigu esate gūdūs 
paranoikai; pagalvokite, kur padėti rankas, stovint prieš ob- 
jektyvus, atrodykite rūsčiai valingi, ypač jei turite vargo net 
su savo asmeninėmis dienotvarkėmis. 

Dar viena Lietuvos savybė: stengiantis sudėti į krūvą kuo 
daugiau skirtingų rinkimų, siekiama priartinti juos prie Ka- 
lėdų. Įvaizdžiui reikalingų kostiumų ir kostiumėlių pardavi- 
mai turi papildyti ir taip šventinę apyvartą. Šalia pirotech- 
nikos, saldėsių, eglučių, karnavalinių aksesuarų vaikams turi 
didėti įvaizdžio detalių suaugusiems politikams ir net san- 
dėliukų prekyba. Štai Kauno liberalai tokį kalėdinį namelį 
pačiame miesto centre pripildė pačių mieliausių šypsenų, 
plakatų su madų žurnalų stilistika, žadančia vietos valdinin- 
kams dar ne vieną, mokesčių mokėtojų pinigais pirktą Stat- 
kevičiaus šou. Kodėl šalia seimūnų negalima būtų matyti ir 
šito gražių drabužių žymūno? Jis dar gražesnis už kitus kan- 
didatus į Kauno tarybą. Jei tikėtina turėti brangiausio Lie- 
tuvoje automobilio savininką politikos puodžių dirbtuvėje, 
tai kodėl nepririnkus dar ir Vilniaus gražuolių antram fan- 
tastikos dipolio galui. Juk kol kas niekas nesirengia skonin- 
giau už Vilniaus merą. 

Tokioje gruodžio mugėje, nepamirškime, šokteli didžiau- 
sia naujųjų profesionalų, save įvardijančių įvaizdžio formuo- 


tojais, paklausa. Niekas gerai nežino, kaip atrodo ir kokį išsi- 

lavinimą bei patirtis turi įvaizdžių formuotojai (gatvės žar- 
gone — image maker). Išties sunkiausiai nuspėti, kaip šio nau- 
jojo profesionalų ir konsultantų sluoksnio atstovai sužino, 
kad jie gali ką nors konsultuoti, suformuoti įvaizdį, kuris 
duotų apčiuopiamus rezultatus juo apsiginklavusiam galios 
piramidės alpinistui. Yra elementari taisyklė: kuo naujesnė 
veiklos sritis, tuo daugiau rizikuojančių apsišaukėlių ir avan- 
tiūristų sustoja ties starto linija. Vėliau visuomenės skonis 
jau ima atrinkti, kurie išgyvena vienoje ar kitoje paslaugų 
rinkos nišoje. Dabar politinių įvaizdžių simuliakrai tiesiog 
chaotiškai sklando draperijų fone, atspindėdami greičiau in- 
sinuacijų šaltinius negu įvaizdžio vartotojų asmenybes. Iš čia 
tokios akivaizdžios klišės, atkeliavusios iš teatro, literatūros, 


istorijos, politologijos, folkloristikos ir madų dizaino ateljė. 


AKCIJA — RINKIMŲ NUVERTĖJIMO METAS 


Gegužės 1-osios šurmulys, žvaigždėtų Europos Sąjungos vė- 
liavų plazdėjimas ir geras oras patikrino lietuvių gebėjimą 
džiaugtis ir švęsti. Tačiau didieji šalies įvykiai dar nepasibai- 
gė. Mūsų dar laukia net treji rinkimai. 

2004-ųjų birželio 13-oji artėja greitai, mindama mįsles 
ir gundydama spėliones ne tik dėl kandidatų į Lietuvos pre- 
zidentus savybių bei šansų laimėti. Partiniai argumentai ir 
sudėtingos pilietinio palankumo galimam prezidentui pa- 
ieškų technologijos prikausto politikų ir apžvalgininkų dė- 
mesį. Paksogeito randas dar nesugijo, todėl visiškai supran- 
tama, kad priešlaikiniai, neeiliniai, tad nenormalūs prezidento 
rinkimai yra dėmesio centre. Sakau nenormalūs , nes jie to- 
kie yra dėl labai trumpo pasirengimo laiko, sumažėjusių ga- 
limybių į rinkiminę kovą įsitraukti visomis jėgomis ir dėl to 
didėjančių pagundų į viską žiūrėti išimtinai per rūmų intri- 
gas ir perdėtai įtikėtas technologijas. 

Galime sutikti, kad, nepaisant prezidento institucijos dis- 
kreditacijos ir neabejotinai sumenkusio vaidmens Lietuvos vals- 
tybės bei visuomenės gyvenime, masinėje sąmonėje valstybės 
vadovo idėja yra labai svarbi. Lietuviai ir anksčiau rodė ženklus, 
kad jų nejaudina faktas, jog Konstitucija pašykštėjo galių prezi- 
dentui. Tad ir dabar labai tikėtina, kad valstybės vadovo rinki- 
mai emociškai bus svarbiausias politinio birželio akcentas. 

Tuo pačiu metu rinksime Lietuvos atstovus į Europos 
Parlamentą. Čia ir prasideda baiminimasis dėl šiems rinki- 

mams teikiamos reikšmės. Stebint mūsų politinių partijų 
pasirengimus šiems rinkimams, sklindant gandams apie par- 
tinių sąrašų pavardes, vargiai ar galima susivokti, ar adekva- 
čiai politinis elitas vertina Europos Parlamento rinkimus. 
Jau yra įprasta retoriškai klausti, kokią žinią būsimiems Lie- 
tuvos rinkėjams siunčia viena ar kita dėl vietos Europoje be- 
sigrumianti partija. 

Šiame bare visos idėjos būtų naujos, nes dar niekad ne- 
rinkome savo atstovų į ES. Tačiau sunku atpažinti mūsų 
politikų pastangas ne tik toms idėjoms generuoti, bet ir ap- 
skritai rimčiau žvelgti į savo programų europietiškuosius už- 
kaborius. Sąrašų dėliojimo gandai kelia įtarimą, kad dalis 
politinių žaidėjų Strasbūrą maišo su Baden Badenu, t.y. par- 
lamentinę instituciją su poilsio ir pramogų vieta. Europie- 
tiškos gaidos tiek, kiek jos girdisi viešumoje, yra labiau biu- 
rokratinės, rodančios valdininkiškąjį konformizmą ir opor- 
tunizmą, bet ne politinės vaizduotės galias. 

Dvejų į vienus suplaktų rinkimų patirtys Lietuvoje yra ir 
skaudžios, ir brangios, jei nesakytume — trauminės. Prisi- 
minkime kairiarankių taupuolių argumentus, jungiant pre- 
zidento ir savivaldybių rinkimus 2002 metų rudenį. Tiks- 
liau — skubinant savivaldybių tarybų rinkimus net nelaukus 
Konstitucinio Teismo išaiškinmų dėl tos savivaldos sanda- 
ros. Rezultatas žinomas. Lietuva gavo Rolandą Paksą į prezi- 
dentus, o savivaldybės dar iki dabar negali išsrėbti visos per 
skubėjimą prisvilusios košės. Šiandien R. Pakso jau nebėra 
Prezidentūroje, nors ir krebžda jo prisiminimas už durų. O 
savivaldybių tarybos dar vis dėlioja pavardes ir vardus: kas 
vykdomojoje lygoje, kas taryboje. 

Žinoma, prastas praėjusio rinkiminio dublio atgarsis gali 


būti sutapimas. Gal tuokart tiesiog nepasisekė. Tačiau viena 


yra aišku, kad politinei lietuvių savimonei nėra lengva susi- 
doroti su pasirinkimų srautu. Ir ne tik eiliniam rinkėjui, bet 
ir komentatoriams. Tai lyg susidūrimas su keliolika kandi- 
datų vienmandatėje apygardoje, kai suteikta teisė tik į vieną 
balsavimo turą. Todėl rinkimai ir politinės rinkimų kampa- 
nijos praranda vieną svarbią detalę — edukacinę funkciją, ku- 
rios užmiršti nevalia politiniams veikėjams. Negalima už- 
miršti visuomenės edukacijos, kuri geriausiai pasireikšti gali 
būtent per rinkimus. Nebent politinių partijų aplinkoje iš- 
nyko paskutiniai idealizmo ir vertybinių orientacijų liku- 
čiai. Štai kodėl leidžiu sau kalbėti prekybininkų žodžiais. At- 
einantis birželis siūlo politinę akciją — rinkimų nuvertėjimo 


akimirkas. 

Kas PAMILS NUOGĄ KARALIŲ? 


Jau ne tik iš knygų, bet ir trumpoje savarankiško mūsų politi- 
nio gyvenimo atmintyje įmanoma atpažinti vieną paradoksą. 
Politinio skandalingumo beieškanti žiniasklaida, kad ir iro- 
niškai ar negatyviai atkreipdama dėmesį į vieną ar kitą ne- 
adekvatų asmenį, nori nenori didina jo populiarumą. Puikūs 
pavyzdžiai yra ne itin sudėtingos V. Šustausko ar R. Pavilio- 
nio istorijos. 

Tai nėra jokia sensacija, bet tam tikras dėsningumas, pri- 
klausantis nuo masinės opinijos kokybės, politinio kultū- 
ringumo, kritinio mąstymo (ir apskritai mąstymo) pajėgu- 
mo. Brandžios demokratijos ir aktyvios pilietinės visuome- 
nės sąlygomis veikia vienokia purvo dozė, kuria apsitaškęs 
VIP'as (t.y. itin svarbus asmuo), pats ar ekspertų patartas, 
pasitraukia tolyn nuo viešojo gyvenimo. Kitokia dozė reika- 
linga ilgai moralinio nuosmukio sąlygomis gyvenusiai pub- 
likai rimtai papiktinti ir dar tą pasipiktinimą išreikšti orga- 
nizuota pilietine kalba. Lietuvos liaudis, mano galva, pri- 
klauso prie kraštutinių antrųjų. Tad norėdamas jai įtikti — 
verčiau nesistenk atrodyti šventesnis už Romos popiežių. 

Ketvirtoji valdžia visai natūraliai domisi pirmiausia tuo, 
ką minia perka. Skirtingi jos tarnautojai tą faktą priima skir- 
tingai: vieni susitapatina, pasitenkindami savo viešu įgalu- 
mu, kiti — tiesiog priima likimo išbandymus, nuleidę galvas 


ir tikėdamiesi geresnių laikų geresnėms temoms. Kiek bus 


intelektinių pastangų reikalaujančio straipsnio pirkėjų? Ne- 
daug. Ketvirtokai (ketvirtosios valdžios žmonės) žino, kad ži- 
niasklaidą gali pakeisti ne tiek moralizavimas, kiek tiražų ir 
pajamų permainos metinėse ataskaitose. Juk ši sritis yra pir- 
miausia verslas, o tik paskui valdžia. 

Kita vertus, politiniai ekspertai ir patarėjai, viešųjų ryšių 
paslaugų teikėjai, pagaliau net patys politikai ar pretenduo- 
jantys jais tapti pradinokai šią taisyklę perėmė daug greičiau 
nei eiliniai žiniasklaidos kūrinių vartotojai. Jie pastebėjo, kad 
norint tapti pripažintam, reikia bent kiek atrodyti (ne būti 
ar nebūti, bet atrodyti) panašiam į žmones iš tokio dydžio spie- 
čiaus, kurio balsai per rinkimus galėtų sukrauti pakankamai 
didelius nuošimčius. Visa tai yra beveik vadovėlinės tiesos ir 
nekelia didesnio teorinio vargo. 

Padėtis komplikuojasi tuomet, kai reikia paaiškinti už- 
sieniečiui arba kitos politinės kultūros žmogui, koks sociop- 
sichologinis mechanizmas veikia posovietinės liaudies men- 
talitetą ir lyderių pasirinkimus. Galima bandyti vieną iš ga- 
limų kelių ir imtis aiškinti paprastai, pasinaudojus jau 
cirkuliuojančiomis įžvalgomis. Štai žurnalisto A. Bačiulio sykį 
"TV išreikšta mintis, kad Kaune (galėtume drąsiai praplėsti 
geografines ribas iki Lietuvos) yra itin daug nusikaltėliškos 
išvaizdos žmonių, ypač jaunuomenės. Jos bruožai yra trum- 
pai kirpti plaukai, veido išraiška be romantizmo žymių, ei- 
sena ir t.t.). Mintis ta, kad dalis normalių žmonių, o ne 
nusikaltėlių užsideda nusikaltėliškas kaukes, kad atrodytų lyg, 
nusikaltėliai. 

Tai išties nesunkiai atpažįstamas dalykas. Sunkiau tą reiš- 
kinį paaiškinti. Labiausiai tikėtina, kad tokia infantiliška lai- 


kysena sukuria savumo, galingumo, bebaimiškumo iliuziją, 

padedančią išgyventi. Įdėmiau pasižvalgius atrasime pana- 
šumų ir kituose sluoksniuose, kurie savo atrodymą pabrėžia 
automobiliais ir jų numeriais, demonstruojamomis pažinti- 
mis ar gerokai pakeltu balsu restorane kalbant mobiliuoju 
telefonu. Tai lietuviški vieškeliai į VIP viršūnes. Lieka tik 
vienas pavojus: kaukės neretai priauga prie veido. 

Tad kas yra nuogas karalius? Deja, idealistas. Viešpatau- 
jant viešam polinkiui tikėti tik tais lyderiais, kurių ydos jau 
atrastos ir nostrifikuotos, sunku tikėtis, kad didesnes per- 
spektyvas šioje ašarų pakalnėje gali turėti idealistas ar altruis- 
tas. Tokių politinio teatro aktorių kol kas reikia gailėtis iš 
anksto. Idealistas būtinai turi būti kuo nors aptaškytas, kad 
taptų savas. Vienintelė pozityvi tokio reiškinio viltis yra ta, 
jog stiprės tendencingai aptaškytų solidarumas ir kritinio 
galvojimo įgūdžiai. Moralinio nuosmukio normas nustato 
minia. Kiti tik prisitaiko. Jei jų nesilaikoma, sunku tikėtis, 


kad kas nors pamiltų nuogą karalių. 


RusSAI PASIRINKO, O MES? 


Reaguodamas į Rusijos Dūmos rinkimų rezultatus, didžiau- 
sio Lenkijos dienraščio „Gazeta Wyborcza“ redaktorius Ada- 
mas Michnikas 2003 m. gruodžio 9 d. išspausdino redakcijos 
straipsnelį „Rusijos pasirinkimas, Lenkijos pasirinkimas“. La- 
koniški ir tiesūs žymaus lenkų demokrato ir pilietinio aktyvis- 
to žodžiai skamba itin aktualiai Lietuvos politinės krizės fone. 

A. Michnikas teigia, kad su istorija bent kiek susipažinu- 
siems lenkams Rusijos Dūmos rinkimų rezultatai turėtų reikš- 
ti mažų mažiausiai tris dalykus. Pirmiausia, kad tai yra rusų 
reikalas: jie pasirinko, kam atiduoti savo balsus. Antra, para- 
ma Kremliaus partijai „Vieningoji Rusija“ reiškia akivaiz- 
džią atžangą nuo liberaliosios, vakarietiškos demokratijos stip- 
rinimo kelio, į kurį Rusija suko po Sovietų Sąjungos žlugi- 
mo. Ir trečia, dėl tokių Rusijos pasirinkimų grėsmė Lenkijai 
neabejotinai išauga. Todėl reikia visais įmanomais būdais 
toliau integruotis į Vakarų pasaulio struktūras —- NATO ir 
Europos Sąjungą. 

Skaitant NATO narės Lenkijos spaudą, kyla keistoka min- 
tis: dešimteriopai Lietuvą savo gyventojų skaičiumi pranoks- 
tančios ir labiau į Vakarų struktūras integruotos šalies visuo- 
menės aktyvistai labiau įžiūri Rusijos grėsmes, negu vos ke- 
liolika metų nuo okupacijos grandinės nutrūkusi ir 
prezidentinės krizės krečiama Lietuva. Kas tai: baudžiavos 


sindromas, nesidomėjimo niekuo, išskyrus savimi, padari- 

niai, Jurgos Ivanauskaitės „Placebo“ tiesioginė įtaka ar dar 
kas nors? Jei praėjus keliolikai metų po nepriklausomybės 
atgavimo savo rezistencijos okupantams energija garsėjusi šalis 
gali būti valdoma kelių arogantiškų naujųjų rusų ir dar jaus- 
tis saugiai artimojo užsienio rojuje, tai ko tikėtis ateityje? 

Prieš keletą metų nesėkmingai pardavinėjant „Mažeikių 
naftą“ amerikiečiams dar girdėdavome politinius argumen- 
tus, kodėl reikia būti atsargiems rusų verslo gigantų atžvil- 
giu. Tada išties rodėsi, kad anachronizmu gali skambėti toks 
baiminimasis. Pasigirdo optimistinių balsų, kad verslas yra 
verslas ir Rusijoje, kad negalima politikos maišyti su ekono- 
mika ir kad rusų kapitalo skverbimais yra tiesiog globalizaci- 
jos natūrali raida. Tačiau optimizmo gaidos pasirodo ne itin 
aukštos, kai per kelias savaites Rusijos valdžia gali nuspręsti 
„Jukos“ likimą, o didžiausio ploto šalies rinkėjams tai yra 
tiek pat efektyvi mobilizacijos priemonė, kaip rusų ginklo 
pergalės Čečėnijoje. Ko turime laukti prieš antruosius prezi- 
dento Vladimiro Putino rinkimus? 

Šiame didžiosios Rytų kaimynės politinio gyvenimo eta- 
pe ryškėjant ribotos demokratijos arba pokomunistinio au- 
toritarizmo ženklams, Lietuvos prezidento skandalas atrodo 
daug pavojingesnis Lietuvos — valstybės ir visuomenės — lais- 
vei. Ne, nebandau lyginti Rolando Pakso su V. Putinu. Taip 
darydamas būčiau priverstas baimintis, kad rusai ims pro- 
testuoti už Putino įžeidimą. O komentuoti kodėl, manau, 
reikštų išlaužti neužrakintas duris. Nenoriu spekuliuoti apie 
situacijos sutapimus, panašumus, dėsningumus ar atsitikti- 
numus. Tiesiog manau, kad lemtinga klaida būtų pradėti 
save raminti, kad vieno politinio vaiko ambicijos negali tu- 


rėti rimtų politinių padarinių. 


Rusų pasirinkimas yra aiškus, lenkų — taip pat, o mūsiš- 
kis dar tik ima ryškėti. R. Paksas ar jo mokytojai, regis, jau 
įrodė, kad politiniame ore galima ir nemokėti daryti ele- 
mentarių posūkių. Dabar Lietuvos pasirinkimas eiti Vakarų 
demokratijos, Europos Sąjungos ir NATO kryptimi yra vien 
Seimo rankose. Tikėkime, kad lemtingu metu partiniai, gru- 
piniai ir asmeniniai interesai nesutrukdys padaryti lemtingą 
politinį sprendimą. Trauktis jau nebėra kur: už mūsų tik 
Minskas... 

AUKŠTYN KOJOM 


Suprantu, kad pavadinimas menkai intriguoja, nes Lietuvo- 
je tiek daug dalykų stovi aukštyn kojom, kad net negali ži- 
noti, žmogau, nuo ko pradėti. Imuosi rašyti apie viešame 
kalbėjime šurmulį keliantį Viktoro Uspaskicho ir dar kelių 
politiškai neadekvačių pasekėjų referendumui siūlomą ma- 
žoritarinės Seimo rinkimų sistemos klausimą. 

Tačiau neketinu veltis į vis dar linksniuojamas politikos 
mokslų elementoriaus taisykles. 

Elementarios taisyklės pirštu bado į bruožus, kurie skiria 
brandesnės politinės kultūros šalį nuo posovietinio balaga- 
no. Tačiau ne per seniausios populistinių agitatorių perga- 
lės dėsningai augina apetitą eiti vis toliau. Tai yra natūralus, 
nes lengviausias kelias. Žmonėms, kurie dėl įvairių sumeti- 
mų supranta politiką išimtinai kaip beatodairišką ėjimą į 
valdžią, greitai atrandamos pigiausios ir mažiausiai intelekto 
pastangų reikalaujančios priemonės. Jei šviesos nematančią 


minią lengviau kvailinti agurkais ir miltais, tai kam, po pa- 


raliais, sukti galvą dėl politinės filosofijos, idėjinių orientyrų 
ir partijų programų, naudojamų lyg; vienkartiniai indai prieš- 
rinkiminiuose baliuose. Svarbiausia ne keisti sampratas ir realų 
užguitos provincijos gyvenimą, bet repetuoti triukus, kaip 
ta padėtimi pasinaudoti. Stumkim toliau mažosios maskvos 
vežimą ir provincijos tamsuolių tikrai pakaks. Čia net senu- 
kas Karolis Marksas nesiginčytų. 

Šiame keistame politiniame žemėlapyje yra daug keiste- 
nybių. Štai visiškai neaišku, dėl kokių pasaulėžiūrinių princi- 
pų net kai kurie partijų lyderiai pasirinko (ir vis dar pasirinki- 
nėja) vieną ar kitą partiją, tačiau, regis, nuo to blogiau ne 
tiems lyderiams, o mėgstančioms panaudotų politinių prekių 
turgaus sandėrius partijoms. Kadangi pasitikėjimo jomis nuos- 
mukį visi gerai nutuokiame, tai neverta net abejoti, kad kol 
kas yra skinami vaisiai, kuriuos partinis ūkis ir neonomenkla- 
tūriniai aktyvistai užaugino. Suprask paprastutę kaip ledas min- 
tį: kadangi politinės partijos yra nepatikimos (gal net nereika- 
lingos), geriau žmonėms pasiūlyti barbes devyndarbes, ypač tas, 
kurios pakeitė daug partijų ir būtent dėl to geriau už visus 
žino, kad partijose nieko doro nėra. 

Dažnai mažoritarinio turgaus pasigedusių demagogų yra 
kartojamas argumentas, kad liaudis taip galės lengviau atpa- 
žinti pasitikėjimo vertus lyderius. Taigi kaip visada pirmiausia 
plepama apie rūpinimąsi paprastu žmogum. Ir kaip visada 
tai primena seną anekdotą apie tai, kas yra virš įžūlumo. 
T.y. pridirbti prie svetimo buto durų ir dar šeimininko pa- 
prašyti tualetinio popieriaus. Labiausiai stebina vienas daly- 
kas, kuris ir leido įvardyti aptariamą reiškinį stovint žemyn 
galva. Jei, tarkim, V. Uspaskicho svajonės referendume išsi- 


pildo, tada turėtume išties kuriozišką politinę sistemą. Lie- 

tuvoje būtų nepartinis prezidentas, kuris sukūrė savo parti- 
ją, Seimo nariai būtų vienmandatės figūros, nepriklausomai 
nuo to, ar jos partinės ar ne, o arčiausiai žmonių esanti savi- 
valda būtų suformuota išimtinai pagal partinius sąrašus. Iš- 
ties ryškėja absurdo spektaklio scenografija. Ten, kur sveiko 
proto žmogus gali matyti iš arti renkamos valdžios kandida- 
tą, ji pakiša po partiniu sąrašu, o įstatymų leidėjus rekru- 
tuojam iš charizmatinių veikėjų, kurių didžiausias privalu- 
mas būtų visiškas partijų programų ignoravimas. Juokinga, 
jei nebūtų graudu. 

O jeigu galvotume šitaip: įžūli politinio elito (įskaitant 
Konstitucinį Teismą) elgsena su savivalda yra didžiausia prie- 
žastis nusivylimo pačia Lietuvos valdžia. Nusivylimas neska- 
tina piliečių reikalauti, kad su jais būtų elgiamasi padoriau. 
Nusivylimas tiktai padidina aklo pykčio bangą, kurioje ne 
protas ir padorumas, o netikra mistika ir ekstrasensų blėniai 
ima duoti geresnius rezultatus galios varžybose. O gal nieko 


daugiau ir nereikia? 


AR PRISIJAUKINS PARTIJOS SAVO IDEOLOGIJAS? 


Praėjusį trečiadienį (04.17) VDU Politikos instituto orga- 
nizuotoje konferencijoje „Konservatizmo ir liberalizmo per- 
spektyvos Lietuvoje“ keliskart nuskambėjo žodžiai apie tai, 
kad partinės ideologinės alergijos periodas Lietuvoje eina į 
pabaigą ir kad turėtų aktyvėti teorinių samprotavimų, pa- 
brėžiančių partijų tapatumo ir idėjinės orientacijos princi- 
pus, pastangos. 

Iš tiesų dabartinis politinis klimatas kol kas labiau draiko 
atsitiktinius ateities pažadus, pučia miglas, kurios pridengia 
paprastą valdžios geismą, be jokios partinės sąžinės grauža- 
ties paminant tuos principus, kuriais turėtų būti grindžia- 
mas vienos ar kitos partijos identitetas. Konferencijos disku- 
sija atrodė specialiai vairuojama ta linkme. Prie apskrito stalo 
susirinkę politikos, politinės filosofijos ir politologijos adep- 
tai ieškojo atsakymų į klausimus, kaip dabartis daro įtaką 
konservatorių ir liberalų tapatumui, kas ir kokius lemia skir- 
tumus, kuo čia dėta teorijos ir politinio idealizmo byla. 

Ar galima diagnozuoti ideologinės alergijos pabaigą Lie- 
tuvoje? Politologų ir filosofų, liberalų ir konservatorių gin- 
čas perša teigiamą atsakymą. Tikėtina, kad išryškės ne tik 
pastangos teorizuoti savo partinius identitetus, bet ir atnau- 
jinti ideologinius bei socialinius taikinius. Ypač tai opu tu- 
rėtų būti konservatoriams, kurie jau dukart pabuvo valdžio- 


je ir turėjo sukaupti nemažai kartaus patyrimo. Tikėtina, 

kad marksistinių socialinių teorijų dramatišką likimą Rytų 
Europoje išmanantys lietuvių socdemai vėl be nevisavertiš- 
kumo kompleksų grįš prie partinių šaknų ir bandys įsivaiz- 
duoti Vakarų Europos kelią, iš kurio kadaise juos išstūmė 
komunizmas. Jei jau skamba rusiškos dainos Kauno gatvėse, 
ir Marksas neturėtų gąsdinti socdemų elektorato. 
Tradicinėje konservatizmo ir liberalizmo priešpriešoje itin 
svarbų vaidmenį vaidina individo ir valdžios figūros. Indivi- 
dualizmo ir stiprios (efektyvios) valdžios pusiausvyra yra įma- 
noma tik tokiu atveju, kai pilietinė visuomenė ima stotis ant 
savų kojų ir valdžių subsidiarumas didina nevyriausybinio ir 
nepelno sektoriaus galią. Sutardami, kad tas visuomenės sek- 
torius Lietuvoje yra menkas (nors neabejotinai svarbus), tiek 
viena, tiek kita pusė neįstengia pažvelgti į tai, kokie būdai 
stiprintų pilietinės visuomenės užuomazgas. 
Konservatorių programiniuose dokumentuose įrašytas 
bendruomenių stiprinimo siekis kol kas kelia dvilypes abe- 
jones: 1) ar bendruomenių institucionalizavimo procesas ne- 
nuves į naujuosius kolchozus ir apsiribos vien provincijos kai- 
mu; 2) ar neaiški finansinė-teisinė nevyriausybinio sekto- 
riaus padėtis, kurios negali pozityviai išjudinti paramai ir 
mecenavimui nepalankus klimatas, nebus lemtinga kliūtis. 
Anot konservatoriaus R. Garbaravičiaus, turėjusio atstovauti 
ne Vilniaus požiūriui, dabartiniai programiniai konservato- 
rių ieškojimai kol kas negali padėti išvengti tokios padėties. 
Šio kalbėtojo lūpose suskambo ir keletas teorinių nuosta- 
tų, kurios lietuvių politikų ir ekonomistų iki šiol nepakanka- 
mai pastebimos, o vis labiau įsigali Europos Sąjungos sociali- 
nėje praktikoje. R. Garbaravičiaus tezė apie būtinumą atnau- 


jinti konservatyvųjį diskursą europietiškos socialinės 


ekonomikos (social economy) principais laikytina didžiausiu 
konferencijos netikėtumu. Ne tik dėl to, kad pirmąsyk politi- 
kų ir politologų kalbėjime užgriebtos trečiojo visuomenės sekto- 
riaus ekonominio stabilumo idėjos, bet dėl to, kad Vakaruose 
(Skandinavijoje, Prancūzijoje, Ispanijoje) jos dažniausiai yra 
jaustos į socialdemokratinio idėjų arsenalo sąrašus. Čia susi- 
duriam su šios idėjos intarpu konservatyviajame diskurse. 

Tai stebina ir intriguoja. Tradicinio lietuviško konserva- 
toriaus tapatinimasis su beatodairišku visko, kas sovietų iš- 
eksploatuota (profesinės sąjungos, žemės ūkio bendrovės, kol- 
chozai ir t.t.), neigimu turėtų piršti mintį, kad kooperacija, 
visuomenės savivalda, stiprius ekonominius ir finansinius re- 
sursus turinčios nevyriausybinės organizacijos ne itin limpa 
prie konservatyviojo pasaulėvaizdžio. Kita vertus, pasak pre- 
legento, visuomenės sektorius ir socialinė ekonomika galėtų 
lengviau rasti atgarsį liberalios mąstysenos žmonių galvose 
negu biurokratinės centralizacijos lozungai. Tai didina deši- 
nės šansus surasti bendruosius vardiklius savo ateities plana- 
vimo vizijose. 

Kas tai? Konservatyviosios minties atsinaujinimo ženklas, 
konservatorių liberalėjimo apraiška ar atsitiktinumas, galin- 
tis priminti socdemams ir socialliberalams, kad jie gali pra- 
rasti dalį teoriškai tradicinių idėjinių įrankių? Ateitis paro- 
dys. Šiandien belieka tikėtis, kad ne tik valdžia, bet ir visuo- 
menės atsiradimu ims domėtis didesnis politikuojančių 


Lietuvos piliečių ratas. 

PARTIJ Ų TAPATYBĖS EROZIJA 


Teoriškai partijos yra susietos su vienokia ar kitokia rojaus 
savoje žemėje viltimi, peršama tiems, kurių palankumo ieš- 
koma. Pagal svarbiausių politinių siekių pobūdį ir sociali- 
nes-ideologines orientacijas jos skirstomos į socialistines, kon- 
servatoriškas, liberaliąsias, krikščioniškas ir t.t. 

Kartais jos pagrindžia savo tapatumą paprasčiausiais už- 
sienio pavyzdžiais arba savoje istorijoje atpažintais partiniais 
judėjimais. Tačiau dažniausiai partijos bando įsivaizduoti 
save fizinėje dešinėje, kairėje ar centre. 

Lietuviškų partijų atsiradimas ir mirtis jau turi gana ilgą 
istoriją: dvylika metų prabėgo, o partijų sąrašas vis auga. Tuo 
pačiu metu tiek savo paauglystes išaugusių partijų, tiek rūs- 
taus veido naujagimių idėjinė pakraipa, vienokia ar kitokia 
sąsaja su socialinėmis teorijomis ir tarptautinėmis praktiko- 
mis lieka miglotu dalyku. Paskutiniai likučiai partinio idea- 


lizmo, regis, baigia išblėsti arba jungiantis buvusiems opo- 


nentams (LDDP ir LSDP), arba atsirandant vieno asmens 
ambicijų partijoms, kurių esmę greičiau paaiškintų psichoa- 
nalitikai negu politologai. 

Naršant partinius tinklapius, stengiantis iki galo perskai- 
tyti programines deklaracijas nekyla abejonių, kad partinė 
tapatybė nuolat yra išbandoma valdžia. Ar laimėti valdžią, 
ar laikytis ankstesnių idealų? Ilgą konservatorių valdymo lai- 
ką politikos kritikai kartojo abejones dėl jų tapatinimosi su 
dešine. Būdavo visai pagrįstai kartojami žodžiai, jog Tėvy- 
nės sąjunga iš esmės yra menkai besiskirianti nuo LDDP 
savo hipervalstybinių, centralizacinių, etatistinių polinkių, 
kurių aukščiausias taškas buvo pasiektas Gedimino Vagno- 
riaus antrosios vyriausybės laikais. 

Etatistiniai polinkiai dar daugiau ryškėja dabartinės so- 
cialdemokratinės valdžios praktikose. Suprantama, kad šiai 
partijai emociškai yra sudėtinga teorizuoti savo tapatumą. 
Nei Marxas, nei vėlesni jo sekėjai Vakarų Europoje nėra vie- 
nareikšmiškai priimami posovietinėje auditorijoje. Tam tik- 
ra alergija dalykams, atvedusiems iki stalinizmo, senojo so- 
vietinio komunizmo šleifas trukdo atsiverti teoriniams savo- 
jo tapatumo ieškojimams (arba atsinaujinimui). Gal todėl 
ideologai tyli, o praktikai žingsniuoja ne kokiu kitu, bet eta- 
tistiškai leninietišku keliu. Centrinė valdžia ir jos patikliai 
valdoma liaudis — štai kur tikrasis senojo tapatumo bruožas. 

Atsikuriant LSDP nepriklausomybės priešaušryje buvo 
dažnai minimi du orientyrai: 1) Stepono Kairio ir brolių 
Biržiškų laikų LSDP, daug prisidėjusi prie Pirmosios Res- 
publikos sukūrimo 1918 m.; 2) skandinaviškosios socialde- 
mokratijos, atvedusios savas tautas prie gerovės valstybių. Ver- 


ta dabar paklausinėti atmintį, kaip tie orientyrai devalvavosi 

per paskutinius valdžios medžioklės metus. Tikėkimės, kad 
rimčiau į tuos klausimus imsis atsakinėti istorikai ir polito- 
logai. Dabar atkreipčiau dėmesį tik į kelis dalykus, nereika- 
laujančius ilgo argumentavimo. 

Pirmiausia partinio tapatumo erozija nėra nei labai nau- 
jas, nei lokaliai lietuviškas reiškinys. Jis jau keletą dešimtme- 
čių stebimas Vakarų demokratijose. Vokietijoje radikalesni 
tyrinėtojai sako, kad vokiškoji socialdemokratija galutinai su- 
liberalėjo, Anglijos konservatoriai senai spokso į valdžioje esan- 
čių politinių oponentų programinį arsenalą, apie amerikie- 
čius nekalbėsim apskritai. Kartais atrodo, kad iš partijų lieka 
tik valdžios siekiančios komandos, taikomaisiais metodais dai- 
ginančios senosios retorikos klišes. 

Tačiau kai kurie esminiai tapatumo bruožai yra saugo- 
mi. Štai Skandinavijos socdemai yra visų pirma nuoseklūs 
visuomenės savivaldos ir valdžios decentralizacijos vykdyto- 
jai. Jie argumentuoja, kad liberali politika iš Norvegijos pa- 
darytų Oslą. Savo vyriausybės misija jie laiko išbalansuotą 
regionų plėtrą. Ir laimi rinkimus. 

Jei naujiesiems Lietuvos socdemams pavyktų prisiminti 
1926 metų LSDP idėjas ir policetrinio-regioninio vystymo 
planus iš 8-9 dešimtmečio sovietinės Lietuvos (vienas tiktų 
LSDP, kitas - LDDP išeiviams), gal tada kas nors patikėtų, 
kad turime savo kairiuosius, o ne tiktai retorine tapatybe 


prisidengusią valdžios partiją. 


KELI PALENGVĖJIMO ATODŪSIAI PO REFERENDUMO 


Sekmadienio vakarą vienuose žavinguose Kulautuvos namuose 
pirmą kartą net neironizuodami kėlėm aukštyn estiškos deg- 
tinės taureles. Kodėl estiškos? Tiesiog „Iki“ parduotuvėje prie 
Vilijampolės tilto nebuvo kito gėrimo, kuris būtų geriau ti- 
kęs išreikšti nuotaiką. Estiškoji vadinosi „European“. 

Buvo likusios kelios valandos referendumui dėl stojimo į Eu- 
ropos Sąjungą, bet jau nebebuvo likusių abejonių, kad jis — tas 
referendumas — įvyko. Buvom europiečiai ir esam europiečiai. 

Nepaisant visos agitacinės kampanijos primityvumo ir ypa- 
tingo visų valdžių stengimosi, žmonės rinkosi prie balsadėžių, 
kad įveikus visas nepasitenkinimo ir pagiežos dabartinei pa- 
dėčiai pagundas būtų pareikšta tautos valia. Šiandien ji yra 
aiški. Aiški tiek, kiek aiškumo gali atnešti netobulos, bet ne- 
pakeičiamos demokratinės procedūros. Šiandien aišku, kad 
jungiamės prie Europos valstybių sąjungos, nors ryškesnės vi- 
sų motyvų refleksijos dar neturime ir vargu ar greitai sužinosi- 
me. Prognostikų kalbos ir tekstai, politologų sutrikę atodūsiai 
kelia prieštaringą jausmą, lyg būtume susidūrę su majų ka- 
lendoriumi. Kaip žinia, jis yra stebėtinai tobulas, bet moksli- 
ninkai neturi jokio paaiškinimo, kaip majai galėjo jį sukurti... 

Balsavimo scenarijus buvo kiek netikėtas: pirmiausia vil- 
tingai pradžiugino ilgos eilės jaunų žmonių balsuojant paš- 
tu, po to trikdanti šeštadienio ramybė ir pasyvumas, dar vė- 


liau — sekmadienio rytmečio mieguistas rąžymasis ir galiau- 

siai masyvi balsadėžių apgultis popietę. Kiek daug erdvės spė- 
lionėms, ką visa tai reiškia. Bulvių sodinimą, desperatišką bai- 
mę, kad liksim tik su praeitimi, o gal „VP Market“ rinkodaros 
triukų paveikumą? Išmintingas pasakys: visa tai kartu sudėjus. 

Išties referendumai yra lyg kokie sąjūdžiai. Jie neverčia 
balsuoti dėl kokių nors pavardžių, bet gundo pasakyti ką 
nors dėl svarbiausių ir lemtingų principų. Būtent dėl to re- 
ferendumo emocinės įtampos lauke susiformuoja toks socio- 
kultūrinis reiškinys, kuris bent akimirką atskirus žmones pa- 
daro viena tauta. Panašiai kaip nelaimės grėsmė. Lietuvių 
gebėjimas pavojaus akivaizdoje tapti vienu kūnu jau buvo 
įrodytas nesyk, o štai referendumai parodė kiek kitokias sa- 
vybes. Atsakydami į klausimą, būti ar nebūti europiečiais, 
mūsų piliečiai tokiu kūnu tapo. 

Patetiška mintis: jei personifikuotume svarbiausią pra- 
ėjusio savaitgalio veikėją visuomenę ir interpretuotume ma- 
sinę balsavimo elgseną psichologiškai, nesunkiai pasiektume 
labai įdomią versiją. Tik prieš referendumo pabaigą ateida- 
ma prie balsavimo dėžių tauta norėjo parodyti, kad ji nėra 
vien primityvių politinių manipuliacijų objektas. Tai lyg ne- 
byli žinutė tiems, kurie įsivaizduoja valdą viską, lyg popu- 
liarios dainuškos ritmą. Įsivaizduokime šią tautos elgseną by- 
lojant: mes žinome, kad mūsų Europos Sąjungoje laukia ne 
pinigų lietaus debesys, mes nesame beatodairiškų mulkių 
minia, kurią perka tik primityvūs pažadai. Politikai ir bran- 
gūs jų viešieji ryšininkai, tesugebantys ciniškai mėtyti tuš- 
čius pažadus lyg šunims kaulus, neįvertina net ubago pasą- 
monėje atsirandančio nepatiklumo. Mes žinome, ko norime 
ir dar nesyk tai parodysime... 

Dabar galime atsidusti su palengvėjimu ir vėl nepatikliai 


žvelgti į kiekvieno euforijos apimto politiko veidą. Dabar 


galime pavartyti mėnesio senumo gelstelėjusią spaudą, kaip 
įvairūs gudragalviai ruošėsi pergalei ir net pralaimėjimui. Kiek 
žodžių buvo skirta tam, kad būtų pasiruošta kaltųjų rady- 
boms, jei referendumą tauta būtų boikotavusi arba atėjusi 
pasakyti ne. Netrukus tai taps istorija, žyminčia naują pra- 
džią, naujus iššūkius ir naujus darbus tiems, kurie netiki, 
kad ką nors galima išlošti loterijose arba įgyti burtų keliu. 
Sėkmės jiems — užsispyrusiems ir ieškantiems, ištikimiems 
ir ryžtingiems, ir tiems, kurie net sunkiausiais momentais 


gali patikėti savo jėgomis. 

KAS LEIDŽIAMA JAUČIUI, NELEIDŽIAMA JUPITERIUI 


Neaiškinsiu garbiam „OMNI laiko“ skaitytojui, kad pava- 
dinime nėra atsitiktinės klaidos, kuri galėjo atsirasti verčiant 
sakinį iš lotynų kalbos į lietuvių. Kodėl žaidžiu klasikinės 
sentencijos žodžiais, paaiškės savaime, pasidalijus komenta- 
rais dėl besiplėtojančio žodžių karo ir viešų apkalbų tema — 
ko nepasidalija buvęs ir esamas šalies prezidentai? 

Tas klausimas kilo Lietuvos TV laidos „Dviguba teisybė“ 
(laida rodyta 2003 m. rugsėjo 22 d.) kūrėjams, o šių eilučių 
autoriui teko pabūti argumentais besikumščiuojančių būre- 
lyje. Nepaisant prisiekusiųjų verdikto, daug kas liko neaiš- 
ku, daug kas priminė ne mūšį, bet slėpynes. Dar daugiau 
minčių sukėlė kai kurie nuskambėję dalykai. 

Pirmiausia akysna krito tai, kad, kvalifikuojant konstitu- 
cines kiekvieno laisvo piliečio teises reikšti savo nuomonę, 
nebuvo tinkamai įvertinta tai, jog esama didelių skirtumų 


tarp piliečio, kad ir labai iškilaus, bei valstybės prezidento. 


Jeigu sveikas protas neapgauna, kiekvienas laisvas pilietis yra 
atsakingas už savo žodžius prieš įstatymą ir moralinį kodek- 
są (jei tokį išpažįsta). O valstybės vadovas, net jei jam būtų 
suteikta tik simbolinė-ritualinė galia, yra atsakingas ne tik 
už savo žodžius, bet ir už tai, kas dedasi valstybėje. Tokio 
elementaraus dalyko nepakankamas suvokimas rodytų, kad 
neretai nuvertinama atsakomybės našta, kurią vienaip ar ki- 
taip užsikrauna valdžios geidžiantis žmogus. Tą pasakys kiekvie- 
nas, kurio kultūriniame akiratyje yra bent viena Šekspyro drama. 

Valstybės galva esmingai skiriasi nuo eilinio laisvo pilie- 
čio ne tiek įgyta galia, kiek atsakomybe už viską, kas dedasi 
jo institucinėje aplinkoje. Galbūt nėra būtina, kaip sako ci- 
niška prancūziška patarlė, kad įžengiant į politinę areną už 
durų reikia palikti moralinius principus, tačiau tikrai yra 
būtina suprasti, kad eilinio piliečio asmeninės laisvės kom- 
fortas tikrai nebebus įmanomas tam, kuris laimėjo valdžią. 
Atsakomybės našta yra jo laisvės narvas. Štai kodėl sakau, 
kad tai, kas leidžiama jaučiui, nebeleidžiama Jupiteriui. Ju- 
piterio žodžių svarstyklės neišvengiamai turi būti šimterio- 
pai tikslesnės. 

Iš šios tezės vestina kita pastaba. Minėtoje TV laidoje 
išryškėjo dar vienas bruožas, kurio apraiškų sočiai atsirado 
dar per Valdo Adamkaus prezidentavimo metus. Jo esmė 
yra ta, kad siekiant mandagių prezidento kritikavimo formų 
būdavo puolamas ne pats prezidentas, kuris autoritarinių 
nuotaikų liaudyje ex ofitio visada bus populiarus, bet jo ko- 
manda. Regis, iki šiolei nepralenkiami yra premjero Gedi- 
mino Vagnoriaus konservatoriai. Anuomet jiems nekart už- 
kliuvo ir Prezidentūros patarėjų jaunystė, ir kvalifikacija, ir 


pažiūros. Praėjusį pirmadienį keistoką žodžių karą laimėjusi 

komanda taip pat daug kritikos adresavo Lietuvos valstybės 
vadovo dabartinei komandai. Nenoriu ginčyti nuomonės dėl 
vieno ar kito asmens kvalifikacijos — tai būtų tas pats, kas 
bandyti išlaužti duris, kurios ne tik neturi spynos, bet ir 
vyrių. Svarbiau yra kita. Ne komanda, bet prezidentas yra 
tas asmuo, kuris, ryždamasis imtis bendrųjų tautos reikalų 
tvarkymo, užsivertė atsakomybės girnapusę ant savo pečių. 

Politinės kritikos iečių badymas į patarėjų figūras yra ne 
kas kita, kaip tam tikras eufemizmas. Jis primena XVIII am- 
žiaus rusų pasakėčias ir realias istorijas. Caras būdavo geras, 
bet jo favoritai blogi. Tačiau jei mūsų viešojo gyvenimo ma- 
dos rutuliojasi Vakarų demokratijos link, o ne smunka ru- 
siško monarchizmo link, tai turime pamažu susivokti, kad 
blogi ar geri patarėjai yra tas pats, kas asmuo, kuris juos 
pasirenka. Patarėjo, ypač tikrai kvalifikuoto, padoraus ir ge- 
ro, apskritai neturi matytis. Svarbiausias tautos institucijas 


turime gerbti visi, net tie, kurie patys esame institucijos. 


RINKIMAI, PARTIJOS IR PREZIDENTAI 

POLITINIO EISMO SANGRŪDOS 


Prezidento metinė kalba Seime ir politinių partijų lyderių 
atsiliepimai, kaip ir dera, tampa viešo aptarinėjimo dalyku. 
Kaip ir dera, sakome, orientuodamiesi į reakcijas, kurios ky- 
la po JAV prezidento metinės kalbos, ir jau beveik nebejaus- 
dami į mūsų istorinę pasąmonę išstumtų sovietmečio kalbų, 
visuotinai privalomų aptarinėjimų bei pritarimų. 

O gal tik tariamės, kad tas kolektyvinio nevisavertiškumo 
kompleksas mūsų jau nebeveikia? 

Veikiau yra priešingai. Lietuvos prezidentams metines kal- 
bas yra itin sunku pritaikyti prie visuomenės lūkesčių, lygiai 
kaip mūsų skulptoriams yra nelengva statyti paminklus. Pa- 
menu, 1993-aisiais Simono Daukanto paminklo Lenkimuose 
konkursinių darbų aptarime vienas padorus menininkas pri- 
sipažino (išverčiu iš žemaičių dialekto): mes nebegalime pa- 
statyti paminklų, mes per daug jų pristatėm sovietmetyje... 

Čia panašiai kaip Virginijui Savukynui nesename straips- 
nelyje „OMNI laike“ norisi ne tiek aiškintis politines ar teks- 
tologines Prezidento kalbos ypatybes, kiek pabandyti suvokti 
politikų ir apžvalgininkų reakcijas į ją. Mano galva, leng- 
viausia atpažinti analitikų bei žiniasklaidininkų manierą. Ji 
taip ir perša mintį, kad žiniasklaida reaguoja į metinį prane- 
šimą lygiai kaip į pernykšųį „Skamp“ pasirodymą Eurovizi- 
jos konkurse. Na taip, lyg būtų profesionaliai žinoma, kaip 
lipdytinos prezidentų kalbos, kokie yra politinio teatro sce- 
narijai ir kaip turėtų būti kitą kartą. 


Politikų mintys, tiek, kiek žiniasklaida į jas atkreipė dė- 
mesį, kiek sunkiau atkoduojamos. Pirmieji pasisakymų frag- 
mentai, paskelbti spaudoje, liudijo, kad seimo politikai ne 
tiek suko galvas, kas iš tikro šalyje darosi, bet klausydami 
bandė spėlioti, ką Prezidento kalba apskritai išduoda apie jo 
planus antrąsyk siekti prezidento posto. Tiesa, ne visų repli- 
kos vienodai tą susirūpinimą liudija. Tačiau neabejotinai pa- 
stebėtina, kad tie, kurie įžvelgė Valdo Adamkaus kalboje pre- 
zidento rinkimų kampanijos ženklus, savo atradimą skyrė 
prie neigiamų pranešimo savybių. 

Ar tai, kad rinkiminės retorikos elementai politikų yra iš 
esmės vertinami neigiamai, nenurodo į kitą, dar blogesnį 
dalyką. Jei politikai, juolab įpratę manipuliuoti programo- 
mis ir pažadais, patys į rinkimines deklaracijas žiūri lyg am- 
žinai pralaimintys rinkėjai, ką begalvoti tiems, kurie ryt klau- 
sysis tikrųjų agitatorių? Kada politikas viešai, su atradėjo pa- 
sitenkinimu mosteli, kad tai niekalas, nes galbūt yra tik 
būsimo kandidato rinkiminiai triukai, pagalvoji, jog; tai turi 
būti arba beribio ir nepakaltinamo cinizmo, arba buitinio 
kvailumo apraiška. Šiaip paskaitantys žmonės ir be to žino, 
kiek principų ir moralės yra politikos žaidimuose, bet jau 
pradėjusiam vaidinti politinėje scenoje verta iki galo atlikti 
savąjį vaidmenį. 

Žinoma, pirmojo įspūdžio efektas čia veikia. Galima tik 
spėlioti, kodėl reporteris stengėsi pasirinkti tuos politikus, 
kurie yra ne tik savo partijų autoritetai, bet dar ir viešai mi- 
nimi tarp kandidatų į prezidentus. Bent du iš jų, dėl kurių 
veržimosi į pirmą rinkimų ratą jau lyg ir neabejojama, keis- 
čiausiai ir reagavo. Rolando Pakso rūpestis dėl dažnai besi- 


keičiančių vyriausybių kainos ir Kęstučio Glavecko — dėl kon- 

kretumo stygiaus metinėje kalboje pasirodė gan komiškai. 
Bet kuriuo atveju tai rodė, kad būsima rinkiminė kampanija 
tiek žurnalistams, tiek politikams yra svarbesnė už krašto 
problemas. 

Tiesa, „Spaudos klubo“ diskusijos dalyviai privertė kiek 
pakeisti pirmąjį įspūdį. Politinio kultūringumo demonstra- 
vimu jau nebebuvo galima abejoti. Veikiau sakytina, kad 
tiesioginio eterio pokalbyje sceniškumo pojūtis buvo išsau- 
gotas. Veidai neberodė nevaldomų reakcijų, rafinuotos ir di- 
plomatiškos kalbos gebėjimai irgi neleidžia priekabiauti — 
tai tikro susitelkusio ir stabilaus politinio establišmento žen- 
klas. Galbūt ši maniera labiausiai iliustruoja Lietuvos politi- 
nės raidos etapinį lūžį, kuris, regis, turėjo būti svarbiausiu 
Prezidento akcentu. Tikėkime, kad jau tiesiogiai priartėta 
prie formalių Vakarų ribos, išeikvotos visos gynybinės prie- 
šų paieškos retorikos atsargos, o nauji pozityvūs orientyrai 
dar nėra implantuoti mūsų masinėje vaizduotėje. 

Kaip gyvensime toliau? Kaip gyvensime Vakaruose? Tai 
klausimai tiems, kurie imasi atsakomybės atsakinėti. Tikė- 
kime, kad rinkimės kalbos ir rinkiminiai pažadai, kurie mū- 
sų laukia labai artimoje ateityje, bent iš dalies bandys duoti 
galimus atsakymus. Juk neatmestina kad ir mažytė galimy- 
bė, jog politikas gali sakyti tiesą, kurią supranta ir kuria tiki 


jis pats. 


POLITINIŲ IŠKRYPIMŲ ŽYMĖS 


Atsikvošėjus po stulbinančio savo infantiliu lygiu politme- 
ninių brigadų festivalio, šiandieninėje Lietuvoje siejamo su 
svogūnais, visuomenės apsižiūrėta, kad rimtai kaista ne tik 
referendumų už Europą ir dėl Seimo rinkimų sistemos, bet 
ir savivaldybių reikalai. Intrigų daug, valdžios dalijimosi lyg- 
čių dar daugiau, o tai yra palankus klimatas politinio iškry- 
pimo simptomams išryškėti. 

Čia nesiimu vardyti visų iškrypimų ir juolab iškrypėlių. 
Ketinu atkreipti mielų „OMNI laiko“ skaitytojų dėmesį tik 
į dvi simptomiškas aplinkybes, kurios neleidžia atlyžti per 
prezidento rinkimus sustiprėjusiam įtarimui apie partijų ir 
tuo pačiu metu valdžios apskritai krizę šalyje. Pirmąjį iškry- 
pimą geriausiai apibūdina Viktoro Uspaskicho politinio in- 
fantilizmo doktrina: mažoritarinė rinkimų sistema, kuri esą 
išvaduos nusivylusius Lietuvos piliečius nuo beviltiško par- 
tinio erzelio Seime. Jau teko padejuoti, kad per visus nepri- 
klausomybės metus taip ir nebuvo pabandyta atverti kelią 
asmenybėms į vietos savivaldą, vietoj to pasiūlant mažorita- 
rinę sistemą rinkimuose į Seimą. Tam didelio proto nerei- 
kia, ypač pakilus apetitui dėl visokių demagoginių ir popu- 
listinių triukų sėkmės praėjusiuose prezidento rinkimuose. 
Skysta medžiaga visad teka ta vaga, kur yra mažiausias pasi- 
priešinimas. Tokiai elgsenai motyvuoti nereikia net rusų vie- 


šųjų ryšių autoritetų. 

Laikrodžio dūžiams skaičiuojant valandas, likusias iki svar- 
biausių miestų savivaldybių merų rinkimų, ima ryškėti iš- 
krypimo simptomai ir kitame scenos pakraštyje. Valdančioji 
ir viešpataujančioji koalicija, jos lyderiai jau pareiškė, kad su 
V. Uspaskichu jiems ne pakeliui. Turėdami savo rankose vi- 
są vykdomąją ir finansiškai apčiuopiamą valdžią, koalicijos 
partneriai, atrodo, mielai prisimena demokratinio centraliz- 
mo retoriką iš tų laikų, apie kuriuos viešai aimanuoti palie- 
kama nusivylusiai liaudžiai (...anuomet buvo geriau). Lietu- 
viškos socialdemokratijos šulai, užmiršę kone prigimtinę eu- 
ropietiškų kairiųjų misiją ugdant visuomenę ir vietos savivaldą, 
ko gero, mieliau priimtų tokį biurokratiškai hipercentrali- 
zuotą modelį, kuris leistų Seime daugumą laimėjusioms jė- 
goms pasiimti valdžią ir savivaldybėse. Gyrimasis, kad soc- 
demams sėkmingai sekasi šturmuoti merų kabinetus ir kė- 
des, kelia mintį, kad lobizmo viltimis penimi provincialai 
skuba deklaruoti pasitikėjimą Algirdo Brazausko partijos kan- 
didatais, nes šioji partija skambčioja iždo skrynios raktais. 
Regis, jau net politinių užstalių kalbose nesivaržoma mėty- 
tis tokiais retrosovietiniais argumentais: kas jums garantuos 
centrinės valdžios palankumą, jei ne socdemai. 

Nepulsiu čia įrodinėti, kad viltis yra kvailių motina net 
burtininkių šalyje. Kaip rodo 12 metų patirtis, Lietuvos pro- 
vincijos miestai sėkmingai smuko, nepriklausomai nuo to, 
ar jiems vadovavo, ar ne Seimo daugumą turinčių partijų 
atstovai. Bijau, būta net priešingų pavyzdžių. Žinoma, šiais 
emocinio atžagareiviškumo laikais nesunku patikėti, kad de- 
mokratinio centralizmo įgūdžiais rinkos ekonomikos sąly- 
gomis mikliausiai naudojasi tie, kurie turi patirties valdyti 


sovietmečiu. Tačiau mūsų politinės kultūros atžvilgiu to- 


kios reminiscencijos gali būti lygiai taip pat pražūtingos, 
kaip ir V. Uspaskicho atradimai: ir viena, ir kita tendencija 
kreipia politinį kompasą link Rytų. 

Stebėtina tyla šiuo atžvilgiu spengia Prezidentūros pusė- 
je. Prisižadėjus nukreipti dėmesį link toliau nuo sostinės vargs- 
tančio žmogaus, tikėtina sulaukti bent simbolinės pagarbos 
ženklų vietos savivaldos vystymo labui. Ar negana buvom 
pažeminti Konstitucinio Teismo, kuris teikėsi dvi dienos po 
rinkimų paaiškinti, ką mes rinkome? Po to, kai manipuliuo- 
jant itin plačių sėdmenų užmojų turimais seimūnų vardais 
buvo pasiektas toks rezultatas. Iki dabar kai kurių barbių 
devyndarbių iš Seimo ryžtamasi dalyvauti pirmuosiuose sa- 
vivaldybių merų rinkimų posėdžiuose, numojant ranka į to 
paties teismo išaiškinimus. Ką tas reiškia, jei ne arogantišką 
apytamsio politinio elito elgseną su savais baudžiauninkais? 
Gal yra kitokių viešų atsakymų ir interpretacijų. Neblogai 
būtų jas išgirsti. Bent iki to meto, kai vėl bus imta vapėti 
apie tai, kad paprasti žmonės nežino, nei kaip elgtis, nei ko 
nori. Įrodinėti, kad be ssimūnų genialių galių miestai nebe- 
sivaldo. O gal priešingai: demokratinio centralizmo doktri- 
nieriai tik ir ieško galimybių sutrikdyti savivaldos procesą, 


tikėdamiesi rasti dar vieną brangią sceną sau pasireikšti. 


241 


KEISTŲ JUNGTUVIŲ METAS 


Tikrai nebuvo nė minties rašyti apie A. Brazausko asmeni- 
nius ir šeimyninius reikalus — ne apie juos šis straipsnelis. 
Labiau negu pakankamai tuo pasirūpino komercinė žiniask- 
laida. Imtis plunksnos gundė kitos ir kitokios keistos jungtu- 
vės, nuo kurių mūsų politinio ir visuomenės gyvenimo ko- 
kybės yra kur kas labiau priklausomos. 

Socialliberalų apsisprendimas prisidėti prie pinigų tau- 
pytojų demokratijos sąskaita išties labai nuvylė (panašiai kaip 
sporto varžybos, kuriose dėl pergalės iš anksto susitariama), 
todėl reikėjo sugrįžti prie politinių alchemikų temos, seniau 
paliestos „OMNI laike“. Turiu omeny ne tik patį sociallibe- 
ralų sprendimą paremti socialdemokratų intrigą dėl savival- 
dybių rinkimų prijungimo prie prezidento rinkimų, bet ir 
viešus argumentus, kad taip pirmiausia siekiama taupyti mo- 
kesčių mokėtojų pinigus. 

Išties tai itin apgailėtini argumentai, greičiausiai pritai- 


kyti politinio teatro praeiviams, kurie nemato, kaip iš tiesų 


tie mokesčių mokėtojų pinigai švaistomi kitose viešojo ad- 
ministravimo, statybinių užsakymų bei tariamų reformų ba- 
ruose. Regis, rinkiminių jungtuvių ceremonmeisteriai vin- 
guriuoja iš paskos ne itin maloniai tradicijai, kurios kerams 
jau kartą pasidavė valdžios vairą sukioję konservatoriai. Tai 
jie pradėjo žaidimą su vieno turo Seimo rinkimų schema. 
Konservatoriams, taip pat pasinaudojusiems taupumo reto- 
rika, tas infantiliškas bandymas pasibaigė taip, kaip jie ir 
buvo nusipelnę, kad pasibaigtų, — tai atspindi jų užimamų 
vietų skaičius Seime. 

Tačiau tuo džiaugtis būtų taip pat kraupu, kaip Nero- 
nui, padegus Romą. Konservatoriškas vieno rinkimų turo 
Seimas turi pakankamai daug absoliučios vienmandačių apy- 
gardų mažumos išrinktų seimūnų. Kai kuriais atvejais poli- 
tinės demokratijos prasme mūsų rinkėjams iš tikrųjų buvo 
atimta teisė nuspręsti, kurio kandidato idėjos ir asmenybė 
buvo patrauklesnė daugumai. Ar ne dėl to galima įtarti, kad 
dabartinis Seimas įeis į Lietuvos politinę istoriją kaip prieš- 
taringiausias Seimas? Miglotų sprendimų, partinių perėjū- 
nų, politinio amoralumo, koalicinių jungtuvių ir skyrybų 
jau kadencijos pusiaukelėje susikaupė pakankamai daug. Tik- 
rai bus apie ką diskutuoti politologams ir istorikams. 

Politiniame spektaklyje sunku tikėtis normalių žmonių 
gyvenimo (ir jungtuvių) taisyklių. Čia viskas arba beveik vis- 
kas galima. Neuždrausi nei kraujomaišos, nei paslėptos dau- 
giapatystės, nei pasiūlysi apsisaugojimo priemonių — tikras 
vandens stiklinės (bolševikų supratimu) sindromas. Čia nėra 
principų — tik interesai. Todėl įvairiausių tradicijų, kalen- 
doriaus dienų, interesų grupių jungtuvės gali įgyti groteski- 
nes formas. Taip ir gula kartu Gegužės 1-oji greta Gegužės 


14-osios, Vasario 16-oji ir Kovo 11-oji greta Kovo 8-osios. 

Idėjų lygyje jungtuvių keistenybės — nė kiek ne mažes- 
nės. Socialdemokratinio (tradiciškai internacionalaus) švie- 
timo pasiilgęs premjero patarėjas kartu su socialliberalu — 
Seimo švietimo ir mokslo komiteto pirmininku — gali uniso- 
nu prabilti nacionalizmo, ksenofobijos ir antisemitizmo ve- 
teranų chore. Tiesą sakant, tai keista, bet nėra netikėta. Ne 
vienas politinio spektaklio stebėtojas prisimena pirmuosius 
Vilniaus autoritetus, skubėjusius pasveikinti naujai išrinktą 
Kauno merą V. Šustauską su šaunia ir vyriška pergale. Tai 
buvo R. Pavilionis ir A. Juozaitis. 

Jungtuvės galios ir valdžios intereso vardan gali glausti į 
socialliberaldemokratinę krūvą turtuolį V. Uspaskichą su 
vargšų gynėju V. Šustausku ar net dirbančiųjų profsąjungų 
tribūnu A. Sysu. Tikra interesų ir keistenybių sanglauda ir 
jokio stiliaus. Šiame pasaulyje viskas leidžiama, ką leidžia 
daryti rinkėjai. Kiek jie leis — parodys ruduo. Šiandienių 
jungtuvių šurmulyje svarbiau ne prognozės, apie paskuti- 
niųjų Seimo rinkimų metu konservatorius ištikusį likimą, 
kuris gali laukti visų politinių alchemikų, bet išminties kris- 
las. Sakoma: išmintingas žmogus mokosi iš svetimų klaidų, 
vidutinybė — iš savo, o kvailys nesimoko nei iš vienų, nei iš 


kitų. Sėkmės! 


(GALIA IR DALIA LIETUVOS LYČIŲ POLITIKOJE 


Per keliolika metų keliskart buvo garsiau prabilta apie moteris 
politikoje ir viešajame VIP gyvenime. Ar kas pasikeitė? Regis, 
toliau ryškėja kontrastas tarp universitetų auditorijose viešpa- 
taujančių merginų (apie 80 nuošimčių studentijos) ir sėk- 
mingų politinių karjerų pavyzdžių. Tad kur dingsta moterys? 

Po nedrąsių feministinių deklaracijų praėjusio dešimt- 
mečio viduryje, po Seimo narės B. Vėsaitės ryžtingesnio siū- 
lymo įvesti Seime kvotas moterims, regis, vienintelis kiek 
netikėtas dalykas buvo dukart ekspremjero R. Pakso femini- 
zuotos ir moteriškai globėjiškos politinės aplinkos susifor- 
mavimas. Tikėkim, kad ši žiniasklaidoje ir žemesnio užstalės 
lygio kalbose pastebėta aplinkybė negriaus moteriškosios mū- 
sų patriarchalinio krašto dalies bendrojo įvaizdžio ir ateities 
vilčių. Tik piktavalis liežuvautojas galėtų samprotauti, kad 
R. Pakso partinis nepastovumas gali būti siejamas su tradi- 
cinėmis lietuvių moterų savybėmis (žiūr. V. Savukyno 


„OMNI laiko“ publikacijas apie moteris). 

Kartais kyla įtarimas, kad Lietuvoje prabylant apie mote- 
ris, elgiamasi taip pat, kaip kalbant apie žydus ir antisemi- 
tizmą. Dvigubo standarto požymiai išryškėja vieną girdint 
oficialiame politiniame-teisiniame diskurse, kitą — kasdie- 
niame užstalės plepėjime arba IT anoniminėje minioje išsi- 
slapsčiusiųjų žodžiuose. Pirmajame neabejotinai aptinkame 
lygybės ir tolerancijos principus, antrasis lygmuo greičiau- 
siai išduoda primityvių prietarų, vyriškųjų ir patriarchalinių 
vaizdinių bei ksenofobijos pasaulio ribas. 

Kur prasideda moteriškosios dalios politinės karjeros sun- 
kenybės ir ar įmanoma galynėtis su patriarchaline Lietuvos 
tradicija? Žinome, kad archajiškai mums atrodančiame Pir- 
mosios Respublikos (1918-1940) parlamentiniame gyve- 
nime moterys vaidino ne ką mažesnį vaidmenį negu dabar. 
Seimo kvotų šalininkai tikriausiai bandys įrodyti, kad gali- 
mas teigiamas atsakymas ir kad valingas sprendimas dau- 
giau vietų Seime skirti moterims turėtų plačiau atverti var- 
tus permainoms. Jų viltys grindžiamos sėkmingai atrodan- 
čiais Vakarų pavyzdžiais. Baugu tik tai, kad mentalitetui ir 
viešai opinijai atsiliekant nuo panašių pasiūlymų motyvaci- 
jos, galimas nulinis arba net neigiamas efektas. Dabar ne- 
dvejodami galime pasakyti, kad mūsų tradicijai stinga kriti- 
nės intelektualinės refleksijos. 

Nedrąsūs bandymai tirti moteriškosios karjeros kliūtis ro- 
do, kad jau mokyklos suole mūsų merginos įpranta žvelgti į 
save vyrų akimis. Galiausia laukų artojas vyras yra tikslas. 
Patikimas (įtikimas) ar blondinės šalia valdžios, ar turto ga- 
liūno vaidmens pasirinkimas, rūpinimasis šeima, kaip savo 
saugios egzistencijos garantija, yra dominuojantis siekinys. 


Paskaitinėkime „Panelę“ ar „Cosmopolitan“. Nors didysis 


vaidmenų persislinkimas greičiausiai įvyksta universitetuo- 
se, tačiau šis procesas nesulaukia rimtesnės ugdymo teoreti- 
kų ar sociologų refleksijos. Kas lemia, kad 80 procentų stu- 
dentijos — puikius gebėjimus rodančios merginos — po 4-6 
metų į auksinės karjeros olimpą deleguoja mažiau savųjų negu 
absoliučioje mažumoje esantis vyriškasis sparnas? Neabejo- 
tina ir tai, kad universitetinės programos ir akademinių ben- 
druomenių manieros bei įpročiai yra sietini su aptariamuo- 
ju klausimu. 

Tyrinėtojai yra pastebėję pototalitarinėse visuomenėse 
sustiprėjusį tiesioginės galios (fizinės, turto, valdžios) ado- 
ravimo reiškinį. Yra duomenų apie smurto prieš moteris ir 
prievartos reiškinių sustiprėjimą iškart po liberalizacijos 
(pvz., Pietų Afrikos Respublikoje). Kur čia šuo pakastas? Prie- 
laida: permainų tempas reikalauja ne tiek kantraus svarsty- 
mo ir pasirinkimo motyvavimo (sąlyginai — moteriškoji sa- 
vybė), kiek rizikos ir ryžto, siekiant užsibrėžto tikslo (sąlygi- 
nai — vyriškas bruožas). Aplinkoje, kur pralaimėjusieji niekam 
nerūpi, kur naujieji laimėtojai laukiniškai demonstruoja savą- 
sias pergales, kur laimėti ir pralenkti ką nors yra svarbiau nei 
susigyventi su kitu ir kitokiu, dažniausiai laimi antrosios — 
vytiškos savybės, o moteriškosios lieka antraeilės. Tokia tad 


kol kas yra lyčių politikos dalia. 

SUK, SUK RATELĮ 


Neabejotina, kad vienos dalies Lietuvos žmonių gyvenimo 
ritmas yra diktuojamas ne tradicinių švenčių, bet rinkimų 
kalendoriaus. Štai pagaliau atėjo eilė Seimo rinkimų tvarkos 
klausimui, nors atrodytų, kad Viktoro Uspaskicho referen- 
dumo agitacinis laikas buvo geriausias esminiams parlamen- 
to rinkimų klausimams ir ydoms aptarti. Tačiau, kaip liau- 
dies išmintis sako, geriau vėliau negu niekad. 

Priminsiu, dėl ko grūmėsi V. Uspaskichas. Tai buvo ko- 
ne postpopulistinė idėja, kad reikia baigti partinės demok- 
ratijos netvarką ir tiesiog paversti Lietuvą vienmandačių apy- 
gardų rojumi. Jau pavasarį teko baisėtis tokia raidos galimy- 
be, kai konservatorių politinė nesąmonė - vieno rato rinkimų 
vienmandatėse apygardose tvarka — galėjo būti sudėta į vie- 
na su Uspaskicho supratimo liaudiškąja demokratija. 

Dabar, artėjant naujiems Seimo rinkimams, debatai dėl 
vieno rinkimų rato įsiliepsnoja kaip reikiant. Pokomunisti- 
nėje šalyje, kurioje neabejojama, kad galima keisti sekma- 
dienius trečiadieniais, žiemą — pavasariu ar net vasara, 0 po 
įvykusių rinkimų paaiškinti, kokios buvo tikrosios tų rinki- 
mų taisyklės — tai joks netikėtumas. Tiesiog skirtingų parti- 
jų - tiek pozicijos, tiek opozicijos — atstovai mandagiai sam- 
protauja, ar verta keisti, tobulinti tai, kas jau padaryta. Ge- 
rai bent, kad Andrius Kubilius dar geba pripažinti, kad tai, 
ką čia vadinu konservatorių nesąmone, — tiesiog buvusi poli- 


tinė klaida. Žinoma, vienaip skambėtų A. Kubiliaus žodžiai, 


jei konservatoriai po tų parlamentarizmą diskredituojančių 
rinkimų būtų valdžioje, kitaip skamba dabar, kai jie būdami 
mažuma, sprangiai kremta tą košę, kurią išsivirė. 

Tai, kas liečia Seimo rinkimų vienmandatėse apygardose 
ratų klausimą ir išnyra į mūsų žiniasklaidos paviršių, kol kas 
rodo tik apgailėtiną politinio elito atotrūkį nuo rinkėjų. Ir 
tie, kurie agituoja už esamos vienratės sistemos išsaugojimą, 
ir tie, kuriems mielesnė dviratė rinkimų procedūra, yra pa- 
našūs savo argumentais: jie išplaukia iš pačių ssimūnų ir po- 
litinių partijų isteblišmento intereso. Dar nesigirdėjo, bet 
neabejoju, tuoj nuskambės argumentas, kad taip sutaupo- 
ma keletas milijonų tautos pinigų. Tokių riboto proto tau- 
puolių, mokančių skaičiuoti pinigus tik vienoje kišenėje, ne- 
turėtų pristigti. Jiems nė motais turėtų būti, kiek pinigų 
buvo prarasta po sujungtų prezidento ir savivaldybių rinki- 
mų, kai tris mėnesius iš esmės buvo paralyžiuotas normalus 
savivaldos darbas. 

Taigi baimina ne pats diskusijos faktas, bet jos raida. Vie- 
šas pilietinis interesas joje lieka lyg pavainikis už slenksčio. 
Nieko tartum nedomina, kad tik viename rate iš keliolikos 
kandidatų renkant vieną seimūną pirmiausia apribojama pi- 
liečių teisė turėti daugumos atstovą įstatymus priimančioje 
institucijoje. Žvelkime į dabartinės kadencijos perbėgėlių Sei- 
mą ir nesunkiai atpažinsime tuos neadekvačius asmenis, ku- 
rie dabar sėkmingai taupo mūsų visų pinigus savo krečiamo- 
mis nesąmonėmis. Jei gali būti išrinktas dešimtadalio rinki- 
muose dalyvavusių žmonių — tai jiems ir atstovauji, jiems esi 
atsakingas. 

Nuolat skalambijant, kad idėjiniai principai priklauso iš- 


imtinai demokratijos muziejams, kad virtualūs interesai kuria 

rytojų išimtinai valdžios partijoms arba klanams, o aukštus 
pasitikėjimo savimi reitingus demonstruojančiai žiniasklaidai 
besimėgaujant Seimo menkybe nėra patrauklu svajoti apie pi- 
lietinį parlamento prestižą. Tačiau vis dėlto sakyčiau, kad, ne- 
paisant menkų vilčių, reikia ne tik kurti pasitikėjimą savo iš- 
rinktomis institucijomis, bet ir gausinti jų skaičių. Tai tas 
pats, kas tikėti demokratija. Vienratis Seimas negali turėti dau- 
gumos piliečių pasitikėjimo, juolab pagarbos. Nenuostabu, 
kad politiniams lyderiams giedant „Suk, suk ratelį", mūsų 
Seimo prestižu labiausiai rūpinasi ne patys politikai, bet lie- 


tuviškos žiniasklaidos ir pramogų verslo dviratininkai. 


FRANKFURTO MUGĖ IR 
POLITINIS FOLKLORAS — PAKELTKOJIS 


Nepaisant ginčų dėl skonio, išankstinio šeimininkų ir svečių 
baiminimosi dėl galimo Lietuvos prisistatymo didžiausioje pa- 
saulio knygų mugėje fiasko, nepaisant Lietuvos premjero ir jo 
komandos prieštaravimų, įvyko geriausia, ko galėjo tikėtis ri- 
zikuojantys optimistai: viešnia pasirodė kuo puikiausiai. 

Lietuva suintrigavo profesionaliąją publiką savo plastiniu 
rūbu, aštriomis politinių diskusijų briaunomis, puikia orga- 
nizacine drausme ir gebėjimu susivokti, ką ir su kuo kalba. 

Tokias mintis nesunkiai galėjo rasti solidžiausių ir popu- 
liariausių Vokietijos laikraščių skaitytojai. Tokiais žodžiais 
2002 m. spalio 9 d. numeryje reagavo į mugės atidarymą 
„Frankfurter Allgemaner". Dar daugiau, populiarus apžval- 
gininkas Tilmanas Sprechelsenas straipsnyje „Das Krachzen 
der Rasen“ reziumavo, kad lietuvių svečiavimasis mugėje buvo 
toks įtaigus, kad padėjo pačiai mugei apsispręsti dėl tolesnio 
jos gyvavimo strategijos. Prieš pusmetį buvo manoma, jog 
kitais metais jau nebebus tęsiama kviestinių svečių tradicija, 
o dabar po lietuvių sėkmės rusai gali džiaugtis —- Rytų milži- 
nė Frankfurte galės prisistatyti 2003-aisiais. 

Kitą dieną publikacijų apie tai vokiečių spaudoje tikriau- 
siai nebus. Mugė — jau vakarykštė diena. O lietuviai dar įsi- 
bėgės, prablaivėję po euforijos ar pavydo priepuolių. Jie dar 
ilgai apie ją kalbės, prisimindami pavasario pranašus su klum- 


pėmis, pasiryžusius išgaudyti Užgavėnių karnavalo žydus. 

Jie dalysis vokiečių spaudos straipsniais, asmeniniais įspū- 
džiais, apkalbomis. Jie mėgausis kokio nors konkurento ko- 
kiomis nors nesėkmėmis. Jie skaičiuos svetimus pinigus sve- 
timose kišenėse. Tačiau kai kas pradėjo rūpintis išvadomis 
dar nepasibaigus pačiai mugei, dar nesugrojus didžiajam lie- 
tuvių džiazo muzikantų orkestrui paskutinio koncerto. 

Vienintelė tikra sensacija, kuri nustebino net rezervuotus 
optimistus, buvo politinių folkloristų intervencija jei ne į lie- 
tuvių mugėje kuriamo įvaizdžio erdvę, tai bent bandant dary- 
ti įtaką savęs vertinimo polinkiams. Tuoj paaiškinsiu, kokią 
sensaciją turiu omeny ir kokie folkloriniai politikos šokėjai pra- 
tęsė keliolika metų Lietuvoje primirštą tradiciją. Kalbama apie 
dar vieno žymaus premjero patarėjo Viliaus Kavaliausko fak- 
so, siųsto kitam svarbiam folkloro saugotojui Rolandui Pavi- 
lioniui, kopiją. Jos turinys — tai DDR tradicijas tęsiančio „Ber- 
liner Zeitung“ straipsnelio, ironiškai vertinančio mugės ati- 
daryme pasirodžiusiusį Prezidentą V. Adamkų, poetą S. Gedą 
ir prieš keliasdešimt metų Lietuvos džiazo kelią įkalnėn pasu- 
kusį V. Ganelino trio, vertimas, kurį, pasirodo, V. Kavaliaus- 
kas siuntinėja visiems, kurių tik adresus turi. 

Kas čia nuostabaus, buvo galima pamanyti mugės šur- 
mulyje. Kadangi Vakarų Vokietijoje niekas neskaito to kai- 
rėje nugrimzdusio Berlyno laikraščio (Lietuvoje, ko gero, ir- 
gi tik du prenumeratoriai atsirado), tai pravartu žinoti ir jo 
nuomonę, kurią šiaip jau būtum ir pametęs gausybėje tei- 
giamų atsiliepimų rimtesniuose ir populiaresniuose leidiniuo- 
se, ir gyvųjų klasikų interviu įvairovėje. Tačiau mugės Foru- 
mo salėje, klausant skoningo „V. Labučio ir Co“ muzikavi- 
mo, galvoje išsirikiavo tokie klausimai: 1) ką reiškia toks 


politinio pasitikėjimo pareigūno veiksmas, kuriuo tarp pa- 


čių lietuvių bandoma įpiršti tai, kas vokiečių publikacijų kon- 
tekste yra greičiau absoliuti išimtis? 2) kokius tarybinio pro- 
pagandisto folklorinius triukus po keliolikos moralinės kos- 
metikos operacijų primena šis V. Kavaliausko darbštumo pro- 
trūkis? (Tiesa, vertimą jis užsakė kitam asmeniui, kurio 
pavardė Kylius.) ir 3) kokį lietuvišką liaudies šokį labiausiai 
primena šis politinis skėryčiojimasis? Taigi du rimti klausi- 
mai, o trečias — kvailas. 

1. Nors R. Pavilionis nėra suvalkietis, o V. Kavaliausko 
etnografinės šaknys man nėra žinomos, bet jų elgsena gali bū- 
ti paaiškinama paprasta folklorine nuostata: nei kaimynas, nei 
giminė, bet vis vien būtų malonu , jei jo namas sudegtų ... Pava- 
sarį šiems sovietinio folkloro sargams nepasisekus išvyti žydus 
ir žydišką džiazą iš lietuvių prisistatymo Frankfurte vizijos, o 
intelektualinėse-politinėse diskusijose surikiuoti kairės pusės 
politikus, buvo su nekantrumu laukta to išsvajoto fiasko. Dar 
daugiau, per tą laiką išryškėjo, kad pasirengimo mugei globė- 
jas V. Adamkus pasiryžo darsyk rungtis prezidento rinkimuo- 
se. Kiekvienas viešas spjūvis link jo sosto tiesiog neįkainojamas 
rinkiminis laimėjimas. Štai kodėl buvo atkreiptas dėmesys tik 
į tą epizodą, kuriame savo vaidmenį vaidino Prezidentas ir 
kandidatas viename asmenyje. 

2. Niekad nebuvau politinių raganų medžiotojų būrelio 
narys, laikydamas jį buitinių paranoikų sambūriu. Tokie vy- 
rai, kaip M. Misiukonis, lemiamais Lietuvai momentais pa- 
sidėję šalin KGB karininkų antpečius, sugebėjo įrodyti, kad 
padorumas ir patriotizmas gali leisti padaryti labai kilnius 
gyvenimo žingsnius. Dėl to jis ir buvo pakeltas į Didžiojo 
kunigaikščio Gedimino ordino riterius. O V. Kavaliauskas 


pasirodė tik svetimų ordinų kolekcionierius. Veiksmas su Ber- 

lyno ekskomunistinio laikraščio straipsniu priminė jo paties 
tarnybos sovietinėje propagandinėje mašinoje laikus ir pa- 
tirtį. Tik — bėda jam — dabar žmonės ir laikai kiti. Ne jis 
vienas yra „Moscow News“ korespondentas Niujorke, bet 
tūkstančiai kitų laisvų žmonių iš Lietuvos brazda po visą pa- 
saulį. Ir kalbų daugiau moka negu jis kartu su Pavilioniu 
kartu sudėjus. Dar jei jis būtų laisvas žurnalistas — mat jį 
galas. Bet šiandien jis yra nepriklausomos Lietuvos premjero 
patarėjas, kuris bent kiek turi išmanyti politinius protoko- 
lus. Na, nepavyko įpiršti savos koncepcijos — šaukštai po pie- 
tų. Bet pradėjus veikti politiniam protokolui, vis vien būti- 
na išmokti suvaldyti savo propagandinio folkloro įpročius. 
3. Mano tėvas sakydavo: blogam šokėjui ir kiaušiniai mai- 
šo ... Šiandien, praėjus pakankamai metų, kad susiformuotų 
visai nauja galvojančių žmonių karta, V. Kavaliauskui ir 
R. Pavilioniui labiausiai maišo ne kas kita, bet iš praeities 
sugrįžtantys, gal jau ir nebereflektuojami sovietiniai įpro- 
čiai, verčiantys strakalioti nelabai išmintingą šokį, kurį „Lie- 
tuvos“ dainų ir šokių ansamblis pristatydavo kaip „Pakelt- 
kojį". Tegu toliau psichoanalitikai užsiima klausimu, kodėl 


šis judesys jiems taip patinka. 

AR VIENAS LAUKE KARYS? 


Rinkimai yra žiniasklaidos, ypač televizijos, big time. Skir- 
tingai nuo politikon skęstančių politologų arba įvaizdžio kū- 
rėjų, kurie yra gundomi viešai ar slapčiomis pasirinkti tar- 
nystę vienoje arba blogiausiu atveju keliose stovyklose, „te- 
lepolitšoumenai“ lošia be pralaimėjimo. 

Tai turgaus dėsnis ir visai neketinu bandyti tuo piktin- 
tis. Tai tas pats, kas susitaikyti su sena demokratinių visuo- 
menių išmintimi: politika nėra nei moralės, nei principų, 
nei kilnumo buveinė. Palikit tai už durų. TV geriausiu atve- 
ju tampa tik pretekstu gilesniems pasvarstymams, medžiaga 
arba šaltiniu rimtesniems reiškiniams suprasti. Tokios min- 
tys apniko po vakarykštės paskutinės kryžkelės, kuri iš tiesų 
nėra paskutinė. 

"TV arenon buvo sukviesti kai kurie kandidatai į prezi- 
dentus ir juos palaikantys sirgaliai su paruoštais klausimais 


arba replikomis. Nebuvo Prezidento ir kandidato V. Adam- 

kaus ir, žinoma, didžiosios dalies kitų atrakcingų kandidatų. 
Tačiau sirgalių minia nesisielojo, kad nepakviestas V. Šustauskas 
ar S. Buškevičius, kurie yra pagarsėję kaip radikaliausi korum- 
puotų valdininkų pešiotojai. Aistringai piktintasi tik dėl to, 
kad ant kilimėlio neprisistatė V. Adamkus. O juk tema buvo 
korupcija ir kaip su ja kovoti. Žinoma, įdomu būtų matyti ir 
labiausiai užimtą žmogų — Lietuvos Prezidentą. Žinoma, in- 
fantiliai drąsu piktintis, kodėl jis nedalyvauja. Žinoma, po- 
puliariausio politiko dalyvavimas bet kokią komercinę laidą 
daro populiaresnę (ir reklamos minutę — brangesnę). Svar- 
biausia, kiekvienos iš gausių ir gausėjančių laidų atveju vie- 
niems vox populi rėkiant duokit mums Prezidentą, kitiems tuo 
pačiu metu skaičiuojant, ką jis veikia darbo ir poilsio metu, 
kai reikia ruoštis epochiniams susitikimams Prahoje. Viskas 
paprasta, kaip žaidžiant į vienus vartus. Visi meistrai. 

Kiek paprasčiau paaiškinti, kodėl nėra V. Šustausko ar 
S. Buškevičiaus. Jie mažiau užimti ir yra tiesiog antikorupci- 
nės veiklos veteranai, nieko be emocinio klimato nesukūrę prak- 
tiškai. Tačiau yra daugiau, negu tikėtina, kad R. Pakso teisin- 
gumo ieškojimo deklaracijos ir antikorupcinių priemonių dvi- 
račių išradinėjimas būtų atrodęs prasčiau toje kompanijoje. 
Kas garantuos, kad išsišokėliai iš Kauno į pudruoto angelo iš 
dangaus teisingumo paieškas nereaguos, primindami Vilniaus 
mero R. Pakso šimtamilijonines skolas ir žalą, padarytą vals- 
tybės iždui. Arba dar blogiau: o jei jie pratęs temas apie šim- 
tatūkstantinių nedeklaruotų sumų gabenimą per sieną ir vi- 
sokias painias pasakų istorijas apie rusiškų dolerių dingimą 
Vokietijoje ir kilnių draugų pagalbą? Kas tada? 

Kita vertus, diskusija apie korupciją, deja, priminė, kiek 


daug yra neperskaitytų knygų ir kiek daug praleista pamo- 


kų. Bent jau kandidatams į nepartinio prezidento postą ver- 
tėjo pradėti gilintis į svarbiausią politinės korupcijos irštvą — 
partijų finansavimo teisinius pamatus. Regis, čia bemaž ir 
linkstama pasilaikyti mintis sau. Tačiau staiga kandidatų — 
Seimo narių prabylama apie dalykus, kurie leidžia komen- 
tuoti išimtinai dabartinio Prezidento veiksmus, siekiant pra- 
skaidrinti viešųjų pirkimų miglas (gal greičiau — viešųjų sta- 
tybų miglas), primygtinai pamirštant, kad apklausos rodo 
beveik pusę Lietuvos žmonių neabejojant paties Seimo ko- 
rupcijos laipsniu. 

Stebint politines sangrūdas kryžkelėse, frontuose, koridose, 
ima klostytis įspūdis, kad iš keliolikos kandidatų į preziden- 
tus yra susiformavęs kažkoks hibridinis organizmas, kuris sie- 
kia in corpore įsikurti Prezidentūroje, nors sveikas protas ir Kon- 
stitucija šnibžda, kad tai nėra įmanoma. Apie dabartinį Prezi- 
dentą ir kandidatą prašnekama du trečdalius laiko vien tam, 
kad nereikėtų rimčiau gvildenti savųjų patirčių, įsivaizdavi- 
mų, pažadų. Nežinia, ar kas nors susimąsto apie tai, kad mums 
visiems išties yra svarbu, kad šį rudenį valstybės vadovas gebė- 
tų atlikti kai kuriuos lemtingus užsienio politikos darbus. Da- 
bar jau aišku, kad ir ką jis padarytų — visa tai, kaip amerikiečių 
policininkai sako, gali būti panaudota prieš jį patį. Apgailėti- 
na tad padėtis šalyje, kurios Konstitucija numato dvi prezi- 
dento kadencijas, bet politinė kultūra (arba politinė chaltūra) 
leidžia nesilaikyti bent kokių racionalių taisyklių. 

Taigi pasakytų koks nors ironikas, su prezidento rinki- 
mais yra kaip su popiežiaus vizitu: vieni ruošiasi aukščiau- 
siajai maldai, kiti rūpinasi pyragaičių pardavinėjimu. Vieni 


rungiasi — kiti laimi. 

KAIMYNŲ SAVIVALDOS PAMOKOS 


2002 m. spalio 27-osios sekmadienis Lenkijos politiniam 
gyvenimui buvo itin reikšmingas. Didžiausioje Vidurio Ry- 
tų Europos šalyje kandidatėje į Europos Sąjungą įvyko pir- 
mieji savivaldos rinkimai, kuriuose ne tik buvo renkamos 
miestų tarybos, bet tiesioginiuose rinkimuose varžėsi kandi- 
datai į miestų merus (prezidentus) ir vaivadas. 

Dar neišaušus rinkimų rytui komentuotojai ir politiniai 
apžvalgininkai ieškojo atsakymo į kankinant klausimą, ar 
padės šis platus Lenkijos gyvenimo demokratizacijos žings- 
nis pagyvinti visuomenės politinį aktyvumą, ar pakels (gal 
kompensuos) katastrofiškai krintantį partijų ir seimo presti- 
žą, ar padidins pasitikėjimą savo jėgomis šiuo svarbu Lenki- 
jai ir visam regionui laikotarpiu? 

Lenkijos rinkėjai, kaip ir jų kaimynai lietuviai, jau senokai 
rodė ženklus, kad politinių partijų populiarumo nuosmukis yra 
rimtas dalykas. Pamažu piršosi įtarimas, kad maži partijų rei- 
tingai atskleidė tai, kad partijos iš esmės ėmė nebeatspindėti 
politinės žmonių valios, o kitokių teisinių formų tai valiai iš- 
reikšti nebuvo. Savivaldos institucijų populiarumas toliau smu- 
ko. Visai kaip Lietuvoje, kur savivaldos lygmenyje politiniame 
žaidime pagal mūsų įstatymus gali dalyvauti tik partiniai sąrašai. 
Nesant galimybių rinkti miestų ir rajonų merus tiesiogiai ir 
stovint akivaizdaus partijų populiarumo nuopuolio akistatoje 


gali pasirodyti, kad čia ir slypi svarbiausia rinkėjų susvetimėji- 


mo su sava valdžia priežastis. Tuo pačiu metu tai yra lemiantis 
vangaus pilietinės visuomenės formavimosi veiksnys. 

Praėjusio sekmadienio rinkimuose Lenkijoje dalyvavo mil- 
žiniškas skaičius nepartinių kandidatų, kuriuos kėlė įvairiausi 
piliečių komitetai. Vien Varšuvoje dėl 60 miesto tarybos nario 
vietų varžėsi apie 1400, o į miesto rajonų (palygintina su 
Vilniaus seniūnijomis) tarybas, turinčias daugiau kaip 300 
vietų, kandidatavo per 4000 kandidatų. Tiesa, kaip sako kai 
kurie lenkų politikos apžvalgininkai, po piliečių komitetų 
iškabomis neretai slepiasi tradicinės partijos, tačiau jau pats 
faktas, kad reikia maskuotis, kuo esąs, išduoda reikšmingus 
simptomus. Kita vertus, net tokia demokratinė savivaldos 
sistemos pagunda neišjudino lenkų rinkėjų masės. Dalyva- 
vimas praėjusiuose rinkimuose buvo itin menkas. 

Nors galutinių rezultatų dar reikės palaukti, nors dauge- 
lyje svarbių miestų bus rengiami antri turai merams išrink- 
ti, tačiau jau dabar menkas visuomenės aktyvumo lygis ir 
didelis kandidatų skaičius rodo lenkų piliečių pasiryžimą ei- 
ti į vietos valdžią. Bet tai greičiausiai yra ne tie rezultatai, 
kurių siekė tokios savivaldos rinkimų tvarkos iniciatoriai. Ži- 
noma, baisiausia, kas gali atsitikti po tokių rinkimų — tai 
erzelio, jei ne chaoso šiame politinio gyvenimo lygmenyje 
padidėjimas. Tačiau tai gali būti ir kūrybingas chaosas, ku- 
ris priešpriešintinas bukai, savo galimybes išsėmusiai politi- 
nei tvarkai, kuri atvedė prie partijų deintelektualizacijos, par- 
tinių struktūrų biurokratizacijos, groteskiškus pavidalus įgau- 
nančios laimėjusios daugumos siekiuose užvaldyti pelningus 
ir lemtingus vykdomosios valdžios postus. Dėl to biurokra- 
tų apsaugos įstatymai smarkiai pralenkė pokomunistinių ša- 


lių demokratines permainas skatinančių įstatymų atsiradimą. 

Galvojant apie naujas savivaldos perspektyvas (ne tik apie 
mokesčių ir finansinių resursų paskirstymą) kaimynų pamo- 
kos išties gali būti vertingos. Juk senkant partijų intelektui, 
didėjant biurokratizacijai, bet ne viešojo administravimo 
efektyvumui, vienintelis pažangos, naujų idėjų ir jų įgyven- 
dinimo galios šaltinis tampa neišnaudotas pilietinės visuo- 
menės, nevyriausybinių institucijų, natūralių pilietinių spie- 
čių ir lokalinių bendruomenių potencialas. Norint jam leis- 
ti išsiskleisti ir racionaliai išnaudoti — pirmiausiai reikia 
išmokti pasidalyti galia ir valdžia. Jei civilizuotomis formo- 
mis pati visuomenė negali pareikalauti dėmesio sau, tai su- 
kelia necivilizuotas reakcijas. Suprantama, kad dalytis galio- 
mis ir su tuo susijusiais resursais nėra lengva, ypač centrinės 
valdžios atveju. Tačiau tuomet, kai buka biurokratinė ruti- 
na ant liepto galo demonstruoja savo bejėgiškumą, reikia ne- 
bijoti kūrybingo chaoso pavojaus ir neprarasti noro mokytis 


iš kaimynų. 


RUDUO BE GRYBŲ, 
ARBA IšsEMTŲ GALIMYBIŲ PATIKRINIMAS 


Rinkiminis ruduo kol kas rutuliojasi be netikėtumų: dvi de- 
šimtys kandidatų į Lietuvos prezidentus, iš kurių pusė, re- 
gis, atsirado tik tam, kad patenkintų savo nevisavertiškumo 
kompleksus, pasinaudodami vieša galimybe kaip nors api- 
peckioti esamą mūsų valstybės galvą. 

Nestebina ir itin ribotas dėmesys rinkimams į savivaldy- 
bių tarybas. Tačiau, mano galva, giluminiams lietuvių vi- 
suomenės politinio sąmonėjimo procesams stebėti pasiren- 
gimas šiems rinkimams yra įdomesnis nei prezidentinis ma- 
ratonas. Kodėl? Pirmiausia dėl jau nesyk minėtos priežasties: 
kandidatais į prezidento kėdę gali būti nepriklausomi, ne- 
partiniai, neprognozuojami, nežinomi ir netgi neįdomūs as- 
menys. Šiame bare viskas aišku. Visuomenė arba — tiksliau — 
liaudis pasirinks kažką slaptu balsavimu. Gudruolių iš pra- 


ėjusios kadencijos Seimo, sugalvojusių pataupyti mokesčių 

mokėtojų pinigus, įvedant vieno rato Seimo rinkimų tvarką, 
rankos nepasiekė prezidento rinkimų įstatymo. Bus, jei pri- 
reiks, du turai. Galim būti ramūs, kad nereikės spoksoti į 
nuotrauką išrinktojo, gavusio dešimtadalio rinkėjų balsus. 

Savivaldybių tarybos bus išrinktos pirmame rate. Jokių 
nepartinių herojų, jokių piliečių iniciatyvų, jokių tiesiogi- 
nių ir vienmandačių rinkimų tame valdžios lygmenyje, ku- 
riame politikos pradinukai kaip tik ir turėtų pradėti repe- 
tuoti tikrąsias rinkimines kovas. Ilgokai ir ne tik per rinkimus 
sielvartaudami dėl menko savivaldos (arba, anot A. Kubiliaus, 
vietvaldos) prestižo, smunkančio visuomenės pasitikėjimo ir 
kompetencijų stygiaus, mes sutelkėme dėmesį išimtinai į cen- 
tro (valdžios) ir periferijos (savivaldos) santykius. Ydinga mo- 
kesčių surinkimo ir paskirstymo sistema, diskriminuojanti ne 
Vilniaus savivaldybes ir skatinanti konkurenciją tik lobizmo 
varžybose, bene dažniausiai yra diskutuojama. 

Tačiau čia norėtųsi pasvarstyti kitas su savivaldos proce- 
su susijusias aplinkybes. Atrodo, dabartinėje Lietuvoje ne- 
beliko žemiau už politines partijas pasitikėjimo reitingų len- 
telėje stovinčių institucijų. Visos kitos reitinguojamos orga- 
nizacijos yra aukščiau. Žinoma, apklausos rodo lietuvius 
Bažnyčia ir žiniasklaida labiausiai pasitikint, o mažiausiai — 
politinėmis partijomis ir Seimu. Žinoma, reitingai ne viską 
pasako. Dažnai dėl tokių keistenybių nėra kaltos pačios ins- 
titucijos. Daug kas glūdi beveik nereflektuojamojoje kolek- 
tyvinėje pasąmonėje. Tačiau vis vien negali nekelti nerimo 
faktas, kad teoriškai mažiausiai politizuojamoje sferoje — vie- 
tos savivaldoje politinės partijos yra įstatymo apdovanoja- 
mos absoliučia galia. Kai pasitikėjimo partijomis reitingas 


svyruoja tarp 5 ir 10 nuošimčių, galima imti galvoti, jog 


politinės partijos apskritai nustoja atspindėti visuomenės lū- 
kesčius. Kas tada? Atsakymas paprastas: visuomenė ima su- 
svetimėti su valdžia, net jei ji būna demokratiniu būdu iš- 
rinkta. Baugu, kad taip jau yra atsitikę su vietos savivalda. 

Praverstų truputėlis lietuviškos istorijos. Motyvas vietos 
savivaldos tarybas rinkti išimtinai pagal partinius sąrašus pa- 
grįstai glūdėjo siekime sudaryti geresnes partijų atsiradimo 
ir brandos sąlygas perėjimo iš sovietinio totalitarizmo į li- 
beralią demokratiją metu. Tai reiškė perėjimą nuo vienpar- 
tinės sistemos į daugiapartinę. Savo laiku tai buvo pozityvus 
reiškinys, nors ir jis veikiau turėjo įtakos partijų skaičiaus 
augimui, o ne jų kokybei bei visuomeniniam prestižui. Par- 
tijos kūrėsi netikėčiausiais būdais, skilinėjo pagal šeimyni- 
nius interesus, psichoanalitinius motyvus ir itin retai — pa- 
gal idėjinius principus. Atskirų susireikšminusių ir prie po- 
litinių dividendų prijukusių veikėjų pasivaikščiojimai iš 
vienos partijos į kitą sukūrė kažkokią absurdišką politinių 
atostogų atmosferą. Dabar, kai formaliai žiūrint partijų yra 
net daugiau nei kandidatų į prezidentus, matome ir šio pro- 
ceso šešėlį — nenumaldomai krintantį pasitikėjimą tomis par- 
tijomis, kurios (su reta socialdemokratine išimtimi) nuolat 
puotauja tik prie skyrybų ir krikštynų stalo. Dažniausiai po- 
litiniai vaikai gimsta be sutuoktuvių. 

Štai tokiomis aplinkybėmis šį rudenį partijos imasi ri- 
kiuoti savo gretas rinkimams į vietos savivaldybių tarybas. 
Tikima, kad intriguojami prezidento rinkimų, Lietuvos pi- 
liečiai aktyviau susirinks prie urnų ir pareikš savo nuomonę. 
Tačiau jų laukia nepavydėtinas meniu. Kaip ruošiamasi pri- 
sivilioti rinkėjų balsus? Čia priklausomai nuo vietos ir parti- 
jos derinami seni ir nauji būdai. Ieškoma garsių nepartinių, 


kad sustiprintų įgalumo įspūdį. Viliojami naujieji lietuviai, 

kurie įsivaizduoja, kad brangiu automobiliu galima prava- 
žiuoti bet kokius rinkėjų vartus. Tačiau, atrodo, bene daž- 
niausias banalus bandymas rinkiminį vietos savivaldos kan- 
didatų sąrašą stiprinti ssimūnų pavardėmis. Itin dažnai taip 
elgiamasi Vilniuje ir Kaune. Manyčiau, kad ši aplinkybė yra 
verta akyliausio dėmesio. 

Visų pirma bendro partijų intelektualinio nuosmukio 
metu, kokį mes neabejotinai išgyvename, barbių devyndar- 
bių iš Seimo atsiradimas tarp kandidatų į savivaldybių tary- 
bas gali reikšti, kad politinės partijos yra ant savo išsekimo 
slenksčio. Tas faktas verčia manyti, kad dabartinės Lietuvos 
miestuose ir rajonuose beveik nebėra bent kiek politiškai pa- 
sikausčiusių, vietinių žmonių pasitikėjimą įgijusių ir šiek tiek 
idėjiškai orientuotų politikų. Visi į tokius panašūs jau susi- 
grūdo Vilniaus politikos turgelyje. Žemas partijų reitingas 
darsyk išryškinamas veiklių politikos adeptų stygiumi. Gal- 
būt pažymėtinos ir kitokios šio reiškinio ypatybės. Nebūti- 
nai rinkėjai turi pagalvoti, kad kuo daugiau seimūnų parti- 
niame sąraše savivaldos rinkimuose, tuo silpnesnė ir mažiau 
patikima pati partija. Galbūt kas nors pagalvos, kad seimū- 
nų skaičiaus augimas miestų ir rajonų tarybose gali padidin- 
ti administracinio lobizmo galias. Tokiu atveju labiausiai kles- 
tintis turėtų būti Kauno miestas. Bet laikraščiai rašo, kad tai 
toli gražu nėra tiesa. 

Ar yra įmanoma kokia nors reali išeitis? Tolimoje ateityje 
— taip. Tiesioginiai merų rinkimai ir galimybė nepriklauso- 
miems piliečių keliamiems kandidatams ieškoti vietos tary- 
bose. Kažkas galėtų mesti pirštinę politinio šiltnamio sąly- 
gose užsibuvusioms partijoms. Tačiau prieš šiųmetines Kū- 


čias reikės atiduoti savo balsus vis dar senoviškiems ir gerokai 


įgrįsusiems politinių partijų sąrašams. Palinkėkim vieni ki- 
tiems sėkmės, ieškant tuose sąrašuose kandidatų, kuriais ga- 
lėsime pasikliauti, kurie norėtų savo artimiausią vietovę pa- 
daryti patogesnę gyventi, o ne tik žvelgtų į skubančius laik- 
rodžius ir į Vilnių, kaip vienintelį karjeros bei lygesnio 


šaligatvio rojų. 

KuR MES GYVENAME? 


Vienas dalykas tikrai galėjo būti prognozuojamas dėl šieme- 
tinių rinkimų į savivaldybių tarybas — tai keistenybių ir pa- 
radoksų gausa. Kadangi į savivaldą žiūrima kaip į daiktą ko- 
joms pasivalyti, politinės partijos, jų lyderiai ir keistuoliai — 
partijų (arba jų kandidatų sąrašų) pakelės žiogai, leidžia sau 
elgtis kaip tik nori. 

Stebėtojui iš šalies ar keistenybių bei skandalų medžio- 
tojui ši padėtis gali pasirodyti išganinga. Savivaldos rinki- 
muose niekas per daug nesivaržo, nesistengia ieškoti aukš- 
tesnių politinio ir pilietinio elgesio formų, nesuka galvos, 
kaip pridengti savo tuštybes ir bukas galvas, savo aklą verži- 
mąsi valdžion, tad ir skandalingų reiškinių apsčiai atsiranda. 
Tik rašyk ir džiaukis. Piliečiui, bandančiam būti sąmoningu 
ir save gerbiančiu rinkėju, tokia būsena kelia kiek kitokius 
jausmus. Žinoma, sadomazochistinių pomėgių žmonių ne- 


trūksta, tad ir skandalais jie gali misti triskart per dieną. 


Bet, kalbėkim atvirai, ką daryti tam, kuris iš paskutinių nori 
matyti pagarbos vertą išrinktųjų valdžią? Jam sunkiau: nei iš 
ko rinktis, nei ką siūlyti, jis neturi. Šiemet visagaliai parti- 
niai sąrašai yra vienintelis asortimentas. 

Tačiau mano straipsnelio pavadinimas turi kreipti min- 
tis kiek kitur. Jau kelios savaitės spaudoje ir užstalėse plepa- 
ma apie prievolę gyventi toje vietoje, kur bandoma kandida- 
tuoti į savivaldybių rinkimus. Tad, kur mes gyvename? Kar- 
tais iš biurokratinės inercijos vis dar bandome įrodyti, kad 
gyvename ten, kur sovietų administracinė praktika nurodė, 
t.y. ten, kur esate registruotas. Šis Sąjūdžio revoliucijos me- 
tais išryškintas sovietinio piliečių įbaudžiavinimo principas, 
koneveiktas kone visą nepriklausomybės laiką, pasirodo esąs 
demonstratyviai gajus rungtynėse dėl vietinės valdžios. Re- 
gistracija yra gyvenimas — štai ką sako posovietinės Lietuvos 
realybė. Šustauskas gyvena Kaune, Šustauskienė — Vilniuje. 
Laisvalaikiu susibėga pusiaukelėje tarp dviejų bipolio galų. 
Tinka (ypač Vilniuj, nes Vilnius yra visa Lietuva...). 

Labiausiai suinteresuota registracija institucija yra polici- 
ja, nes tai reiškia ir jos sėdimo darbo vietas. Tačiau, pasakys 
žinovas, kai jūs registruojate savo automobilį ar ieškote vai- 
ruotojo pažymėjimo, tada veikia jūsų pačių registracijos nor- 
ma. O įsigyjant ginklą, jūsų paklaus protingiau: kur jūs, 
pilieti, iš tikro gyvenate? Tada jūs pasakote, kur iš tiesų yra 
jūsų vieta ir kur jūs rytais pasisveikinate su kaimynais. Gali- 
ma surasti dar vieną tikrą gyvenimo vietą, kuri neabejotinai 
yra svarbi ir kuri darosi vis svarbesnė. Trumpiausiai ją nusa- 
ko amerikoniškas priežodis: aš gyvenu ten, kur dirbu. Ma- 
no gyvenamoji vieta yra ten, kur mano darbas ir kur aš mo- 
ku mokesčius. Pasižiūrėkime į šventuosius partijų sąrašus. 


Rasim ir tokių, kurių darbas yra vieno miesto savivaldos ad- 

ministracijoje, o politinio išrinktojo munduro jie siekia ki- 
tame mieste. Darykim išimtį tik Vilniui, nes tai — visa Lie- 
tuva. Itin ironiškai kalbant, dabartiniu metu mūsų valsty- 
bės politika yra tokia, kuri tiesiog prašyte prašosi legitimuo- 
ti tokią tvarką, pagal kurią į Vilniaus tarybą rinktume žmones 
tokia pat tvarka kaip į Seimą: visus ir iš visur. 

Ką daryti su tokiais baisiais atsakymais į klausimą — kur 
mes gyvename? Ką daryti susijaudinusiems konkurentams 
ir VRK (t.y. Vyriausiajai rinkimų komisijai)? Visas dabarti- 
nis popierių pakėlimas tiesiog perša labai karčią išvadą: nie- 
ko su tais atsakymais negalima padaryti. Regis, visos teisinės 
ir administracinės priemonės kvalifikuoti kandidatus pagal 
tai, kur jie gyvena, yra neefektyvios ir komiškos. Mano galva, 
esant tokiai beviltiškai padėčiai svarbiausiai siekti, kad nuo 
rinkėjų nebūtų nuslėpti jokie faktai apie kandidato registra- 
cijos, darbo ir gyvenimo vietą. Rinkėjai, jei jiems rūpi jų pačių 
savivalda, turi absoliučią teisę pasirinkti. Jei jiems reikia ne- 
nuilstančių seimūnų kiekvieno miesto taryboje — pirmyn! 
Jei reikia kokio nors Vilniaus seniūnijos seniūno Kauno ta- 
ryboje — irgi pirmyn! Juk turėtų būti visiškai aišku, kad kol 
vietos savivaldos rinkėjams nerūpės, kad jiems atstovautų iš 
arti reikalus išmanantys, jiems kone iš veidų ir pavardžių 
žinomi žmonės, tol jokios VRK ir kiti menki administraci- 
niai gudravimai bus kaip masažas mirusiam. Tad geriau 
pamąstykime, kur mes gyvename, kad pavasarį netektų atsa- 


kyti — stebuklų šalyje. 


VIETINIAI RINKIMAI BE VIETOS 


Teisus Kazys Almenas 2002 m. (12.04) straipsnyje „OMNI 
laike": savivaldybių tarybų rinkimai išties skendi spengian- 
čioje tyloje, palyginti su kandidatų į prezidentus turgaus 
šurmuliu. Teisus jis ir tuo, kad mato, jog paaiškinimai, ko- 
dėl taip yra, savaime neišsprendžia problemos. 

Vis vien lieka stulbinamai paprastas klausimas: ką galim 
daryti po to, kai ką nors esminio suprantame, ir kiek dar 
sutiksime būti tokio politinio ceitnoto įkaitais? 

Tačiau smalsiam žmogui susilaikyti nuo noro aiškintis, kodėl 
taip yra, nepaprastai sunku. Tad pabandykime vardyti jau pa- 
stebėtus priežasčių žiupsnius, kurie anaiptol nėra sociologi- 
niai, veikiau gyvenimiškai kasdieniai. Čia tikrai nesinori kar- 
toti, kad viską paveldėjome iš sovietinės praeities, kad neturė- 
jome laiko apsišluoti aplink save, atsikratyti žalingų įpročių, 
paskaityti bent lietuviškas knygas ir dar įtempti valios pastan- 
gas, kad pakeistume savo elgsenas. Tas kartojimas būtų lyg 
skurdo kultūros atstovo, įsitikinusio, kad nieko nereikia daryti, 
nes vis vien nieko negalima padaryti, kasdienė litanija. Net jei 
tas palikimas gajus, dabar apie tai nekalbėsim. 

Pirmasis žiupsnis: įstatyminiai savivaldos pamatai yra ge- 
rokai kryptelėję ir pasislinkę į šalį nuo vis labiau reflektuoja- 
mų piliečių lūkesčių ir vis kraupiau prasiveriančios prarajos 
tarp tų lūkesčių ir partinių rūmų intrigų. Tai liudija nepa- 


prastai žemas lietuvių pasitikėjimas politinėmis partijomis. 

Veikiantis vietos savivaldos rinkimų įstatymas suteikia smul- 
kiapartinėms sąrašinėms nomenklatūroms tokias teises ir ga- 
lias, kurioms realizuoti joms nebeužtenka nei turimo inte- 
lektinio potencialo, nei geros valios. Tie įstatymai taip pat 
netrukdo vienam ir tam pačiam partiečiui vienu metu būti 
Seimo nariu, kandidatuoti į savivaldybės tarybą mieste, su 
kuriuo jį sieja nebent tušti bei atsitiktiniai pažadai, ir dar 
kandidatuoti į Lietuvos Respublikos prezidentus. Kęstutis 
Glaveckas šiuo atveju tikrai gali turėti vilties, kad lietuviško- 
je politinės raidos istorijoje gali tapti chrestomatiniu pavyz- 
džiu. Aš beveik neabejoju, kad po keleto metų taip ir bus. 
Eugenijaus Gentvilo atvejis kiek patrauklesnis: 1) jis — ne 
Seimo narys ir 2) eina į vietos savivaldos rinkimus Klaipėdos 
mieste, kuriame jis yra savas ir kuris jam yra savas. 

Antrasis žiupsnis: praslinkęs nepriklausomybės dešimt- 
metis ir pirmosios liberalios demokratijos pratybos parodė, 
jog Lietuvoje greičiau nei pradinis kapitalo kaupimas vyko 
politinės galios hiperkoncentracijos procesas. Politinis-par- 
tinis ir biurokratinis isteblišmentas solidarizavosi taip grei- 
tai, kad pranoko išrinktųjų į Seimą ryšius su tomis vietomis, 
kuriose jie buvo išrinkti. T.y. skirtingų ir profesionalesnį elitą 
turinčių partijų viršūnės ir biurokratijos kunigaikščiai yra 
vieni kitiems artimesni, nei paprasto vienos ar kitos partijos 
elektorato provincijoje eiliniai ir tos partijos viršūnėlės Vil- 
niuje. Lietuvoje, skirtingai nuo K. Almeno parodytų ameri- 
kiečių demokratijos pavyzdžių („all elections are local“), po- 
litinis procesas krypo priešingon pusėn: net vietiniai („lo- 
cal“) rinkimai ėmė darytis nacionalinių (centrinės įstatymų 
leidžiamosios valdžios) rinkimų pavainikiu. Lietuvoje, pa- 


komentuotume amerikiečių pilietiniam entuziastui, net vie- 


tiniai rinkimai iš esmės nėra vietiniai. Sauja dabartinių sei- 
mūnų, ypač iš Vilniaus ir Kauno, tikriausiai net patys to 
nejausdami tapo to patologinio galios koncentravimosi teat- 
ro aktoriais. Paprasta ir psichologiškai paveiki (ypač neišla- 
vintam politikos pradinukui) būsena: galios jausmo pliūp- 
telėjimas, atsidūrus Seime, ir po to — ereliškas demonstravi- 
mas, kad nespėjantys įsiskaityti į svarbiausiuosius įstatymų 
projektus darbštuoliai dar suspės imtis strateginių didžiųjų 
miestų raidos klausimų. Galios hiperkoncentracija visad bus 
naudinga Vilniui, o beveik visiškai taip pat — absoliučiai ne- 
naudinga nei Kaunui, nei kitam miestui, jei jam atsitiktų 
panaši nelaimė. 

Trečias žiupsnis: tie patys mokesčių mokėtojų pinigų par- 
tiniai taupytojai, kurie pasiūlė sujungti prezidento ir vietos 
savivaldybių tarybų rinkimus, greičiausiai taip pat dabar 
spinduliuoja rinkiminių sąrašų reklaminiuose plakatuose. Vi- 
sa ikišiolinė padėtis rodo, kad prezidento rinkimai visai už- 
gožia daug svarbesnių savivaldos klausimų svarstybas ir daro 
neabejotiną žalą pilietinės visuomenės brandos procesui. Net 
jei prieš Kūčias prie balsadėžių susirinks daugiau piliečių, 
nei būtų atėję prie jų atskirų savivaldos rinkimų atveju, ga- 
lim net neabejoti, kad svarbiausiosios rinkėjų mintys suksis 
ne apie vietos valdžios reikalus. Bet tai paranku beveik vi- 
siems partiniams lyderiams, išskyrus (tikiuosi) Eugenijų 
Gentvilą. Manau, kad dėl to mes prarasime keliskart dau- 
giau nei rinkimams sutaupyti 10 milijonų litų. Tik praradi- 
mų skaičiuotojai turi būti raštingesni. 

Ketvirtas, pabaigos žiupsnis: ne tik analitikai pažymi, kad 
šiemetinė prezidento rinkiminė kampanija yra pavadintina 


smuktelėjusios politinės kultūros kampanija. Prieš penkerius 

metus nebuvo tokio, pardon, bezpridielo kai kurių kandidatų 
elgsenose ir plepaluose. Nebuvo ir, atrodytų, visai neraciona- 
lios desperacijos kai kuriems partiniams lyderiams kandida- 
tuoti į prezidentus, kai visos apklausos rodo menkus vilties 
laimėti procentus. Galėtume čia klausti: ar tik nebus savival- 
dos rinkimai pakišę koją prezidento rinkimų politinei koky- 
bei? Ar nėra taip, kad būtent kova dėl savivaldos tarybų kai 
kuriuos partinius lyderius stumia į prezidentinių kandidatų 
sąrašus ir verčia maišyti turgaus erzelį su politinio solidumo 
reikalaujančia elgsena? Išeitų ne tik kad nepagerėja savivaldy- 
bių tarybų rinkimų kokybė, bet dar ir smukdomi žemyn pre- 
zidento rinkimų reikalai. O gal ir šiuo atveju neturėtume gin- 


čytis dėl skonio? Palaukim, stebėkim, gal išaiškės. 


KALĖDINIAI SAVIVALDOS SIURPRIZAI 


2002 m. gruodžio 22 d. rinkimai jau baigėsi, o šventės ne- 
leidžia įsibėgėti analitikų darbui. Ar išsipildė politinės viltys 
tų, kurie įrodinėjo prezidento ir savivaldybių rinkimų su- 
plakimo į vieną naudą? Svaresni atsakymai, matyt, išryškės 
2003 metų kovo mėnesį. 

Tačiau šiandien baimingai mąstydami apie tai, kad net į 
vieną važį sukinkytų dviejų rinkimų dieną prie balsadėžių 
atėjo tik vos daugiau pusė balso teisę turinčių Lietuvos pilie- 
čių, negalime nustoti savęs klausinėję kodėl? 

Nespėliosime, kiek tuos skaičius lėmė smunkantys pasi- 
tikėjimo savimi ir aukščiausiomis valdžios institucijomis ro- 
dikliai. Sausio 5 d. sužinosime kiek daugiau, kad galėtume 
daryti labiau pagrįstas išvadas. Čia norisi atkreipti dėmesį 
tik į vieną, su rinkimais į savivaldybių tarybas (deja) tiesio- 
giai nesusijusį dalyką. Tai 2002 m. gruodžio 24 d. Konsti- 
tucinio Teismo nutarimas, išaiškinantis kai kuriuos teisinius 
mero, tarybų narių ir savivaldybių valdybų institucijų bruo- 
žus. Šis pusšimčio puslapių dokumentas, nors ir prieinamas 
internete, vertas būti paskelbtas atskiru atspaudu. Jis ilgam 
turėtų atsirasti chrestomatinių Lietuvos valstybingumo rai- 
dos istorijos dokumentų rinkinyje. Pirmiausia, kad išryškė- 
tų, kaip dažnai buvo keičiamos teisinės lietuviškos savivaldos 
sąlygos, kokių kazusų ir politinių vingrybių buvo griebtasi per 


8 pastaruosius metus šioje srityje. Tai geras dokumentas, lei- 

džiantis suvokti, dėl ko pasitikėjimas savivalda — svarbiausia 
pilietinės visuomenės brandos sąlyga — nusmuko iki itin že- 
mo lygio. Tad jis galėtų piršti viešoms svarstyboms ne tik 
teisinį kazusą, bet atvertų vieną atsakymų dėl mūsų rinkėjų 
pasyvumo 2002 m. gruodžio 22 d. rinkimuose priežasties 
ieškojimo krypčių. 

Gruodžio 24 d. Konstitucinio Teismo nutarimas yra tas 
kalėdinis siurprizas Lietuvos piliečiams, kurie galėjo sužino- 
ti, kad juos prie urnų politiniai lyderiai skubino tuo metu, 
kai buvo aiškinamasi savivaldą reguliuojančių aktualių įsta- 
tymų atitikimas Lietuvos Konstitucijai. Kitaip tariant, pi- 
liečiai, mes ėjome balsuoti, neturėdami visiško aiškumo, už 
kokius sąrašus, už kokius asmenis, už kokius seimūnus, už 
kokius galimus ir būsimus merus nešame savo balsus. Regis, 
Konstitucinio Teismo nutarimas išjudino tik kai kuriuos sa- 
vivaldybių politikus, bet aš būčiau linkęs pavadinti tai, kas 
įvyko, dar vienu spjūviu į veidą paprastiems rinkėjams. Bū- 
tent faktas, kad apie nutarimą sužinome dvi dienos po rinki- 
mų, o ne dvi dienos prieš juos, negali nekelti pilietinės ne- 
vilties ir pilietinio pažeminimo jausmų. Politinis elitas kaip 
visada teisus, o piliečiai kaip visada lieka trečiuoju rusiškų 
pasakų broliu. 

Paties Teismo svarstybos apie tai, kad, nusižengiant tradi- 
cijai, nutarimo įgyvendinimui reikia palikti dviejų mėnesių 
laikotarpį teisiniam ir administraciniam atsikvošėjimui, rodo, 
kad įvykis buvo nemenkas. Tačiau ir šis rūpestis liečia labiau 
savivaldos politikus ir biurokratus, bet yra menka paguoda 
tiems 50 nuošimčių Lietuvos piliečių, kurie jau atidavė savo 
balsus ir 4 metus bus valdomi tų keistomis sąlygomis išrink- 
tųjų. Panašią liūdną mintį perša ir 2002 m. (12.30) „Kauno 


dienoje“ išspausdinti svarbių Seimo komitetų vadovų komen- 


tarai. Socdemo Petro Papovo, Seimo Valstybės valdymo ir sa- 
vivaldybių reikalų komiteto pirmininko, konstitucinio ieški- 
nio paraiškovo, svarstymai lietė svarbias Lietuvos savivaldos 
politikos ateities gaires. Tačiau jo, regis, visai nedomino tai, 
kad šiemetiniai vietos savivaldybių tarybų rinkimai buvo spar- 
tinami neatsižvelgiant į Konstitucinio Teismo procesą. Dar 
daugiau, išeitų, kad socialdemokratai inicijavo ir visai pagrįstą 
Savivaldos įstatymo konstitucingumo patikrinimą, ir tuo pa- 
čiu metu dėl miglotų motyvų skubino sujungti dvejus rinki- 
mus į viena. Negali nekilti pagundos visokioms su tuo susiju- 
sioms prielaidoms, nors aiškesnių atsakymų dar reikės palaukti. 
Viena aišku: į eilinius Lietuvos piliečius ir rinkėjus darsyk bu- 
vo pažiūrėta lyg į tamsią manipuliuojamą masę. 

Ne ką daugiau pilietinės paguodos teikia ir Seimo Teisės 
ir teisėtvarkos komiteto vicepirmininko liberalo Raimondo Šu- 
kio samprotavimai apie tai, kad Konstitucinio Teismo nutari- 
mas prieš pusmetį būtų padėjęs partijoms pasirinkti kitokius 
pasirengimo vietos savivaldybių rinkimams būdus. Jis teisus, 
bet, deja, tik politinio bei partinio elito poreikių atžvilgiu. Ir 
nė vieno žodžio, liudijančio bent kokį apgailestavimą dėl to, 
kad piliečiai galėjo būti suklaidinti antro mandato siekiančių 
seimūnų pavardžių, įrašytų į rinkimų sąrašus. Juk tada būtų 
išlikusi bent teorinė galimybė, kad abejojantys rinkėjai gali 
paklausti: „Kur dėsitės, Seimo nariai, jei būsite išrinkti?" 

Taigi kalėdinis Konstitucinio Teismo siurprizas ilgame- 
čio ciniško elgesio rinkėjų atžvilgiu ir savivaldos politikos 
kontekste mažų mažiausiai leidžia daryti prielaidą, kad men- 
kas rinkėjų aktyvumas greta kitų priežasčių yra būtent šito- 
kio elgesio padarinys. Tad naujamečiai linkėjimai kiekvie- 
nam iš mūsų skambėtų maždaug taip: Lietuvos piliečiai, Nau- 


jaisiais metais nesiduokim bent jau viešai žeminami! 

RAUDOS DĖL SAPNO 


Prėskame rugpjūčio politiniame klimate dėmesį patraukia 
dalykai, kurie šiaip jau normaliomis sąlygomis tikriausiai pri- 
klausytų prie smulkmenų. Tokių dalykų kategorijai priskir- 
tini vieši Seimo nario socdemo Kęstučio Kriščiūno sampro- 
tavimai dėl Vilniaus ir Kauno dipolio (?) idėjos likimo. 

Stebina ne tik spaudoje atspindėtas jo susirūpinimas, kad 
neišleidžiamos abiejų liberalcentristų valdomų miestų lėšos, 
kad būtų įgyvendinta ši mažų mažiausiai kontroversiška idėja. 
Tikiuosi, kad tie mokesčių mokėtojų pinigai bus panaudoti 
kur kas racionalesniems tikslams. Pirmiausiai krinta akysna 
tai, kad labai skirtingai vertinamas sumanymas, prieš pus- 
metį vienus gundęs, kitus juokinęs ar pykdęs, yra pristato- 
mas tarsi savaime aiškus, visuotinio pritarimo sulaukęs ir abe- 
jonių nekeliantis dalykas. Būtent tai ir vilioja sugrįžti prie 
idėjos, kurią aš asmeniškai visad vadinau sapnu, primenan- 
čiu neužmirštamą literatūrinį Vasiukų oro uostą. 

Visiems bent kiek didesnį laiką Vakaruose pagyvenusiems 
žmonėms neturėtų būti naujiena, kad tankiai apgyvendin- 
tuose industriniuose regionuose jau bemaž ištirpusios me- 
džiaginės-urbanistinės miestų ribos. Keliaukime po Japoni- 
ją, važiuokime rytine JAV pakrante ar vakariniu Mičigano 
krantu ties Čikaga, sukiokimės po vietovės, vadinamos Los 
Andželu, barus, plūkaukime palei Helsinkio krantines ir 


klausinėkime: kiek miestų čia matome? Akimirksniu įsiti- 


kinsime, kad tai, kas yra didysis Niujorkas arba Čikaga — tai 
yra viena, ištisinės gatvių numeracijos pabrėžiama urbanis- 
tinė visuma, kurioje vis dėlto atrasime po keliolika savival- 
džių miestų. Arba tai, kas dunkso prieš mūsų akis kaip Suo- 
mijos sostinė, iš tikrųjų yra net trys savarankiški miestai. Ir 
dar niekad neteko girdėti, kad kas nors ten būtų pradėjęs 
sapnuoti dipolius, tripolius ar dekapolius. 

Pats lietuviško dipolio idėjos atsiradimas yra politinės ant- 
ropologijos požiūriu įdomus reiškinys. Visai elementariai žiū- 
rint, gali pasirodyti, kad tai yra tik išraiška bendro mūsų 
politinio elito nesugebėjimo susidoroti su sudėtingais, kom- 
pleksiškais, plataus integruojančio žvilgsnio ir netechnolo- 
ginių procesų valdymo išminties reikalaujančiais siekiniais. 
Tai sukelia tokius fantasmagoriškus sapnus, kurie liudija, 
kaip toli politinės vizijos gali pralenkti paprastą realybę. Vaiz- 
džiai tariant, ši elgsena primena naujai praturtėjusios blon- 
dinės norą pritaikyti perkamo automobilio spalvą prie la- 
biausiai patinkančio sijono. 

Vienas dalykas, regis, negalėtų kelti abejonių. Visi norime 
tolygaus, pilietinio lygiateisiškumo (nesakau — lygybės) prin- 
cipais pagrįsto Lietuvos augimo. Visi matome, kad dviejų Lie- 
tuvų sindromas yra pragaištingas liberaliosios demokratijos at- 
eičiai. Centralistinis biurokratinis elgesys ir dėsningas laisvo- 
sios rinkos verslo įcentriškumas pototalitarinėje šalyje sukuria 
hipertrofuotą sostinės augimą. Štai kodėl nei kairysis, nei de- 
šinysis politinis sparnas iki šiolei dėl to nesijaudino. Nebent 
ekspremjeras konservatorius Andrius Kubilius šiandien būtų 
išimtis. Reikia tik apgailestauti, kad to susirūpinimo antrąja 
Lietuva konservatoriai nerodė tada, kai buvo valdžioje. 

Dabar įrodinėti, ką nacionalinės politikos plotmėje di- 


polio sapnas žadėtų Lietuvos provincijai, reikštų išlaužti du- 


277 


278 


ris, kurios ne tik neužrakintos, bet netgi vyrių neturi. Ma- 
nau, labai įdėmiai Lietuvos socdemai turėtų studijuoti savo 
kolegų iš Skandinavijos politinį patyrimą. Galbūt tada bus 
suvokta, kur prasideda realus miestų — įskaitant Vilnių ir 
Kauną — integracijos veiksnys Lietuvoje. Kita vertus, senie- 
siems komunistams neturėtų būti gėda bent dėl vieno pla- 
ninės ekonomikos istorijos reiškinio — policentrinio Tarybų 
Lietuvos vystymo strateginio plano, kuris neabejotinai buvo 
pozityvus anuomet, okupacijos sąlygomis, ir išlaikė aktualu- 
mą iki dabar. 

Šiandien labiau norėtųsi sveikinti liberalcentristus Vil- 
niaus ir Kauno merus, kad Vasiukų idėja palengva atideda- 
ma į nuolatinių ilgalaikių konsultacijų reikalaujantį stalčių. 
Tikėkime, kad prie miestų suartėjimo greičiau nueisime ne 
administracinių-politinių fikcijų keliu, o matydami, kaip 
auga komunikacijų (ypač traukinių tarp Vilniaus ir Kauno) 
greičiai, kaip palei geležinkelį ar greitkelį plėtojasi urbanis- 
tiniai šleifai. Kai bus įprasta girdėti, kad Vievyje vyksta dar- 
biniai susitikimai ar atsiranda geresnio lygio paslaugų rinka 


— galbūt ramiau bus galima ir miegoti, ir sapnuoti. 


DviGUBŲ STANDARTŲ PAVOJUS 


Pastaruoju metu ne vienas apžvalgininkas pažymėjo, kad pre- 
zidento skandalas prikaustė visų dėmesį prie aukščiausios val- 
džios košmaro, o kasdieniam viešųjų reikalų tvarkymui ener- 
gijos imta stokoti. Ar sugebėsime grįžti į normalias politikos 
formavimo vėžes? 

Krizės, skandalai, debatai ir rietenos pirmiausia turėjo 
kreipti akis į labiausiai apleistus ir dėl to parako statinės pa- 
vojais dvelkiančius klausimus. Sostinės atotrūkis nuo Lietu- 
vos žmonių yra viena iš tokių problemų. Didelis šiaudas skęs- 
tančio prezidento rankose turėjo būti susitikinėjimas su ato- 
kių šalies miestų bendruomenėmis, siekiant atrasti bent kokį 
atsparos tašką. Ta pačia kryptimi judėjo visi seni ir nauji 
populistiniai Lietuvos veikėjai. Atrodo, kad populistiniam 
elgesiui tiesiog yra būdinga galvoti, kaip išnaudoti tuos so- 
cialinius atotrūkius, o ne sukti galvą, kaip tuos atotrūkius 
mažinti. 

Yra ne vienas būdas siekti, kad provincijos žmonės nesi- 
jaustų beviltiškai apleistų užkampių gyventojais, kuriems ne- 
pavyko gyvenimo karjera ir kuriems nepasisekė patekti į Vil- 
nių. Pirmiausia, žinoma, reikia tiesiog su jais bendrauti, va- 
žinėti, susitikinėti, rodyti dėmesį, prusinti. Šis būdas yra 
suprantamas. Jis dažniausiai prisimenamas prieš rinkimus 
arba tiesiog visuotinės politinės krizės akivaizdoje. Juo nau- 


dojasi ir pilietiniai aktyvistai, ir paprasčiausi demagogai. 

Toliausiai ėjimo į liaudį keliu nueitų tas, kuris ryžtųsi tiesiog 
išsikelti iš pasipūtusios sostinės ir imti gyventi tarp tų, ku- 
riems priešrinkiminį dėmesį demonstruoja. Galbūt Vikto- 
ras Uspaskichas savo populiarumo procentus kaupia tada, 
kai demonstruoja, jog gyvena Kėdainiuose ir todėl supranta 
ne sostinės piliečių rūpesčius? 

Rimčiau atrodytų sisteminis veikimas provincijos lygiatei- 
siškumo linkme. Vienas iš savigarbos kėlimo būdų — tai nuo- 
latinis savivaldos stiprinimas, siekimas pakeisti posovietinius 
unitarinės valstybės įpročius. Jau nesyk teko dėstyti savo po- 
žiūrį į tai, kas šiandien liko iš Lietuvos savivaldos finansinių ir 
teisinių pamatų. Tiesa, šios kadencijos savivaldybėms dar lie- 
ka treji metai darbo. Tačiau jei atsižvelgsime į tai, kad naujos 
kadencijos Seimui reikės pasirūpinti būsimaisiais savivaldos 
rinkimais, tai jau šiandien politinių partijų ir naujųjų politi- 
nių sąjūdžių programose turėtų pradėti ryškėti svarbiausios 
regionų raidos ir savivaldos tobulinimo gairės. 

Gandų lygyje jau, regis, įsitvirtino klausimas apie tiesiogi- 
nius merų rinkimus. Duok Dieve, kad į tai būtų pasižiūrėta 
ne pro pirštus. Tačiau niekam galvos neskauda dėl piliečių 
kandidatavimo į savivaldos tarybas. Kaip buvo, taip ir liko 
susitaikyta su akivaizdžiu politinės sistemos prieštaringumu: 
prezidentas pagal Konstituciją turi būti nepartinis (nebent 
prezidentas tiesiog tapšnoja per tą Konstituciją), į Seimą ren- 
kame partinius sąrašus, bet neatmetam teisės nepartiniam pi- 
liečiui taip pat kelti kandidatūrą vienmandatėje rinkimų apy- 
gardoje, o arčiausiai žemės ir žmonių valdžią renkame išimti- 
nai pagal partinius sąrašus. Tai yra neabejotina yda, atšaldanti 
piliečius nuo bet kokios valdžios apskritai. 

Susiklosčiusi padėtis primena dvigubus standartus. Per 


pastaruosius metus padėtis savivaldybėse buvo itin nestabi- 


li. Pirmiausia labai keistu laiku, t.y. iškart po įvykusių rinki- 
mų, įsigaliojo Konstitucinio Teismo išaiškinimai, kad žmo- 
nės ėjo į rinkimus rinkti kažką kita, nei buvo leista turėti. 
Kelių mėnesių tarpuvaldis didino chaosą, nors jo stengėmės 
nematyti, nes turėjom ką stebėti Daukanto aikštėje. Šian- 
dien to paties teismo išaiškinimų pagrindu vėl keičiame, tiks- 
liau — valdome savivaldą. Konstitucinis Teismas yra nepa- 
kaltinamas: įstatymų leidybos ir vykdomosios valdžios lyg- 
menys turi būti atskirti. Logiška. Bet nebegali žmogus 
suprasti, kodėl tik savivaldybėms ta logika galioja. Juk jau 
keliolika metų lygiai taip pat diskutuojame, kodėl seimūnai 
gali būti ministrais? Ar čia vykdomoji ir įstatymų leidimo 
funkcijos gali suaugti į viena, o savivaldybėse — ne? 
Dvigubi politiniai standartai Lietuvos valstybės statybo- 
je mezga karčius vaisius. Išties negali abejoti, kad į masę pi- 
liečių viešpataujantis elitas žiūri tik kaip į pavaldinius. De- 
mokratija suprantama kaip teisė išrinkti centrinę valdžią, o 
iš savivaldos padaromas vietvaldos (Andriaus Kubiliaus nu- 
kaltas terminas) žaisliukas. Mažiau nei per pusantrų metų 
savivaldybės tarybos — niekaip nedalyvaujant jas rinkusiems 
piliečiams — jau antrąkart keičiamos. Pagrindas — Konstitu- 
cinio Teismo verdiktai. Bet, regis, mūsų valstybėje galima 
ne tik ką nors neaiškaus įstatymuose išaiškinti, bet ir leisti 
tuos įstatymus. Dvigubų standartų požymiai tik rodo, kad 
politinis procesas Lietuvoje vis dar vaduojasi iš sovietinių cen- 
tralizacinių pančių. Ar prireiks dar vieno Pakso, kad imtume 


į tai Žiūrėti rimčiau? 

LaAisvĖS PĖDOS — VALDO ADAMKAUS 
PREZIDENTAVIMO PENKMETIS 


Lietuvoje atrodyti ir būti geru prezidentu nėra lengva, tačiau, 
regis, mums visai neblogai pasisekė abiem iki šiolei išrinktais 
atvejais — Algirdo Brazausko ir Valdo Adamkaus, o ateitį dar 
dengia nežinia. Nelengva todėl, kad konstitucinės prezidento 
galios ir kompetencijos yra neadekvačiai menkos, palyginti su 
Lietuvos piliečių šiai institucijai teikiama simboline reikšme. 
Prezidento asmens susvarbinimas rinkėjų akyse ir didesni nei 
galimybės, kurias suteikia jam Konstitucija, lūkesčiai sukelia rimtą 
valstybės vadovo padėties prieštaringumą. Tai rodo dalyvavimo 
buvusiuose rinkimuose statistika ir dabartinės valdančiosios koa- 
licijos primygtinis noras suplakti į viena prezidento ir savivaldy- 
bių rinkimus. Šios pastabos turėtų labiau išduoti rūpestį dėl mūsų 
pilietinės visuomenės pasimetimo (nuolatinis deus ex machina 
laukimas), o ne abejones dėl konstitucinių prezidento galių. 
Dar viena ypatybė, neišvengiamai lemianti prezidento 


veiksmus, yra privalomas jo nepartiškumas. Tai verčia itin 


kruopščiai stebėti savo politinių nuostatų ir Lietuvos politi- 
nių partijų orientacijų sąsajas, siekiant atskirti politiškumą 
nuo partiškumo. Čia neabejotinai geresnė antrojo preziden- 
to padėtis: Valdas Adamkus, skirtingai nei Algirdas Brazaus- 
kas, neturėjo rūpesčio dėl nepartiškumo fikcijų ir realijų, 
tačiau ir jam turėjo kilti sunkumų, laviruojant šių konstitu- 
cinių sąlygų vingiuose. Valdo Adamkaus penkmetis išties 
gali būti pavadintas nepartinio prezidentavimo penkmečiu. 

Žvelgiant į praėjusius penkerius metus, itin svarbu atpažin- 
ti, kaip Valdas Adamkus orientavosi šiame išorinių prieštaravi- 
mų lauke. Nuo pat rinkiminės kampanijos pabaigos jo kalbėji- 
muose ryškėjo vienas itin ambicingas pasiryžimas ar pažadas: 
siekti, kad visos konstitucinės prezidento galios būtų maksima- 
liai išnaudotos, kad prezidentas nebūtų vien pasyvus valstybės 
vadovo simbolis, priverstas tik reprezentuoti tarptautiniuose ri- 
tualuose, kurių taisykles dažniausiai kuria pasaulio didieji. Tad 
pačios pirmosios intencijos, išryškėjusios rinkiminėje retoriko- 
je, rodė, kad ateidamas į Prezidentūrą Valdas Adamkus labai 
adekvačiai suvokė, kas jo laukia ir ko iš jo tikimasi. 

Politologams ir politiniams priešininkams paliekant smul- 
kmenišką analizę to, ką prižadėjo rinkėjams ir kaip elgėsi 
antrasis atkurtos nepriklausomos Lietuvos Respublikos Pre- 
zidentas, norėtųsi pabandyti keliais štrichais nubrėžti Valdo 
Adamkaus penkmečio bruožus. 

Pirmiausia pabrėžtinas tiesiog desperatiškas, tai dešinįjį, 
tai kairįjį sparną gluminęs siekimas būti geram kiek įmano- 
ma įvairiems politiniams ir platesniems socialiniams sluoks- 
niams. Valdas Adamkus, skirtingai nuo Algirdo Brazausko 
ir naujai išrinkto prezidento Rolando Pakso, laimėjo rinki- 
mus nebūdamas jokios politinės partijos narys, siejamas tik 


su liberaliu intelektualiniu „Santaros-Sviesos“ sąjūdžiu, ku- 

rio dalyvių liberalizmas neretai radikaliai skyrėsi nuo princi- 
pų, pabrėžtų Lietuvos liberalų sąjungos veikloje. Jam nerei- 
kėjo nei stabdyti savo narystės kokioje nors partijoje, nei itin 
stengtis demonstruoti nešališkumą buvusios partijos interesų 
akivaizdoje. Kita vertus, toks politinis stilius visados yra lyg laz- 
da su dviem galais. Priežodis „visiems geras nebūsi“ reiškia ir 
tai, kad taikytojams ir arbitrams dažniausiai kliūva ir nuo vie- 
nų, ir nuo kitų. Norėdamas patikti visiems, politikas rizikuoja 
iki galo nepatikti niekam. Tačiau tuo pačiu metu tai buvo veik- 
la, nusipelnanti prezidentinio stiliaus pavadinimo. O „stilius 
yra pats žmogus“, — sakydavo Renesanso mąstytojai. 

Žinant, kad prieš penkerius metus dešinysis elektoratas dau- 
giausiai balsų atidavė už Valdą Adamkų, nenuostabu, kad buvo 
viliamasi tolesnių desovietizacijos žingsnių, palankumo raganų 
medžiotojų įpročiams. Šokiruojanti buvo reakcija į Prezidentū- 
ros bandymus simboliniais praeities nuopelnų įvertinimo aktais 
— ordinų suteikimu — įveikti idėjinę-socialinę įtampą šalyje. Bu- 
vusio LTSR KGB karininko ir pirmojo nepriklausomos Lietuvos 
vidaus reikalų ministro Marijono Misiukonio apdovanojimas, pa- 
piktinęs dešiniuosius ir išdavęs valstybės vadovo simbolinį rūpi- 
nimąsi politinio stabilumo palaikymu, gali būti geriausias pa- 
vyzdys, kviečiantis viešąją opiniją keisti papročius ir nustoti lie- 
žuviais pribaiginėti pralaimėjusiuosius. Pasinaudodamas itin 
aukštu populiarumo reitingu jis stengėsi vieniems būnant pozi- 
cijoje padėti opozicijai nenusivilti. Vakarietiška politinės harmo- 
nijos paieškų patirtis leido jam demonstratyviai diegti varžymosi 
bendradarbiaujant principus. Regis, prabėgę metai ir padiktuo- 
tos aukštosios politinės mados taisyklės net iš šeimyninių-gimi- 
ninių rietenų pašalino aštresnius pro et contra politinius motyvus. 

Lietuvos konservatoriams ir apskritai dešiniajam elektora- 


tui džiaugiantis absoliučia dauguma Seime, Marijono Misiu- 


konio nobilitacija — aukštas valstybės apdovanojimas, kad ir 
trikdantis mėgstančiuosius dalyvauti išimtinai triumfiniuose 
nugalėtojų spektakliuose, vis dėlto atskleidė Valdo Adamkaus 
siekį didinti Lietuvos žmonių toleranciją, gebėjimą kalbėtis 
oponuojančioms stovykloms. Tapatinamam su politine deši- 
ne Lietuvos Prezidentui tai buvo labai svarbus veiksmas. Tok- 
sai kairės-dešinės balansavimas dar labiau išryškėjo per kon- 
fliktą su stipriu premjera Gediminu Vagnoriumi. Prezidento 
viešai išreikštas nepasitikėjimas konservatorių premjeru pri- 
vertė valdančiąją daugumą pristabdyti beatodairišką naudoji- 
mąsi absoliučios Seimo daugumos privilegijomis. 
Socialdemokratinė opozicija tada daugeliu atveju tapati- 
nosi su Prezidento elgsena. Tačiau po kelerių metų Seimo 
daugumoje atsidūrusiems socialdemokratams jau visiškai ne- 
bepatiko Valdo Adamkaus sumanymas grąžinti pirmojo ne- 
priklausomos Lietuvos Aukščiausios Tarybos pirmininko Vy- 
tauto Landsbergio nuopelnų įvertinimo prezidentine pensi- 
ja klausimą diskutuoti į Seimą. Tada kairėje buvo reaguota 
išskirtinai neigiamai, tariant, jog; Prezidentas rūpinasi tik sa- 
vo įvaizdžio atspindžiais dešiniojo elektorato akiratyje. 
Veikimas grynai politinėje sferoje, užsidarant Seimo, Vy- 
riausybės ir Prezidentūros santykių trikampyje, nebuvo ypa- 
tingas Valdo Adamkaus penkmečio ženklas. Šis trikampis, 
kuris iki dabar rėmina stiprioje sovietinės biurokratijos tra- 
dicijų įtakoje esantį liaudies tarnų sluoksnį, nėra specifiškai 
susirūpinęs pilietinės visuomenės pajėgų dalyvavimu pri- 
imant sprendimus. Tad dar svarbesnis praėjusių kadencijos 
metų bruožas — tai nuolat pasikartojančios Prezidento Val- 
do Adamkaus pastangos kalbėti ne tik su politinėmis par- 
tijomis ir valstybės institucijomis, tačiau kiek įmanoma tiesio- 


giai kreiptis į piliečius ar jų asociacijas. Tai nelengvas uždavinys 

prezidentui, kuris renkamas tiesioginiuose rinkimuose, tačiau 
kurio kompetencijos yra beveik tapačios parlamentų renkamų 
Estijos ar Latvijos prezidentų kompetencijoms. Tad Valdo 
Adamkaus stiliumi pavadintina simbolinė atskirų ministerijų 
ar žinybų kontrolė, kuri kompetentingai galėjo būti atliekama 
tik nuolat kreipiant platesnių visuomenės sluoksnių ir žiniask- 
laidos dėmesio ietigalius į opias mūsų krašto problemas. 
Nuolatinė švietimo ar pensijų reformų vykdytojų kritika, ad- 
resuota tiesiogiai už šiuos valstybės gyvenimo barus atsakingiems 
pareigūnams, buvo vienoks, labiau tradicinis būdas. Tačiau sie- 
kinys kreiptis tiesiogiai į visuomenę, akcentuojant opiausias jos 
kasdienio gyvenimo problemas, labiausiai atsiskleidė tokiais at- 
vėjais kaip Skurdo monitoringo komisija, sukurta Prezidento dek- 
retu, ar Lietuvos ateities iki 2020 metų scenarijų konkurso ini- 
cijavimas. Skurdo būklės Lietuvoje įvertinimas 2001 metų pra- 
nešime su viešosios politikos priemonių rekomendacijomis rodė, 
kad buvo siekta ne tik tiesiogiai daryti įtaką visuomenės gyveni- 
mo kokybės raidai, bet ir kompensuoti tarpžinybinius nesusi- 
pratimus, atsiradusius derinant nacionalinės svarbos veiklą. 
Bene labiausiai visuomenės dėmesį patraukė tai, kad Val- 
das Adamkus, besirūpinantis vargingiausiais gyventojų sluoks- 
niais, neperėjo į populistinį pataikavimą. Nori nenori jam tu- 
rės priklausyti ryžtingo nepopuliarios — nušvilpimu gresian- 
čios — tiesos sakymo iš aukščiausios tribūnos pradininko titulas. 
Tai žmogus ir politikas, kuris visados siekė parodyti, kad dėl 
valdžios negalima nei ciniškai meluoti, nei nepagrįstai žadėti. 
Sietina tai su žodžiais, tartais įsiaudrinusiam Žemdirbių suva- 
žiavimui, kurių prasmę buvo nelengva priimti — dabartinis, 
atsilikęs Lietuvos žemės ūkis ateities neturi. Regis, jo veiks- 
muose išryškėjo tai, kad įvairių visuomenės sluoksnių atžvilgiu 


Valdas Adamkus taikė tuos pačius įtikinėjimo metodus, ku- 


riuos atpažįstame dialoge su politinėmis partijomis. Jis išdrįso 
garsiai prabilti apie tai, kad atskiros visuomenės grupės neiš- 
vengiamai turi skirtingus interesus. Jei kas nors per daug pro- 
teguoja vieną socialinį sluoksnį — kils kitų nepasitenkinimas, o 
tada neišvengiama įtampa visuomenės viduje. Taip gali atsitik- 
ti net tada, kai naujasis politinis-partinis nepasitikėjimas pa- 
siekia civilizuotos koegzistencijos laipsnį, padedantį oponuo- 
jančių grupių lyderiams pasiekti bendrus susitarimus. 

Greta daugelio savybių praėję metai turėjo vieną specifinį ir 
galbūt simbolinį bruožą, kuris prieš pusantrų metų šmėkštelė- 
jo TV ekranuose ir spaudos puslapiuose. Neretų visuomenės 
budinimo iniciatyvų kaltininkas Lietuvos Prezidentas kartu su 
savo veiklos dešimtmetį atšventusiu Atviros Lietuvos fondu pa- 
skelbė Lietuvos ateities scenarijaus iki 2020 m. konkursą. Su- 
manymo esmė buvo siekis paskatinti besimokančią ir bestudi- 
juojančią jaunuomenę, akademinius sluoksnius, nevyriausybi- 
nių organizacijų narius pradėti rišliau įsivaizduoti savąją ateitį. 
Žiūrint iš neilgos laiko perspektyvos šis veiksmas buvo žybsnis 
kone visuotino skepticizmo ir nusivylimo politine-socialine ša- 
lies padėtimi fone. Politinė išmintis liudijo, kad ateities vizijos 
daiginimas yra svarbiausia simbolinė valstybės vadovo užduo- 
tis. Gal dėl to Valdo Adamkaus penkmetis gali įgyti didžiausio 
pesimizmo ir ryškių ateities vilčių kontrasto bruožus. 

Istorija perša mintį, kad viena ar kita politinė civilizacija 
susiformavo ne tik dėl rašytinių teisinių aktų, bet ir dėl spon- 
taniškai besiklosčiusių tradicijų. 10-metė Lietuvos Konstitu- 
cija tikrai neapibrėžia visų prezidentinės institucijos charakte- 
ristikų — jos formuojasi ir formuosis buvusių ir būsimų prezi- 
dentų elgsenų, manierų, stiliaus, asmeninės charizmos, 
moralinių pasirinkimų bei neišvengiamų atsitiktinumų dėka. 


Cia pabrėžtinas labai racionalus Valdo Adamkaus patirties, 

sukauptos Vakarų libertaliosios demokratijos sąlygomis, re- 
sursų panaudojimas svarbiausiems šalies politiniams tikslams 
pasiekti ribotos LR Prezidento konstitucinės kompetencijos 
sąlygomis. Tai rodo jo gebėjimas suburti veiklią ir stabiliai 
dirbančią komandą. Valdo Adamkaus penkmečiu Preziden- 
tūra, teisiškai — tik prezidento patarėjų ir referentų tarnyba — 
įgijo substancinį svorį. Kartais dėl sėkmingai pasirinktų as- 
menų gebėjimų, kartais — objektyviai ir nevalingai — dėl itin 
aukšto Prezidento reitingo politinėms partijoms ir nepaten- 
kintiems viešosios administracijos urėdams stengiantis nukreip- 
ti kritikos ietis nuo Valdo Adamkaus asmens į patarėjų pusę. 

Penkmečio bruožu galima būtų pavadinti tarptautinio Lietu- 
vos įvaizdžio NATO plėtros ir derybų dėl narystės Europos Są- 
jungoje akivaizdoje pasikeitimą. Turėdami daugeliu punktų blo- 
gesnius ekonominius-socialinius rodiklius ir įvaizdžio formavimo 
bei stereotipų įveikos pasiekimus nei estai, Valdo Adamkaus dė- 
ka nesame labai jiems pralaimintys Vakarų dėmesio paieškose, o 
George'o W. Busho vizitas Vilniuje parodė, kad kuriam laikui 
buvome tapę ir Baltijos regiono lyderiais. Čia Valdas Adamkus 
jautėsi kaip žuvis vandenyje, suteikdamas plačias galimybes to- 
bulėti mūsų margaspalvei diplomarijai ir politiniam elitui. Vaka- 
ruose, įsitikinusiuose, kad kiekviena visuomenė turi tokią valdžią, 
kurios ta visuomenė nusipelno ir išsirenka, Valdo Adamkaus va- 
karietiškumas reprezentavo visos Lietuvos vakarietiškumą, lygiai 
kaip dabartinis pasirinkimas — rytietišką nostalgiją. 

Savo asmeninio įvaizdžio saugojimo, koregavimo ir dėmesio 
žiniasklaidai akcentavimo bare įžvelgtini kadenciją baigusio Pre- 
zidento žingsniai ant pačios briaunos, kuria vaikščioti nėra įpra- 
tę mūsų posovietiniai politiniai lyderiai ir nonkonformistiniai 
intelektualai, kuriems pavojingi perlenkimai galėjo pasirodyti 


ordinų dalijimas laikraščių redaktoriams ar autoritetingesniems 


žiniasklaidos laukų artojams. Neišdilo ir Valdo Adamkaus spren- 
dimai, padaryti generalinės prokuratūros ir „Lietuvos ryto“ dvi- 
kovos metu. Didžiausiam šalies laikraščiui nesunkiai sugebant 
populiariai įvykius nušviesti sau priimtinesne spalva, nesant ly- 
giaverčių sąlygų išklausyti ir antrąją pusę, šis epizodas taip ir 
liko skendėti ne itin skaidrioje migloje, perregimoje galbūt tik 
itin informuotų žmonių ir paliekančioje netikrumo jausmą. Ta- 
čiau, kita vertus, solidus V. Adamkaus dėmesys Lietuvos ži- 
niasklaidai, kad ir kokia ji būtų, rodė pastangas įtvirtinti ketvir- 
tosios valdžios poziciją tarp kitų lygiai netobulų valdžių. Gal skau- 
dus realybės atpažinimas ir pajutimas, kad stebukladariu būti 
tiesiog neįmanoma, buvo tie motyvai, kurie bent jau intelektu- 
alinių sluoksnių akyse lieka kontroversiški. 

Dar vienas dalykas turės būti išryškintas Adamkaus pen- 
kmečio vizitinėje kortelėje. Tai viešųjų santykių, politinės 
retorikos liberalizacija ir vesternizacija, kurių iš jo tikėjosi 
daugelis rinkėjų. Pasibodėjusiems archajiškais posovietinio 
viešųjų ritualų baroko bruožais, iki Valdo Adamkaus viešpa- 
tavusiomis be galo ilgomis kalbomis, pabrėžtina hierarchine 
rikiuote ir negrabiai atliekamomis, dar nesenai išmoktomis 
protokolinėmis procedūromis prie širdies buvo naujos ma- 
dos pasiūlymai. Žaismė politinio spektaklio režisūroje ir in- 
terpretacijose, trumpėjančios pranešimų kalbos, pabrėžtinas 
vengimas ekscelencijų ir kitokių protokolinių titulų ten, kur 
jų buvo galima išvengti, nori nenori diktavo vakarietiškas 
elgsenas bei leido išvengti perdėto valstybės vadovo ir ap- 
skritai valdžios išaukštinimo pilietinės visuomenės atžvilgiu. 
Tą nesunkiai galėjo atpažinti visi, kurie nebuvo nusisukę nuo 
viešojo gyvenimo. Tie, kuriems dėl vienokių ar kitokių nuo- 
pelnų valstybės švenčių progomis atsiverdavo Prezidentūros 


vartai, galėjo nesunkiai pasiduoti tų priėmimų žavesiui. 

Jei vieta, kurioje dirba Lietuvos Prezidentas, yra pavadin- 
tina rūmais ir jei yra teisūs kultūros istorijos tyrinėtojai, teig- 
dami apie nuo rūmų pusės neišvengiamai sklindančias ma- 
das, tai turime pripažinti Valdo Adamkaus penkmečio iš- 
skirtiniu bruožu naujo stiliaus atsiradimą. Kad ir kas laimėtų 
artėjančius prezidento rinkimus — šio stiliaus jau nebus gali- 
ma lengvai išsižadėti. Tai turėtų pripažinti net tie, kurių 
papročiai formavosi sovietinių Maskvos rūmų įtakoje ir kurie 
didele dalimi patys pirmieji noriai perima naująsias madas. 

Politologai, istorikai, politiniai antropologai ir dar daug 
vos žinomų visuomenės mokslo šakų tyrinėtojų turėtų turė- 
ti nemažai analitiniam darbui pasiduodančios medžiagos, 
kurią paliko Valdo Adamkaus penkmeris. Labai svarbi šiai 
patraukliai refleksijai aplinkybė yra ta, kad V. Adamkaus po- 
litinis elgesys ir kasdieniai žmogiški gestai nuolat provokuo- 
ja tokią refleksiją, skatina jos imtis be agresyvių tikslų. Ne 
tam, kad žūtbūtinai laimėtum, bet kad pajustum prasmin- 
gumo, supratimo, geranoriškumo bei tolerancijos gyventi ki- 
tokiems tarp kitokių laimę. Tai turi padėti pasitikti gyveni- 
mo Vakaruose ir globalizacijos iššūkius pakelta galva. 

Šiandien galime sakyti, kad ilgas politinės ir visuomeninės 
Valdo Adamkaus veiklos kelias nuolat ėjo laisvės link. Laisvės, 
kuri yra ne tik kolektyvinio asmens — tautos — nuosavybė, bet ir 
kiekvieno individo, žmogaus, piliečio savastis. Laisvės pėdos, 
paliktos kilnių Lietuvos laisvės kovotojų, buvo tie ženklai, kurie 
išugdė, neleido paklysti ir atsisakyti savų idealų Lietuvos Prezi- 
dentui Valdui Adamkui. Šiandien jau galima sakyti, kad mūsų 
tautos kelyje nemažiau reikšmingas laisvės pėdas paliko ir jis 
pats. Lietuvos visuomenė dar tik pradeda liberaliosios demok- 
ratijos pamokas, todėl tikėkime, kad jai prireiks dar ne vieno 


reikšmingo žingsnio, kurį žengs Prezidentas Valdas Adamkus. 


APIE KIETAS RANKAS IR MINKŠTUS DAIKTUS 


APIE KIETAS RANKAS, ARBA PILIEČIŲ 
KLAUSOS PATIKRINIMAS LIETUVOJE 


Lietuvos prezidento rinkimų vajus ritasi link urnų, pakeliui 
palikdamas šaltmetyje pripustytas šūsnis lankstinukų, buk- 
letų, plakatų, pažadų ir frazių, su kuriomis dar kurį laiką 
kamuosis tie politologai, kurie yra labiau linkę į politikos 
analizę negu į politikos praktiką. 

Vienas klausimas, kurio atsakymo reikės sulaukti 2002 m. 
gruodžio 22-osios naktį, — tai jau kuris laikas sociologiniuo- 
se tyrimuose atsidengiantis lietuvių polinkis į autoritariz- 
mą. Kaip nesyk buvo rašyta, kone du trečdaliai tautos norė- 
tų matyti kietesnes ir autoritetingesnes valdžios rankas. Tas 
polinkis nėra būdingas liberaliosios demokratijos pasauliui 
Vakaruose. Iš Rytų šalelės — tai vėlgi įkyrėjusi tiesa — dvelkia 
visai kitokios mados. Lietuvių susidomėjimas joms yra iš- 
skirtinis ne tik Europos Sąjungoje, kuri iš už durų jau atsi- 
liepė į mūsų beldimą, bet ir tarp tų šalių, kurios kartu su 
mumis išgirdo tą palaimingą prašom. Galima nesunkiai nu- 
spėti, kokią alergiją Vakaruose kelia visi rinkiminiai šūkiai, 
kuriuose atpažįstama diktatūrinė retorika. Vakaruose geriau- 
siu atveju tai palygintina su Jeanu-Marie Le Penu, dėl kurio 
santykinės sėkmės Prancūzijos rinkimuose gėda ne tik pra- 
laimėjusiems kairiesiems, bet ir visai demokratinei prancū- 
zų visuomenei. 

Tačiau Rytuose, Rusijoje (apie Lukašenkos režimą nekal- 


bėsime) buvo pastebėta, jog pototalitarinė visuomenė gan pa- 

lankiai žiūri į tuos kietuolius, kurie įvairiai, keistai apsieina su 
daiktavardžiu diktatūra. Tiesa rusų politinių įvaizdžių formuo- 
tojai išvengė kuriozų su pažadais suteikti diktatūrą mafijai. 
Ten veikė kita žodžių kombinacija, kurioje vietoj mafijos buvo 
žodis įstatymai. Politinės sėkmės džentelmenai Rusijai rinki- 
muose rūsčiais veidais žadėjo įstatymų diktatūrą (diktatura za- 
kona) ir pakankamai patraukė mases. Tačiau rusų demokratai 
ir politikos ekspertai, prieš keletą metų viešai susiginčiję Pa- 
saulio demokratijos forume Varšuvoje, bandė Vakarams pa- 
aiškinti, jog diktatura zakona nėra tas pats, kas rule of law 
(teisės viešpatystė). Posovietinė įstatymų diktatūros nostalgija 
vis dar nurodo į įstatymus, kuriais valdžia valdo savo pavaldi- 
nius, o teisės viešpatystė reiškia, kad valdžiai pirmiausia priva- 
lu pačiai laikytis įstatymų. Štai ir visas skirtumas. 
Diktatūrinės retorikos naudojimas šiemetiniuose Lietu- 
vos Prezidento rinkimuose iš dalies atskleidžia įvaizdžių for- 
mavimo šaltinius, pagrįstus pakankamai racionaliais sampro- 
tavimais apie tai, kad reikia bandyti piršti rinkėjų liaudžiai 
visų pirma tai, ko jie sąmoningai arba dar labiau — pusiau 
sąmoningai geidžia. Lengviau manipuliuoti gaivalu negu for- 
muoti liberaliosios demokratijos politinius principus. Šitiems 
veikėjams tikslas visada pateisina priemones. Ir nugalėtojų 
niekas neteisia. Kai kandidatų į prezidentus vizija ima sukti 
lizdą kietų rankų ir diktatūros žodyne, atsiranda nejaukus 
įtarimas, kad nesugebėjimas siekti visuomenės pritarimo ir 
sutarimo aukštesnės politinės kultūros priemonėmis kai ku- 
riuos kandidatus tiesiog gundo griebtis žemiausios prabos 
veiksmų, keliant populistinį vėją rusiškų sraigtasparnių spar- 
nais ir provokuojant liaudies vaizduotės sumaištį ereliškais 


simboliais. Pridėkim prie to viešai deklaruojamas svajas apie 


kietame prezidentiniame kumštyje suspaustas Lietuvos repre- 
sines struktūras ir tada pajusime, kad yra ką prarasti 2002 m. 
gruodžio 22-ąją. 

Demokratija yra civilizacijos produktas. Jos prigimtyje, 
kaip ir kiekvieno atskiro žmogaus viduje, glūdi labai įvairios 
galimybės, įskaitant ir susinaikinimą. Tautos mandato su- 
teikimas diktatūrų mėgėjams yra galimas mūsų rinkimų sce- 
narijus. Tad žiūrėkime į artėjančią gruodžio 22-ąją kaip į 


lietuvių pilietinės klausos patikrinimo dieną. 

SIS TAS GERO Iš BLOGO 


Po prezidento rinkimų jau praėjo nemažai laiko, bet dar ne- 
teko girdėti, kad Valdo Adamkaus rėmėjai, nusivylę rinki- 
mų rezultatais, būtų ištarę lietuvišką patarlę: nėra to blogo, 
kas neišeitų į gera. Kaip santarietis ir nuoširdus Adamkaus 
šalininkas nesakau to ir aš, tačiau norisi pasamprotauti apie 
tai, kas ne visai tamsiai nudažo artimiausią mūsų horizontą. 

Nesiimu bandyti ieškoti kokių nors teigiamų elekto bruo- 
žų, neturiu dėl to jokių iliuzijų. Čia bandyčiau prisiliesti 
prie simptomiškų ir paradoksalių reiškinių, susijusių su Lie- 
tuvos žiniasklaida ir imagologija (kitaip įvaizdininkija). Jau 
kuris laikas galima buvo matyti, kaip šios dvi veiklos sritys 
susipina, maitindamos viena kitą, o kartais ir konkuruoda- 
mos viena su kita. Jos abi yra gana pelningas verslas ir dar 
labiau galinga valdžia. Imagologija susieja ketvirtąją valdžią 
— žiniasklaidą — su politine valdžia, sykiu užkrėsdama viso- 
mis tomis ligomis ir ydomis, kuriomis pirmoji valdžia serga. 
Ir žiniasklaida, ir imagologija neabejotinai yra paveiktos ma- 
giško „pinigai nekvepia“ burtažodžio, nors kiekvienas atski- 
ras individas — žurnalistas arba imagologas — gali skirtingai 
vartoti šio užkalbėjimo vaisius. 

Praėjusi prezidentinė kampanija atskleidė realų rusiškų 
madų paveikumą posovietinės šalies elektoratui, o pokyčiai 
pasitikėjimo žiniasklaida reitinguose, tiksliau — pasitikėjimo 


ja nuosmukis, rodo, kad Vakarų pasaulio vertybių įtaka daro 


savo darbą. Ji dvelkia jei ne pro uždarytas duris, tai pro ne- 
sandarius langus. Daugelį visuomenės elgsenos stebėtojų iki 
šiolei galėjo gluminti gan stabiliai išsilaikantis itin aukštas 
pasitikėjimo Lietuvos spauda ir televizija lygis. Jis kone dvi- 
gubai pranoko vakariečių pasitikėjimą sava spauda, nors net 
plikai akiai buvo aišku, kad pati Vakarų spauda yra nepaly- 
ginamai aukštesnio lygio nei įgeltusi lietuviška. Todėl ir sa- 
kau, kad ne viskas beviltiškai rytietiška, bet yra ir ryškių po- 
slinkių vakarietiškumo link. Kritinio galvojimo ir atsparu- 
mo neraštingam kvailinimui visuomenėje radosi kiek daugiau. 
Tikėkime, kad tokia tendencija išliks, o informacijos varto- 
tojas dar po vienų pirmosios valdžios rinkimų vis labiau ge- 
bės pasirinkti ir informacijos šaltinius, ir truputį daugiau 
atskirti pelus nuo grūdų. 

Dar gerokai iki rinkimų žurnalistų aplinkoje buvo gali- 
ma pajusti tam tikrus permainų ženklus: daugiau ar mažiau 
patyrę plunksnos ir žodžio meistrai ėmė pamažu kraustytis į 
imagologų stovyklą. Miklesni visuomenės opinijos formuo- 
tojai paslaugų rinkos sąlygomis visiškai natūraliai ėmė slink- 
tis link geriau apmokamo užsiėmimo. Tai visiškai supranta- 
mas laisvėjančios demokratijos ir rinkos ekonomikos padari- 
nys. Tas slankiojimas itin intensyviai pasireiškė per rinkimų 
kampaniją, kai susivėlė ištisas žiniasklaidos ir imagologijos 
„veilokas“, kuriame jau net analitikui buvo sunku atskirti, 
kas, kur ir kam dirba, kam, kiek ir kaip kvepia ar nekvepia 
pinigai. Štai vieni — dar oficialiai laisvos žiniasklaidos laukų 
artojai — politikus paskelbdavo tapus lavonais, o kiti — ima- 
gologai — juos magiškai atgaivindavo. Svarbiausia, tie nenor- 
malūs gebėjimai net nebuvo slepiami, skirtingai nuo vaka- 


rietiškų praktikų. Savo visagališkumo burbulas taip pat yra 

įvaizdžio formavimas. Rinka yra rinka, o rinkimai seka rinki- 
mus — juk reikalinga savireklama. Pralaimėjusiųjų tarnybos 
imagologo kaina rinkoje turėtų būti menkesnė už laimėju- 
sio — paprasta kaip turguje. Kita vertus, tame pačiame ži- 
niasklaidos pasaulyje jau pastebimi žmonės, kurie suprato, 
kad veikla dėl pelno ir asmeniniai, pilietiniai bei moraliniai 
dalykai retai kada sutampa. Gali susikurti kokių tik nori rin- 
kiminių įvaizdžių ir blėnių, kad patrauktumei tą antrosios 
Lietuvos balsuotoją. Gali laimėti ir uždirbti, bet juk po to 
dar reikia gyventi toje aplinkoje, kurią susikuri. Negi po kiek- 
vienos Pyro pergalės emigruosi į kultūringesnius Vakarus. 
Imagologija nuo politikos tuo ir skiriasi, kad politikos užda- 
vinys yra ką nors realiai šiame pasaulyje nuveikti, o imagolo- 
gui svarbu susiformavusią situaciją ir visus nepasitenkinimo 
energijos džaulius išnaudoti momentinės pergalės labui. Ima- 
gologui, kaip ir prastam žurnalistui, išties nėra svarbu, kad 
yra vienokios ar kitokios visuomenės nelaimės, jam nerūpi, 
kaip jas pamažinti, svarbu, kad jas galima tinkamai išnaudo- 
ti, formuojant pažadų, manipuliacijų arba žiniasklaidos at- 
veju skandalų strategijas. Media culpa. 

Per šiuos kelis mėnesius daug visokių pažadų, nesąmonių 
ir šiaip blėnių teko politikai, o ypač daug kalbėta apie visokias 
technologijas — juodas, baltas, neatpažįstamas. Viešoji opinija 
į tai reagavo lyg pirmykščiai žmonės į žaibą ir griaustinį — 
magiškai. Technologiniai terminai visiškai išstūmė iš apyvar- 
tos senus ir Lietuvių kalbos komisijos leidžiamus žodžius: melas, 
paikystės, sapnai, burtai. Kita vertus, itin smarkiai nusistebė- 
ta cinizmo ir įžūlumo banga, taip pat pradėta pulti bei kal- 
tinti politinio turgaus skruzdes — naujuosius imagologus. Pa- 


žvelkim, kiek daug teko vienam Aurelijui Katkevičiui. Vien 


nuo to jo kaina turguje turėtų padvigubėti. Tačiau kaip Ži- 
niasklaida, taip ir imagologija yra tokia, kokia yra jų kūrinius 
vartojanti publika. Visuotinas reiškinių ryšis, pasakytų apker- 
pėjęs hegelininkas. Ir nereikia kaltinti to paties A. Katkevi- 
čiaus, kad jis užsiėmė juodąja magija. Jei jau kažkas jam tų 
antgamtinių galių būtų suteikęs, per ilgus tarnybos anuometi- 
niam Seimo pirmininkui Vytautui Landsbergiui metus 
A. Katkevičius tikrai būtų neleidęs nusmukti jo boso reitin- 
gui. Tad rankos galima ir nepaduoti, tačiau nekaltinkim jo 
nebūtomis nuodėmėmis. Tegul būsimieji paslaugų pirkėjai 
suka dėl to savo galvas ir sveria pinigines. 

Dar vienas dalykas iš to blogo gali virsti į gera. Manau, 
kad jau laikas pagalvoti, kad ne tik rinkiminės technologijos 
lemia žmonių pasirinkimus. Kad ir nemadinga dabar sakyti, 
bet dėl visko truputėlį yra kalta visų Lietuvos kairių-dešinių 
valdžių politika, kuri per dvylika metų buvo nukreipta į ga- 
lios, kapitalo ir intelekto resursų koncentraciją naujojoje 
Maskvoje — Vilniuje. Jau ne vienus metus kaip tikras pro- 
vincialas kranksėjau apie tai, kad, išsilaikant panašiai nacio- 
nalinės politikos krypčiai, ne Vilniaus Lietuvai links balsuo- 
ti tik už radikalus. Ta tendencija išlieka iki dabar. Todėl 
manau, kad ne imagologai kuria aplinkybes — jie tik pasi- 
naudoja jomis savo pergalių labui. O svarbia, jei ne svar- 
biausia V. Adamkaus pralaimėjimo priežastimi galima būtų 
laikyti tą politiką, kuri nulėmė posovietinio krašto daugu- 
mos žmonių savijautas, nors prezidentas pagal konstituciją 
nėra už tai atsakingas. Antros kadencijos siekiantis prezidentas 
visada bus atpirkimo ožys, ant kurio bus patogu nurašyti 
nuostolius. Faktas yra tai, kad Lietuvos valstybės galvai opi- 


nijos yra suteikiamas toks simbolinis vaidmuo, kuris pra- 

noksta realias galias. Tai lazda su dviems galais. Vienas jų — 
blogasis. Jis gali versti sugriauti net tai, ką gero pavyko vals- 
tybės statybose pasiekti, kad pateisintumei tuos įsivaizdavi- 
mus. Čia viskas klostosi kaip gydantis vaistais. Perdozuok ir 
pamatysi. 

Lietuviai mokosi greitai. Tikėkime, kad, imdami daugiau 
investuoti į savo verslą, o ne į televizorius, jie taip pat greitai 
įgis imunitetą visokiems cirko magams, stebuklininkams ir 
manipuliatoriams. Galiausiai lietuviams viskas itin greitai nu- 
sibosta ir jie vėl grįžta prie karaliaus Mindaugo ar Vytauto 


Didžiojo istorijų. 


KAS YRA KREPŠINIS LIETUVOJE? 


Prieš keliolika metų, po garsiųjų Kauno „Žalgirio“ mūšių 
dėl čempionų aukso su Sovietų Sąjungos valdžios favorizuo- 
jama CSKA krepšinio komanda išpopuliarėjo posakis: „Lie- 
tuvoje krepšinis yra daugiau nei sportas...“ Buvo visokių to 
posakio variacijų. Krepšinis buvo metaforiškai lyginamas ir 
su religija, ir su politika. 

Po šalies nepriklausomybės atgavimo trejose olimpinėse 
žaidynėse mūsų komandos iškovoti bronzos medaliai palai- 
kė ypatingą, simbolinį šio žaidimo svorį, kol naujos tautinės 
euforijos banga užliejo mus praėjusį rugsėjį. Mūsų krepšinis 
po daugiau nei pusamžio vėl susilaukė aukso lietaus. Prieš II 
pasaulinį karą Lietuvos komandinio žaidimo auksas žymėjo 
Pirmosios Respublikos kalendoriaus paskutinį lapelį — spor- 
to euforija baigėsi ties valstybės žlugimo slenksčiu. 2003- 
aisiais lietuviai krepšininkai pasidabino aukso medaliais, kartu 
su visa tauta stryktelėdami tigro šuoliu į Europą. Visa tai 
simboliška, romantiška, džiugu, neužmirštama. 

Tačiau tuo pačiu metu sukeltas politinis šurmulys pada- 
rė lietuvišką krepšinį kažkuo, ko nebuvo galima tikėtis. Juk 
natūralu, kad su viso sporto profesionalizacija ir šalies laisve 
turėjo išblėsti politinis, rezistencinis krepšinio pobūdis. Ne- 
bėra Lietuvoje rusų armijos, nėra ko šiauštis prieš Rusijos 
komandas, ypač jei joms vadovauja lietuviai treneriai, o be 


jokios karinės prievolės jose žaidžia lietuviai krepšininkai. 

Tačiau visiškai netikėtai pergalingi lietuviško krepšinio 
šuoliai Europoje tapo vidaus politikos tvenkinio bangavimo 
priežastimi. 

Kadangi niekas, ypač mūsiškiai valdžios reitingų matuo- 
tojai, patarėjai ir vaizdakaliai negalėjo numatyti aukso, ne- 
buvo pasiruošta savo politinės energijos resursus papildyti 
čempionų atokaitoje. Vienas kadenciją baigęs prezidentas 
Valdas Adamkus pataikė į triumfo arką kartu su mūsų krep- 
šininkais, o jo populiarumas daugiatūkstantinėje minoje dar 
labiau išryškėjo. Krepšinis staiga tapo tokiu svarbiu lietuviš- 
kos politinės scenos aktoriumi it meilės intriga Walterio Scotto 
istoriniuose romanuose. 

Tai, kad V. Adamkaus populiarumas krepšinio fanų mi- 
nioje trikdė iš Kaukazo nelaisvės besivaduojančią Preziden- 
tūrą, ryškėjo informaciniuose pranešimuose tų laikraščių, ku- 
rie pagal savo polėkį yra artimi Daukanto aikštei. Štai skanda- 
lingose „Vakaro žiniose“ buvo manipuliuojama krepšininkų 
sutikimo Kaune vaizdais. Arkivyskupo metropolito S. Tam- 
kevičiaus kalba ir nevykęs Kauno mero A. Garbaravičiaus ban- 
dymas juokauti buvo susietas su minios švilpimu, nors pen- 
kiasdešimt tūkstančių sutikimo dalyvių galėtų liudyti, kad 
nei S. Tamkevičiaus išmintingų žodžių, nei A. Garbaravi- 
čiaus nesėkmingų juokų niekas neklausė. Publika specifiškai 
reagavo tik į du dalykus: švilpė ir juokėsi Prezidentūros at- 
stovui G. Šurkui perduodant Lietuvos prezidento sveikini- 
mus, ir V. Adamkaus pasirodymo atveju šaukiant: „Valdai, 
Valdai...“ Būtent pati manipuliacija faktais rodo, kad popu- 
liariųjų vardai buvo ne tie, kurių norėta. 

Taigi krepšinis pasirodė Lietuvoje esąs politikos atmaina, 


tačiau tuo pačiu metu vis labiau ryškėjo, kad ne tik politikos. 


Nerišlus A. Garbaravičiaus prakalbos tekstas buvo lyg kaušas 
žibalo į liepsną, kuri štai jau kuris laikas plieskiasi ginče tarp 
Vilniaus ir Kauno — kam lemta būti krepšinio sostine. Kylant 
čempionų kainoms, užkulisiuose grumiantis dėl rėmėjų pa- 
lankumo, išryškėjo itin prieštaringas „Lietuvos ryto“ vaidmuo. 
Ne, ne vilniečių krepšinio komandos, bet to paties pavadini- 
mo didžiausio šalies dienraščio. Pripažinkim, būti dėl čem- 
pionų žiedų kovojančios komandos savininku ir tuo pačiu metu 
dėtis nesuinteresuotos žiniasklaidos flagmanu — tai sunkiai su- 
derinami dalykai. Kai „Lietuvos rytas“ rašo apie krepšinį, gal- 
von lenda mintys apie tai, jog mūsų šalyje jau ir krepšinis, ir 
pati politika viso labo darosi tik biznis. 

Žinia, biznis, kaip ir sportas, vienus daro laimingus, o 
kitus palieka ant ledo. Tikėkime, kad Lietuvoje krepšinis ne- 
virs tokia korida, kurioje vieni dėbso į arenoje besirutulio- 


jančią intrigą, o kiti mąsto tik apie tai, koks bus bifšteksas. 

LIETUVOS RŪPINTOJĖLIAI 


Lietuvių kultūrinėje atmintyje įsitvirtinęs rūpintojėlio įvaiz- 
dis gali būti laikomas kone archetipine figūra. Įvairūs moks- 
lo žmonės apie tai yra daug kalbėję ir rašę. Tačiau ne apie 
mokslą šitas komentaras. Šiandieninė politikos scena — vie- 
nų rinkimų aistroms rimstant, o kitoms kylant — darosi itin 
patraukli rūpintojėlių vaidmens atlikėjams. 

Lietuvių tautosakos pamokomis pagrįsti kasdieniai poli- 
tinių veikėjų judesiai yra gana dažnai aprašinėjami. Jie gali 
būti palyginami ir su liaudies gelbėtojo personažu, tačiau ne- 
tapatinami. Skiriasi karnavalinės abiejų įvaizdžių šaknys. Vie- 
nos dygsta tiesiai iš folkloro, kitos — netiesiogiai iš TV. Ant- 
ropologinės politinio teatro įžvalgos leidžia geriau suvokti, 
kaip siekiama veikti masinę mūsų sąmonę. 

Tikra banalybe graso bandymai analizuoti nuolatinį pre- 
zidento ar jo komandos narių susirūpinimą kuo nors, kas 
Lietuvoje darosi. Reikšti, rodyti, išgyventi susirūpinimą yra 
visuotinis politinių Lietuvos viešpačių rūpestis. Vaizdinė rū- 
pintojėlio povyza atsiranda visur, kur „pijarui“ pasiseka su- 
sitarti su žiniasklaida. Tačiau, kita vertus, čia nėra Preziden- 
tūros bėda, o tik reagavimas į folkloro paveikumo faktą. Blo- 
giau yra tada, kai rūpestis pateisina priemones. 

Apskritai net ne idėjos ar pažadai, o būtent priemonės ir 
metodai darosi lietuviškos politikos drama. Štai keletą savai- 


čių besitęsianti prezidento patarėjo Gintaro Surkaus rūpini- 


mosi mokinių narkomanijos prevencija kampanija atskleidė, 
kad valdymo priemonių vairavimas tikrai primena įgūdžius 
ne iš automobilių, bet balionų pasaulio. Kaip ir daugelis šios 
idėjos oponentų, nesu joks žolės ar adatos šalininkas. Tačiau 
greta psichologų, sociologų ir pilietinių aktyvistų opozicijos 
išdėstytų argumentų norėtųsi pabrėžti štai ką. Tvarkos dary- 
tojai rūpintojėlių veidu siūlo priimti tokią tvarką, kuri reikštų 
giluminį bei visuotinį kaltumo prezumpcijos jausmą. Tvark- 
darių tvarka tai sistema, kurioje nuo mažumės turėtume nuo- 
lat įrodinėti, kad mes nesame nusikaltėliai. Geriau pažeminti 
dešimt nekaltų vaikų negu nepastebėti vieno kaltojo. Ar ne- 
primena kažko iš netolimos sovietinės praeities? 

Yra ir kitas atvejis, kuris atliepia bendrąjį politinės retori- 
kos vystymąsi. Rūpintojėliškas rūpestis net šiaip santūrų Sei- 
mo pirmininką Artūrą Paulauską įvilioja į šias scenografijos 
žabangas. Štai visiškai neseniai jis viešai pareiškė susirūpinimą 
dėl Lietuvos keliuose nemažėjančio avaringumo. Toks susirū- 
pinimas akimirksniu sulaukė vairavimo mokytojų asociacijos 
pritarimo. Reikia daugiau mokyti naujuosius ir būsimus vai- 
ruotojus. Daugiau, brangiau ir pelningiau — pridurkime. Ži- 
noma, pamąstys realistas, šitas epizodas yra visiška didžiosios 
politinės scenos periferija. Nesiginčysiu. Tai smulkmena, ištars 
koks nors socialinis sadomazochistas, bet maloni. 

Ar Seimo pirmininko ir vairavimo mokymo verslo atsto- 
vų susirūpinimas nerodo, jog yra tikima, kad avaringumas 
Lietuvos keliuose tiesiog išimtinai priklauso nuo vairavimo 
taisyklių žinojimo ar nežinojimo? Taigi, tikriausiai galvoja 
rūpintojėliai, greitį viršijantys automobilių eismo dalyviai 
tiesiog nežino, kad taip nedera elgtis. Ir brangių mašinų vai- 


ruotojų elgesys sausakimšose Vilniaus sankryžose yra aro- 

gantiškas tik dėl to, kad jie neišmano taisyklių arba stinga 
vairavimo su instruktoriumi praktikos. Ar ne tas pats būtų 
susirūpinti, kad mūsų šalyje nemažėja vagysčių, ir imtis mo- 
kymo, kad taip elgtis negalima, vajaus? 

Rūpintojėlis yra savas lietuvio širdžiai. Tačiau šiandienis 
politikos peizažas tiesiog provokuoja susirūpinimą pačiais rū- 
pintojėliais. Man regis, kad tas įvaizdis yra išryškinamas ne 
tik dėl „pijaro“ adeptų išsilavinimo, bet ir dėl to, kad iš tiesų 
nežinoma, ko griebtis. Prisižadėjus, prisvajojus ir susivokus, 
kad viskas pasaulyje yra daug sudėtingiau negu tik paimti 


valdžią. 


SĄMOKSLO RETORIKA LIETUVOJE 


Kažkada sovietinės Lietuvos visuomeninio gyvenimo paraš- 
tėje buvo gaji oficialiosios doktrinos keiksnojama vieningo- 
sios srovės teorija. Sovietams ji reiškė atsisakymą pripažinti 
visagalius klasių kovos dėsnius. Tada užkulisiuose būdavo 
juokaujama, pasitelkiant Juozo Tumo-Vaižganto žodžius: „Jei 
kas nors po savimi nusišlapina, tai dar ne srovė...“ 

Dabar itin svarbiu, kone kultiniu politikos žodžiu tampa „są- 
mokslas". Šios sąvokos vartojimas yra labai įvairus. Vieno žymes- 
nių Lietuvos Seimo pajacų Vytauto Šustausko nesėkmingi pietūs 
valgykloje — tai sąmokslas jo paties supratimu. Pluša ekspertinės 
tarnybos su Šustausko kraujo mėginiais, kad galėtų deramai rea- 
guoti į skundą dėl tariamo sąmokslo prieš šitą politinį darbštuolį. 

Sąmokslininkiška retorika yra lyg kamštis, užkemšantis 
kiaurus politinės kanalizacijos vamzdžius. Dažniausiai tokiu 
sąmokslo ir šalies gelbėtojo nuo sąmokslininkų įvaizdžiu da- 
bar naudojasi Lietuvos Prezidentūros veikėjai, pradedant pa- 
čiu Rolandu Paksu. Lyg per nesibaigiančią rinkiminę kam- 
paniją remiamasi paveikia šešėlių teatro priemone: jei pra- 
bylama apie įtartinus jo artimiausios aplinkos ryšius — 
vadinasi, tie, kurie tuos ryšius atidengia, yra su sveiku protu 
prasilenkiantys sąmokslininkai prieš Lietuvą ir jos preziden- 
tą. Kas svarbiausia ir kas labiausia apgailėtina, to iš esmės 
pakanka didelei daliai mūsų liaudies apkvailinti. Nesvarbu, 
kad politikos apžvalgininkai argumentuoja, kad net jei ir yra ma- 
tomi sąmokslo ženklai visoje Prezidentūros ryšių aferoje, dau- 

giausiai jų pripaišyta ant pačios Prezidentūros sienų. Žodis „54- 
mokslas“ yra lyg kempinė mokyklinei politikos lentai nuvalyti. 
Lietuvoje vargu ar kas nors džiaugiasi tuo, kas įvyko per pas- 
tarąsias savaites. Net nuoseklūs antipaksininkai, kurie rusiško 
kapitalo įtaką R. Pakso aplinkai akcentavo dar prezidento rinki- 
mų metu, gali tik apgailestauti, kad įtarimai pasitvirtina grotes- 
kiškiausiu pavidalu. Net jei koks politologas sakytų, kad prieš 
metus buvo teisus, teigdamas apie įtartiną politinę-finansinę R. 
Pakso atramą, žala Lietuvos valstybės prestižui yra tokia didelė, 
kad iš to malonumą galėtų jausti tik koks sadomazochistas. 
Pretekstų liguistam pasitenkinimui dabartinė situacija siūlo 
daugiau, nei reikia. Tiek iš prezidento aplinkos, tiek iš publikuo- 
tos telefoninio pasiklausymo ryškėja dar vienas gana niūrus daly- 
kas. Tai, kad dabartinis Lietuvos valstybės vadovas yra nemėgsta- 
mas ar net niekinamas jo priešininkų, nėra jokia sensacija. Tačiau 
ir per praėjusių metų rinkiminį vajų, ir po to buvo pastebimas 
ciniškas artimiausių R. Pakso rėmėjų požiūris į savo kandidatą. 
Cinizmas gimdo cinizmą. Politinio lavono, liguisto silpnavalio 
tipas, kurį galima reanimuoti lyg marionetę, tokios paskalos skli- 
do net nuo jo aplinkos. Po nesenų J. Borisovo pareiškimų maty- 
ti, koks nepavydėtinas likimas gresia politinio veikėjo autoritetui, 
jei jį niekina net jo rėmėjai. Čia net Šekspyro nereikia skaityti. 
Teisūs tie autoriai, kurie dabartinius įvykius vadina Lie- 
tuvos valstybingumo ir mūsų visuomenės politinės sąmonės 
patikrinimu. Šį rudenį mes sužinosime, kokioje šalyje iš tik- 
ro gyvename. Tačiau patikrinimo būseną, regis, gyvena visa 
žiniasklaida. Tokioje situacijoje, kaip ši, aiškiai galima pa- 
jausti, kad nebeįmanoma vadovautis vien viešųjų ryšių tech- 
nologijomis. Politinė krizė yra patikrinimas ir jų paveiku- 
mui. Ateina momentas, kai politiniai ir teisiniai argumentai 


turi būti aiškūs, vienareikšmiai ir be sąmokslo mistikos. 


KAI POPULIZMAS VIRSTA DEMAGOGIJA 


Kai kas gali pasakyti, kad populizmas ir demagogija yra vie- 
nas ir tas pats dalykas. Tačiau taip atrodo tik iš pirmo žvilgs- 
nio. Pabrėžtini esminiai abiejų kategorijų skirtumai. Popu- 
lizmas yra tam tikra politinė doktrina, o demagogija — tik 
politinė elgsena. 

Laisvojoje politinėje Lietuvos rinkoje ryšys tarp abiejų ka- 
tegorijų ir reiškinių gali būti išreiškiamas tokia konstrukcija: 
demagogija yra aukščiausia populizmo pakopa (plg.: komu- 
nizmas yra aukščiausia socializmo stadija). 

Per paskutinius metus apie populizmą Lietuvoje prirašy- 
ta ir prikalbėta labai daug. Per tą laiką įvardyta daug popu- 
listų, pradedant šustauskininkais ir baigiant Rolando Pakso 
liberaldemokratais, bet niekas iki šiolei neprisipažino esą po- 
pulistai. Kartais net kyla mintis, kad populizmas savaime 
nėra toks blogas, kad jo adeptai vengtų viešai save su juo 
susieti. Populistas gali turėti kartais visai pozityvų, nors jau 
kiek archajišką liaudies demokratijos pavidalą. Tik ciniško- 
sios populizmo formos vargiai surastų net velnio advokatų. 

Demagogija nuo graikų demokratijos laikų yra visiškai 
aiškiai suprantamas, lengvai apibrėžiamas dalykas. Dėl de- 
magogijos apibrėžimų niekas nesiginčija. Tiesa, senieji grai- 
kai demagogų nelaikė blogiukais. Bet moderniaisiais laikais 
šis žodis daugiausiai taikomas toms politinio elgesio formoms, 
kuriose išryškėja sąmoningas noras pudrinti liaudies smegenis. 


Kitaip tariant, demagogija visu savo pavidalu atsiskleidžia 

tada, kai viena galvojama, antra sakoma, o trečia daroma. 
Yra daug vaizdžių anekdotų apie ją, bet dabartinis politinis 
gyvenimas yra kupinas nemažiau anekdotiškų pavyzdžių. 
Besitęsiantis Prezidentūros aplinkos ryšių skandalas yra 
skausmingas išbandymas. Jis įžengė į tokią stadiją, kurioje iš 
tiesų turi labiau veikti teisės ir politikos logika, o ne tik opi- 
nijos ir įvaizdžių formavimo retorika. Tad ir šių eilučių au- 
torius palieka išvadas dėl Lietuvos prezidento elgesio daryti 
teisininkams ir politikams. Čia tik norėtųsi pasigilinti į patį 
diskusijų procesą, kuris didesnę dalį šalies likimui neabejin- 
gų piliečių tiesiog sugrąžino prie televizijos ekranų. 
Žinoma, svarbiausia buvo prezidento kalba. Buvau šoki- 
ruotas keista atžanga nuo gan racionalios populistinės reto- 
rikos ir pasisukimo prie tokių demagogijos triukų, kurių nuo 
Michailo Gorbačiovo laikų Lietuvoje jau nebesigirdėjo. Vie- 
noje kalboje galima buvo išgirsti ir džiugesį dėl parlamenti- 
nės komisijos sudarymo, ir gaidas vilties, kad viskas bus išsi- 
aiškinta, ir šimtaprocentinę demagoginę klišę apie tai, kaip 
visi Lietuvos žmonės žino, koks nepalenkiamai doras yra jų 
išrinktas prezidentas. Patriarchalinių niuansų dažnokai gir- 
dėdavome Vytauto Landsbergio kalbose, bet štai Rolandas 
Paksas mylimu lietuvių liaudies įtėviu pradėjo dėtis tik vals- 
tybės krizės sąlygomis. Demagogija ir yra manipuliavimas 
šimtmetine fraze, kad liaudis gerai žino tai, ko net specialio- 
sios komisijos negali žinoti. Toks žinojimas demagogijos ak- 
te tiesiog stiprina tikėjimą apie gerą carą ir blogus politikus. 
Tačiau R. Pakso demagogija yra visai nejuokinga, paly- 
ginti su jo patarėjų ir liberaldemokratų lyderių demagogija. 
Štai TV diskusijoje Valentinas Mazuronis, paklaustas, ar libde- 
mams negana paskelbtos medžiagos, kad iš savo gretų paša- 


lintų Jurijaus Borisovo sukirpimo herojus, ėmėsi įrodinėti, kad 


jiems negana jo blogo elgesio įrodymų. Partiniams principams 
ir politinės moralės (bei sveikos nuovokos) aktams esą būtinas 
teismo sprendimas. Išties jei tokios išminties skleidėjams nu- 
tiktų taip, kad atrastų savo žmoną lovoje su kitu, išvadą jie 
tikriausiai padarytų tik kreipęsi į teismą, kad tas išaiškintų, ar 
tikrai buvo sanguliauta. Skamba panašiai kaip klausimas dėl 
Vytauto Šustausko virškinimo sutrikimo. 

Lietuvos prokuratūrai krečiant J. Borisovo apartamentus, 
"TV ekrane buvo galima matyti ir stebėtiną ramybę prezi- 
dento patarėjo Gintaro Šurkaus veide. Prieš beveik metus 
suokęs romantiškas istorijas apie nesavanaudišką šimtatūks- 
tantinę J. Borisovo paramą oro balionams pirkti, jis tarsi ne- 
laukia klausimų apie jo paties įsipareigojimus dosniajam me- 
cenatui. Jei už vieną milijoną litų naujasis rusas gali nusi- 
pirkti teisę dėti Lietuvos prezidentą į šuns dienas, tai kaip jis 
galėtų elgtis su paprastu ir kukliu prezidento patarėju, į ku- 
rį įkišo šimtą tūkstančių. Duodu pinigus, ir viso gero? 

Prie juokingiausių TV diskusijos epizodų priskirtinas ban- 
dymas dabartinę krizę palyginti su kariniu 1926 m. perver- 
smu, o R. Paksą tikriausiai su Kaziu Griniumi. Tada dėl 
Antano Smetonos ir Augustino Voldemaro vaidmens turėtų 
susipešti Artūras Paulauskas su Algirdu Brazausku. Viskas 
kaip kaunietiškoje operetėje, kurios autorius skaitytojams ži- 
nomas. Savo istorijos žiniomis žurnalistas nusipelno ne vie- 
no TV klausimėlio, tačiau čia galima pamatyti, kaip iš pačios 
istorijos bandoma padaryti demagogijos žaisliuką. 

Kai populizmas virsta demagogija, apima jausmas, kad 
prezidento R. Pakso gynybos frontininkai bando tiesiog; riks- 
mu paimti puolančiųjų apkasus. Kas iš to išeis — netrukus 


pamatysime. Kantrybės! 

KoONRADAS VALENRODAS PILĖNUOSE 


Nors Konradas Valenrodas yra Adomo Mickevičiaus poemos 
herojus, kuris savo fiktyviame gyvenime niekad nebuvo Jo- 
zefo Kraszewskio „Kunigo“ veiksmo vietoje Pilėnuose ir ne- 
susitiko su Margiriu, o ir patys Pilėnai yra istorikams trupu- 
tėlį neaiški vieta, su kuria dargi siejasi populiariausios lietu- 
vių operos pavadinimas, mano komentarai nėra sietini su 
literatūros ar muzikos istorija. 

Tai tiesiog bandymas prisiliesti prie lietuviškos politinių 
elgsenų įsivaizdavimo realybės, kadangi tiek Pilėnai, tiek Va- 
lenrodas yra mūsų istorinės savimonės simboliai. Atvirai sa- 
kant, pažvelgti į mūsų lietuviškosios tapatybės patikrinimą 
prezidentinio skandalo metu paskatino dvi aplinkybės. Pir- 
ma, naujasis aklosios gynybos specialistas Prezidentūros apka- 
suose Čikagiškio „Draugo“ žurnalistu prisistatęs Vidmantas Va- 
liušaitis, kuris vienoje TV laidoje ėmėsi lyginti 1926 m. gruo- 
džio įvykius su 2003-ųjų lapkričiu. Antra, viduramžiškai 
egzotiškame Liuneburge (kai kas jį vadina tiesiog Hambur- 
go priemiesčiu) vykusi Šiaurės Rytų Europos instituto kon- 
ferencija, skirta politinio kolaboravimo reiškiniui. 

Vokiečių kolegoms istorikams nereikėjo aiškinti, kad Lie- 
tuvos atveju nėra visiškai teisinga manyti, kad kolaboravi- 
mas — tai jau visai praeitis. Pripratę prie skandalų, susijusių 
su Stazi ar KGB, jie gana paprastai skaito gausias spaudos 


informacijas apie galimybes daryti įtaką Lietuvos prezidento 


Rolando Pakso aplinkai. Nieko nestebina ir Kazimiros Pruns- 
kienės samprotavimai apie sąmokslą, kai infantiliais išvedžio- 
jimais apie tai, kam kas naudinga, visiškai atsisakoma vertin- 
ti kolaboravimo ar bendradarbiavimo su Rytų geradariais po- 
žymius. Ten prisimenamas ir pačios buvusios premjerės 
skandalas. Nėra abejonės, kad Vakaruose Lietuvos munduro 
garbė priklauso nuo valstybinių tarnybų ir Seimo pajėgumo 
atskleisti tiesą, kad ir kokia karti ji mums būtų. R. Pakso 
munduro švara priklauso jau tik nuo paties R. Pakso. 

Bet kuo čia dėti Pilėnai ir Valenrodas? — teisėtai gali pa- 
klausti skaitytojas. Esmė ta, kad lietuvių kultūrinėje atmin- 
tyje Pilėnai yra simbolis, įtvirtinantis vieną mūsų tapatumo 
bruožą. Lyg senovinės pilies gynėjai, pasiryžę verčiau susi- 
deginti nei priešui tarnauti, lietuviškosios tapatybės vaizdi- 
niai yra susieti rezistencinio, kovotojiško, herojiško elemen- 
to. Lietuviai save dažniausiai suvokia tokie esą, to nuo mažu- 
mės dabar moko istorijos vadovėliai, o vakariečiai apskritai 
su tuo nesiginčija. Sukilėliška, nepasiduodanti, ilgiausiai ko- 
vojusi su sovietų valdžia tauta — tai populiariausias įvaizdis. 

Valenrodą tikriausiai reikia priminti. A. Mickevičiaus he- 
rojus yra kilmingas lietuvis. Vaikystėje patekęs į kryžiuočių 
nelaisvę, išauklėtas Teutonų dvasia, lemiamu gyvenimo mo- 
mentu paklūsta protėvių žemės šauksmui ir pakelia ginklą 
už tėvynės reikalą. Jis išduoda ordiną, bet gina tėvynės gar- 
bę. Jis prieštaringas ir kai kurių gali būti niekinamas dėl 
lojalumo laužymo. Jis panašus į kinematografiškesnį prūsų 
vadą Herkų Mantą. 

Šiandienine politinių elgsenų prasme Valenrodas yra ko- 
laborantas su Lietuvos priešais, bet nepraradęs galimybės 


siekti tėvynės garbės. Politinių idėjų ir literatūros istorijoje 

yra kalbama apie valenrodizmą — tai yra sąmoningą, bet ne- 
nuoširdų bendradarbiavimą su tėvynės skriaudėjais, siekiant 
saviškiams naudos. Kone porą amžių nelaisvėje išgyvenusi 
nedidelė lietuvių tauta be valenrodizmo nebūtų išlikusi. Vien 
Pilėnai mūsų nebūtų išgelbėję nei caro Rusijos nelaisvėje, 
nei sovietų okupacijos metais. Ilgai ugdėmės klastingumo, 
prisitaikymo, melo ir egoizmo bruožus. Tad galime sakyti, 
kad esame gana rafinuotos kolaboracinės kultūros tauta, ku- 
ri pastarąjį savo tapatumo bruožą laiko (psichoanalitikų ter- 
minais) išstūmusi į kolektyvinę pasąmonę. 

Štai šiame kontekste sugrįžkime prie V. Valiušaičio užuo- 
minų apie 1926 metus, apie slaptą piniginę paramą, kurią 
Antano Smetonos aplinka gaudavusi iš Sovietų Rusijos tar- 
nybų. Demagoginį tų užuominų pobūdį jau teko paliesti 
ankstesniame straipsnyje. Darykim žingsnį toliau. Suveltoje 
2003-ųjų ir 1926-ųjų paralelėje R. Paksui, Artūrui Paulaus- 
kui ar Algirdui Brazauskui ieškant prototipų, rusiškų pinigų 
faktorius taip pat ima ieškoti adresato. Tik akademinė sąži- 
nė neleistų nepastebėti, kad R. Paksui mažiausiai tinka Ka- 
zio Griniaus vaidmuo, o ir A. Smetonai nebuvo būdinga dėl 
siekiamo tikslo taikyti bet kokias priemones. V. Valiušaičio 
žurnalistinė maniera lengviau leistų ieškoti paralelės tarp šian- 
dieninės prezidentūros ir Augustino Voldemaro aplinkos, 
nors ir tai prasilenktų su akademinės tiesos principais. Ap- 
skritai tokios paralelės nėra dėkingas užsiėmimas. 

Taip šiandien istorikai yra aptikę dvigubo slapto valdy- 
mo žymes ir bolševikų finansines gyslas tautininkų veikloje 
(apie komunistus nekalbame). Dar daugiau, kolaboracioniz- 
mo ženklų matom Lenino santykiuose su vokiečiais prieš Spa- 


lio revoliuciją, Jozefo Pilsudskio su japonais, o vėliau su tai 


pačiais vokiečiais ir t.t. Siekiant politinių savo tėvynės atsta- 
tymo ar jos stiprinimo tikslų ir, žinoma, tenkinant savo val- 
džios geismą net su pačiu velniu buvo einama obuoliauti. 
Esmė ta, kad niekas niekad nei J. Pilsudskio, nei A. Smeto- 
nos nevadino ir negalėtų pavadinti įrankiais tų, su kuriais 
buvo žaistas valenrodiškas žaidimas. 

Daug ką istorijoje diktuoja geopolitinės aplinkybės. Daug 
kas priklauso nuo pavojų, gresiančių žmogui, tautai ir vals- 
tybei. Tada klauskime: nuo kokių nelaimių šiandieninę Lie- 
tuvą galėtų ginti mitiniuose Pilėnuose apsilankantis Valen- 
rodas? Ar ant NATO ir Europos Sąjungos slenksčio stovin- 
čios Lietuvos politiniams siekiams reikalingi rusiški pinigai 
ir imagologinė išmonė, kuri pasirodo išimtinai destrukty- 
vaus atspalvio? Veiklos taktika, grįsta kagėbistine priešo nai- 
kinimo ideologija ir jokio konstruktyvaus elemento, jokios 
iškilesnės idėjos, ką daryti, kad Lietuvos gyvenimas taptų 
gražesnis? Ar jau visiems tapti politiniais laumžirgiais — skristi 
nežinia kur? Jei kam nors knieti šių geopolitinių aplinkybių 
fone įtikinėti, kad pinigai (ir dar rusiški) nekvepia, tai jau 
net ne demagogija. Kas tai yra iš tikro turėtume nuspręsti 
patys, net jei kas nors galvotų, kad protas ir sąžinė tam nėra 


reikalingi. 

PAPRASTA DEDUKCIJA, ARBA R. PAKSAS 
BENDRAUJA SU LIAUDIMI 


Lyg rudens klevas kalendorius meta lapus, artindamas gruo- 
džio 1-ąją, kai Seimo komisija Prezidentūros skandalui tirti pa- 
skelbs savo išvadas. Tačiau ne vien komisijos darbas buvo vertas 
dėmesio. Beveik mėnesį besitęsiantis politinis šurmulys gundė 
stebėti Rolando Pakso arba jo viešųjų ryšininkų elgsenas. 

Ištikus politinei krizei normali elgsena yra įmanoma tik 
brandžiam politikui. Tokių niekad nebuvo gausu. Daug daž- 
niau pastebimi psichoziniai judesiai, blaškymasis, priešta- 
ringumai — tai irgi natūralu. Galima perfrazuoti seną liau- 
dišką posakį: „Kas blaiviam galvoje, tas girtam ant liežuvio". 
Šiandieninio skandalo atveju tai reiškia paprastą dedukciją: 
kas prieš tai Prezidentūros elgsenose buvo miglota, per skan- 
dalą išlenda lyg yla iš maišo. 

Tiek per R. Pakso rinkimų kampaniją, tiek per politinių 
traukulių ir desperatiško muistymosi metus buvo veiksmų, 


kurių motyvus ir prasmę galėjome tik įtarti. Nekalbu apie 


bandymus mikliai nušalinti naujajai klikai neparankius ko- 
misarus — šios priemonės nekėlė jokių interpretacijos sunku- 
mų. Mano galva, daug svarbesni ir labiau destruktyvūs buvo 
kiti veiksmai, kuriuos ant šakių kėlė mylimas Jurijaus Boriso- 
vo klientas (klasikine prasme klientas yra tas, kurį remia me- 
cenatas) Gintaras Šurkus. Tai kraštiečių tarybų afera. 

Tuomet, kai ši idėja sumirgėjo žiniasklaidos paviršiuje ir 
prasidėjo televiziniai debatai, buvo galima tik įtarti, ką reiš- 
kia tokie liaudies išrinktojo herojaus bandymai išgirsti skriau- 
džiamo provincijos žmogaus balsą. Suprask, buvęs Vilniaus 
meras tiesiog nustojo būti Vilniaus dvaro piliečiu ir pamilo 
liaudį. Jau tada kritikai suabejojo, ar tik tai nerodo, kad pre- 
zidentui pasidarė per ankšti Konstitucijos rėmai. 

Pastarųjų dienų R. Pakso veiksmai S. Daukanto aikštėje 
ir Širvintų miesto salėje leidžia aiškiau suprasti žaidimo, ku- 
rį jis nori primesti visiems piliečiams, taisykles. Meilė iš- 
rinktajam yra begalinė. Jei iš meilės yra ignoruojama teisės 
viešpatija — negi neatleisi liaudžiai. Nors šustauskininkų mi- 
tingas prezidentui paremti buvo provokatyvus, jis nebuvo 
sankcionuotas taip, kaip antipaksinio judėjimo mitingas, pa- 
galiau pats R. Paksas prašė šustauskininkų taip nesielgti, ta- 
čiau galų gale įstatymų alfabetą pamiršusios ir meilės eksta- 
zę demonstruojančios grupelės iš Kauno autobusų pasveiki- 
nimui buvo parengtas atskiras epizodas. Ko nepadarysi iš 
meilės liaudžiai ir kraštiečiams. 

Širvintai tikriausia vėl pasirinkti ne tik dėl atstumo. Ge- 
ras pavadinimas. Širvintos yra iš lietuvių patriotinio žodynė- 
lio — šlovingo nepriklausomybės mūšio vieta. Viešai parodo- 
ma, koks platus skriaudžiamo prezidento palaikymas. Tikra 


liaudies demokratija. Šalin visokias supuvusio parlamenta- 

rizmo atliekas, kurios reikalingos tik savanaudiškam elitui. 
Štai ir visa istorija, kuri galų gale gali padėti atskleisti tuos 
kvailokai atrodžiusius, bet lėtai ir efektingai šliaužiančius po- 
litinio gyvenimo taisyklių keitimo darbus. Tai, kas buvo da- 
roma praėjusią vasarą ir ankstyvą rudenį, buvo ne kas kita, 
kaip bandymas sulipdyti parakonstitucinius liaudies atsto- 
vavimo simuliakrus, kurie leistų pasinaudoti jais politinių 
krizių atveju. 

Nežinau, ar labai skaitytojus nustebino kagėbistinio sti- 
liaus „Laumžirgio“ planas. Iš esmės tai paprasta kombinaci- 
ja. „Lamatj ne stroitj“ (griauti, o ne statyti) — didelės išmin- 
ties nereikia. Daug pavojingesnės nei tas vienkartinio nau- 
dojimo planas man rodosi sisteminius mūsų valstybingumo, 
konstitucinės tvarkos ir demokratijos pokyčius sukeliančios 
elgsenos. Jų prasmė tik dabar turi galimybę išryškėti. Jei jau 
prabilta apie šliaužiantųį perversmą, tai tikrai būtų apmaudu 
šiandien praleisti progą tiesiog išsiaiškinti, kas skraido pade- 


besiais, o kas tiesiog šliaužioja valdžios ir pinigų pažeme. 


"TRYS AUTOBUSAI 


Prezidentūros skandalas išties užsitęsė. Vienus tai glumina, 
antrus jau ima kamuoti nuobodulys, treti spurda iš pasiten- 
kinimo, matydami, kad greitai šis aktas nepasibaigs. Kiek- 
vienam savas kelias. Nors prezidento atveju galima imti abe- 
joti, ar jis renkasi kelią, ar kelias renkasi Rolandą Paksą. 
Šiandien viešųjų reikalų tvarkymas atskleidžia daugelį ra- 
mybės būsenos nepastebimų mūsų savybių. Skandalo ir is- 
terijos atmosferoje patikrinamas politikų padorumas ir inte- 
lektinis pajėgumas. Vis labiau išbandoma liaudies kantrybė 
ir ryžtas, kartais tiesiog provokuojant nesilaikyti įstatymų. 
Politikos kritikai daugiau mažiau stengiasi matuoti pilieti- 
nės visuomenės temperatūrą, pabrėždami dalyvavimo, ne- 
susitaikymo, protesto apraiškas. Šiandienos aplinkybės tik- 
rai lemia ne tik politikų, bet ir piliečių išbandymo pamokas. 
Pilietiniai optimistai mano, kad protesto akcijų mastai yra 
tiesioginis pilietinės visuomenės užgimimo įrodymas. Tačiau 
galima (ir nebe pirmą kartą) į tai žvelgti skeptiškiau. Tūks- 
tantinės demonstracijos, apsišvietusios arba bestudijuojančios 
jaunuomenės politizavimas — visa tai yra tik tos pilietinės vi- 
suomenės kvapas ir garsas, tik išoriniai požymiai. Mano įsiti- 
kinimu, pati pilietinės visuomenės esmė glūdi jos materiali- 
zuotoje sandaroje: asociacijų, draugijų, klubų, idėjinių-pro- 
fesinių susivienijimų, vietinių ir nevietinių bendruomenių 
tinkle. Tik šie socialiniai grebėstai gali užtikrinti, kad pilieti- 


nės visuomenės drebučių tirštėjanti masė virs stabiliu kūnu. 

Tam tikrų pozityvių pilietinės elgsenos ženklų daugėja. 
Jaunų žmonių laisvės pojūtis stiprina viltį, kad pasirodžius 
dūmams kils ir liepsna. Tačiau negalima nepritarti „OMNI 
laiko“ apžvalgininko Vytauto Rubavičiaus baiminimuisi, kad 
jaunuomenės protestas taip pat gali įgyti neigiamų isterijos 
atspalvių. Nors laisvė nesiūlo tiesių kelių į rimtį ir išmintį, 
tačiau tikėtina, kad protesto energija ne tik trumpam išsilies 
į Daukanto aikštę ar Gedimino prospektą, bet paskatins pi- 
lietinių organizacijų tinklo tankėjimą, didins pasiryžimą veikti 
ne tik per krizes, bet ir gebėjimą nuolat kvėpuoti bet kokiai 
valdžiai į nugarą. Tik tai gali apsaugoti mus visus nuo biu- 
rokratų ir politikų arogancijos, savivaliavimo bei visagalybės 
apraiškų. Nuo visų, ne tik nuo tų, kurie bet kokiomis prie- 
monėmis ropščiasi valdžion su plūgo rankenom kišenėse. 

Stebint šiemetinio rudens skandalus akysna krito dar ke- 
li dalykai. Vieniems stengiantis kelti aukštesnius reikalavi- 
mus politinių debatų kokybei, kiti sąmoningai — ar dėl savo 
intelektinių galių ir negalių — murkdė tą procesą į žaidimo 
be taisyklių liūną. Paskubomis sulipdomuose prezidento 
R. Pakso gynybos būriuose ryškiausiai skambėjo destrukci- 
jos gaidos, o profesionalų bendruomenės, cechai ar gildijos 
tiesiog nereagavo. Štai teisininke save vadinanti Liudvika Meš- 
kauskaitė ima aiškinti, kad jai asmeniškai įtarimą keliančio 
įstatymo paksininkams lyg ir vertėtų nesilaikyti. Vakaruose 
teisininkų sluoksniams natūraliai kiltų noras viešai įvertinti 
tokią cinišką poziciją. Tačiau jokios teisininkų kolegijos, jo- 
kie profesinę savigarbą turintys garantuoti susivienijimai ne- 
išleido nė garso. 

Žinoma, teisininkai posovietinėje Lietuvoje jokia išimtis. 


Tik dabartiniame skandale jų misija yra lemianti, lygiai kaip 


ir politikų. Kitų asociacijų, draugijų ar sąjungų vardu taip 
pat nebuvo deklaruota rimtesnių, vidine diskusija pagrįstų 
viešų pareiškimų. Būtent šis faktas baugina. Jei pas mus pi- 
lietinis sąmoningumas bus matuojamas vien spontaniškais 
aktais, bet neturės įtakos sisteminiams pokyčiams, jei nesi- 
formuos atsakomybė už tai, kas darosi aplink besidalijančią 
bendruomenę, sunku tikėtis mūsų demokratijos stabilumo. 

Protestuotojų mitingų ir R. Pakso ėjimo į liaudį komen- 
taruose nesyk šmėkštelėjo mintys apie tai, kad daugumos 
nuomonei priešingi balsai buvo atvežti autobusais iš kitur. 
Širvintose daug vietiniams nematytų Pakso šalininkų veidų, 
Daukanto aikštėje — šustauskininkai, ūkininko-politiko diag- 
nozė Noreikiškėse, net vakardienos alytiškės paksininkės žo- 
džiai — visais tais atvejais atsirasdavo trys mitiniai kitamin- 
čių autobusai. Dievas iš mašinos arba iš sraigtasparnio — tai 
geras kąsnis socialiniam antropologui. Vilniečiai vežami į Aly- 
tų ar Noreikiškės, kauniečiai į Vilnių ir panašiai. Šie politi- 
nės mitologijos autobusai šiandien gali būti svarbūs pilieti- 
nės visuomenės brandos patikrinimo simboliai. Kol manysi- 
me, kad už mus gali nuspręsti kiti. Referendumuose, 


rinkimuose ar protesto akcijose. 

LIAUDIES DEMOKRATIJOS KARNAVALAS 


Du veikiantieji šiandieninės Rytų Europos asmenys verčia gal- 
voti apie senstelėjusią liaudies demokratijos sampratą. Tai pre- 
zidentai Vladimiras Putinas ir Rolandas Paksas. Nors nely- 
gintini jųdviejų politiniai kalibrai, tačiau panašios rinkimų 
kampanijų charakteristikos, panašūs — nors, matyt, skirtingo 
sąmoningumo laipsnio — politiniai autoritariniai siekiai. 

Rusijos Dūmos rinkimai parodė, jog nedaug trūksta, kad 
šioje šalyje demokratiškai būtų atsisakyta demokratijos. Žy- 
mi lietuvių liaudies dalis, kaip rodo šiokios tokios apklausos, 
taip pat mielai atsisakytų sukriošusios parlamentinės tvar- 
kos, daugiapartinės sistemos, o prarytų mafijinės tvarkos kab- 
lį. Rudeninė R. Pakso piligrimystė į liaudį, demonstratyviai 
atsisakant bendrauti su pilietiškai nusiteikusia didmiestija, 
rodo, kad išmokta tik viena politinio žaidimo kombinacija. 
Lakūnas normalaus komandinio žaidimo taip ir neišmoko. 
Jis lyg bėgikas, kuriam iš anksto paskirtas takelis. Tai jau net 
žaidimas, o pati prigimtis. 

Negailestinga šio žaidimo kombinacijos logika yra tokia: 
šis Lietuvos prezidentas gali išlikti kėdėje tik parlamentinės 
demokratijos kaina. Jo išsigelbėjimo krantas yra nusėstas pa- 
sirinktų liaudies seniūnų, atstovų, privalomai tamsesnės pa- 
tarėjų publikos, vieno kito persirengusio rusų karininko ir 
vieno kito mieguisto meškiuko. Atsistatydinęs jis galutinai 
taptų politiniu nuliu, neatsistatydinęs — dar turi galimybę 
likti neatstatydintas. Po jo — kad ir tvanas. 


Tačiau, nors ir kaip patrauklų būtų, negalima viso to blo- 
go, kas šį rudenį darosi, suversti tik ant R. Pakso pečių. Ne 
jis išrado korupciją Lietuvoje, ne jam priklauso valstybinio 
reketo autorystė, ne jis vienas Lietuvoje galvoja, kad valdžia 
gali viską, o minia — ypač apytamsė — yra didžiausias turtas 
komerciniams ir politiniams manipuliatoriams. Galimybė 
simuliuoti liaudies balsą taip pat atrado ne R. Pakso koman- 
da. Visa tai jau buvo, tik jam pavyko sulaužyti bet kokias 
ribas, bet kokias taisykles. 

Viena liaudies demokratijos karnavalinė savybė buvo padik- 
tuota pačios žiniasklaidos, ypač įvairių TV debatų. TV reitingų 
medžioklė rytiniame Europos pakraštyje dažniausiai yra atlie- 
kama pasitelkiant telefono skambučių triuką. Kas nors su kuo 
nors dėl ko nors turi ginčytis prieš kamerą, o žiūrovai įsitraukia 
atrenkamais telefoniniais klausimais arba tiesiog skambina ir 
balsuoja. 407 — už, 1245 — prieš. 7856 — už, 4521 — prieš — tai 
vis liaudies nuomonės simuliakrai, kurie itin tinka komercinėse 
operacijose, atlieka vartotojo skatinimo veiksmą. Pototalitarinė- 
se Rytų Europos šalyse, dėl suprantamų priežasčių neįgijusiose 
imuniteto reklaminiam manipuliavimui, šie triukai buvo pri- 
taikyti ir politiniams debatams. Balsuojam, kas kaltas. Balsuo- 
jam, kuris geresnis ar blogesnis. Kas laimi? Tie, kurių operacinė 
atmintis greitesnė, pirštai miklesni, o mobiliųjų telefonų po- 
kalbius apmoka šalies mokesčių mokėtojai. Ką jau ką, bet šitokį 
liaudies nuomonės apklausos būdą galutinai diskreditavo pa- 
ksininkai — mygtukų spaudytojai. 

Tačiau mechanizmas veikia. Skambinkite, skaičiuokite, 
vertinkite ir tikėkite, kad šitokia apklausa yra tokios pat ver- 
tės, kaip Seimo rinkimai arba balsavimai Seime. 

Liaudies demokratijos karnavalo persirengėliai dabar lakioja 


po Lietuvos miestelius. Cia lyg senosios Lenkijos ir Lietuvos 

karalių elekcijos lauke riksmais ir rankų mosikavimais yra pa- 
rodoma, kas yra kas šalyje. Ką ten visokie bažnytiniai hierar- 
chai. Bažnyčia — tai jūs... Jūs, brangieji širvintiškiai, telšiečiai, 
anykštėnai, o ne visokie politikai iš Seimo, plunksnagraužiai 
iš laikraščių, plepiai iš televizijų, intelektualai iš universitetų, 
jūs, mielieji Lietuvos žmonės, esate šeimininkai... 

Prisipažinkim, net tie, kurie nesyk kritikavo Lietuvos po- 
litinio elito elgsenas, privilegijuojant sostinės gyventojus, už- 
mirštant, kad Lietuvoje penki šeštadaliai žmonių joje negy- 
vena, negalėjo patikėti, kad tokie karnavalai yra įmanomi. 
Nesinorėjo tikėti, kad iki tokio lygio dar galima nusiristi. 
Vietoj politinės valios, kuri sutaikytų dvi Lietuvas, pakeistų 
centralizacinius politinio isteblišmento refleksus, mes ma- 
tom kraupų vaizdą. Vienas karnavalo dalyvis, daug prisidė- 
jęs prie šios padėties susidarymo, užuot ją keitęs — naudojasi 
ja kaip išsigelbėjimo ratu. Vyriausybės lygmenyje savivaldy- 
bėms išties tuoj bus paliekama tik teisė savarankiškai išsiva- 
lyti tualetus. Ar nebus taip, kad politikai, nesulaukę nė Nau- 
jųjų metų, puls R. Paksui iš paskos į liaudį, įtikinėdami, 
kad šitaip tiesiog yra geriau. 

Kuo skiriasi karnavalas nuo politikos? Kai baigiasi šven- 
tės, pailsę karnavalo dalyviai nusiima kaukes ir imasi kasdie- 
nių darbų. Politikoje kitaip: ji neprasideda ir nesibaigia nei 
šventėmis, nei laidotuvėmis. Tvarkyti viešuosius reikalus ir 
žiūrėti tiesai į akis reikia nuolat, tikrąjį balsavimą paliekant 


ainiams ir istorijai. 


2003 METAI PAGAL 
LIETUVIŲ IR ŽEMAIČIŲ KALENDORIŲ 


Pagal laiko skaičiavimą jau ilgokai gyvename globaliame pa- 
saulyje: jį mums diktuoja Saulė, lotyniškoji tradicija ir ki- 
niški horoskopai. Šiandien, keliaudami tarp Ožkos ir Bež- 
džionės laiko juostų, pamąstykime, kokie buvo praėję metai 
pagal vietinį — lietuviškai žemaitišką — politinio gyvenimo 
kalendorių. 

Vieną vietinę kalendoriaus tradiciją, regis, įdiegė mūsų 
žiniasklaida. Čia didžiausi nuopelnai tenka žurnalui „Vei- 
das", kurio redakcijos išmonė skaičiuoti ir skaitytojams pri- 
minti dienas, skiriančias politinių lyderių pažadų, inaugu- 
racijų, pareigų pradžias ir pabaigas, yra labai vertinga. Ki- 
taip tariant (ir jei neklaidina istoriko intuicija), lietuviškas 
kalendorius yra labiau atgręžtas į praeitį ir padeda vienaip ar 
kitaip pavadinti praėjusius metus. Bet su būsimaisiais me- 
tais mūsų tradicijai sunkiau. Be kinų išminties ir žaidimų, 


burdami ateinantį laiką, mes neapsieiname. 

Tad kokie buvo tie praėję 2003 metai pagal lietuvių — 
kalnėnų ir žemaičių — politinį kalendorių. Jei vartotume jau 
kiek primirštus Romualdo Ozolo žodžius, tie praėję metai 
turėtų būti pavadinti lemtingų lūžių metais. Referendumas 
dėl stojimo į Europos Sąjungą, pasibaigęs įtikinančia prisi- 
jungimo šalininkų pergale, neabejotinai yra svarbiausias to- 
kio lūžio ženklas, žymintis pabaigą kelio, kuris mūsų laisvę 
vedė nuo vienos sąjungos prie kitos. Nuo sovietų prie Euro- 
pos. Nuo prievartos, nelaisvės, utopinių ir kruvinų eksperi- 
mentų, žmogiškosios individualybės žeminimo sąjungos prie 
vakarietiškos laisvės, visą pusamžį kėlusios mūsų pavydo siau- 
tulį, liberaliosios demokratijos ir racionalaus tautinių bei in- 
dividualiųjų interesų derinimo sąjungos. 

Tačiau viskas yra sudėtingiau nei paprasta simetrija. Net 
jei sovietiją pavadintume pragaru, nuo kurio dauguma nori- 
me pabėgti, Europos Sąjunga tikrai nėra ir nebus verta ro- 
jaus vardo. Rojus yra visai kitoje vietoje. 2003-aisiais Lietu- 
vos pasirinkimas reiškia ne ką kita, bet viltį, kad gražesnį 
gyvenimą susikurti galime tik mes patys. Mums duota savi- 
garbos, klastingo spyriojimosi bet kokiai biurokratinei prie- 
vartai energija. Mums duota kelių šimtmečių kolaboravimo 
ir prisitaikymo, tautinio savanaudiškumo ir mesijinio pa- 
šaukimo patirtis. Svarbu, kad niekas specialiai netrukdytų 
visu tuo naudotis. Bet ar netrukdo? 

Lūžio metais 2003-uosius galėtume ryžtis vadinti ir dėl 
kitų sumetimų. Būtent lemiamų posūkių tautinės būties ke- 
lyje akimirką tartum susikratė ar susiteliūškavo tas mūsų vals- 
tybės gyvenimo turinys, kuriame per 13 nepriklausomybės 
metų vienaip ar kitaip kristalizavosi vakarietiškos politinės 


tvarkos, liberaliosios demokratijos ir daugiau mažiau pado- 


raus verslo sisteminiai požymiai. Politinio raštingumo ir ri- 
binių politinio elgesio normų klostymasis žadino viltį, kad 
pagaliau sulauksime to prabudimo, kuris juk neretai ateina 
turtuoliams pasisotinus turtu, valdovams ir valdininkams pa- 
sisotinus valdžia, o intelektualams ir menininkams — savojo 
proto bei kūrybos grožybėmis. Kitaip tariant, visiems labai 
svarbiems asmenims (VIP) pasisotinus savo svarbumu lyg 
Abrahamo Maslow piramidės alpinistams gali ateiti prare- 
gėjimo akimirka. T.y. toks laikas, kai suvokiama, kad negali- 
ma gyventi taip, tartum manytume, jog gyvename amžinai. 

Esminių pilietinių vertybių horizontas praėjusiais me- 
tais ėmė niauktis po Rolando Pakso komandosų pergalės pre- 
zidento rinkimuose. Kelis mėnesius buvo išbandomi sąmo- 
ningų Lietuvos piliečių lojalumo ir sąmoningumo nervai, 
tikint, kad rinkimų kombinacijos ir „pijaro“ triukai bus grei- 
tai užmiršti ir politinis Lietuvos valstybės vadovo vežimas, 
kad ir girgždėdamas, važiuos pagal žemėlapyje pažymėtus 
kelius. Deja, metai buvo ciniškai ironiški. Deja, naudojami 
buvo ne politiniai žemėlapiai, bet kažkokie paukščių skry- 
džių lapai. Nuo diktatūros mafijai buvo mikliai sukama prie 
mafijinės tvarkos, dvaro prievaizdų visagalybės ir prakutusių 
naujavaldžių (plg. naujaturčių) siautėjimo. Prezidentinis 
skandalas išties daro 2003 metus Lietuvos politinės istorijos 
lūžio metais. Nesvarbu, ar čia veikia kokie nors dėsniai, ar 
skaičių magija, kurios paslaptis kažkas jau išgabeno į Kauka- 
zą, nesvarbu net tai, kuo baigsis pati paksomanija — visa tai 
bus ne tik naujosios Lietuvos istorijos prieštaringiausias pus- 
lapis, bet ir spalvingas pokomunistinės ir posovietinės Rytų 
Vidurio Europos laisvėjimo ir parsidavinėjimo dokumentas. 

Tad, kokie buvo tie praėjusieji. Kirba pagunda pavadinti 


juos Paukščių metais, nebandant surasti zoologiškai tikslų 

paukščio pavadinimą. Tai gali būti erelis, bet gali būti ir 
višta. Tai gali būti pašto karvelis, bet kartu mėsinis kalaku- 
tas. Tiesiog turėtume suvokti, kad metų simbolis išreiškia 
visų galimybę būti viskuo, nepriklausomai nuo prigimties, 
išsimokslinimui ir išsilavinimui paaukotų metų, moralinių 
nuostatų ir širdies gerumo. Paukščių metų palydoms geriau- 
siai tiktų keli posmeliai iš Simono Daukanto „Žemaičių tau- 
tosakos“ (Vilnius, Vaga, 1983, p. 459); 
Oi Stonkau Stankau, tu spraunus žmogau, 
Gaudyt paukščius esi patogus, 
Tram. 
Atlek vanags prie Stonkaus vištos, 
Bertrano kojos abi surištos, 
Tram. 
(0 

Melodija liaudies. Akompanimentas: plūgo rankena dau- 
žoma į keraminį melioracijos vamzdelį. Tikėkim, kad taip 
bus galima išvaryti blogąsias praėjusių metų dvasias. O ra- 
cionalios prigimties žmonėms tiesiog reikia suprasti, kad po- 
litinis Paukščių metų palikimas 2004 metams yra labai di- 
delis ir tik Lietuvos Seimo nariai dabar gali nuspręsti, prie 


kokių istorijos herojų jie norės įsirašyti. Sėkmės! 


DĖMESIO — LIETUVOJE KURIAMI HOLIVUDO SCENARIJAI! 


Šis komentaras nėra skirtas nei Lietuvos kino studijos priva- 
tizavimui, nei kokiam nors eiliniam nacionalinės realybės 
"TV šou. Tiesiog visiems skaitytojams, besistebintiems, jog 
kone kas antras niujorkietis bent sykį savo gyvenime imasi 
kino scenarijaus rašymo, norėčiau priminti, kad lietuviai taip 
pat ne iš kelmo spirti. 

Naujasis lietuviškas scenarijus greičiausiai bus kolektyvi- 
nis darbas, pagrįstas svarbiais XX amžiaus politinės istorijos 
vaizdais, kuriems lemta įprasminti šiuolaikinių herojų mo- 
ralinius pasirinkimus. Tai vaizdai, susiję su prezidentais Ka- 
ziu Griniumi ir Antanu Smetona, o netiesiogiai paliečiantys 
visos mūsų prezidentystės likimą. Kas autoriai? 

Studijuojant per keletą pastarųjų mėnesių į žiniasklaidos 
paviršių išnyrančius požymius, galime atpažinti bent du lie- 
tuvių intelektualinio elito atstovus, susibūrusius propaksi- 
niame mūsų visuomenės sparne. Žinoma, nė vienas iš jų nė- 
ra Rolandas Pavilionis: žmogus, mokantis suskaičiuoti, kiek 
kartų libdukų intelektualumo koeficientas yra aukštesnis už 
eilinių lietuvių intelektualų, yra per daug protingas, kad im- 
tųsi scenarijų rašymo. 

Tiesą sakant, apie patį kūrybinį darbą informacija yra 
labai skurdi. Smarkiau prasikiša tik du originalesni autori- 
niai fragmentai, kurių vieną sukūrė Vidmantas Valiušaitis, o 


kitas priklauso Giedriui Kuprevičiui. Abiejų mintys buvo 

pasakytos balsu, bet viešai. Pirmasis su sava versija supažin- 
dino pačioje Paksogeito užuomazgoje, o antrasis visai nese- 
niai — per Vasario 16-osios iškilmes Vilniuje. Su abiem pri- 
statymais susipažinti galėjo masinis televizijos žiūrovas, o no- 
rintiems patikrinti dar yra prieinamas LRT tinklapis (http:/ 
/wyww.lrt.lt/tv/shows/dayarchive.php?d=2004-02-16). Pir- 
masis fragmentas V. Valiušaičio buvo sudėliotas tik pačiais 
bendriausiais bruožais. Tad knieti jį tiesiog perpasakoti. 
„2003-ųjų rudenį it tamsūs artėjančios žiemos debesys Lie- 
tuvos politinę padangę aptraukė sąmokslo šešėliai. Virš prezi- 
dento Rolando Pakso galvos ėmė telktis demokratijos permai- 
nų pabūgusio politinio (ir visokio kitokio) elito neapykanta.“ 
Anot istorijos interpretatoriaus, visa tai priminė 1926 me- 
tus. Tada demokratiškai išrinkto Lietuvos prezidento K. Gri- 
niaus likimo laivas irgi buvo pradėtas supti jo liaudininkiš- 
kos orientacijos ir liberalaus požiūrio į daugiatautį Lietuvos 
visuomenės gyvenimą priešų. Prieš kelis mėnesius V. Valiu- 
šaičiui nedavė laiko išrutulioti pačią svarbiausią intrigą ir pra- 
vesti tiesioginę paralelę tarp „kietosios rankos“ sąmokslinin- 
kų skriaudą patyrusio prezidento K.Griniaus ir dabartinio 
R. Pakso. Tada buvo nuskriaustas K. Grinius, o dabar štai 
skriauda gresia R. Paksui. Tiesa, jau V. Valiušaičio epizodo 
pristatymo metu kiek trikdė viena aplinkybė — nuo sąmoks- 
lininkų „kietos rankos“ 1926 metais nukentėjo ne tik teisė- 
tas ir išmintingas prezidentas, ne tik demokratiškai nusitei- 
kęs Lietuvos Seimas, bet ir visa liberaliosios demokratijos at- 
eitis. O tvirtai suspaustos R. Pakso lūpos ir „kietos rankos“ 
draminiai aksesuarai su Visvaldo Mažono milicininkais ma- 
sinėse scenose nelabai klijuojasi į logiškai rišlią visumą. 
Besitęsiant Paksogeitui ir „besitūsinant“ skandalo daly- 


viams, dar sunku nuspėti, kur link rutuliojasi fabula. Tačiau 


kaunietiškų operečių meistras G. Kuprevičius vis dėlto su- 
gebėjo pasukti ją racionalesne kryptimi. Jis tiesiog pažymė- 
jo, kad A. Smetona su visa sąmokslininkų bei Gruodžio per- 
versmininkų idėjine kryptimi yra artimesnis R. Pakso įvaiz- 
džiui. Svarbiausia, kad lietuviai, kaip buvo, taip ir po 80 
metų liko nesubrendę demokratijai, juolab liberaliai. Buvu- 
sio autoritarinio prezidento samprotavimai apie būtinybę gel- 
bėti kraštą nuo partinių intrigų, nuo visokių išverstakailių 
bolševikų ir užsienio pavojų 2004 m. vasario 16 d. pasirodė 
atgaivinimo vertas dalykas. Pridėkime dar pomirtinį Gruo- 
džio perversmo smogiamosios jėgos — generolo Povilo Ple- 
chavičiaus ordiną ir jau aiškiau. Prezidentas — gelbėtojas — 
yra naujojo scenarijaus ašis. 

Paklausite, ką ši istorinė dokumentika turi bendra su ho- 
livudišku scenarijumi? Mano atsakymo versija yra tokia: dvi 
praeities herojų vėlės varžosi dabartinio politinio elito aukš- 
čiausio herojaus — Lietuvos prezidento asmenyje. Jo indivi- 
dualybė yra draskoma iš istorijos. Jis ne tik susidvejina, bet 
ir susitrejina — Grinius, Smetona ir Paksas viename asmeny- 
je. Kas laukia jo išrinktosios ir jį išrinkusios tautos? Vienoje 
pusėje Europos imperijos ordos, žvanginančios televiziniais 
ginklais ir kalenančios „Žiedų valdovo“ blogiukų dantimis. 
Kitoje — ne visada patikimas rusų politikų šypsnys. Ką rink- 
tis? Su kuo nueis tauta, stovinti ant europietiškos civilizaci- 
jos slenksčio? Visus šiuos klausimus infantilaus kinematog- 
rafo gerbėjai turės progą dar bent kelis mėnesius kelti lietu- 
vių politiniams scenaristams. Nebent pats gyvenimas duotų 


aiškesnius atsakymus. 

ETIKOS IR TEISINGUMO GŪŽYNĖS 


Gyvename perėjimo nuo rusiškai sovietinės įstatymų dikta- 
tūros prie vakarietiškos teisės viešpatystės. Tas perėjimas jau 
pametė laiko ir atstumo skaičiavimo matus. Įstatymai kar- 
tais veikia tik tada, kai atitinka valdžios interesą, o buvusius 
sovietinio teisinio komizmo institutus — draugiškus teismus 
— pakeitė visokios etikos komisijos. Kas čia — etikos ir teisės, 
moralės ir teisingumo gūžynės? 

Štai turime daug Europai pritaikytų įstatymų ir tuo pa- 
čių metu vis dar nesėkmingai žadiname neprabundančią va- 
lią jų laikytis. Turime Konstituciją, bet prezidentas moko 
su ja elgtis lyg ji vis dar turėtų 6-ąjį sovietinės konstitucijos 
straipsnį. Turime Konstitucinį Teismą, bet gerbiame jį tik 
tol, kol jis priima vienai ar kitai grupei priimtiną rezultatą. 

Pavydžiai skaičiuojame teisėjų ir prokurorų algas, o jie, 
užuot dirbę savo darbą esant viešiems teisės pažeidimams, 
kreipiasi į visokias etikos komisijas, kad jos šito imtųsi: išaiš- 
kintų teisėsaugininkams, ar yra nusikaltimo turinys. Man- 
dagumo prievaizdai turi padėti teisininkams? 

O kaipgi su visais kurioziškais atvejais, kai visokie pilie- 
čių patikrinimai ir tyrimai — patys kaip bausmė — lydi tos 
pačios spaudos publikacijas? Prokuratūrai užtenka valios pa- 
tikrinti, ar kaltas pilietis, kurį įtaria spauda. Bet kai spauda 
pati daro juodą ir visiems akis badantį darbą, tuomet pati 
prokuratūra neturi nei nuomonės, nei valios. Priešingai: po 


pilietinių organizacijų ir net Seimo pirmininko kreipimosi 


ji nusprendžia, kad tik tada, kai visuomeninė etikos eksper- 
tų grupė pakomentuos populiarius rašinius ir pasakys, gra- 
žu ar negražu, tada žinosime, kam buvo nusikalsta. 
Paklauskite šiandien bent kiek išsilavinusio švedų žurna- 
listo, kiek užtruktų „Respublikos“ antisemitinių straipsnių tei- 
sinė kvalifikacija jų šalyje? To paties galite pasiteirauti eilinio 
Vokietijos ar Didžiosios Britanijos prokuroro. Neabejokite, 
kad labai greitai gautumėte atsakymą, kad tokio turinio pam- 
fletų platinimo byla jau gulėtų ant teisėjo stalo. Nieko čia 
sudėtingo nėra, atsakytų mūsų būsimi bendraeuropiečiai. 
Lietuvoje kitaip: imtis ginti viešąją erdvę nuo rasinės ne- 
santaikos ir ksenofobijos deklaracijų tiesiog nėra kam. Prezi- 
dentas pats stovi ant pamatų, kuriuos lieja Šustausko, Mažo- 
no ar Tomkaus tipo veikėjai. Negi kirsi šaką, ant kurios sėdi? 
Premjeras atsargiai padejuoja, kad nereikėtų šitaip ne- 
gražiai elgtis — kurgi tai civilizuotame pasaulyje matyta? 
Seimo pirmininkas, šiaip taip po savaitės atsikvošėjęs, pa- 
galiau kreipiasi į tas institucijas, kurios yra pašauktos saugo- 
ti mūsų viešąją erdvę nuo nusikalstamo turinio rašinių. 
Prisiminta, kad yra ir Civilinis kodeksas, ir Baudžiama- 
sis. Yra ir pluoštas specialių įstatymų. Pagalvosit, artėja įsta- 
tymų viešpatystės laikai? Kur tau. Prokurorai, pasirodo, ne- 
gali imti aiškintis, ar yra nusikalsta „Respublikos“ puslapiuo- 
se, tartum jų rašyti ir skaityti niekas nebuvo mokę. Pasirodo, 
kokia nors žurnalistų etikos komisija turi pirma duoti įverti- 
nimą. Še tau, boba, ir devintinės, kaip jau įprasta sakyti. 
Gal mes išties einame ne teisinės, o etinės valstybės link? 
Sovietija buvo neteisinė, Vakarai — teisiniai, o mes lietuviai 
artojai pastatysime etinę valstybę. 
Jei, tarkim, rinkėjų masė pasirodys tokio etinio lygio kaip 


„Respublikos“ redaktorius, tai, mielieji ponai, nieko nepa- 

darysi. Etika ir etiketas priklauso nuo tautinės kultūros tra- 
dicijos. Jei anoniminis komentuotojas internete sako, jog tie- 
siog gaila, kad ne visi žydai buvo išgalabyti per holokaustą, 
tai, vadinasi, tokia yra etinės valstybės lemtis. Politikų ir pro- 
kurorų pasyvumas šiandieninėje situacijoje išduoda ne ką 
kita kaip esamą įtarimą, kad po europietiškų mūsų fasadu 
slepiasi masinis antisemitizmas. 

„Respublikos“ publikacijos ir reakcija į jas yra tiesiog tes- 
tas. Lietuvių pilietinės visuomenės spiečiai ir akylesni vaka- 
riečiai dabar gali stebėti, kokio švarumo yra naujos klubo 
narės Lietuvos panagės. Kaip Paksogeitas yra Lietuvos de- 
mokratijos institucijų funkcionavimo patikrinimas, taip Vi- 
to Tomkaus rašinių įvertinimas yra mūsų teisinės sistemos 
ir minios sąmonės patikrinimas. 

Toliau lieka tik prielaidos apie tai, kodėl šis mėšlinas taranas 
panaudojamas tada, kai Lietuva žengia paskutinius žingsnius į 
NATO ir Europos Sąjungą. Ar tai paskutinė misija, siekiant 
atidengti tikrąjį šios šalies veidą? Šalies, kurios žmonės kratosi 
žydšaudžių, tamsių antisemitų, nacių pakalikų vardo? Šalies, 
kuri jautriai reaguoja į kaltinimus, esą visi jie tokie... 

Teisės institucijų pasyvumas, nesugebėjimas kvalifikuoti 
viešųjų elgsenų ir moralės bei įstatymų viešpatystės sujauki- 
mas šiandien Lietuvai darosi didesne bėda negu politinis pre- 
zidento skandalas. Istorinė nuojauta kažkaip kužda, kad Ro- 
landą Paksą pasaulis pamirš labai greitai, o štai antisemitų ir 
žydšaudžių įvaizdžio lietuviams — jei jie to norės — atsikrati- 


nėti teks kur kas ilgiau. 


UŽ HORIZONTO — ROJUS 

UŽ HORIZONTO = ROJUS 


Emigracija yra dar vieni laiptai į dangų, styrantys mūsų jau- 
nuomenės gero gyvenimo horizonte. Kodėl, net žinant, kad 
JAV baruose ar statybų aikštelėse, Anglijos braškių laukuose 
ar Ispanijos karštyje niekas nelaukia išskėstomis rankomis, 
nesibarsto pinigais ir siekia išnaudoti kiekvieną pigios darbo 
jėgos kaloriją, emigravimas patylomis suvokiamas kaip tam 
tikra gyvenimo sėkmė? 

Aišku, kodėl emigruoja naujieji vargšai ir nuskriaustieji, 
tačiau Vakarai neretai turtingųjų įsivaizduojami kaip už ho- 
rizonto pasislėpęs rojus. Gal tai išduoda pasąmoninį bėgimą 
nuo praeities, kurioje buvo patirtas pažeminimas, grasiusios 
dvasinės kastracijos pavojais? 

Atrodytų, neverta rašyti apie tai, kas kiekvienam lauku- 
siam vizos eilėje prie JAV ambasados vartų Vilniuje yra ži- 
noma. Apie tai prirašyta daug mokslinių knygų, gvildenta 
lietuvių grožinėje literatūroje, geriausiai atskleidusioje pasi- 
likusiųjų ir išvažiavusiųjų požiūrį vienų į kitus. Lietuviška 
patirtis šioje plotmėje yra gerokai pranokusi turto laiptų į 
dangų patirtį. Nuo Keturakio „Amerika pirtyje“ iki A. Škė- 
mos „Balta drobulė“ driekiasi mūsų emigrantinės sąmonės 
peizažas. Vis dėlto apie poslinkius, įvykusius per paskutinį 
dešimtmetį, žinome itin mažai. Dar blogiau, nesimato bent 
kiek didesnio dėmesio emigracijos klausimams, nesigilina- 


ma nei moksliniu, nei sociopolitiniu aspektu, nors skaičiu- 

mi tarybukai (amerikiečių lietuvių terminas, skirtas naujie- 
siems imigrantams) jau senai pranoko 65000 DP generaci- 
jos lietuvių. Čia vėlgi nesinori moralizuoti ar raginti valdžios 
žmones mąstyti apie protų ir mokesčių nutekėjimą, greičiai 
siekiama gilintis į kai kuriuos emigracinių įvaizdžių bei sti- 
mulų neadekvatumus. 

Priglaudžiant šį klausimą prie pasirinkto mano sampro- 
tavimų šaltinio — stojančiųjų į aukštąsias mokyklas sociodi- 
namikos, liudijančios apie tam tikrą egzistencinių orientyrų 
išsidėstymą, galima išguldyti tokį klausimą: kodėl prie už- 
sienio filologijos (ypač anglų) spiečiasi tiek daug gabios jau- 
nuomenės ir kodėl per 90 nuošimčių merginos? Gal ši ap- 
linkybė sietina su faktu, kad Lietuva yra bene daugiausiai 
nuotakų eksportuojanti šalis. Tad čia norisi pasigilinti į ga- 
limus motyvus tų, kurie užsienio kalbos studijas tiesiogiai 
sieja su geresnio gyvenimo perspektyva. Užsienio, ypač an- 
glų, filologijos programų populiarumas nesikeičia nuo so- 
vietinių laikų. Greta teisės, politikos mokslų, verslo vady- 
bos. Užsienio filologijos studijos nuolat užima labai aukštą 
vietą prestižinių specialybių hierarchijoje. Paviršutiniškai žiū- 
rint, dabartinėje darbo jėgos rinkoje filologo specialybė tar- 
tum nėra tai, kad labiausiai reikalinga. Žinoma, jaučiamas 
begalinis stygius skirtingų sričių profesionalų, turinčių gero 
filologinio išsilavinimo pamatus, t.y. ne tik mokančius už- 
sienio kalbas, bet ir nutuokiančius, kas yra kalba apskritai, 
gebančių ne tik kalbėti bei rašyti, bet ir mąstyti, formuluoti 
mintis be Lietuvių kalbos komisijos pagalbos. Tad keistokai 
atrodo tų paskutiniųjų laiptų į dangų sąsajos su filologėmis. 

Šiame trumpame rašinyje yra rizikinga tiesiogiai sieti už- 
sienio kalbas su sąmoningu ar nesąmoningu moteriškojo 


emigracijos būdo vaizdiniais. Išskirtinę vertę moteriškoje stu- 


dentijos dalyje šios krypties studijos įgyja dėl daugelio tra- 
diciškai susiklosčiusių priežasčių. Tačiau tikrai neatmesti- 
nas yra siejimas šių polinkių ir su kitokio pasaulio paieška, 
su nepasitenkinimu ta aplinka, kurioje gyvena kasdienos lie- 
tuvės ir lietuviai. Tie patys žeminantys patriarchalinės tra- 
dicijos bruožai, socialinė diedovščyna ir stipriojo (vyriškojo) 
prado viešpatavimas mūsų gyvenime moteris nori nenori stato 
į labiau pažeidžiamų mūsų visuomenės narių gretą. Susikal- 
bėjimo su kitokiu (dažniausiai Vakarų) pasauliu galimybė, 
pabėgimo nuo to, kas dirgina iš sovietmečio ateinančius ko- 
lektyvinio nevisavertiškumo kompleksus, viltis išsivaduoti iš 
patriarchalinės tradicijos narvo, sėkmingo ištekėjimo už už- 
jūrio riterio svajonė (amerikiečiai lietuviai tam turi nusikalę 
barakuos - plėšrios žuvies — terminą) — visa tai priklauso prie 
stiprių moteriškosios emigracijos argumentų. 

Nors emigruoja iš Lietuvos abiejų lyčių žmonės, tačiau tre- 
tieji laiptai į dangų mano versijoje yra labiau pritaikyti mote- 
riškiems žingsniams. Kitaip tariant, dabartinės lietuvių emig- 
racijos srautas yra gerokai platesnis negu mano nupieštos laip- 
tų pakopos. Emigruojančių išties yra daugiau negu tų, kurie į 
rojų, besislepiantį už horizonto, stengiasi patekti šiuo būdu. 

Žmonės išvažiuoja arba pasilieka savo gimtojoje vietoje 
todėl, kad yra laisvi rinktis. Niekas nepakeis, neišmokys, ne- 
išugdys ir neprimes prigimtinių juslių, leidžiančių rinktis 
savus kelius. Gerai, kad gabiausieji jaunosios kartos žmonės 
eina valdžios pažinimo ir turto siekimo keliais. Tai didelė 
viltis ateičiai. Emigracija, kaip kadaise rašė profesorius Ka- 
zys Pakštas, padeda išvengti visuomenės gyvenime parako 
statinės efekto, atveria konkurencines galimybes platesniems 


gyventojų sluoksniams. Kol srovės neišsilieja iš krantų. 

AR UŽDIRBS LIETUVA Iš EMIGRANTŲ? 


Vasaros kaitra bei liūtys ir perpildyti lėktuvai verčia galvoti 
ne tik apie turistus, poilsiautojus ir veltėdžius. Menkų už- 
darbių ar nedarbo vejami tūkstančiai lietuvių ryžtasi trum- 
pesnei ar ilgesnei emigracijai, bandydami tokiu nejaukiu bū- 
du patenkinti savo svajones. Dalis jų grįžta, svajodami įsi- 
kurti geriau negu prieš emigruojant. Kas jų laukia? 

Po visų vargų, pažeminimų, ilgesio daugelis grįžta namo, 
tikėdamiesi savo uždarbio santaupas investuoti krašte, ku- 
riame norėtųsi gyventi. Daugelis rūpinasi gimtinėje palik- 
tais artimaisiais, siunčia pinigus paramai, mokosi verslumo 
taisyklių, jausdami, kad sunkiai dirbant galima gyventi gra- 
žiau. Rizikuoja, nes didžioji dauguma dirba nelegaliai. Atsi- 
sako dalies savo tapatybės, vengdami viešųjų santykių. 

Čia nieko nuostabaus. Meksika ar Ekvadoras tiesiog skai- 
čiuoja, kad valstybių pajamos yra tiesiogiai priklausančios 
nuo namo grįžtančių uždarbiautojų iš JAV arba nuo jų siun- 
čiamų pinigų. Prakunta net specialias paslaugas teikiantys 
bankai ir bankeliai, kurie aptarnauja uždarbio emigrantus. 
Natūralu manyti, kad nelegalių darbininkų pajamos visų pir- 
ma turi rūpėti mokesčių policininkams tos šalies, kurioje 
pajamos yra uždirbamos. 

Prieš II pasaulinį karą Lietuvos valdžia ir kai kurie ekono- 
mistai taip pat skaičiavo, kokia nauda kraštui, į kurį grįžta gimi- 


nėms siunčiami ar vežami pinigai. Jie suprato, kad emigracijon 


žmonės genami ne iš gero gyvenimo. Galbūt suprato, kad val- 
džia pirmiausia turi jaustis atsakinga už blogą ekonominę pa- 
dėtį, o ne saugoti, kad kuris nors ekonominis reemigrantas su- 
simokėtų mokesčius krašte, iš kurio buvo bent trumpam išgin- 
tas. Gal buvo suprantama, kad emigrantas neturi ir negali jaustis 
skolingas kraštui, iš kurio teko pasitraukti, kuriame negyveno 
dirbdamas vergiškomis sąlygomis svetimame krašte? Abejojan- 
tiems siūlyčiau patyrinėti A. Smetonos vyriausybės politiką emig- 
racijos ir reemigrantų pajamų atžvilgiu. 

Latvių dviratininkas, pasidžiaugęs muitininkais ir lietu- 
viškos Temidės grimasomis, į mano samprotavimus tikriau- 
siai reaguotų piktai. Jam pritartų tūkstančiai nužemintųjų 
su savo santaupomis iš nelegalios algos, uždirbtos Niujorko 
ar Čikagos statybose, restoranų virtuvėse ar iš senukų prie- 
žiūros. Jie žino, kad 2,5 tūkstančiai nuvertėjusių JAV dole- 
rių, kuriuos per mūsų sieną galima gabenti nedeklaravus, 
yra menkas pasityčiojimas. Kartais jie taip pat nutuokia, jog 
pinigų cirkuliavimo kontrolė yra skirta ne tik narkobiznio 
pelnui plauti, bet ir Lietuvos biudžetui papildyti. Jie rizi- 
kuoja, nes nesijaučia nei skolingi, nei nusikaltę. Jie grįžta 
namo ir jaučiasi darą gerą ne tik patiems artimiausiems, bet 
ir šaliai, kurioje tuos prakaituotus dolerius išleidžia. 

Sovietiniai teisėtvarkininkai juodžiausiais laikais laikėsi 
principo: geriau tegu nukenčia keletas niekuo dėtų žmonių, 
kad tik koks liaudies priešas neliktų nubaustas. Latvių dvira- 
tininkas sulaužė lietuvių muitinės taisyklę, skirtą pinigų plo- 
vimo prevencijai. Prasižengė, bet įrodė, kad jo pinigai lega- 
lūs, šalyje, kurioje jie uždirbti, sumokėti mokesčiai. Ir vis 
tiek teisėjas nusprendė, kad jį reikia sodinti. Žinoma, jis ga- 


lėjo naudotis bankų paslaugomis, duodamas jiems uždirbti. 

Bet tada kyla klausimas, kam didesnė nauda iš šio preceden- 
to: Lietuvos įvaizdžiui, iždui ar privatiems bankams? 

Suprantu, kad lengviau atpažinti bėdas negu surasti bū- 
dus, kaip jų išvengti. Legaliai dirbusiems reemigrantams pa- 
deda dvigubo apmokestinimo išvengimo tarpvalstybiniai su- 
sitarimai. Bet mes žinome, kad iš mūsų šalies legaliai išvykę 
žmonės daugeliu atvejų imasi nelegaliai dirbti kitose šalyse. 
Negi piliečių tarnai valdininkai nejunta tam tikrų morali- 
nių komplikacijų dėl tokios padėties? Dabar paprasčiausia 
būtų sakyti: ponai iždo valdininkai, susimildami, bent įve- 
žamų nedeklaruojamų pinigų sumą padidinkite iki JAV mui- 
tininkų reikalaujamų 10 tūkstančių dolerių. Tai nebūtų ne- 
teisingiau nei pasididinti sau algas masinės emigracijos aki- 
vaizdoje ar padidinti uždarbį teisėjams. Yra ir daugiau pinigų 
plovėjų gaudymo būdų. Ypač neturtingoje šalyje, kurioje 
mažiausiai galimybių būti nuteisti turi tie, kurie daro di- 
džiausius ekonominius pažeidimus. 

Kai skaitome žinutes apie tai, kad Lietuvoje praperkama 
dukart daugiau, negu uždirbama, galvokime, kokia dalis tų 
pinigų buvo uždirbti sunkiu emigrantų darbų. Jei ne tiesio- 
giai, tai bent per prekybos operacijas nuo tų pinigų atskyla 
ir mokesčiams. Bent truputį supraskime tuos bendrapilie- 
čius, kurie bėdos vejami pasirinko savo kelią. Bent „VP Mar- 
ket“ tą turėtų jausti, puikiausiai pasinaudoję teisėtu būdu 
nesumokėti 100 milijonų PVM. O tada leiskime įstatymus 


ir visas Vyriausybės nustatytas tvarkas. 


KoONTRABANDOS KARŠTYMETIS IR TVARKOS ILGESYS 


Nežinia, ar saulėkaitoje didėja cigarečių vartojimas. Gal la- 
biau, „Žas“ dainuškos žodžiais tariant, vaizduotę (bent jau 
vyrišką) užgula šalto alaus ir įkaitusių merginų įvaizdžiai. 
Tačiau vis dėlto kelių pastarųjų liepos savaičių žiniasklaidos 
horizonte labiausiai įsirėžė cigarečių kontrabandos ir kelių 
Lietuvos teisėjų galima sąsaja. 

Nors Lietuvos prezidentas jau nustatė teisėjų kaltes ir lyg 
Gordijo mazgą išsprendė bylą, t.y. savo dekretu atleido tris 
įtariamuosius, tačiau labai tikėtina, kad teisėjai ir teisininkai 
primins, jog tik teismas galutinai turi teisę pasakyti, kas kal- 
tas, o kas ne. Sakau tai ne dėl to, kad mėgčiau Lietuvos teisi- 
ninkus labiau nei Šekspyro herojai, o kontrabandines ciga- 
retes labiau už šaltą vietinį alų. Anaiptol ne. Nerūkau. Pa- 
prasčiausiai baiminuosi, kad desperatiškas Prezidentūros 
bandymas laikytis priešrinkiminių tvarkos įvedimo pažadų 
nesunkiai gali stumtelėti demonstratyvių akcijų link. To- 
kios akcijos, nors ir gali patenkinti stebuklais įtikėjusios liau- 
dies lūkesčius, vis dėlto yra lyg masažas mirusiam. Arba, pa- 
sakytų koks kryptelėjęs psichoanalitikas, labiau primena po- 
litinį ekshibicionizmą. 

Apie visokius demonstratyvius, neretai patologinius ko- 
vojimus su kontrabanda ir ekonominiais šešėliais vasarą iš 
tiesų galvojama dažniau negu žiemą. Mat nepalyginamai di- 


desnis lietuvių skaičius kankinantiems apmąstymams apie 

tvarką daug valandų aukoja ties Lietuvos valstybinės sienos 
pervažiavimo vietomis. Dažniausiai Kalvarijose ar Lazdijuo- 
se. Vasarotojai ir turistai neišvengiamai turi laiko pagalvoti, 
kiek tvarkos ilgesys ir nusikalstamos veiklos prevencija turi 
kainuoti mokesčių mokėtojų pinigų ir niekuo dėtų turistau- 
jančių piliečių emocijų. Jei automobilyje nėra oro kondicio- 
nieriaus, o saulė kaitina taip kaip šiandien, dažniausiai jie 
prisimina neužmirštamą Vagnoriaus žiaurią akciją, per ku- 
rią dėl kelių (atšaldyto?) šampano butelių buvo skiriama mi- 
lijoninė bauda. 

Pasienyje geriausiai suvokiame, kad iš tiesų keliaujame 
ne iš vienos vietos į kitą, bet iš vienos būsenos į kitokią. Čia 
tikrai išaiškėja, kad bandom iškeliauti iš būsenos, kurioje 
buvo ir yra įprasta verčiau nubausti ar pažeminti keletą ne- 
kaltų žmonių, kad tik nusikaltęs neišvengtų to, kas jam pri- 
klauso. Prieš akis, įsivaizduojamuose Vakaruose arba Euro- 
poje, tikimės ne tik švaraus Viduržemio jūros vandens, bet 
ir tvarkdarių baiminimosi nenuskriausti ir nepažeminti nie- 
kuo dėto piliečio — tai per didelė kaina pagauti blogiuką... 

Vasara, kaip ir gyvenimas, neilga. Tvarkos kaina ir kon- 
trabandos karštymetis pasijus rudeniop. Vėl koks nors dvi- 
račių sezono darbininkas iš Latvijos įklius su nedeklaruotais 
pinigais, o savo pajėgumą ir po juo slypinčius moralumo ir 
nevisavertiškumo kompleksus demonstruojantys muitinin- 
kai akimis varstys grįžtančių sezoninių emigrantų ir uždar- 
biavusių studentų veidus. Kas turi daugiau nei 10 000 Lt ir 
nedeklaravo?.. 

Ką reiškia nedeklaruotų grynų pinigų srautai per valsty- 
bių sienas ir pastangos juos kontroliuoti, tikrai žino visų ša- 


lių tarnybos. Tuos klausimus neabejotinai išmano ir Lietu- 


vos Prezidentūros žmonės. Tad tikėkimės, kad saulės atokai- 
toje visiems, kurių pareigoms priklauso piliečių garbės gyni- 
mo reikalai, nepritrūks išminties potvarkių dalybose. 

2002 m. jau teko mėtyti akmenis į politikos tvenkinį dėl 
mūsų valdžios požiūrio į ekonominius ir sezoninius emig- 
rantus. Žinom, ne iš gero jie velka nelegalių darbininkų naš- 
tą svetur. Nedeklaruos jie tų krauju ir prakaitu uždirbtų pi- 
nigų: nejunta jie jokios moralinės skolos savo valstybei už 
tai, ką be kaltės iškentėjo, ką uždirbo ar nesumokėtais mo- 
kesčiais nugvelbė nuo JAV, Didžiosios Britanijos ar Ispani- 
jos iždo institucijų. Gaudykim tuos, kurie plauna milijoni- 
nes sumas, gabendami per sieną grynus pinigus arba žaisda- 
mi ofšorinius žaidimus. Žinoma, tam reikia kiek aukštesnės 
negu feldfebelio kvalifikacijos. Tačiau tikrai nereikia itin di- 
delių žinių, kad suvoktume, jog 10 000 Lt suma yra per 
maža. Dabar, kai JAV doleris šitiek atpigo, pravartu primin- 
ti pasiūlymą pritaikyti nedeklaruotų pinigų sumos reikala- 
vimą prie Vakarų standartų — t.y. 10 000 JAV dolerių. Na, 
nepagausim daugiau smulkiųjų kontrabandininkų, lyg ko- 
kių greitį truputį viršijusių taisyklių pažeidėjų vairuotojų, 


bet kiek Lietuvos žmonių pasijus normaliais piliečiais? 

PoLITIKA, MIGRANTAI IR RINKĖJŲ BALSAI 


Nors Paksogeitas lyg unitazas sutraukia visas emocijas ir min- 
tis, tačiau pasaulyje, kuriame gyvena lietuviai, šis tas vyksta 
ir be Rolando Pakso. 

Jau nesyk yra tekę kreipti „OMNI laiko“ skaitytojų dėme- 
sį į mūsų emigracijos problemas, kartais keliant klausimus, ar 
užsidirbs Lietuva iš emigrantų, ar turime bent kokią rimtesnę 
politinę nuovoką apie pasaulio lietuvybės ateitį, ar darome ką 
nors, kad išvažiavimas iš Lietuvos ne tik neatrodytų vieninte- 
liais laiptais į dangų, bet sugrįžimas gimtinėn rodytųsi pa- 
trauklus ir žaismingas dalykas. Siūliau net pakeisti nedekla- 
ruojamų pinigų minimalią sumą, kurią galėtų parsivežti na- 
mo mūsų nelegalūs uždarbio emigrantai. Tačiau Lietuvoje 
niekas neskuba keisti tų valdžios nutarimų, kurie ir taip ne- 
veikia: kas laikysis tiesiog užgaulių biurokratinių nuostatų? 
Nedarė to buvęs verslininkas R. Paksas, nedaro tūkstančiai 
emigrantų, o įkliūva tik latvių dviratininkai. 

Kas atsitiko šiandieniniame politikos pasaulyje, kad vėl 
galima imti kvaršinti skubančių skaitytojų galvas? Manau, kad 
yra tokių įvykių. Pirmiausia itin demokratų nemėgstamas JAV 
prezidentas George'as W. Bushas pareiškė, kad imsis nelega- 
lių darbininkų amnestijos. Politikos ekspertai sako, kad šis 
JAV prezidento sprendimas toli gražu nėra jo meilės imigran- 
tams išraiška. Viena vertus, terorizmo baimė verčia stiprinti 


migracijos srautų kontrolę. Kita vertus, tarp 20 milijonų mek- 


sikiečių JAV yra daug legalių balsuotojų. Imigrantų simpati- 
jos — didelis G. W. Busho komandos siekis. 

Dešimtys milijonų JAV darbo rankų yra nelegalios. Iš jų 
mažiausiai 100 000 yra lietuviškos. Galimybė legalizuotis 
dešimtims tūkstančių senukų prižiūrėtojų, remontininkų ir 
restoranų darbininkų iš Lietuvos yra masinanti. Jie pagaliau 
galės nesibaiminti represijų, deportacijų namo ir, žinoma, 
privalės susimokėti mokesčius amerikiečių iždo tarnyboms. 
Tiek, kiek liks nuvertėjusių dolerių, bus galima be baimės 
vežti gimtinėn, kurios valdžiai teks laikytis dvigubo apmo- 
kestinimo išvengimo sutarties. Kas iš to? Viena prielaida: 
didės pati migracija ten ir atgal, nes nebeliks baimės, kad 
grįžusiam Lietuvon ir JAV vizų režimą sulaužiusiam mig- 
rantui bus užkirstas kelias darsyk pakartoti darbo užjūryje 
paieškas. Kita prielaida: turėtų normalėti naujųjų Amerikos 
lietuvių ryšys su tėvyne. 

Jei paksininkams nepasiseks sustabdyti Lietuvos euroin- 
tegracijos, jau šią vasarą padaugės buvusių nelegalių lietuvių 
darbininkų iš Didžiosios Britanijos. Pamažu nustos uolieji 
Lietuvos muitininkai rūpintis, kiek pinigų vežasi Londono 
picų kepėjas per savo reikšmę prarandančią vakarinę Lietu- 
vos sieną. Judrumas per ją tikrai padidės, o nemalonių pro- 
cedūrų ir smulkių ar stambių kyšių sumą ištirpins laikas. 
Žinoma, yra didelė tikimybė, kad lietuviai pliūptels ieškoti 
prisisvajotos lengvo uždarbio duonos į Vakarus, tačiau taip 
pat yra tikėtina, kad ta duona greitai apkars. Tačiau būti 
Lietuvos piliečiu ir dirbti plačiame pasaulyje — virtualiai ar 
realiai — darysis vis įprastesniu reikalu. Žinoma, jei paksi- 
ninkams rusiškai parašyta Lietuvos diskreditacijos programa 


bus įgyvendinta ir Europos Sąjunga bus pakeista į rytietiš- 

ką, satelitinį, artimojo užsienio rojų, gali pasikeisti emig- 
ruojančiųjų socialinė, kultūrinė ir politinė sudėtis. Juk dve- 
jetukininkai yra didžiausia R. Pakso viltis bei rūpestis... 

Dabar pagalvokim, ką migracija turi bendra su rinkimais? 
Manyčiau, kad ryšys yra tiesioginis. Rinkėjų skaičiaus mažėji- 
mas ir balsuotojų kontingento intelektinės savybės yra susiju- 
sios su kelių šimtų tūkstančių balsuotojų nutekėjimu iš Lie- 
tuvos. Judresni, darbštesnis, drąsesni, kartais ir protingesni 
Lietuvos piliečiai atitolsta nuo balsavimo urnų, palikdami gim- 
tinėje kontrastingą padėtį: į dvi stovyklas vis pikčiau besidali- 
jančią publiką. Viena stovykla — išsilavinę, prakutę, prasimu- 
šę, laimėję ir protu bei prakaitu užsidirbę geresnį gyvenimą 
viršutiniai sluoksniai. Kita stovykla — permainų ir nesėkmių 
nualinti, įpykę, labiau socialinio keršto nei pažangos ištroškę, 
viskuo nusivylę apatiniai liaudies sluoksniai. 

Darau prielaidą: emigracija labiausiai silpnina provaka- 
rietiško viduriniojo sluoksnio formavimosi procesą. Į Rusiją 
uždarbio emigrantai dar ilgai nevažiuos, jei iš viso kada nors 
važiuos. Tad tikėtina, kad emigravęs elektoratas yra labai svar- 
bi liberaliosios demokratinės tėvynės ateities socialinė atra- 
ma. Todėl susirūpinimas lietuviškomis balsadėžėmis Vaka- 
rų pasaulyje — pirmiausia JAV ir Didžiojoje Britanijoje — yra 
labai svarbus Lietuvos valdžios uždavinys. Lietuva gali labai 
daug laimėti iš emigracijos, jei tik nepasitenkins ištiestų mui- 


tininkų rankų paradu. 


IšEIVIJA IR LIETUVOS UŽSIENIO POLITIKOS UŽDAVINIAI 


Šis straipsnis turi keletą uždavinių. Pirmiausia yra siekiama 
trumpai apžvelgti tą istorinį vaidmenį, kuris teko lietuvių 
išeivijai Lietuvos atbudimo ir nepriklausomos valsybės įsi- 
tvirtinimo tarptautinėje arenoje metu. Svarbiausias klausi- 
mas, kuriam iki šiolei nėra pakankamai dėmesio skirta nei 
istorikų, nei politologų, ir kuris nuolat turi kilti Lietuvos 
užsienio politikos formuotojams, yra dabartinė lietuvių dias- 
poros padėtis Vakarų pasaulyje, išeivijos nusiteikimas tėvy- 
nės atžvilgiu ir eventuali elgsena, atliekant liaudies diplo- 
matijos misiją. Pasiremiant istorikų atpažintais tradiciniais 
pasaulio lietuvių politinio elgesio pavyzdžiais, analizuojant 
JAV, Didžiosios Britanijos ir kitų naujosios lietuvių imigra- 
cijos šalių politikos vingius, galima siekti aiškesnio vaizdo 
tos perspektyvos, kuri atsiveria iš diasporos bei Lietuvos už- 


sienio politikos interesų sąsajos. 
Praeities patirtys 


Naujųjų laikų istorijoje migracija tapo vienu iš charakterin- 
giausių bruožų. Yra socialinės istorijos ir lyginamųjų civili- 
zacijų problemų tyrinėtojų, kurie XX amžių apskritai vadi- 
na emigracijų ir egzilio amžiumi. Nors emigracijos prielai- 
das lėmė ekonominių, socialinių ir politinių motyvų mišinys, 


tačiau emigracijos pasekmės ir įvairių tautų diasporų susi- 

formavimas didžiosiose Vakarų valstybėse visados buvo svarbus 
tarptautinių santykių ir diplomatinio proceso faktorius. 

Emigracijos, tautų atbudimo bei nacionalinių valstybių 
atsiradimo Vidurio Rytų Europoje XIX-XX a. procesai bu- 
vo tarpusavyje susipynę, vienas kitą sąveikavo. Prancūzijos 
buržuazinė revoliucija, Napoleono Bonaparto karo kampa- 
nija, Lenkijos ir Lietuvos sukilimai, Vengrijos revoliucija, Bal- 
kanų karai ir Bulgarijos bei Rumunijos valstybių sukūrimas 
— visa tai buvo susiję su politinių emigrantų judėjimais. 

Didžioji Emigracija iš antirusišką sukilimą pralaimėju- 
sios Lenkijos ir Lietuvos XIX a. viduryje įsikūrė Prancūzijo- 
je. Beveik per visą XIX amžių lenkų ir lietuvių imigrantai 
buvo pastebimai Prancūzijos užsienio politikos dalyvis. Ir 
priešingai: Lenkijos ir Lietuvos tautų išsivadavimo kovoje 
emigrantai buvo lemtinga atrama, susivokimo tarptautinėje 
padėtyje šaltinis ir svarbi politinė korta derybose su eventua- 
liais partneriais. 

Nuo XX a. pradžios itin išaugo imigrantų iš Vidurio Ry- 
tų Europos Jungtinėse Amerikos Valstijose. Pirmojo pasau- 
linio karo metu savo prisikeliančių naujam politiniam gyve- 
nimui tautų labui nepaprastai daug dirbo ir diasporos vei- 
kėjai. Galima sakyti, kad tuo metu Amerikos lietuvių 
judėjimas, aktyviai veikiantys jų lyderiai buvo vienas svar- 
biausių Lietuvos išsivadavimo ramsčių. Nors JAV vangiai ry- 
žosi pripažinti Vasario 16-sios Lietuvą, tačiau neabejotina, 
kad lietuvių imigrantų liaudies diplomatinė talka turėjo la- 
bai didelę reikšmę. 

Visa tai yra praeitis, kuri turi gan plačią istoriografiją. 
Alfredo Ericho Senno, Eberhardo Demmo, Alfonso Eidin- 
to, Raimundo Lopatos ir kitų tyrinėjimai yra įtvirtinę svar- 


biausius moderniosios Lietuvos valstybės atsiradimo ir išei- 


vijos veiklos sąsajas. Šio straipsnio uždaviniai ir apimtis ne- 
leidžia specialiai gilintis į istoriografijos visumą. Todėl nori- 
si išryškinti tik keletą naujausių veikalų, apibendrinančių 
XX amžiaus pradžios tarptautinės politikos ir diplomatijos 
sceną, kurioje lietuvių išeivija suvaidino labai svarbų vaid- 
menį. Išskirtinę vietą čia užima amerikiečių istoriko Gary 
Hartmano knyga „Imigrantas kaip diplomatas“ , kurioje yra 
nuosekliai išdėstyta emigracijos reikšmė tiek pačioje Lietu- 
vos istorijos, tiek jaunos Lietuvos valstybės pripažinimo po- 
litikoje. Autorius labai taikliai atpažįsta bruožus, kurie atsi- 
rado lietuvių diasporos veikloje dėl sau prisiimtos nacionali- 
nės misijos. Lietuvos atbudimas ir išeivijos rūpestis jaunos 
valstybės likimu buvo svarbus saviidentifikacijos svertas. Ryšys 
su gimtąja šalim ir Amerikos piliečių teisių įsisavinimas il- 
gainiui tapo disaporos tapatumo pamatu. 

Išskirtina ir kita knyga, kurios autorius istorikas Juozas 
Skyrius prie mūsų aptarinėjamos problemos prasibrauna iš 
kitos pusės — ne tiek žiūri išeivijos tapatumo ir savo reikšmės 
sprendžiant tėvynės likimą atpažinimo, kiek gilinasi į JAV 
politikos Baltijos regiono atžvilgiu klausimus. 

Prie išeivijos faktoriaus Lietuvos laisvės byloje priskirti- 
nos negausios, bet politiškai aktyvios lietuvių emigrantų gru- 
pės Vakarų Europoje. Pirmojo pasaulinio karo skersvėjuose 
lietuvių veikėjams, ir ne tik jiems, geriausias prieglobstis bei 
diplomatinis placdarmas buvo Šveicarija. Šveicariečių lietu- 
vių politinės veiklos istorijos tyrinėjimuose išskirtina prieš 
keliolika metų pasirodžiusi istoriko bei diplomato Alfonso 
Eidinto knyga apie veikliausią tos aplinkos asmenybę Juozą 
Gabrį-Paršaitį. Po šių publikacijų negali kilti abejonių, kad 
Lietuvos Respublikos užsienio politika ne tik buvo glaudžiai 


susieta su išeivių egzistencijos faktu, bet daugeliu atveju bu- 

vo užsienio politikos kryptys buvo lyg tąsa to darbo, kuris 
prasidėjo dar prie valstybės atkūrimą. 

Pastebėtina ir tai, jog Pirmojo pasaulinio karo metais Švei- 
carijoje ir Prancūzijoje veikę lietuvių nacionalinio judėjimo da- 
lyviai savo veiklos nesiejo su diasporos lūkesčiais, nesirūpino eg- 
zilinės bendruomenės išlikimu, bet save matė tiesioginiais Lie- 
tuvos valstybės atstatymo darbininkais, kurie dėl susiklosčiusių 
tarptautinių aplinkybių tiesiog buvo priversti vykdyti savo misiją 
ten, kur buvo sprendžiamas pokarinės Europos likimas. 
E. Demmas tokią veiklą labai aiškiai atpažįsta jau minėto 
J. Gabrio-Paršaičio biografijoje. Lietuvių nacionalinio judėji- 
mo aktyvistas autoriaus pristatomas, kaip protodiplomatijos pio- 
nierius, pramynęs kelius į tuos Vakarų valstybių kabinetus, ku- 
riuose buvo daromi rimti tarptautinės politikos sprendimai. 

XX amžius iš tiesų nepagailėjo Lietuvai išbandymų okupaci- 
jomis ir karais, represijomis ir rezistencijomis. Visoje šioje dra- 
matiškoje istorijoje visad ženkliai reiškėsi emigracijos, egzilio, pa- 
saulio lietuvių diasporos gyvasties pėdsakai. Be jų mes šiandien 


negalėtume suprasti proceso, atvedusio į dabartinę situaciją. 
Išeivija: su valstybe ir be valstybės 


Stebėdami XX a. vidurio tarptautinius santykius ir siekdami 
atpažinti lietuvių diasporai skirtą misiją, iškart matom vieną 
labai svarbią aplinkybę. Vienoks krašto požiūris į išeiviją klos- 
tėsi tuomet, kai reikėjo kovoti už valstybės atstatymą arba 
ginti ją nuo tarptautinių pavojų. Kitokie išeivijos išbandy- 
mai arba viltys buvo sietini nepriklausomai valstybei formu- 
luojant savuosius užsienio politikos uždavinius. 

XX amžiaus 3-4 dešimtmečiais Lietuvos politinis elitas 


labai gerai išmanė, kokią vertę turi išeivijos faktorius. Ir ne 


tik įgyvendinant užsienio politikos uždavinius, pešantis su 
Lenkija dėl Vilniaus krašto. Anuometinėje valstybės politi- 
nėje dienotvarkėje sąmoningai buvo keliamas emigracijos iš 
Lietuvos reguliavimo (jei ne skatinimo) klausimas. Populia- 
rėjo profesoriaus Kazio Pakšto koncepcija apie lietuviškų ko- 
lonijų reikšmę. Nuskurdusių lietuvių emigracija į Pietų Ame- 
riką kartais net buvo atvirai sietina su socialinio garo slėgio 
sumažinimo politika. 

Lietuvos valdžia skatino JAV lietuvių kapitalo sugrįžimą 
į gimtinę, nors ši odisėja neretam baigėsi jei ne bankrotu 
nepriklausomoje valstybėje, bent jau nacionalizacija po so- 
vietų invazijos. Dar viena labai svarbi aplinkybė turėjo įta- 
kos Lietuvos užsienio politikos ir Amerikos lietuvių santy- 
kiams. Didesnė dauguma lietuvių kilmės amerikiečių buvo 
darbininkai. Socializmo ir komunizmo idėjos pamažu pra- 
noko jų tautinius sentimentus. Smetonos autoritarinio reži- 
mo metamas nacionalizmo šešėlis buvo neigiama aplinkybė 
JAV lietuvių kairuolių aplinkoje. O komunistuojantys Ame- 
rikos lietuviai vargu ar galėjo būti Lietuvos užsienio politi- 
kos talkininkai JAV administracijos akyse. Kita vertus, šiuo 
klausimu nėra aiškiai savo pozicijų suformulavusi istoriogra- 
fija. Rimtesni tyrinėjimai Čia tikrai praverstų. 

Po nepriklausomybės praradimo 1940-siais politinė emig- 
rantų reikšmė reikšmė vėl išaugo. Prezidentas A. Smetona, 
atsidūręs užsienyje ir galiausiai trumpam apsistojęs JAV, ban- 
dė formuluoti tokius Lietuvos ateities uždavinius, kurie ne- 
išvengiamai buvo susiję su tarptautiniais santykiais. Tačiau 
Antrojo pasaulinio karo išdavos Lietuvai nesuteikė galimy- 
bės pasinaudoti pergalės prieš fašistinę koaliciją vaisiais. Grei- 
čiau pasakytume, kad Lietuva liko tos pasaulinės pergalės 


užstatu, kurį sovietų rankose paliko nugalėtojai. 

Ilgi sovietinės Lietuvos okupacijos dešimtmečiai ypatingai 
išryškino Lietuvos diplomatinės tarnybos Vakarų šalyse vaid- 
menį. Pirmiausiai jis turėjo simbolinę okupuotos valstybės tęs- 
tinumo misiją, pabrėžiančią, kaip įrodinėjo ilgametis diploma- 
tinės tarnybos šefas Stasys Lozoraitis, vienintelis Lietuvos valsty- 
bės padėtį pasaulyje stabdantis faktorius yra sovietinė okupacija. 
Ta pozicija reiškė, kad jei dėl kokių nors priežasčių sovietai iš 
Lietuvos pasitrauktų, dauguma Vakarų valstybių automatiškai 
pripažintų mūsų suverenumą. Istorikai lietuviškos diplomatijos 
laikotarpiui po Antrojo pasaulinio karo yra paskyrę svarių dar- 
bų. Neseniai pasirodžiusi Lauryno Jonušausko studija apie lie- 
tuvių diplomatinę tarnybą egzilyje parodo tuos veiksnius, kurie 
lėmė ne tik simbolinį okupuotos Lietuvos diplomatinį repre- 
zentavimą, bet ir aplinkybęs, kuriose buvo formuojamos even- 
tualios atsikūrusios Lietuvos valstybės užsienio politikos gairės. 
Nors didelę dalį laiko anuometinei egzilinei tarnybai atėmė ko- 
va su paprasčiausiais materialiniais nepritekliais, konkurencija 
dėl kompetencijų su Vyriausiu Lietuvos Išlaisvinimo Komitetu 
(VLIK'u), tačiau nemaža dalimi buvo prisidėta prie bendros 
pavergtųjų arba komunistinių Vidurio Rytų Europos šalių po- 
litinės emigracijos sluoksnių kuriamos ateities vizijų. 

Neabejotina, kad viena didžiausių Pirmosios Respublikos 
gyvavimo problemų buvo Vilniaus klausimo ir santykių su 
Lenkija ateitis. Galime teigti, kad būtent emigracijoje per ke- 
lis dešimtmečius buvo brandinama Lenkijos ir Lietuvos susi- 
kalbėjimo perspektyva. Nemažai prie konceptualinio abiejų 
tautų būsimosios užsienio politikos svarstymo bei derinimo 
prisidėjo tiek Stasys Lozoraitis vyresnysis, tiek jo sūnus ir pa- 
sekėjas Stasys Lozoraitis jaunesnysis. Jiems pavyko surasti tin- 
kamus dialogo partnerius lenkų stovykloje. Lūžis būsimosios 


Lenkijos Rytų politikos įsivaizdavimuose buvo pasiektas ne- 


paprastai didelėmis lenkų politinių emigrantų, susibūrūsių 
apie Paryžiuje leistą žurnalą Kultura ir jos redaktorių Jerzy 
Giedrojc'ą, pastangomis. Galima teigti, kad stebėtojams ir tarp- 
tautinių santykių ekspertams malonią nuostabą kėlęs naują 
nepriklausomybės istoriją pradėjusios Lietuvos ir pokomunis- 
tinės Lenkijos politinių sluoksnių gebėjimas įveikti istorinių 
traumų slenksčius buvo išugdytas visų pirma emigracijoje. 
Vadavimasis iš sovietų valdžios bei pirmieji nepriklauso- 
mos Lietuvos valstybės žingsniai tarptautinėje arenoje buvo 
vedami ne tik išsaugotų Pirmosios Respublikos diplomatinės 
tarnybos simbolių, bet ir plačios pasaulio lietuvių talkos. Iki 
šiolei nei istorikai, nei politologai nėra deramai įvertinę to įna- 
šo, kurį Pasaulio lietuvių bendruomenė įnešė į Lietuvos lais- 
vės bylą. Kita vertus, būtent lietuviškosios išeivijos dėka, ypač 
Amerikos lietuvių veiklos bei ryšių su gimtuoju kraštu, atkur- 
tos Lietuvos valstybės ateities vizija, užsienio politikos gairės, 
orientacija į NATO daugumos lietuvių buvo suvokta kaip vi- 
siškai natūralus dalykas. Emigracijos faktorius stiprino pro- 
amerikietiškus sentimentus, o JAV daugelio Lietuvos piliečių 


jausenose buvo lyg artimiausias kaimynas. 


Lietuvos užsienio politikos iššūkiai: 
senoji ir naujoji išeivija 


Dabartinė pasaulėtvarka, globalizacijos prieštaringumai, per 
keliolika ekonominių permainų metų staiga ūgtelėjęs emig- 
racijos iš Lietuvos srautas yra nepaprastai svarbūs faktoriai, 
nuo kurių negali nepriklausyti Lietuvos užsienio politikos 
orientyrai. Kita vertus, kai kurie migracijos bei atsinaujinan- 
čios lietuvių išeivijos reiškiniai verčia subtiliai sieti vidaus ir 


užsienio politikos uždavinius. 

Šiandien yra visiškai pagrįstas lietuvių emigracijos ir naujo- 
sios išeivijos susirūpinimas dėl santykių su tėvyne pasikeitimo. 
Tačiau tas susirūpinimas dažnausiai yra siejamas su vidaus po- 
litika, ekonominių ir socialinių procesų perspektyva. Galimas 
požiūris, jog užsienio politikos visa tai neliečia, kad pagrindi- 
niai strateginiai Lietuvos interesai tarptautinėje arenoje neturi 
priklausyti nuo tokių šalutinių aplinkybių, kaip didesnis ar ma- 
žesnis imigrantų iš Lietuvos susitelkimas JAV, Didžiojoje Bri- 
tanijoje ar Ispanijoje. Tačiau, ar įsivaizduojama, tarkim, tokia 
situacija, kuomet ekonominės emigracijos iš Lietuvos srautai 
krypsta į Vakarus, o Lietuvos užsienio politikos prioritetai — į 
Rytus? Greičiausiai, tai labai menkai tikėtina. 

Lietuvių išeivijos vaidmuo Lietuvos užsienio politikos rai- 
doje yra nulemtas kelių dalykų. Pirmiausiai, iki šiolei di- 
džiausia, geriausiai organizuota ir tikslingiausiai veikianti lie- 
tuvių diasporos dalis yra JAV - valstybėje, kuri diktuoja šiuo- 
laikinių tarptautinių santykių madas. JAV lietuviai, kaip ir 
vadavimosi iš sovietų dešimtmečiais, taip ir Lietuvos įsitvir- 
tinimo politiniame pasaulio žemėlapyje laikotarpu buvo ir 
yra labai svarbiu liaudiškosios diplomatijos arba tiesiog liau- 
diškojo lobizmo veiksniu. Per lietuviškųjų sentimentų Ame- 
rikoje sklaidą Lietuva darosi labiau pastebima, atpažįstama, 
sava ir patraukli. Ši sena, kaip ir pati Amerikos lietuvių be- 
druomenė, misija neturėtų keistis. Lietuvos nesugebėjimas 
pasinaudoti šia aplinkybe būtų didelė nesėkmė ir nedova- 
notina užsienio politikos klaida. 

Šiandien tam tikras viltis turėtume sieti ir su Didžiosios 
Britanijos lietuviais, kurių skaičius per kelioliką pastarųjų 
metų išties tapo įspūdingas, o sentimentai tėvynei — labai 
menkai pasireiškiantys. Nebent per krepšinio rungtynes. Bri- 


tanijos lietuvių masę šiandien sudaro naujieji ekonominiai 


imigrantai, kurių dauguma iki tikėtino prisijungimo prie 
Europos Sąjungos bus nelegalūs darbininkai, vengiantys at- 
viro kultūrinio ir organizacinio darbo. Ekonominė šios dias- 
poros dalies potencija yra labai nedidelė, tad ir kokia nors 
ženklesnė reikšmė jų naujos gyvenimo vietos politikoje yra 
menkai tikėtina. 

Senoji išeivija, sukaupusi viešo lietuviško darbo patyri- 
mą, yra racionaliai prognozuojama, susiorganizavusi, palai- 
kanti reguliarius, institucionalizuotus santykius su Lietuvos 
Seimu ir administracija. Tačiau naujieji lietuvių išeiviai, nors 
ir gerokai lenkiantys savo skaičiumi pokario politinius emig- 
rantus, dar tik brandina bendruomeninio veikimo ir tauti- 
nio ryšio su tėvyne principus. Čia įžiūrėtina svarbi aplinky- 
bė, kuri turi įpareigoti ir Lietuvos užsienio politikos vykdy- 
tojus. Ji yra susijusi su nelegalios padėties imigracijos šalyse 
kaita. Dvigubos pilietybės derinimas, specialių naujosios iš- 
eivijos informavimo, dalyvavimo Lietuvos reikalų svarstybo- 
se, balsavimo sąlygų gerinimo darbas negali būti judinamas 
iš vietos be Užsienio reikalų žinybos. 

Atkreiptinas dėmesys į dabartinę JAV prezidento G. Busho 
programą amnestuoti nelegalius darbininkus. Jei Amerikos 
administracijos politika bus įgyvendinta, ji atskleis naują ga- 
limybę legalizuotis šalyje, kurioje daugelis naujųjų lietuvių 
išeivių įsikūrė jau prieš dešimtmetį. Tai leidžia daryti prie- 
laidą, kad iš savotiško pogrindžio išėjusi naujoji posovieti- 
nių lietuvių išeivija gali atstatyti dalį prarastos tautinės savi- 
garbos, nebesistengti slėpti savojo kultūrinio tapatumo ir 
atviriau bei dažniau bendrauti su Lietuva. Panašūs reiškiniai 
yra tikėtini Vakarų Europoje, kur pamažu turės legalizuotis dau- 


gelis nuo gimtinės nutolusių mūsų tautiečių. 

Diasporos likimas - Lietuvos politikos rūpestis 


Greta to akivaizdaus teiginio, kad išeivijos klausimas yra sie- 
tinas su užsienio politikos prioritetais, o užsienio politika 
savo ruožtu pinasi su socio-ekonomine valstybės perspekty- 
va, pasakytini dar keli dalykai. Mūsų valstybės politinių 
sluoksnių rūpestį lietuvių diasporos likimu skatina ekono- 
miniai ir politiniai interesai. 

Ekonominius Lietuvos interesus, susijusius su išeivija, ga- 
lima paryškinti Airijos pavyzdžiais. Ekspertai, kurie nagri- 
nėjo Airijos ekonominio šuolio anatomiją, yra pastebėję, kad 
itin svarbus to reiškinio šaltinis buvo airių gebėjimas iš viso 
pasaulio pritraukti airiškos kilmės kapitalą. Minimi apie 35 000 
airių, persikėlusių arba perkėlusių savo biznius į pažadėtąją 
žemę. Tokia kryptimi Lietuvos vyriausybės yra padariusios 
keletą žingsnių, tačiau šie politikos mėginiai neįgijo strate- 
ginio prioriteto reikšmės. Išeivija daugeliu atveju neįvertin- 
ta, o investicinio atraktyvumo sodrinimas tautiniais senti- 
mentais iki šiolei yra menkai išnaudotas. Išeivijos dalyvavi- 
mas krašto socialinės ir ekonominės pažangos darbe turi 
galimybę didėti. Visų pirma dėl prisijungimo prie NATO. 
Tačiau Lietuvos užsienio politikos vairininkai turi maksima- 
liai išnaudoti turimas priemones skatinti jei ne grįžimą į pro- 
tėvių žemę, tai bent virtualų ryšį su ja. 

Šiandien dar negalime lyginti naujųjų, posovietinės kar- 
tos išeivių ekonominės galios su senaisiais diasporos sluoks- 
niais. Tačiau dėl nereguliaraus, neretai laikino migracijos 
srauto, dėl labai artimų ryšių su giminėmis ir dėl tam tikros 
tendencijos vežti svetur uždirbtus pinigus į Lietuvą, galima 


pastebėti ženklias finansines injekcijas, kurias Lietuvos ūkis 


jau dabar patiria. Gerai žinomi faktai, kad Pirmosios Res- 
publikos laikais išeivių gimtinėn siunčiami pinigai prilygo 
kone 10 nuošimčių anuometinio šalies biudžeto. Skirtingai 
nuo XX a. 3-čio dešimtmečio, šiandien mes nežinome net 
prognostinių ekonominių emigrantų į Lietuvą parvežamų 
pinigų kiekio, nors neabejotina, kad jie prisideda prie „Bal- 
tijos tigro“ šuolių. 

Kokios permainos šiuose baruose laukia Lietuvos admi- 
nistracijos? Kokie aspektai turi būti stebimi? Politikos eks- 
pertai sako, kad JAV prezidento G. Busho sprendimas imtis 
nelegalios darbo jėgos amnestijos toli gražu nėra jo meilės 
imigrantams išraiška. Iš vienos pusės terorizmo baimė verčia 
stiprinti migracijos srautų kontrolę. Iš kitos — tarp dvide- 
šimt milijonų meksikiečių JAV yra daug legalių balsuotojų. 
Imigrantų simpatijos — didelis G. Busho komandos siekis. 

Dešimtys milijonų JAV darbo rankų yra nelegalios. Iš jų 
mažiausiai 100 000 yra lietuviškos. Galimybė legalizuotis de- 
šimtims tūkstančių senukų prižiūrėtojų, remontininkų ir res- 
toranų darbininkų iš Lietuvos yra masinanti. Jie pagaliau galės 
nesibaiminti represijų, deportacijų namo, ir — žinoma — priva- 
lės susimokėti mokesčius amerikiečių iždo tarnyboms. Tiek, 
kiek liks nuvertėjusių dolerių, bus galima be baimės vežti gim- 
tinėn, kurios valdžiai teks laikytis dvigubo apmokestinimo iš- 
vengimo sutarties. Kas iš to? Viena prielaida: didės pati migra- 
cija ten ir atgal, nes nebeliks baimės, kad grįžusiam Lietuvon ir 
JAV vizų režimą sulaužiusiam migrantui bus užkirstas kelias 
darsyk pakartoti darbo užjūryje paieškas. Kita prielaida: turėtų 
normalėti naujųjų Amerikos lietuvių ryšys su tėvyne. 

Iš čia išplaukia labai svarbios politinės aplinkybės, kurios 


liečia tiek išeivijos rūpestį gimtojo krašto likimu, tiek Lietu- 

vos užsienio politikos bei Lietuvos valstybės ateities perspek- 
tyvas. Neabejotina, kad Lietuvos piliečių, dirbančių ir gyve- 
nančių užsienyje, negalima išbraukti iš mūsų valstybės, li- 
beraliosios demokratijos, provakarietiško kurso svarstybų . 

Jei antivakarietiškoms ir radikalioms jėgoms nepasiseks 
sustabdyti Lietuvos eurointegracijos, jei prasiplės legalaus 
darbo Vakarų Europoje galimybės, labai tikėtina, kad jau 
šią vasarą Lietuvoje padaugės buvusių nelegalių lietuvių dar- 
bininkų iš Didžiosios Britanijos, kurie neretai susilaikydavo 
nuo apsilankymo savo gimtinėje, nes baiminosi būti britų 
migracijos tarnybų neįleisti atgal. Europos Sąjungos erdvėje 
laisvai judantys mūsų piliečiai išvengs ir savo valstybės pa- 
sienio tarnybų perdėto uolumo. Pamažu nustos reikšmės rū- 
pestis, kiek pinigų vežasi Londono picų kepėjas per savo reikš- 
mę prarandančią Lietuvos vakarinę sieną. Judrumas per ją 
tikrai padidės, o nemalonių procedūrų ir smulkių ar stam- 
bių kyšių sumą ištirpins laikas. 

Žinoma, yra didelė tikimybė, kad lietuviai pliūptels ieš- 
koti prisisvajotos lengvo uždarbio duonos į Vakarus, tačiau 
taip pat yra tikėtina, kad ta duona greitai apkars. Tačiau 
būti Lietuvos piliečiu ir dirbti plačiame pasaulyje — virtua- 
liai ar realiai — darysis vis labiau įprastu reikalu. 

Dabar pagalvokim, ką migracija turi bendro su Lietuvos 
politiniu gyvenimu, ir ar gali užsienio politikos strategai vi- 
siškai ją apeiti? Manyčiau, kad ryšys yra tiesioginis. Rinkėjų 
skaičiaus mažėjimas ir elektorato socialinių, intelektinių sa- 
vybių kitimas bendrai paėmus yra susijęs su kelių šimtų tūks- 
tančių balsuotojų nutekėjimu iš Lietuvos. Judresni, darbš- 
tesni, drąsesni, kartais ir protingesni Lietuvos piliečiai ati- 


tolsta nuo balsavimo urnų, palikdami gimtinėje labiau 


kontrastingą padėtį: į dvi stovyklas vis pikčiau besidalijančią 
publiką. Viena stovykla — išsilavinę, prakutę, prasimušę, lai- 
mėję ir protu bei prakaitu užsidirbę geresnį gyvenimą viršu- 
tiniai sluoksniai. Kita stovykla — permainų ir nesėkmių nu- 
alinti, įpykę, labiau socialinio keršto nei pažangos ištroškę, 
viskuo nusivylę apatiniai liaudies sluoksniai. 

Darau prielaidą: emigracija labiausiai silpnina provaka- 
rietiško viduriniojo sluoksnio formavimosi procesą. Į Rusiją 
uždarbio emigrantai dar ilgai nevažiuos, jei iš viso kada nors 
važiuos. Tad tikėtina, kad emigravęs elektoratas yra labai svar- 
bi liberaliosios demokratinės tėvynės ateities socialinė atra- 
ma. Todėl susirūpinimas lietuviškomis balsadėžėmis Vaka- 
rų pasaulyje — pirmiausiai JAV ir Didžiojoje Britanijoje — 
yra labai svarbus Lietuvos valdžios uždavinys. Lietuva gali 
labai daug laimėti iš emigracijos, jei tik nepasitenkins išties- 


tų muitininkų rankų paradu. 


Jei Lietuvos politika tinkamai balansuos tarptautinius ir vi- 
daus reikalus, galime neabejoti, kad užsienio politikoje išei- 
vijos faktorius artimiausiu metu turėtų sustiprėti. Globali- 
zacijos žingsniai yra tokie, kad turime neabejoti darbo jėgos 
(o tuo pačiu ir elektorato) mobilumu. Lietuvos užsienio po- 
litikos ir apskritai naujųjų tarptautinių santykių laukia rim- 
ti iššūkiai, susiję su tuo mobilumu, kaip esmine naujosios 
pasaulėtvarkos savybe. Svarbu laiku tai pamatyti ir tinkamai 


pasiruošti pasitikti ateitį. 

EuUROLIETUVIAI IR NAUJI LIETUVOS 
UŽSIENIO POLITIKOS ORIENTYRAI... 


Jau prisiskaitėme apie legalias darbo vietas Jungtinėje Kara- 
lystėje ir Airijoje. Lėktuvų ir autobusų bilietų pardavimas 
Lietuvoje liudija ne tik apie gerėjantį keleivių vežėjų verslą, 
bet ir apie sunkiai sugaudomus skaičius migracijos byloje. 
Kaip reaguos užsienio politiką lemiantys žmonės į besiple- 
čiantį eurolietuvybės reiškinį? 

Įstojimas į Europos Sąjungą ir naujo arba bent iš naujo 
legalizuojamo lietuvių migracijos reiškinio padarinių suvo- 
kimas neabejotinai yra svarbus dalykas. Iki neseno laiko, net 
įdėmiai čiupinėdami pasus Lietuvos pasienyje mes tik ap- 
graibomis susivokėme, kiek mūsiškių lietuvių pabiro po pa- 
saulį. Vargu ar palengvės ta savivoka, kai nyksta sienų su 
Europa ženklai. Tačiau akivaizdu, kad globalizacija bei eu- 
rointegracija pakeičia lietuvišką laisvės ir erdvės jausmą. Net 
žodis „emigrantas“ stringa gerklėje it kaktusas, kai imam kal- 
bėti apie Europos Sąjungos platybes. 

Nors jau daugiau kaip šimtmetį esame emigruojanti tau- 
ta, tačiau tik pastarąjį dešimtmetį mūsų klajūnų didesni būriai 
ėmė masiškai įsikūrinėti Vakarų Europoje. Nežinojome nei 
kiek, nei kur. Iš visų šiandieninio lietuvių emigrantų pa- 
mėgtų šalių gal tik Jungtinė Karalystė prieš šimtmetį ir šiek 
tiek po II pasaulinio karo buvo patraukusi lietuvius. Airija, 


Ispanija, Portugalija, Skandinavijos šalys — visos jos neabejo- 


tinai taps naujomis tėvynėmis naujiesiems eurolietuviams. 
Buvome, o dabar dar labiau tampame tauta pasaulyje, kuri 
turi dar ir savo pažadėtosios žemės lopinėlį prie Baltijos. 

Apie pasaulio lietuvybę, iššūkius lietuviškai tapatybei buvo 
įprasta kalbėti tyrinėtojams. Daug rečiau — politiniams prak- 
tikams. Ir tai dažniausiai tik ieškant pinigų ir moralinės pa- 
ramos už Atlanto. Kartais — prisimenant, kad Airijos ekono- 
minis stebuklas priklausė ne tik nuo ES, informacinių tech- 
nologijų, bet ir — jei ne labiausiai — nuo 35 000 airiško 
sentimento vedamų verslo žmonių, perkėlusių savo veiklą į 
protėvių žemę. Štai kodėl visai pagrįstai galime kelti klausi- 
mą, kada politikos formuotojai pradės atsižvelgti į besiple- 
čiantį pasaulio lietuvių reiškinį. 

Dabar nesigilinsiu į socialines, švietimo, dvasines, nacio- 
nalines problemas, kurias biurokratiškai galėtume skirti prie 
valstybės vidaus reikalų (tik nesumaišykim su Vidaus reika- 
lų ministerijos kompetencija). Susitelkim į užsienio politi- 
kos strategines nuostatas, kurios neišvengiamai turi būti ko- 
reguojamos po to, kai peržengėme NATO ir ES slenkstį. 
Atidavus dalį suverenumo naujai Europos bendrijai, turėtu- 
me iš naujo persverti užsienio ir vidaus politikos bei interesų 
krepšelius. Juk dalis tarpvalstybinių santykių ES viduje klau- 
simų iš esmės taps sunkiai atskiriami nuo tos Sąjungos ir 
Lietuvos vidaus politikos. 

Prie tokių painių bylų priklausys ir eurolietuvybės fakto- 
rius. Jau dabar matyti naujų pasaulio lietuvių bendruome- 
nių Europos Sąjungos šalyse atsinaujino ženklai — pasirodo 
laikraščiai Anglijoje, spiečiasi naujas visuomeninis aktyvas 
Paryžiuje, tuoj pliūptels jaunų, gabių karjeros žmonių bū- 


rys į Briuselį, Strasbūrą ir kitas sostines. Su kuo jie visi soli- 

darizuosis? Kiek dėl to galvą turi imti sopėti Lietuvos užsie- 
nio reikalų ministerijai, ambasadoms, konsulatams, kultū- 
ros ir ekonomikos atašė? 

Viena iš apčiuopiamų ir perspektyvių svarstymo krypčių 
būtų istoriškai susiklosčiusių, per pusamžį patikrintų Euro- 
pos lietuvybės židinių Anglijoje, Prancūzijoje, Vokietijoje ir Ita- 
lijoje gaivinimas. Štai Hiutenfelde visi žinome Vasario 16-osios 
gimnaziją ir švietimo žinybose seniai susiduriame su para- 
mos jai klausimais. Vieniems gaila skurdžios šalies mokesčių 
mokėtojų pinigų, kurie skiriami daliai naujųjų lietuvių vai- 
kų, galinčių susimokėti už mokslą ir pragyvenimą. Kitiems 
atrodo, kad to dėmesio ateityje reikės vis daugiau, nes ir eu- 
rolietuvių vaikų lietuvybe bei sentimentais turėtume pasi- 
rūpinti. Tačiau tame pačiame Hiutenfelde yra ir Lietuvių 
kultūros institutas, kuris gali būti puikus partneris bei plac- 
darmas lietuvių kultūros pristatymui Europos širdyje. Ar ne 
laikas pradėti apie tai mąstyti strateginiuose posėdžiuose? 

Europa yra erdvė, kurią mes dar turėsime prisijaukinti. 
Daugeliui, net emigrantams, kurie, be savo indų plovyklos 
ar pomidorų laukų, nelabai ką ir mato, ta erdvė vis dar yra 
lyg televizinė arba internetinė virtualybė. Tačiau tos virtua- 
lybės slenksčius pirmieji peržengti privalo tie, kurie, pasida- 
binę diplomatiniais kredencialais, prisiima atsakomybę ne 


tik už Europos, bet ir lietuvybės ateitį. 


ZŽINOTI IR NEŽINOTI 

AR TIKRAI MES VERTI TOKIOS ŽINIASKLAIDOS, 
KOKIĄ TURIME? 


Žiniasklaida yra tokia, kokios nusipelnė ją vartojanti visuo- 
menė. Tai yra laisvosios rinkos verslo ir demokratijos rezul- 
tatas. Tad lietuviška ketvirtoji valdžia gyvena pagal tokius 
pat principus, kaip ir kitos trys. Skirtumas tik tas, kad pasi- 
tikėjimas pirmomis trimis yra menkesnis (jei ne visai men- 
kas) ir ketvirtoji valdžia gali tuo pasinaudoti. Nepaisant men- 
kesnės, palyginti su Vakarų demokratine spauda, informaci- 
jos kokybės, lietuviška žiniasklaida pasitikima dvigubai labiau 
negu Vakaruose. 

Tad kokia ta visuomenė, kurią tenkina esama laikraščių 
ir komercinės televizijos informacija? Kokie yra skaitytojai, 
kuriems vietoj analizės ir „abiejų pusių“ išklausymo, prievo- 
lė yra kokybės ženklas? Kiti sociologiniai tyrimai leidžia su- 
gretinti štai tokius visuomenės bruožus: tik dvidešimt nuo- 
šimčių lietuvių tiki, kad jie asmeniškai atsakingi už savo gy- 
venimus, kiti 80 procentų dėl viso savo likimo kaltina valdžias 
ir elitą. Blogas elitas ir vagiančios valdžios — tai yra geistinas 
kasdienio laikraščių skaitytojo penas. Niekas geriau už blogą 
valdžią nepateisina savojo apsileidimo ir impotencijos. Tas 
pats pasimėgavimo jausmas kyla iš informacijos arba, tiks- 
liau — „skandalų“, susijusių su labiau prakutusiais bendruo- 
menės nariais. Visi turtingi ir prasimušėliai yra blogi... 

Kiek pati žiniasklaidos „esteblišmento“ viršūnė tai re- 


flektuoja? Pirma, ji jaučiasi saugi nuo pačios žiniasklaidos 


komercinio rūpesčio. Nors skaitytojas „vartoja“ turtingus 
buities vaizdus, kaip blogiečių buveinės įrodymus, bet nie- 
kas nefotografuoja V. Tomkaus ar G. Vainausko buities vaiz- 
dų, neskaičiuoja jų turto ir nevarto turto deklaracijų... Kita 
vertus, minios skoniui priversti pataikauti rimtesni žurnalis- 
tai jaučia didėjantį profesinį diskomfortą, spausdindami ei- 
linį užsakytą „skandalą“. Jie tikrai jaustųsi geriau, jei analiti- 
nių straipsnių kupiną žurnalą skaitytų minia ir duotų pel- 
ną, tačiau tai tik svajonė. 

Vienintelis klausimas, kuris gali būti keliamas — tai pilie- 
tinės atsakomybės ir moralinio imperatyvo klausimas. Savo 
lopšyje žiniasklaidos teoretikai galvojo, kaip padaryti visuo- 
menę tobulesnę. Turgaus spauda — kaip patenkinti skaity- 
toją. Tendencija akivaizdi: tiražai mažėja ir vis daugiau kri- 
tiškai mąstančių žmonių nebeskaito lietuviškos spaudos ir 
nebežiūri lietuviškos TV. Ačiū Dievui, yra internetas. Jei jo 
vartotojų skaičius dvigubėtų bent kas keleri metai, po 5-8 


metų sulauktume ir kitokios spaudos. 

Kuo LRT skiRIASI NUO „MAŽEIKIŲ NAFTOS“ ? 


Žinoma, klausimas yra specialiai ir anekdotiškai provokuo- 
jantis. Žinoma, klausiame retoriškai, nes tie du iki neseno lai- 
ko valstybės (t.y. valstybės piliečių ir mokesčių mokėtojų) nuo- 
savybės objektai yra iš esmės skirtingi. Žinoma ir tai, kad leng- 
viau ir teisingiau būtų klausti, kuo visuomeninis transliuotojas 
privalo skirtis nuo komercinių radijo ir TV stočių. 

Tačiau klausiame būtent šitaip, nes norisi atkreipti dė- 
mesį tik į labai siaurą komplikuotos problemos ruožą. 

Vienas iš populiarių, dažniau užstalės argumentų, kodėl rei- 
kėjo privatizuoti eventualiai pelningą naftos pramonės gigantą, 
skambėjo maždaug, taip: kadangi nesugebama valdyti valstybės 
piliečių turto, kuris (ne tik pelnas) yra grobstomas ir nugyvena- 
mas, tad geriau tebūnie jis parduotas ir valstybė gauna pinigus 
mokesčių pavidalu. Iš bėdos ar dėl teoriškai neribotų rinkos 
ekonomikos galimybių — nėra skirtumo. Lygiai kaip nėra skir- 
tumo mūsų replikos kontekste, kam parduota ta įmonė. 

Su LRT, t.y. su Lietuvos mokesčių mokėtojų pinigais iš- 
laikomo visuomeninio transliuotojo padėtimi, funkcijomis 
ir pareigomis piliečiams, daug sudėtingiau. Išrinktosios įsta- 
tymų leidžiamosios valdžios ir biurokratinio aparato kulua- 
ruose LRT likimas yra gana dažnų diskusijų objektas. Kiek 
rečiau sklinda piliečių, kuriems dar rūpi, kaip naudojami jų 
mokesčių pinigai, balsas. Juk mokesčių mokėtojui negali būti 


tas pats, ar televizijos laidose iš jo tyčiojamasi komercinėje 


TV, ar visuomeninio transliuotojo ekrane. Ar, tarkim, LRT 
„klausimėlis“ nėra pasityčiojimas iš piliečių? Su komercine 
stotimi paprasčiau: išjungei prietaisą, vadinamą televizoriu- 
mi, ir ramu. Bet už visuomeninį transliuotoją susimokėta 
savais pinigais. Turėtum gauti paslaugą, bet grįžta bala žino 
kas. Aišku, galima tarti, jog yra piliečių, turinčių atitinka- 
mų nevisavertiškumo kompleksų, kuriems yra malonu, kai 
juos kas nors žemina, skriaudžia ar tyčiojasi. Bet kaip su tei- 
sėmis tų, kurie tokio malonumo nejaučia? 

Valdžios keičiasi, laikas bėga, tačiau ar kas nors ištartų 
žodžius, jog pasikeitė Lietuvos visuomeninės TV lygis, orien- 
tyrai ir „klausimėliai“. Dar daugiau, plaukai šiaušiasi, gir- 
dint, jog šis kanalas turėtų orientuotis į geriausią iš lietuviš- 
kų komercinių stočių — į LNK. Negi išties taip žemai nulei- 
dome pilietinių reikmių kartelę, kad nebeatskiriame (ir 
leidžiame kitiems, dargi gaunantiems algą iš mūsų mokes- 
čių, neatskirti), kuo komercijos interesai skiriasi nuo pilieti- 
nių? Užuot kėlus paslaugų kokybės klausimus, girdisi tik 
finansinės padėties gerinimo žodžiai. Ir dar: negana, kad tai, 
ką turime LRT, — apmokame netiesioginiais mokesčiais, ar- 
tinasi dar viena — neišvengiama kaip mirtis — galimybė: vi- 
suotinai privalomas tiesioginis abonentinis mokestis. O kur 
piliečio laisvė rinktis? 

Grįžkime prie anekdotinės retorikos. Kaip „Mažeikių naf- 
tą“ reikėjo parduoti, nes nesugebėta jos dorai ir efektyviai 
tvarkyti — jos vamzdynais visų piliečių turtas pavirsdavo ne- 
daugelio piliečių nauda, taip LRT, užsiėmusi tik savo finan- 
sinės būklės svarstybomis ir mintimis, kaip konkuruoti su 
komerciniais kanalais, pamiršta svarbiausią visuomeninio 


transliuotojo pilietinę misiją. Regis, jog per dešimtmetį bu- 

vo išsilaisvinta ne tik iš tiesioginės valdžių bei politikų kon- 
trolės, bet nusikratyta ir pilietinių pareigų jungo. Pelno sie- 
kiančios komercijos ir visuomenės tarno verslo planai negali 
būti painiojami. 

Ko gali tikėtis eilinis mokesčių mokėtojas kur nors Prie- 
nuose ar Tauragėje? Ar jo kas paklaus, nori jis ar nenori mo- 
kėti mokesčius už netinkamas (arba jam nepatinkančias) pa- 
slaugas? Kokia yra pilietinė kontrolė ir LRT paveikos gali- 
mybė dabar ir kokia ji bus, jei pridėsime dar ir abonentinius 
mokesčius? Gal — kaip komercinių stočių atveju — nuspręs 
reitingai. Bet tada piliečiui ir nebereiks visuomeninio tran- 
sliuotojo. Jį patenkins kiti trys komerciniai kanalai. Tikrai 
ne vienas savigarbos nepraradęs provincijos žmogus pasakys, 
kad susimokėjus abonentinį mokestį bus dar sunkiau valan- 
dą stebėti laidą apie tai, kokios yra Vilniaus katedros aikštės 
ar šilumos ūkio problemos. Tai gal geriau apsieiti be visuo- 
meninio transliuotojo, o galvoti apie fondus, kurie užsakys 
norimos krypties laidas ar informacijos tinklelį? Žinoma, fon- 
dų valdymas ir veiklos kryptys nėra visiška panacėja, bet gal 


naujienų viltys truputėlį išaugtų? 


Z1NOTI IR NEŽINOTI 


Ką ir kiek reikia žinoti, norint kasdieniškomis priemonėmis 
pasiekti reikšmingesnes išvadas ar prielaidas, kurios padėtų 
chaotiškoje mūsų politinio, socialinio-ekonominio gyveni- 
mo slinktyje? Dabartinės lietuvių žiniasklaidos vidutinė pro- 
fanacija ir kartu neregėtai aukštas pasitikėjimo reitingas (du- 
kart aukštesnis nei Vakaruose) išduoda dar vieną paradoksą. 

Stipresni žinojimo, informuotumo ir racionalaus opera- 
vimo visu tuo pajėgumai dažniausiai glūdi kritinio įrodinė- 
jimo ir argumentavimo technikoje, tačiau neabejotinai pri- 
klauso ir nuo žinojimo geismo. Dabartiniu metu susidaro 
toks vaizdas, kad viešojo kalbėjimo (žinojimo) ir užkulisinio 
interpretavimo takoskyra yra itin plati. Iš tiesų tai gali rody- 
ti, kad insinuacijų, gandų, riboto reiškinių atpažinimo bei 
mistifikacijos lygis yra labai aukštas, neretai užliejantis in- 
formacijos patikimumo įrodymus. 

Tačiau tuo pačiu metu pastebėtini viešojo žinojimo bei 
užkulisinio kalbėjimo panašumai. Regis, abiejuose lygiuose 
yra manoma, kad kuo svaresni ir sudėtingesni reiškiniai bei 
politinės elgsenos, tuo paprastesni jų paaiškinimo būdai. Trys 
iš jų neretai apskritai nereikalauja įrodymų, nes žinoma, kad 
jų tiesiog neįmanoma surasti. Užtenka viešame diskurse VIP 
(svarbus asmuo), lemtingą ekonominį sprendimą ar elemen- 
tariai nesuprantamą politinę kombinaciją asocijuoti su 1) 
KGB (rečiau - GRU), 2) su banditais (dar gali būti mafija, 


200201 16 08:26:03 


371 


372 


berniukai ir kai kurios atmainos lokaliniuose dialektuose) ir 
su 3) žydraisiais (sinonimai plačiai žinomi) ir toliau neberei- 
kia ieškoti jokių argumentų. Čia viskas aišku: mįslinga insi- 
nuacija baimės ir prietarų šalyje patenkina didesnę žinojimo 
rinkos dalyvių dalį. 

Čia nebandoma įpiršti minties, kad galingųjų gyvenime 
nėra ir negali būti stropiai saugomų paslapčių ar slaptųjų 
tarnybų, mafijinių struktūrų bei persekiojamų gėjų šeimyni- 
nių asociacijų, kurių įtaka gali reikštis dvigubo slapto valdy- 
mo žaidimuose. Priešingai, esu įsitikinęs, kad brandžių po- 
litinių civilizacijų šalyse politinė hermetika, neviešų maso- 
niškų, paramasoniškų, ultramontaniškų (jėzuitų), sufijų, 
„munių“ ir t.t. veiklos terpė yra daug aktyvesnė, gausesnė ir 
dėl to labiau demisrifikuota. Lietuviškų asociacijų, klubų ar 
ložių nariai, regis, vietoj racionalizacijos patys save per grei- 
tai mistifikuoja, užsižaidžia socialinio-politinio įgalumo iliu- 
zija ir dėl to menkai prisideda prie visuomenės žinojimo ko- 
kybės gerinimo. 

Yra daug krypčių, kuriomis eidami galėtume samprotauti 
mūsų polinkių kilmę, posovietiniame laike apsvaigę nuo lais- 
vės ko ne į viską, kas buvo sovietų drausta, gilintis. Kokia 
eureka euforija pasižymėjo „Lietuvos aido“ tekstai iš „vora- 
tinklio“ serijos. Tikrų ir tariamų KGB agentų primityvi me- 
džioklė, skatinama Suvorovo kūrybos (žvilgrelėkime į jo kny- 
gų lietuviškus tiražus) visai užgožė racionalaus slaptos poli- 
tinės ir operatyvinės veiklos principų, galimybių ribų 
aiškinimosi pastangas. Nuplėšus paslapties skraistę žinoji- 
mas iš karto neatsiranda. Pereinamame laike susidūrus su 
laisvos rinkos gyvenimo taisyklėmis, pralošus ten, kur ir tu- 


rėjome pralošti — investicinių čekių prekyboje, holdinguose, 


smulkių akcininkų spiečiuose, pamatę ne itin protingus pa- 
žįstamus keliuose seimuose ir prie vykdomosios valdžios vai- 
ralazdžių, mes savo bejėgiškumą galėjome kompensuoti mis- 
tifikuoto, jei ne magiško pasaulio supratimo burtažodžiais. 
Juk taip maga, kur nors pralaimėjus kaltes, nusimesti nuo 
savų pečių. 

Na ir kas? Fermentuojantis viešoms ir neviešoms (nefor- 
malioms) pilietinės visuomenės oazėms, daugiau piliečių da- 
lyvaujant visuomeniniuose žaidimuose, turėtų ryškėti ir aukš- 
tesnės žinojimo kokybės poreikiai. Insinuacijų ir gandų reikš- 
mė — tokia didelė dabartinėse socialinėse manipuliacijose 
(media culpa!) - turėtų kiek sumažėti, priešingu atveju taip 
ir neišmoksime rimtai gilintis į finansinius, teisnius, progra- 
minius-politinius popierius bei pareiškimus. Juk mistifikuo- 


jame pirmiausia tai, ko nesuprantame. 

KAs ATBĖGS PASKUTINIS? 


Geriausia pradėti nuo anekdoto, kuris buvo kone atsibodęs 
prieš 30 metų. Jo fabula paprasta: Kenedis su Chruščiovu 
nusprendė palenktyniauti bėgimo takelyje. Kenedis, žino- 
ma, nugalėjo. Sovietų spauda savai liaudžiai pranešė, jog 
Chruščiovas pasirodė labai gerai ir atbėgo antras, o JAV pre- 
zidentui teko priešpaskutinė vieta. 

Lietuvos teisės mokyklų įvertinimas, atliktas tarptauti- 
nės ekspertų komisijos, sukėlė netikėtai didelį aidą, apie ku- 
rio priežastis galima tik spėlioti. Gal laikotarpis, kai Euro- 
pos teisėjai iš Strabūro vis siunčia Lietuvon verdiktus dėl 
nekvalifikuotai atliktų namų darbų rezonansinėse bylose, di- 
dina susidomėjimą? Gal nepasitikėjimas teismais ir iš čia plau- 
kiantis kone visuotinis abejojimas teisingumo galimybėmis 
apskritai yra sustiprinimas sunkiai suprantamų ginčų dėl 
mokslo ir studijų ateities Lietuvoje? 

Neabejotina, jog žiniasklaidos reakcija į teisės mokyklų 
vertinimo rezultatus pranoksta reakciją į daug platesnės moks- 


lo institucijų veiklos ekspertizę, kurią Lietuvos prašymu ir 
mūsų mokesčių mokėtojų lėšomis 1995 m. organizavo Nor- 
vegijos mokslo taryba. Jos išvados 1996 metais buvo paskelb- 
tos solidžių dvitomiu, o rekomendacijos išdėstytos labai man- 
dagia forma. Tačiau ar dėl šios aplinkybės, ar dėl to, kad 
analitinės medžiagos buvo kiek daugėliau, ar dėl anglų kal- 
bos konstrukcijų į šį vertingą dokumentą nebuvo rimtai rea- 
guota nei spaudoje, nei ministerijose. Buvo ir daugiau tarp- 
tautinio ekspertavimo bandymų, net specialiai skirtų Vil- 
niaus universiteto teisininkams, tačiau nesigirdėjo nei 
skandalingų šūksnių, nei permainų triukšmo. 

Kas atsitiko dabar ir kuo čia dėtas anekdotas? Dabar bu- 
vo padarytas pirmas žingsnis link proceso, kurį toliau vai- 
ruos Europos Sąjungos universitetų asociacija, susirūpinusi 
universitetų studijų kokybe ir programų akreditacija. Dar 
buvo priminta mokslo valdininkams, kad apskritai negali būti 
parapinės, ne tarptautinės ekspertavimo praktikos. Menkai 
tikėtina, kad šis pirmas žingsnis sukels tokius radikalius pa- 
darinius, kurie skamba kai kuriuose radijo komentaruose: 
stabdyti studentų priėmimą į VU Teisės fakultetą. Nema- 
nau, nei kad padėtis VU Teisės fakultete būtų tokia tragiš- 
ka, nei kad ekspertai būtų tokie radikalūs. Išties reikia pa- 
laukti oficialių komisijos išvadų, kad sužinotume, kurie spė- 
jimai buvo pagrįsti. 

Visoje šioje trumpoje istorijoje anekdotiškiausia yra kita. 
Tai Studijų kokybės centro vadovo E. Stumbrio komentarai 
(arba jų interpretacija) „Lietuvos ryte“. Straipsnelyje, pava- 
dintame „Iššūkis aukštosioms mokykloms“, neigiamas dvie- 
jų mokyklų įvertinimas išties nereiškia visos Lietuvos moks- 


lo katastrofos ženklų. Juk vertintos buvo šešios mokyklos, iš 

kurių trys — universitetai. Juokingiausia, kad komentare ap- 
sieita be vieno žodelio apie Vilniaus teisės universitetą arba 
VDU Teisės mokyklą, kurių programos, studijų bazė ir t.t. 
buvo kvalifikuotos visai neblogai. Jei ta aplinkybė nesudo- 
mino žurnalisto, tai suprasti nėra sudėtinga. Tikėtina, kad: 
1) ta dalis informacijos nedidina skandalo; 2) kaip Vilnius ir 
jo gerovė siekiama tapatinti su visos Lietuvos gerove, taip 
Vilniaus universiteto likimas tapatinamas su visos Lietuvos 
mokslo likimu. 

Jei apie tai nebandė visuomenės informuoti valstybės ins- 
titucijos vadovas E. Stumbrys, tada interpretacija būtų su- 
dėtingesnė. Kadangi į šias pareigas E. Stumbrys pateko tie- 
siai iš VU Studijų skyriaus, kuriam jis vadovavo ilgą porevo- 
liucinį laiką, tai vieno ar kito VU padalinio tarptautinė 
nesėkmė, kad ir netiesiogiai, jam turi priminti asmeninę at- 
sakomybę. Suprantama, kad tokiu atveju kalbėti apie kitų 
universitetų teigiamus ir net labai teigiamus įvertinimus nė- 
ra lengva. Kita vertus, vieša tapusi problema ir nesugebėji- 
mas atskirti buvusio interesų lauko (vieno universiteto stu- 
dijų programos) gali sukelti abejonių dėl pozityvios veiklos 
nacionaliniu mastu galimybių. Baugu, kad kaip R. Pavilio- 
nio elgsena kelia sumaištį bandymuose atpažinti, kas išties 
yra VU rektorius, taip E. Stumbrio valstybinės karjeros pra- 
džia verčia gilintis, kieno interesus prižiūri jo komanda. Tai 
parodys ateitis, detalesnė veiklos analizė ir, žinoma, būsi- 
mos tarptautinės ekspertizės. 

Ir dar viena komiška briauna, susijusi su aptartais ko- 
mentarais bei anekdotiška lenktynių semantika. Jau minėta- 
me straipsnelyje R. Pavilioniui skiriama tokia frazė: „Tai iš- 


šūkis Teisės fakultetui ir visai teisės tradicijai, kuri Vilniaus 


universitete gyvuoja nuo 1641 metų“. Pasakysiu tiesiai, kad 
intelektualinės istorijos požiūriu yra labiau negu abejotina 
nuoseklios universitetinės tradicijos Lietuvoje koncepcija. Ji 
labiau primena „Švyturio“ alaus reklamą, išdidžiai nurodant 
etiketėje: gaminama nuo 1784-ųjų... Šimtmetinės pertrau- 
kos universiteto gyvavimo istorijoje, galiausiai revoliucijos ir 
socialiniai lūžiai verčia tuo tęstinumu abejoti. Gerbtinas pro- 
fesoriaus siekimas orientuotis į tradicijos nešamas amžiną- 
sias akademines vertybes, tačiau pernelyg dažnai savo senu- 
mu manipuliuojant galima užmiršti, kad turime, deja, pri- 
pažinti pirmiausia tą palikimą, kuris pradėtas kaupti po 
1945-ųjų... 

Pagaliau ar būtinai sena yra geriau už jauna? Neskaitant 
škotiško viskio ir prancūziško konjako, gali būti ir priešin- 
gai. Ar esame labai pranašesni valstybės valdyme už suomius 
ar estus, jei XIII amžiaus ūkuose randame mūsų politinės 
istorijos užuomazgas, o jie ne? Ar armėnai geriau tvarkosi už 
mus, jei jų valstybė buvo pradėta dar kone tūkstantmečiu 
anksčiau negu mūsiškė? O juk galėtume sakyti, kad taip se- 
niai valstybę sukūrę, turėdami neabejotinai senesnę politi- 
nio valdymo tradiciją galėtume būti nepralenkiami Europos 
integracijos lenktynėse? Džiugu, kad taip nesielgiam lenk- 


tyniaudami su estais: atbėgti galim ir priešpaskutiniai. 

APIE KNYGAS, ARBA KuLTŪROS IR MOKSLO SKYRYBOS 


Per dvi Tarptautinio simpoziumo apie knygų mugių svarbą 
Europoje diskusijų dienas buvo galima nustebti, jog šian- 
dien Lietuvai besimatuojant Frankfurto knygų mugės vieš- 
nios rūbą, lenkų leidyklos gauna pasiūlymus savo turimus 
lituanistinius tekstus perleisti vokiškai, nes būsimos mugės 
apylinkėse jaučiamas didelis tokios lektūros badas. 

Ką reiškia būti Frankfurto mugės viešnia? Yra visokių žo- 
džių, tinkančių atsakymui. Man atrodo reikšmingiausia, jog 
iš esmės šis įvykis yra ne kas kita kaip lietuvių visuomenės 
intelektinio pajėgumo testas. Ką rašome, ką skaitome, ką gal- 
vojame, ką svajojame apie save ir tuos, su kuriais ketiname 
gyventi vienoje Europoje — štai ko tikisi vienos didžiausių 
pasaulio knygų mugės profesionalams organizatoriai. Tai net 
ne Hanoveris, kuriame lietuviškas geltonas daiktas (paviljo- 
nas) galėjo įrodyti vien tai, kad pranokstame Europos tur- 


čius tik pagal pinigų švaistymo mostus. Vertėtų neužmiršti 


šio fakto, ruošiantis pristatyti savo intelektą ir kultūrą Frank- 
furte. Hanoveryje buvome eiliniai, čia į mus deda pinigus, 
viltis, pritraukia knygas skaitančio pasaulio dėmesį ir ketina 
žvilgtelėti į mūsų kolektyvinių smegenų raukšlės. Mums — 
tai bauginanti galimybė pasižiūrėti į save iš šalies. 

Ar daug turime knygų, kurios pralaužtų neišvengiamai 
mūsų kultūrą gaubiančią didžiųjų kalbų atmosferą? Įprasta 
sakyti, jog visa bėda, kad dar nerašome anglų, vokiečių ar 
prancūzų kalba, bet jau neberašome rusiškai. Tačiau dides- 
nė kliūtis kyla iš lietuvių intelektualinio diskurso (pirmiau- 
sia humanitarinių ir socialinių mokslų) turinio, kuris, nepa- 
kankamai susipažinus su skaitančios Vakarų visuomenės sko- 
niais, įpročiais ir rūpesčiais, trukdo atsiskleisti mūsų 
savitumui bei patrauklumui būti pažintam. 

Neišmokome žiūrėti į save iš išorės: iš šalies, iš šono, iš 
apačios. Neišmokome, nes vis dar tą išorę pažįstam tik frag- 
mentiškai. Neišmokome, nes pereinamojo laiko tempas bei 
kitos, kurioziškesnės (t.y. teoriškai — išvengiamos) aplinky- 
bės sustabdė visuomenės autorefleksijos sklaidą. Štai kodėl 
manom, kad nustebinsim pasaulį savo tapatumo keisteny- 
bėmis, pradedant Vytauto kariuomenės žirgais, geriančiais 
sūrų Juodosios jūros vandenį, ir baigiant naujų pilių vaiz- 
dais. Štai kodėl tada, kai reikia vakariečiui paaiškinti Lietu- 
vą, vis dar nukreipiame jo dėmesį į Czeslawą Miloszą ar To- 
mą Venclovą. 

Ką visa tai reiškia ir kas sieja lietuviškas knygas su kultūra 
ir mokslu? Manau, kad čia glūdi viena iš esminių Lietuvos 
keistenybių, kuri gali patraukti raštingą Vakarų publiką. Tą 
patvirtino ir Anglijos bei Vokietijos kviestiniai profesoriai, 
dalyvavę minėtame simpoziume. Klausinėdami apie Lietu- 


vos humanistikos ir socialinių mokslų pasiekimus, ieškoda- 

mi argumentų apie nepriklausomos Lietuvos intelektinį pa- 
jėgumą, jie buvo šokiruoti, kad Lietuvoje fizikai ir chemikai 
nusprendžia, jog sociologo, politologo ar filosofo knyga, in- 
telektualinis esė nėra laikoma universitetinio mokslingumo 
faktais. Kitaip tariant, scientistų dominuojamos Lietuvos 
mokslo biurokratijos akyse knygų rašymas prilygsta gatvių 
šlavimui. Simpoziumo svečiai, žinoma, buvo girdėję apie 
„Scientific Information Institute“ registruotus žurnalus, bet 
įpratę vertinti pasaulio humanistiką pagal rimtesnes studi- 
jas ir knygas, pagal recenzijas leidiniuose, tokiuose, kaip „The 
New York Revue of Books“ arba vertimus į įvairias kalbas. 
Regėdami apysilpnį lietuvių visuomenės ir žmogaus mokslo 
potencialą, jie teiravosi, ar dabartinė mokslo politika nero- 
do, kad permainų lietuvių intelektualumo istorijoje dar rei- 
kės kurį laiką palaukti. Kita vertus, tokio postsovietinio tech- 
nokratizmo polinkiai, anot jų, tikrai galėtų būti tiriami ir 
eksponuojami. Tik ne kaip europėjimo ženklas, o kaip so- 
vietinėje praeityje įklimpusio proto šešėlis. 

Knygų rašymas, skaitymas ir vertinimas — nėra lengvas 
užsiėmimas. Lengviau skaičiuoti straipsnių indeksus negu 
gilintis į turinio painiavą. Tačiau viską klampinančio perei- 
namumo pabaiga yra pasiekiama tik su knyga rankose. Tik 
knygų skaitymas gali sulėtinti pralekiantį laiką ir vaizdus, 
kuriuos matome judant interneto tinklalapiams, vaizdo ka- 
meroms, pro automobilio ar kylančio lėktuvo langą. Knygų 
skaitymas yra senas ir lėtas, tačiau individualųjį intymumą 
ir gyvenimo išmintį brandinantis užsiėmimas, kuris netgi 
gali būti susietas su giluminėmis liberaliosios demokratijos 
savybėmis. Todėl galime manyti, kad knygų muges reikėtų 
vertinti kaip to darnaus gyvenimo oazes, nesvarbu, kaip į jas 


patenka knygos — kupranugariais ar lėktuvais. 


SKANDALO ANTROPOLOGIJA 


Besaikis skandalų vaikymasis arba bandymas bet kokią žinią 
įskandalinti — tai svarbus bruožas, dėl kurio bene labiausiai 
piktinasi mūsiškės žiniasklaidos kritikai. Kokio nors svarbaus 
reiškinio esmė ir skandalo forma neretai kertasi taip, kaip 
rinkos interesai su moraline vaizduote. 

Čia nesiruošiam iškart stoti į kritikų klubą. Pabandysime 
panagrinėti pačią skandalo antropologiją arba, paprasčiau ta- 
riant, pažvelgti, kaip politinius procesus veikia žiniasklaidos 
skandalo mechanizmas, kokios yra tokio mechanizmo gali- 
mybių ribos ir kokie teigiami ar neigiami jo padariniai. Be 
jokios abejonės, nepriklausau prie tų, kurie manytų, kad vi- 
suomenė ir jos žiniasklaida yra galima be skandalų. Metafo- 
riškai kalbant, skandalas — tai visuomeninės opinijos šurmu- 
lys, kilęs dėl netikėtai atrasto, iki tol nežinomo, nuo visuoti- 
nio aiškumo paslėpto, pačias bendriausias visuomenines 
konvencijas pažeidžiančio reiškinio, įvykio ar fakto. 

Neabejotina, kad moralinio nuopuolio, nusikaltimų prieš 
įstatymą ir prasižengimų nusistovėjusiam skoniui mūsų kas- 
dienybėje yra išties apstu. Žiniasklaidos uždavinys yra at- 
skleisti tokias ydas, atkreipti visuomenės dėmesį į jų prigim- 
ųį, o labiau sofistikuotų ir pilietiškai atsakingų žurnalistų 
atveju — mąstyti apie galimas išdavas ir konstruktyvius spren- 
dimus. Tačiau bėda yra ta, kad skandalas tiesiog privalo ste- 
binti, šokiruoti ir sutelkti dėmesį tik į jo apskelbimo akimir- 


ką. Opinijos atžvilgiu tai veikia paradokso principu: kiekvienas 

naujas skandalas iš esmės slopina buvusio ir akimirksniu sens- 
tančio skandalo prisiminimą. Kaip sovietinėje kariuomenėje: 
gavai įsakymą — nekreipk daug dėmesio, lauk, kol kitą gausi... 

Taigi skandalas naikina skandalą, įskandalinama informa- 
cija užmirštama iškart po kito skandalo. Žemo skonio ir men- 
ko pilietinio polėkio publika puikiausiai pripranta prie skan- 
dalų retorikos, klišių, paslaptingų trilerių „šoumenų“ balso 
intonacijų TV laidose. Priprantama taip, kaip prie antibioti- 
kų pripranta blogai gydomas vaiko organizmas. Reikia vis ki- 
tokių ir vis stipresnių preparatų. Kol galiausiai viskas virsta 
nevaldoma, laukine rutina. Svarbiausia, kad prie nedidelių skan- 
dalingumo dozių pripratę įvairiausio plauko biurokratai pui- 
kiai žino, kiek dienų reikia palaukti, kol nurims skandalo ban- 
gelės viešo administravimo tvenkinio paviršiuje, kad toliau da- 
rytum, ką tik nori. Per dažni, neretai fiktyvūs skandalai neugdo 
pilietinės atminties ir neskatina pilietinės kontrolės. 

Štai pažvelkime į vieną būdingą atvejį. Pavasarį skanda- 
lingą falcetą pasiekė žinia, apie Europos Sąjungos universi- 
tetų asociacijos organizuotą Lietuvos teisės mokyklų vertini- 
mo komisijos nuomonę: Vilniaus universiteto Teisės fakul- 
teto, paruošusio mūsų šaliai kone 90 nuošimčių teisininkų, 
programų neatitikimą europietiškiems standartams. Baisus 
nepagarbos veiksmas neliečiamųjų luomui. Skandalas. Tie- 
sa, tas naujasis skandalas nė kiek neatšviežino žiniasklaidos 
bei mokslo biurokratų atminties ir nepriminė, kad dar prieš 
šešerius metus žymus JAV teisės prof. Lempertas taip pat 
ekspertavo VU ir paliko didelį, dar kritiškesnį Teisės fakul- 
teto vertinimo dokumentą. 2002-ųjų pavasarį skandalui už- 
teko šviežienos. Pamenat, pasigirdo net radijo komentarai 


apie tai, kad galimas priėmimo į šią mokyklą stabdymas. 


Tada parašiau ironišką tekstą, kuris vadinosi „Kas atbėgs 
paskutinis?". Nusistebėjau dviejų buvusių tos mokyklos vyriausių 
dirigentų — R. Pavilionio ir E. Stumbrio (dabar diktuojančių 
visai Lietuvai studijų kryptis ir kokybes) reakcijomis. Tuo pa- 
čiu metu drįsau abejoti skandalingosios retorikos taiklumu. Prog- 
nozavau lietuviškosios mokslo administracijos sugebėjimą ne- 
kreipti dėmesio į tai, kas jai neparanku. Spėjau — greičiausiai 
nuvarvins tik kelis lietaus lašus iš didelio spaudos išpūsto debe- 
sio. Apie buvusio VU studijų skyriaus vado E. Stumbrio darbo 
Lietuvos studijų kokybės vertinimo centre pradžią spėlioti bu- 
vo galima tik dėl detalių. Esminė elgsena buvo į priekį aiški. 

Pažvelkim, kas iš viso to išėjo. Vasaros karštis pasterizavo 
skandalo efektą. Lietuviški teisės studijų kokybės vertintojai su- 
galvojo štai ką. Be abejonės, neigiamai įvertintieji eilinį kartą 
galėjo pasakyti, kad tarptautiniai ekspertai nieko neišmano apie 
mūsų tradiciją. Taip atsitiko ir Norvegijos mokslo tarybos at- 
liktos ekspertizės, ir jau minėtu Lemperto analizės atveju. Dar 
daugiau, labai palankiai tarptautinės komisijos įvertinta VDU 
teisės mokykla pasirodė vis dar neįsprausta į šauniosios mūsų 
posovietinės tradicijos Prokrusto lovą. Ji gali tikti Europai ar 
Amerikai, bet tik ne Lietuvai. Ir čia jau nėra jokio skandalo. 

Uždaro akademinės biurokratijos rūmų kiemo erdvėje 
šiais laikais visai nėra skandalinga nuspręsti — jei posovieti- 
nės Lietuvos teisės studijų tradicija neatitinka Europos Są- 
jungos standartų, tuo blogiau Europos Sąjungai. Beliktų tik 
prognozuoti, kad E. Stumbrys turėtų padaryti dar universa- 
lesnio išsilavinimo reikalaujančią karjerą į vyriausiojo dery- 
bininko su ES vietą. Tada mūsų šalies suverenumui tikrai 
nustotų grėsti visokios keistos, nepatogios ir neįprastos eu- 
ropiečių teisės normos. Ir jo kolegai R. Pavilioniui būtų ma- 


žiau vargo su referendumų organizavimu. 

REFORMOS LIETUVIŠKAI, 
ARBA NEIŠNAUDOTŲ GALIMYBIŲ ISTORIJA 


Vilniaus universiteto Medicinos fakulteto tarybos daugumos 
reakcija į dekano Dainiaus Pūro reformų strategiją šiomis 
dienomis gali būti įvardijama kaip ryškiausias lietuviško re- 
formų likimo pavyzdys. 

Specialiai nesigilindamas į lietuviškos medicinos paradok- 
sus (ir nemąstydamas, kas geriau skamba — klinikinis uni- 
versitetas ar universitetinės klinikos) spėčiau, kad šis atvejis 
turėtų įsirėžti porevoliucinių permainų istorijon. Tuo labiau 
stebina D. Pūro atstatydinimo greitis universitete, kuris jau 
antrus metus nesusidoroja su rektoriaus rinkimo procedūra. 

Reformistikos istorijos tyrimai gundo savo atviromis pa- 
ralelėmis su Lietuvos pereinamojo laikotarpio reiškiniais, ne- 
išnaudotų galimybių atodangos — su ironiškų samprotavi- 
mų galimybėmis. Pradėjome antrą nepriklausomybės dešimt- 
metį, todėl jau būtina ne tik penėtis naujomis ateities protų 
prašviesėjimo viltimis, bet taip pat pasidairyti praeitin, ban- 
dant pasimokyti bent iš savų klaidų. Gyvename ne tik poso- 
vietinį laiką, bet jau ir posąjūdinį, porevoliucinį laiką. Šaly- 
je, keiksnojančioje visas valdžias (kurias už mus išrenka ki- 
tos, mitologinės būtybės), reformų viltys neretai subyra lyg 
kortų nameliai. Ir ne dėl kokio nors ypatingo mūsų įgalioto- 
jo ir atsakingojo elito impotencijos, bet pirmiausia dėl masi- 


nio minios nusiteikimo, dėl uždarų profesinių klanų savigy- 


nos ir, žinoma, dėl biurokratų pasitenkinimo savo galiomis 
bei vagnoriškomis algomis. Daugeliu atveju matytinos kontr- 
reformistinės pastangos, kurios vargo išgąsdintos liaudies cho- 
rui dejuojant, į sprendimus darančių valdžios rūmų solistų 
burnas grąžina žodžius, primenančius mums, kad gera yra 
tik tai, kas sena. Kaip žodis „tarybinė“ „Samsono“ dešrų ga- 
myboje. Kartais dingčioja įtarimas, kad kartais reformų tur- 
guje bandoma kaip naują daiktą pristatyti pamirštą seną. 
Akademinio gyvenimo lūžių skeveldros čia ypač drasko akis. 
Bet apie tai vėliau. 

Dabartiniu metu daugelį senų įpročių, elgesių ir pozici- 
jų puikiausiai sekasi įtvirtinti pasitelkiant posovietinio men- 
taliteto keistenybėse nesusivokiančius Europos Sąjungos eks- 
pertus pagalba. Žiū, kaip tiko prie postsovietinių biurokra- 
tijos refleksų frankistinių bruožų neabejotinai turintis 
Valstybės tarnybos įstatymas. Tiesiog natūralus posūkis nuo 
olimpinės Maskvos prie Briuselio rojaus. Kartais toje pačioje 
srityje atsiradus racionalesnėms, bet radikalesnių permainų 
reikalaujančioms Europos Komisijos ar Pasaulio banko eks- 
pertų rekomendacijoms, jos lyg tyčia užmirštamos kažkieno 
stalčiuje, o po metų jau girdėti apie naują Europos remiamą 
projektą, kuris vėl turi baigtis politiniu patarimu tame pa- 
čiame bare. Atrodo, kad išties išmokome naudotis ne tik sa- 
vo žmonių, bet ir Europos valdininkų silpnybėmis. Tol kei- 
čiame patarėjus ir ekspertus, kol gauname bent vieną argu- 
mentą, tinkantį prie savų polinkių. Ar ne taip atsitiko su 
kvalifikuotai atlikta ir daug mūsų mokesčių mokėtojų pini- 
gų atsiėjusia Norvegijos mokslo tarybos Lietuvos akademi- 
nių institucijų ekspertize? Manau, greitu laiku atsiras rim- 


tesnės studijos, parodančios, kokiu mastu buvo ignoruoti 

racionalūs pasiūlymai ir kokiu mastu buvo elgiamasi prie- 
šingai. Dabar užtektų tik žiupsnelio druskos: norvegai reko- 
mendavo restruktūrizuoti Lietuvos mokslo tyrimo institu- 
tus, perkeliant dalį potencialo į Šiaulius, Klaipėdą ar Kauną. 
Bet per kelerius paskutinius metus buvo tik galutinai užda- 
rinėjami beveik visi ne Vilniuje veikusieji. 

Porevoliucinė euforija buvo geriausias laikas naujienoms 
atsirasti. Emociškai buvome pasirengę daug ką paaukoti, kad 
taptume kitokie, negu buvome. Anų laikų retorikoje homo 
sovieticus buvo vadinamas nudvasintu technokratu, iki kraš- 
tutinės ribos specializuotu (dėl to bejėgiu suprasti, kas ap- 
skritai su juo darosi) didžiojo fabriko darbininku, sovietinės 
indoktrinacijos auka, įvaldžiusia tik rusobiurokratinį žargo- 
ną, ir t.t. Tada net mokslo ir studijų įstatymo preambulėje 
galėjo atsirasti deklaratyvi formulė, kad humanitariniai moks- 
lai yra svarbiausias išsivaduojančios visuomenės žmogaus uni- 
versitetinio ugdymo prioritetas. Dabar, kai šis revoliucingas 
aktas jau yra tolima sąjūdinės revoliucijos vilčių praeitis, o 
naujo įstatymo kasmėnesinis taisymas tapo kasdienybe — gali 
būti teisūs tie analitikai, kurie sako, kad visų ano įstatymo 
galimybių išnaudoti neleido konservatyvi universitetinė ben- 
druomenė, ypač jos establišmentas, susitelkęs senatuose. Kiek 
pagrįstos šitokios prielaidos, parodys mūsų intelektualinės 
istorijos tyrinėjimai. Faktas yra tas, jog per dešimt metų jau 
beveik užmiršta, nuo ko bėgom 1989-1991 metais. Tech- 
nokratinės formulės lemia lietuviškos humanistikos saulėly- 
dį net labiau negu prie sovietų: tada bent tautinė savigarba 
ir spyriojimasis su sovietų doktrina tapatinamai scientizaci- 
jai palaikė filosofiją, lituanistiką, istoriją. Tada lengviau bu- 


vo kęsti pažeminimą. 


Dar daugiau: prieš 10 metų dar buvo galima tikėtis įdie- 
ginėti vakarietiškas studijų naujoves, nusižiūrėti Harvardo 
programų kontūrus, neįsivaizduojant, kad po kiek laiko rei- 
kės jas toliau „vakarietinti“. O dabar pradeda įsigalėti prin- 
cipas, jog geros tik senos ir įprastos kaip išmindytas takas 
Vilniaus universiteto programos. Nežinia kieno rūpesčio dėka 
pastaruoju metu Studijų kokybės vertinimo centras, studijų 
ir mokslo institucijų mokslingumo „diagnostikos“ grupė ir 
net Lietuvių kalbos komisija darosi lyg Vilniaus universiteto 
padaliniai, bandantys įrodyti, jog negali būti kitaip, nei bu- 
vo. Patikėkit, pasirodys dideli vargšai tie Garigos Jančo he- 
rojai iš kultūros fondų ir tarybų, paliestų jo kandžiuose teks- 
tuose, jei pasversime tų procedūrų metu skirstomų pinigų 
svorį. Dieve duok, greičiau į Europos Sąjungą, — galėtų šūk- 
telti koks nors baikštus optimistas 30 km į šalį nuo Vil- 
niaus, — gal tada išvengsim savųjų demagogų ir visamokslių 
ekspertizės. 

Reformuojant reformas, akademikams ir jų valdininkams 
ginčijantis, kur esame — prieš reformą ar po, Dainiaus Pūro 
veikla ir reakcija į ją, atrodo, ima priminti klasikinio litera- 
tūrinio herojaus likimą. Šviesaus ir energingo reformatoriaus, 
pabandžiusio pakeisti nusistovėjusias aplinkybes, visad lau- 
kia vos pakeliami sunkumai. Jis dažniausiai pralaimi, bent 
jau lietuviška ausis labiau pripratusi prie pesimistinių pasa- 
kojimų negu prie laimingo pabaigos. Bet — patikėkime — 
didžiausias sunkumas yra nenusivilti apskritai ir nepradėti 
galvoti, kad nieko šioje šalyje negalima pakeisti. Patikėkim 
ir tuo, kad skeptiškųjų filosofų taisyklė — visa, kas nauja, yra 
tik seniai užmiršto prisiminimas, gali turėti išimčių lietuviš- 


kų reformų istorijoje. 

INFORMACINĖ VISUOMENĖ IR NAUJIEJI LAUKINIAI 


Šiandien įprasta kalbėti apie Lietuvos atsilikimą nuo euro- 
pietiško gyvenimo pagal interneto ir IT naudojimą. Gru- 
biai tariant, šiais įrankiais išties naudojasi labai plonas, to- 
dėl, tikėtina, viršutinis visuomenės sluoksnelis. Kitaip ta- 
riant, žmonės, kurie yra bent kiek išsilavinę ir pasiturintys 
arba kuriems įranga perkama už kitų mokesčių mokėtojų 
pinigus. 

Taigi greičiausiai — tai formalusis mūsų elitas, išskyrus 
kai kuriuos intelektualus, sąmoningai užsisklendusius aka- 
deminių vienuolynų celėse. 

Jei ši prielaida yra pagrįsta, tai visiškai tikėtina, kad elek- 
troninėje, virtualioje viešoje erdvėje besimezgančios kalbos, 
pasisakymai, replikos ir nuomonės tam tikru mastu išduoda 
šio, IT apsiginklavusio mūsų plono sluoksnelio mentalitetą, 
stilių, kultūrinę vaizduotę bei dar gilesnius socialinės pasą- 


monės dalykus. Kitaip tariant, liudija jo civilizacinį lygį. 


Deja, nors virtualus viešasis kalbėjimas teoriškai daug ge- 
riau pasiduoda visapusiškai analizei, dar neturime rimtesnių 
stebėjimo ir tyrimo rezultatų, kurie įtikinamai parodytų pa- 
žangiosios, skaitmeninės mūsų krašto žmonių dalies pasaulė- 
žiūrines charakteristikas. Dabar turėtume samprotauti tik apie 
tai, ką galima plika akimi matyti ir sveiku protu suprasti. Pvz., 
anoniminės replikos, vien vardu ar kriptonimu pasirašyti pa- 
sisakymai yra daug radikalesni, grubesni, isteriškesni už indi- 
vidualizuotus paprastai identifikuojamų kalbėtojų pareiškimus. 

Dalis pasisakymų primena riksmus iš minios, infantiliau- 
sio ir primityviausio visuomenės raiškos substrato. Balsas iš 
minios nėra visiškas anonimas, jis gali būti ir atpažintas ap- 
linkinių, bet to balso šeimininkui paprastai nereikia prisis- 
tatyti. Tai vos beprasikalančios individo savimonės žymės, 
kurioms dar reikia minios uždangos ir palaikymo. Minia nu- 
švilpia, bet gali ir sutrypti tą, kuris ims netyčia rėkti tai, ko 
ji nenori girdėti. Štai dėl ko individualios valios žmogus ima 
kratytis minios. 

Internetas irgi kuria infantilios individualybės minios sau- 
gumo iliuziją. Spoksojimas į ekraną leidžia jaustis girdimam, 
bet nematomam, tiesiogiai neatpažintam. Dėl to drąsa ir jos 
šešėlis-isterija stiprėja. Skaitant internetinius komentarus, at- 
rodo, jog ksenofobijos, antisemitizmo, netolerancijos yra kur 
kas daugiau nei gatvėje. Daugiau negu futbolo rungtynėse tarp 
Lietuvos ir Izraelio rinktinių, kurios susitinka Kauno stadione. 

Žinoma, tai nėra specifiniai lietuviško virtualaus elito 
bruožai. Ne tik į mūsiškį IT sluoksnelį prasibrauna naujieji 
laukiniai. Pasaulinis tinklas yra pilnas keistenybių ir pana- 
šaus purvo. Kartais Vakaruose jo dar daugiau, nes internetu 


naudojasi kone kas antras žmogus, t.y. tinklas yra visiškai 

demokratizuotas. Dar pas mus koks nors seimūnas gali nešio- 
tis valdišką nešiojamąjį kompiuterį pasipuikuoti, lyg 1972 m. 
paauglys naujai pirktą „VEF-Spidola“ Telšių gatvėse. Vaka- 
ruose to eksponuoti nebereikia. Kita vertus, skirtingai nuo 
tradicinės minios šūkių, mūsų internetinių komentarų pus- 
lapiuose yra įvairių nuomonių, padoraus pilietinio užsispy- 
rimo ir laisvo žmogaus drąsos ženklų. Tačiau klauskime, kiek 
reikia deguto šaukštų, kad apkarstų medaus statinė? Liau- 
dies patarlė įrodinėjo, jog; reikia tik vieno. 

Kaip kultūrėja ir civilizuojasi tradicinė visuomenė, taip 
turėtų tobulėti ir internetinis jos variantas. Tačiau vilties 
apie savaiminį dumblo nusėdimą arba laukinių sukultūrėji- 
mą nėra pakankama. Vakaruose jau imtasi taikyti tokias pat 
teisines priemones internetui, kaip ir bet kokiam viešam kal- 
bėjimui bei elgsenai. Jei internete yra skatinami radikalūs 
ksenofobiniai veiksmai, jei drabstoma purvais svarbiausios 
(ir teisiškai ginamos) vertybės, imama galvoti apie tokias pat 
teisines reakcijas, kaip ir skelbiant panašias mintis spaudoje 
arba raginant gatvėse imtis smurto. Ką darysime mes? Lauk- 
sime to išganingo Europos Sąjungos patarimo ar imsime dis- 
kutuoti didžiausios nešiojamųjų kompiuterių koncentraci- 


jos vietoje? 


AR INFORMACINĖS TECHNOLOGIJOS 
IŠLAISVINS LIETUVOS ŽMONES? 


Šis tekstas nėra skirtas aukštai retorikai apie aukštąsias tech- 
nologijas, t.y. nekalbėsime apie elektroninę valdžią, elektro- 
ninį parašą ar seimūnų nešiojamuosius kompiuterius. Tai 
ateities klausimas, kurio svarba nė kiek neabejoju. Čia tik 
norisi paklausinėti mūsiškės patirties apie ydingus, smul- 
kius ir masinius lietuviškos biurokratijos įpročius, kurie gali 
būti nepastebėti ir dėl to ilgalaikiai. 

Net sovietmečiu buvo galima tyčiotis iš biurokratijos, kuri 
leido paprastuose reikaluose įklampinti paprastą žmogų. Kas 
neprisimena anekdotų apie pažymos, kad būtų galima gauti 
kelias kitas pažymas, gavimą. Teisinėse kultūrose, kur pilie- 
čiui galima tik tai, kas leidžiama, arba net įsakoma, pažymų 
ir jas išrašančių pasipūtėlių skaičius dauginasi it tarakonai. 

Dabar žmonės laisvėja, vis labiau reikalauja pagarbos savo- 
sioms teisėms ir vis sunkiau taikstosi su akivaizdžiomis biu- 


rokratinių instinktų apraiškomis. Iš čia ir maniškis noras pa- 

kalbėti apie tokias kasdienes žmogų žeminančias smulkme- 
nas, kurių mažinimui gali padėti informacinės technologijos. 

Žinoma, nieko itin originalaus nepasakysiu. Paimsiu tik 
tris epizodus, su kuriais turėjo susidurti dauguma mūsų kraš- 
te legaliai gyvenančių žmonių. Tai gyvenamos vietos ir so- 
vietinės registracijos besitęsianti byla, pažymų, kad žmogus 
nėra psichinis ligonis ir girtuoklis, paieškos ir — dar idiotiš- 
kesnis ir labiau žmogaus orumą žeminantis — būdas įrodyti, 
kad vienas ar kitas pilietis myli savo vaikus. 

Pirma, tai įgrisęs iki panagių, tačiau vis dar stebinantis savo 
nepakaltinamu absurdiškumu gyvenamosios vietos ir registra- 
cijos klausimas. Ar bandėte vienu metu policijoje įsigyti du do- 
kumentus? Pavyzdžiui, vairuotojo pažymėjimą ir leidimą gin- 
klui? Pirmu atveju turėsite problemų, jei jūsų pase nėra regist- 
racijos antspaudo, o antru — jus perspės, jog reikia tiktų duomenų 
apie tikrai jūsų gyvenamą vietą ir asmenis, kurie iš tiesų gyvena 
jūsų aplinkoje. Absurdo pojūčio apogėjų galima pajausti tik 
vienu metu darant šiuos veiksmus. Pabandykit. 

Antrasis epizodas yra rečiau kritikuojamas viešoje erdvėje, 
nes kaip kalinys pripranta prie savo kameros, taip ir piliečiai 
prie to, kad iš jų tyčiojamasi pagal instrukcijas. Turiu galvoje 
visas pažymas, kurios išduodamos pagal objektyvius duomenis, 
esančius vienokioje ar kitokioje valstybinėje įstaigoje. T.y. atve- 
jai, kai nėra nei kvočiamas, nei tikrinamas pats žmogus, o patei- 
kiama informacija, ar apie tą žmogų nėra jokių duomenų. 

Čia jokiu būdu neliečiu atvejų, kur reikalingas koks nors tie- 
sioginis regėjimo ar širdies darbo patikrinimas. Tai būtina pro- 
cedūra, kurios nepalengvins jokie IT komplektai. Kalbame apie 
pažymas, kad žmogus yra psichiškai sveikas ir ne alkoholikas, 
pagrįstas objektyviais duomenimis. Kasdienio gyvenimo dvasi- 


nę kokybę tikrai sunkina prievolė pačiam piliečiui būtina nuva- 


žiuoti į šias pažymas už pinigus „išrašančias“ įstaigas, pasižiūrėti, 
kaip rausiamasi kartotekose, išrausti nuo pažeminimo ir nešdin- 
tis lauk. Tokiu atveju, kada esame verčiami įrodinėti, jog nesame 
kur nors „dispanserizuoti“, turime pasijausti lyg zoologijos sode, 
kuris išduoda pažymas, jog kai kurie piliečiai nėra gyvuliai. 
Panašiai turi pasijusti kredito būstui ieškanti jauna šeima, kaž- 
kokių instrukcijų galia priversta nusižeminti darbštuoliams ir 
darbštuolėms iš Vaiko teisių gynimo tarnybos, kuri išduoda pa- 
žymą, kad tos šeimos vaikai nėra pamestinukai gatvėje ir su meile 
prižiūrimi. Panašioms tarnyboms normalūs žmonės yra reikalin- 
gi lygiai kaip sveikatos apsaugos įstaigoms sveikuoliai, kurie turi 
įrodyti, jog yra sveiki. Įsivaizduokim: nereikia vaistų, yra darbų ir 
papildomų pajamų. Šia prasme didžiausiu porevoliuciniu pilie- 
tinės visuomenės laimėjimu laikytinas kelerių metų pareikalavęs 
prievolės būsimoms vairuotojoms tikrintis pas ginekologus pa- 
naikinimas. Smulkmena. Bet kiek tokių yra mūsų gyvenime? 
Moralas: tik vienu atveju bus negaila mokesčių mokėtojų 
pinigų, išleistų ssimūnų nešiojamiesiems kompiuteriams, jei 
šie naujieji IT fanai, ims svarstyti visas Vyriausybės nustatytas tvar- 
kas, pagal kurias patiems piliečiams vienose valstybinėse įstai- 
gose tenka ieškoti objektyvios informacijos apie save, kad galėtų 
pateikti kitoms valstybinėms įstaigoms, išduodančioms kokį nors 
galutinį dokumentą, leidimą ar pažymėjimą. Policijos, nepil- 
namečių, psichinės sveikatos priežiūros įstaigos ir ne tik jos turi 
būti priverstos dirbti jiems priklausantį darbą. Jei kam reikia 
duomenų apie mano psichinę sveikatą ir jam yra suteikta teisė 
gauti tokius duomenis — tegu viena įstaiga prašo tiesioginių 
duomenų iš kitos. Čia informacinės technologijos gali išlaisvin- 
ti žmogų. Nuo čia ir pradėkime svajoti apie informacinės visuo- 


menės ateitį, tada gal nebus taip karčiai juokinga. 

APIE ŽURNALISTŲ DRĄSĄ 


Anais sovietiniais laikais, kai visas pasaulis mūsų ašarų pakalnėje 
buvo atspindimas pro vieną TV kamerą arba aprašomas vienos 
tiesos flagmano — kokio nors oficiozo, itin romantiškai atrodė 
importuoti filmai apie drąsius tiesos ieškančius žurnalistus. 
Jie vardan idealų siekė atskleisti demokratiniam pasau- 
liui kriminalines ir politines intrigas, taip padėdami gėrio ir 
teisingumo pergalei. Tai būdavo rizikinga ir neretai baigda- 
vosi tragiškai. Oficiali informacija apie pasaulyje žūvančius 
žurnalistus stiprino pasitikėjimą tokiomis laisvos spaudos ir 
laisvų žurnalistų priedermėmis. Tada atrodė, jog užtenka 
elementarios žodžio laisvės, kad tas pats pasidarytų pas mus. 
Tačiau porevoliuciniai laisvės metai parodė, kad nebūtinai 
tai atsitinka. Vieniems, kaip Vitui Lingiui, šie idealai buvo 
šventi. Jo drąsos kaina yra žinoma ir dabar gali įkvėpti tuos 
pasiryžėlius, kurie tiesos labui gali labai daug nuveikti. 
Tačiau kiek tokių yra? Tikrai nedaug. Laisvės ir komercinio 
efekto kryžkelėje ne tiesa, o populiarumas tampa svarbesniu 
motyvu. Galėti kitus aprašyti ir išlikti pačiam neaprašytam — 
tai tokia pat svaiginanti galia, kaip kelių policininkui demonst- 
ratyvi teisė nesilaikyti kelių taisyklių. Toks palyginimas peršasi 
apmąstomas, išgirdus apie du drąsuolius TV žurnalistus (gal 
„šoumenų“?), kurie prie mokyklos bandė parduoti narkotikais 
vadinamus vitaminų miltelius. Drąsuoliai žurnalistiniame tyri- 
me pritaikė vadinamąjį kriminalinį modeliavimą, kad išsiaiš- 


kintų, ar nepilnamečiai yra linkę į narkotikus. Dabar lieka tik 


palaukti, kaip sureaguos patys provokuoti ir teisingai pasielgę 
mokiniai, vaikų teisių gynėjai ir prokuratūra. 

Bent antrieji ir tretieji tikrai žino, kad neleistini jokie nusi- 
kalstamos veiklos imitaciniai modeliai, kurie gali sukelti žalingus 
padarinius visuomenei, dėl kurios tariamai pats tyrimas ar poli- 
cinė provokacija yra daroma. Šis klausimas yra aktualus, kad prieš 
keletą metų laikraščio „Kauno diena“ žurnalistai — taip pat drą- 
suoliai — atliko panašų tyrimą viename Kauno mokyklos kieme. 
Jiems pasisekė, nes Kaune vaikai nepranešė nei policijai, nei mo- 
kytojams, o žurnalistai su pavydėtinu pasididžiavimu tada visai 
skaitytojų auditorijai apskelbė rezultatus. Pasirodė, kad vaikams 
galima nesunkiai įsiūlyti narkotinių medžiagų. Šią sensaciją tik- 
riausiai įmanoma papildyti jokios žurnalistinio tyrimo drąsos 
nereikalaujančiomis išvadomis: vaikams ne tik galima įsiūlyti nar- 
kotikų. Jiems nesunku duoti alaus, vyno, juos galima tvirkinti, 
jie mažiau atsparūs smurtui ir iš jų lengviau tyčiotis. Jie gali būti 
puikiu uždarbio šaltiniu kryptelėjusių masinio lėbavimo vietų 
savininkams, mėgstantiems nepilnamečių kompanijas. 

Tad kaip su ta žurnalistine drąsa? Du dalykai krinta akysna. 
Vienas — faktas, kad jie nebandė provokuoti narkotikų biznierių, 
tirdami, ką, kur ir kiek galima nusipirkti. Gal net parodyti, kad 
policija nedirba, kad sutrukdytų masinę prekybą. Čia reikalas ne 
su nepilnamečiais vaikais, o su organizuotais ir nešvelniais šešėli- 
nės gatvių valdžios atstovais. Keista, kad ne lindynėse, o mokyk- 
linėse įstaigose atliekami žurnalistiniai tyrimai. Kitas dalykas, kad 
sėkmingas „Kauno dienos“ tyrimas nesulaukė prokuratūros ar 
vaikų gynėjų įtarimo: juk buvo provokuojami nepilnamečiai im- 
tis ir įstatymo draudžiamų, ir sveikatai kenksmingų sprendimų. 
Pažiūrėkime, kuo baigsis vilnietiški „šoumenų“ nuotykiai. Jei Zuo- 
kas ėmėsi tramdyti alkoholio verslo liūtus, gal ir šiame vaikų teisų 


apsaugos bare sulauksime malonesnių ir drąsesnių sumanymų. 

(OOUO VADIS, ARBA RUGSĖJO 1-0SIOS MINTYS 


Rugsėjo 1-ąją pakeliame vėliavas ir oficialiai tariam, kad tai 
šventė. Vaikai neša gėles, o mes — senstelėję tėvai — jas perka- 
me, parduodame arba gauname. Tai bene vienintelė lietu- 
viška šventė, per kurią bandome įsipareigoti ilgam ir neretai 
nuobodžiam darbui, kuris vadinasi mokslu. 

Nežinau kodėl, bet niekados nešvenčiau rugsėjo 1-osios. Net 
ir tada, kai sužinojau, kad ši diena yra šv. Egidijaus vardadienis. 
Tiesiog prasidėdavo nauji mokslo metai, akademiniam žmogui 
beveik visuomet dvelkdavę pasibaigusių atostogų nostalgija ir 
naujų sumanymų keliamu adrenalino virpesiu. Ir dar: dažniau- 
siai užplūsdavo mintys apie ateitį, apie keistą vienų žmonių 
įsitikinimą, kad jie žino, ką savo palikuonims nori įugdyti. Net 
tada, kai besikeičiančio pasaulio akivaizdoje senstelėjusi genera- 
cija atrodo akivaizdžiai pametusi tiek vertybines orientacijas, 
tiek likusio gyventi laiko išteklius, tiek vaizduotės drąsą keisti 
savo gyvenimą. Šiandieninė Lietuva, kuri net vadinama „Balti- 
jos tigru", neabejotinai yra itin sunkių mentalinių permainų 
kelyje, rugsėjo 1-ąją provokuoja prieštaringas mintis. 

Tokią dieną lemiamas visuomenės būties pereinamumas 
pirmiausia pasirodo kaip būsena, kurioje itin aiškiai išryškė- 
ja poreikis ugdantiesiems (mokytojams arba dėstytojams) im- 
tis ugdyti tokius naujos kartos žmones (mokinius arba stu- 
dentus), kurie turėtų tapti visai kitokie, negu daugumas ug- 
dytojų patys yra. Žinoma, tam tikra prasme taip buvo visados 


ir visur, tačiau visuomenės lūžių akimirką tai tiesiog ima ba- 


dyti akis. Lygiai kaip ir natūrali būsena po visokių reformisti- 
nių pasispardymų sugrįžti prie to, ko savo sovietinėje praeity- 
je buvo išmokyti dabartiniai ugdytojai bei dar daugiau - jų 
strategai ir aukščiausi valdininkai. Rugsėjo 1-ąją galvon lenda 
ir nuvalkiotas sovietinis anekdotas: „Kodėl milicininko vaikas 
nenori mokytis? Jis irgi nori būti milicininkas..." 

Dabar, ko gero, turėtume didžiuotis esantys viena labiausiai 
studijuojančių pasaulio šalių. Pagal studentų skaičių 100 000 
gyventojų esame pirmame dešimtuke. Tačiau neaišku, ku- 
riuose dešimtukuose mus atranda kokybinių rodiklių skai- 
čiuotojai. Vieno prezidento inicijuota ir ryžtingai kito pre- 
zidento perimta žinių visuomenės kūrimo idėja yra viltį ke- 
liantis dalykas. Tik pats žinių supratimas ir prioritetinių žinių 
pažymėjimas finansiniais ženklais kelia nemažą baimę. Dau- 
gumai sprendimus aukštojo mokslo srityje priimančiųjų, ku- 
rie neskaito knygų apie technokratijos ir demokratijos prieš- 
priešas (žiūr. Algis Mickūnas, Joseph Pilotta. „Technocracy 
versus democracy". Chesterhill, NJ: Hamton Press, 1998), 
atrodo, kad prioritetinis techninių ir griežtųjų mokslų fi- 
nansavimas yra tiesūs laiptai į hightecho rojų. Beje, visai pa- 
našiai manė ir sovietmečio industrinių Rytų ir Vakarų var- 
žybų ideologai. Šiandien jau žinome, kuo visa tai baigėsi. 
Žinome ir tai, kokio gylio yra praeities nostalgijos klodai. 

„Baltijos tigro“ šuolis į ateitį, kurią gerai įsivaizduojame, 
yra optimistinė prielaida. Ji mažėja girdint balsus, kad uni- 
versitetai turi imtis apleistos specialistų kalvės misijos bent jau 
elektronikos, informacinių ir biotechnologijų gamykloms. Die- 
ve duok, kad tos globalios industrijos šleifas bent brūkštelėtų 
per mūsiškį Europos Sąjungos pakraštį. Tačiau matydamas 
lietuviškos logistikos aktorius — sunkvežimių virtines pasie- 
niuose — arba skaitydamas apie „VP Market“ kaimyninių rin- 

kų užkariavimo planus norom nenorom galvoji, kad visa tai 
yra kelių svarbių aplinkybių padarinys. Pirmiausiai tai teigia- 
mas posovietinio mūsų patirčių bagažo turinys. Pažįstam Ru- 
siją ir kol kas dar mokame rusų kalbą. Šiek tiek išmanome 
apie Latviją ir Lenkiją, nors čia išsisukinėjame rusų kalbos li- 
kučiais. Jau esame pajėgūs suprasti ir Vakarus. Labiau moks- 
liškai tai skambėtų kaip kolektyvinis kultūrinių interpretacijų 
pajėgumas. Gebėjimas suprasti ir susikalbėti su vienais ir sil- 
pnesnis negu vakariečių baiminimasis derėtis su rusais. 

Jei užmesime labiau filosofinį žvilgsnį į Europos žemėla- 
pį, ko gero, net prisiminsime S. Šalkauskio žodžius. Esame 
ne tik civilizacinių Rytų ir Vakarų sankirtų vietoje, bet ir 
tikrame Europos Sąjungos pasienyje. Paklauskime savęs rug- 
sėjo 1-ąją, ką tai reiškia mūsų ateičiai? Štai viena hipotetiško 
atsakymo versija: esame pasmerkti būti versliais tarpininkais, 
kultūrų interpretuotojais, Baltijos olandais, graikais, žydais. 
Ko tokiai ateičiai reikia? 3-4 užsienio kalbų, pradedant kai- 
mynų — rusų ir lenkų, universalios kultūrinės savimonės, 
nardymo naujose informacinėse technologijose, ekonominėse 
ir teisinėse sistemose. Visiems, o ne tik specialistams. Jei visa 
tai bus priimta į dabartinę žinių visuomenės sampratą ir dar 
atsispindės šių krypčių studijų finansavimo algoritmuose, 
tai po to ir specialistai nebegalės pakenkti. 

Kaip yra dabar? Kokios sąlygos tokius dalykus plėtoti ben- 
drauniversitetiniame lygmenyje? Pasakysiu santūriai — prastos. 
Dar daugiau. Net nesimato properšos sprendimus darančiųjų 
demagogijoje apie humanistikos ir socialinių mokslų pirmeny- 
bes, kad šalia mūsų laukiančio aukštųjų technologijų rojaus dar 


v 


liktų vietos kitiems ir kitokiems „Baltijos tigro“ šuoliams. 


ANGELŲ CHORO ILGESYS 


Liaudies išmintis sako, kad negerai, kai su nešvariu vande- 
niu iš puskubilio išpilamas kūdikis. Regis, šiandien tai yra 
didžiausias pavojus, tykantis visuomenės moralinės higienos 
sergėtojų. Ši mintis tiesiog privertė imtis man pačiam neti- 
kėto velnio advokato vaidmens. 

Lietuviškas viešojo gyvenimo bulviakasis šiemet prasidėjo 
itin entuziastingai. Grįžtančius iš vasaros mus pasitiko rude- 
ninis riksmas, kad štai netikėtai išaiškinti teisėjai vagys, aptik- 
ti išgrobstyti žemės sklypai, vizas pardavinėjantys konsulai, 
nekilnojamojo turto nemažai turintys parlamentarai ir dar — 
asfaltuotą kelią link savos sodybos atradęs Lietuvos Vyriausy- 
bės vadovas. Dar žiniasklaidos atradimų padangę nušvietė ži- 
nia, kad parlamentarams, kurie nėra oficialūs beturčiai, buvo 
primintas valdžios žmogaus moralinis kodeksas. 

Ką gali džiuginti valdiška savivalė ir valdininkų, teisėsau- 
gininkų ar įstatymų leidėjų nusikalstamas savanaudiškumas? 
Na, nebent kokius kryptelėjusius nuo sveikos savijautos dvi- 
račių išradėjus, kurie it kokie kelių policininkai tiesiog spur- 
da iš džiaugsmo pagavę taisykles pažeidusį valdžios vairuo- 
toją. Daugumai normalių žmonių turėtų būti tiesiog liūd- 
na. Tačiau tuo pačiu metu kyla mintis, kad visam dabartiniam 
politiniam elitui mes netaikome net švelnios nekaltumo pre- 
zumpcijos. Tiesiog, matydami vieną kitą akivaizdų sukčių 
ar artimą idiotui tipą Seime, su pasitenkinimu tokiais pa- 


tylomis laikome visus išrinktuosius parlamentarus. 

Velnio advokato sufleris šnibžda, kad svarbiausia, jog šitaip 
prarandama bet kokia pagarba svarbiausiai mūsų demokra- 
tijos institucijai — Seimui (kurį, beje, patys išsirinkome). Čia, 
kaip ir prezidento atveju, turi veikti šiokie tokie pilietinės 
pagarbos ir lojalumo principai. Kad ir koks būtų tas prezi- 
dentas, kokius darbus jis būtų dirbęs anksčiau ir kokius pi- 
nigus gabenęs, deklaravęs ar nedeklaravęs, kad ir su kuo bū- 
tų bendravęs — visa tai turi turėti savo vietą. Tauta pasirinko 
tokią valstybės galvą ir jam priklauso bent formali instituci- 
nė pagarba: šiuo atveju asmens vertės ir padorumo skaitiklis 
turėtų imti suktis iš naujo. 

Atvirai sakant, sensacija su netikėtai atrastu asfaltuotu 
Švenčionių rajono keliuku yra lyg prastos kokybės balionas. 
Lietuvoje yra daug vilniečių poilsio sodybų, pro kurias drie- 
kiasi visai neblogai prižiūrimi keliai. Pirma, mes negalime 
pasakyti, kad pro Lietuvos premjero ar jo giminių sodybas 
vingiuojantys keliai negali būti asfaltuojami. Antra, tikėki- 
me, kad į visa tai atsižvelgs būsimieji nekilnojamojo turto 
vertintojai ir apmokestintojai jau artimiausiais metais. Ta- 
čiau daugiausiai abejonių sukelia specialus bandymas tik- 
rinti parlamentarų nekilnojamojo turto, žemės ir kapitalo 
kokybę. Visas išlikęs Lietuvos turtas buvo grąžinamas pa- 
kankamai ydingai, nekilnojamojo turto — žemės pavertimas 
(per)kilnojamu daiktu — tiesiog absurdas. Tačiau viso pro- 
ceso teisėtumo ieškoti turėtume pačiose žemės dalybų insti- 
tucijose. Ir tuomet aiškintis teisėtumą, nepriklausomai nuo 
to, kas gavo ar persikėlė žemės sklypus — valdininkai, parla- 
mentarai ar tiesiog kyšį davę piliečiai. Kurių buvo daugiau? 

Vėl naujai į pilietinių diskusijų lauką iškyla tai, ką vaka- 
riečiai vadina interesų konfliktu, o mūsų teisininkai-kalbi- 


ninkai — viešųjų ir privačiųjų interesų darna. Bet problema 
ne dėl žodžių, o emociškai liguisto ir teisiškai skylėto intere- 
sų konflikto supratimo. Kai pasigirsta ssimūnų doros prie- 
vaizdų lūpose žodžiai, kad iš vertybinių popierių pajamas 
gaunantys įstatymų leidėjai yra įtartini — regis, tuoj imi klau- 
sytis, kad tiktai oficialūs beturčiai gali būti renkami į mūsų 
parlamentą. Nekelia abejonių, kad parlamentarui nedera už- 
siimti dar kuo nors, kas trumpina jo valandas, kurios turėtų 
būti skirtos įstatymų projektams skaityti. Šia prasme yra vi- 
siškai tas pats, ar Seimo narys skaičiuoja savo verslo sąskaitas, 
ar skaito paskaitas universitetuose, ar gieda savo silpstančiu 
balsu lopšines Lietuvos piliečiams. Už pinigus. 

Visai kitas klausimas yra pajamos iš kapitalo, kurio prie- 
žiūra pats parlamentaras neužsiima (neeikvoja tam darbo lai- 
ko). Tiesiog absurdiška yra reikalauti (o pareikalavus apsira- 
minti), kad būsimieji politikai slapstytų savo turtą šeimos na- 
rių kišenėse. Perrašai akcijas sūnaus ar žmonos vardu - ir šventa. 
Nemanau, kad yra pagrįstas ir juolab konstitucinis reikalavi- 
mas, kad Lietuvos pilietis, atsidūręs Seime, negalėtų gauti pro- 
centų už bankuose laikomus pinigus arba dividendų už savas 
akcijas. Savo interesus jie privalo viešai skelbti per rinkimus ir 
aiškiai apsibrėžti, kokiais atvejais jie bus konfliktiniai. 

Dar neseniai girdėjom liaudyje šnekant: ateina skurdžiai 
į Seimą, kad galėtų pralobti. Va, jeigu būtų pasiturintys, tai 
gal mažiau griebtų. Dabar girdime: turčiai veržiasi valdžion, 
kad galėtų dar daugiau pelnytis... Negi dar neišnaudojome 
primityviausių priemonių, kad pamažu imtume atskirti ne- 
švarų vandenį nuo nuprausto kūdikio? Ar tiesiog laukiame, 


kol pragys politinių angelų choras? 

„ZYNIŲ“ VISUOMENĖ 


2003 m. kovo 11-osios šventės Lietuvoje atėjo ne tik vėluo- 
jant pavasariui, bet įsisiautėjant astrologų, aiškiaregių, pa- 
rapsichologų ir pranašų žiemai. Nuo pirmųjų dienraščių pus- 
lapių nenyksta gruziniškos keistenybės, primenančios Veng- 
rijoje maišomą netikrą „Kindzmarauli“, kurį tariamai mėgęs 
Stalinas, skonį. Gerkim — niekas nedraudžia, tik solidesnio 
skonio svečių nevaišinkim. 

Net jei Prezidentūros dvaras imtų juo skanauti. 

Dabar, kai nepatenkintų piliečių lūpose ir žiniasklaidos žo- 
dyne vienos gruzinės vardas ima darytis bendriniu žodžiu, aš 
neketinu imtis personalinės prezidento žiniuonės klausimo. Vei- 
kiau priešingai: labiau intriguoja bendrasis mūsų šalies apšvie- 
tos ir intelektualinės kritikos stygius, kuris jau senokai brovėsi į 
viešąją erdvę, o dabar pasidarė visiškai akivaizdus, nebestebi- 
nantis, nebegluminantis ir net pajuokiamas dalykas. Šiandien 
net populiariausi Lietuvos dienraščiai, besipiktinantys į Europą 
nusitaikiusios valstybės burtininkų įtaka, nenustoja spausdinti 
astrologinių paistalų ir horoskopų. Tai tas pats, kaip viešai pik- 
tintis savižudybių faktais, nuolat juos eksponuojant. 

Ką tai rodo? Neabejotina, kad tai atskleidžia lietuvių skai- 
tytojo vidutines charakteristikas. Net racionalusis, kritiškas ir 
nonkonformistinis „OMNI laikas“ kartais nuleidžia galvą ir 
prisiduria vieną kitą procentą skaitytojų, įdėdamas horosko- 
pus. Man nežinomi tie skaičiai ir procentai, kurie priverčia 


redaktorius, leidėjus bei žurnalistus šalia gelsvų erotinių intrigų 


pridurti astrologines prognozes. Neklausiau, kiek iš tų leidėjų 
ir redaktorių patys tiki tuo, kuo vilioja prietaringesnius vartoto- 
jus, tačiau įtariu, kad tikrai mažuma. Raskit ką nors panašaus 
„Herald Tribune“ ir kitos sveikų žmonių spaudos puslapiuose. 
Nerasit. Tačiau Lietuvoje tai veikia, tai leidžia pragyventi rin- 
kos sąlygomis. Tik retsykiais priverčia krūptelėti, pagalvojus apie 
žinojimo, išmanymo, racionalizavimo, sąmoningo ir valingo vei- 
kimo krizės ženklus. Partinis elitas kalba apie politinius susita- 
rimus žinių visuomenės ateities labui, tačiau viešojo gyvenimo 
paradoksai labiau primena artėjimą prie tokios žynių aplinkos, 
kuria imtų baisėtis net XVIII amžiaus švietėjai. 

Galime guosti save, kad laisvuosiuose Vakaruose įvairialypis 
sektantizmas, raganavimas, satanizmas, krišnaizmas ir t.t. yra 
nuolat gyvuojantis reiškinys. Galime bandyti save pateisinti tuo, 
kad šuoliuojant į priekį moksliniam žinojimui ir rodant tech- 
nologijoms stebuklus, bendrasis žmonių orientavimasis savame 
pasaulyje ir savo egzistencijoje keičiasi visiškai kitokiu greičiu ir 
neretai visiškai kita kryptimi. Visas pigus Holivudo šlamštas, 
platus x-failizacijos srautas, užgožiantis mūsų TV ekranus, yra 
ne mūsų sukurtas, tačiau mus kažkaip specifiškai veikiantis pro- 
duktas. Sakyčiau, kad pačiuose Vakaruose į visą šį fikcijos ir 
pramogos masyvą žiūrima labiau diferencijuotai, aiškiau atski- 
riant šią sferą nuo proto ir tikro pažinimo reikalaujančių sferų. 
Pirmiausia politikos, socialinio teisingumo ir ypač ekonomikos. 
Pereinamojo laikotarpio sunkumus išgyvenantiems Lietuvos 
žmonėms tas pats gaminys kelia kiek skirtingus poveikius. Kri- 
tinio galvojimo ir individualiosios atsakomybės, svarstant, kas 
yra tiesa, o kas — mistifikuotas melas, atsargos yra akivaizdžiai 
per mažos net formaliajame politiniame elite. Kartais net ding- 
čioja įtarimas, kad prieš visus iškrypėliškus prietarus ima veikti 


ne racionalumo, o viduramžiškų egzorcizmų logika. 

Todėl siūlyčiau pažiūrėti į oficialiosios aiškiaregystės reiški- 
nį ne iš Prezidentūros, o iš viešojo diskurso arba žiniasklaidos 
pusės. Šiame kontekste itin išryškinčiau publicistikoje jau pa- 
stebėtą reiškinį, supinantį į vieną ganėtinai perversišką mazgą 
lietuviškąjį humorą ir žinojimą (informavimą). Kam nežinoma, 
kad populiariausia TV šou laida yra „Dviračio žynios“? Ji yra 
kartais visai sškmingo humoro laida, lygiai kaip sėkmingu gali- 
me laikyti ir humoro prezidento Vytauto Šerėno pasirodymą 
rinkimuose. Tai yra taip gerai perkama, kad net mažiau sėk- 
mingos kitų TV šou laidos ima kopijuoti laidos pozicijas. Juo- 
kautojai dažniausiai pasirenka TV informacinių laidų vedėjų- 
žurnalistų vaidmenis. Scenografija imituoja vietas, iš kurių tu- 
rėtų sklisti tikros žinios, patikrinta informacija ir racionalios 
interpretacijos. Juokingiausi darosi net ne patys pajuokiami VIP, 
bet tie, kurie dar norėtų ką nors prasmingo pasakyti apie pasau- 
lį, kuriame gyvename. Tai perkama ir tai kelia juoką. Tuo pačiu 
metu tai primena kai kurių literatūros tyrinėtojų mintis, kad 
humoras ir racionalumas yra tarp savęs sietini dalykai. Štai ra- 
cionalizmo apkasų gynėjai — britai yra ir labai subtilaus humo- 
ro tauta. Mes greičiausiai pavadintini poetinės vaizduotės ir iro- 
niškos kalbos kaliniais — atitinkama ir humoro sklaida. 

Daryčiau tokią prielaidą: aiškiaregių kilstelėjimas į Lietuvos 
VIP rangą nėra tik paskutinių prezidento rinkimų rezultatas. 
Tai ilgesnio, pakankamai nesureikšminto proceso aukščiausioji 
stadija, kurioje šiurpas ir gėdos jausmas jau nebeleidžia ramiai 
nusėdėti daugeliui. Tuo pačiu metu kaip verslo ir ekologijos 
sandūroje, taip žinojimo ir žynių susilietimo vietoje pirmaeilę 
reikšmę įgyja ne sudėtingos intelektinės procedūros, o papras- 
čiausi moraliniai pasirinkimai tų, kurie tampo informavimo, 
linksminimo, galios ir verslo gijas. Tai nėra sudėtinga net ir ne- 


išlavintam protui, bet nepakeliamai sunku pasimetusiai sąžinei. 


ISTORIJOS PAMOKĖLĖ PRADEDANČIAJAM PARANOJIKUI, 
KURIS ŽINO, KAS VALDO PASAULĮ 


Vėluojantį Lietuvos pavasarį, kai trūksta vitaminų, kada lyg 
žiemos sniego nebelieka aukštųjų valstybės ir Bažnyčios ins- 
titucijų, kurių dar nebūtų apdergęs prezidentas, it parazitai 
apninka abejonės sveiko proto galiomis. 

Neretai tokiais atvejais lyg šiaudo griebiamasi istorijos, 
darant prielaidą, kad daug kas joje kartojasi. Kartojasi lyg 
ligos, nuo kurių norisi pasveikti. Po Vito Tomkaus publika- 
cijų ir vangios Lietuvos teisės institucijų reakcijos europie- 
čių akyse buvo atgaivintas užsispyrusių tamsybininkų ir an- 
tisemitų tautos įvaizdis. Praslinkus kelioms savaitėms nuo 
minėtų publikacijų pradžios, Marijos žemėje pasirodė ame- 
rikiečių televizininkai su naujomis sensacingo reportažo idė- 
jomis: išsiaiškinti, ar tiesa, kad prieškarinių Europos krepši- 
nio čempionų dalyvauta žydų žudynėse 1941 m. vasarą. Pa- 
saulyje ne tik alus buvo siejamas su krepšinio šalimi. Krepšinis 
— mūsų religija, mūsų tapatybės ir pasididžiavimo ženklas. 
O gal esame krepšinio čempionų, žydšaudžių ir antisemitiz- 
mo abėcėlę užmiršusių žiniasklaidos magnatų šalis? 

Tai vis yra mįslės, kurias turi įminti tie, kurie ruošiasi 
gyventi atvirame šiuolaikiniame pasaulyje. Pasaulyje, kuria- 
me žaibas jau nebelaikomas magiškos galybės įrankiu, o ra- 
ganos ir burtininkės apgyvendintos Holivudo rezervate. Ta- 


čiau it šventojo Gralio ieškantiems visų paslapčių visrakčio, 

kuriam pasiduotų visos durys, ir žaibas gali tapti lemties 
pranešimu. Taigi eikime tiesiog prie pamokėlės. Ji dar 9 de- 
šimtmečio pabaigoje, vėlyvosios „perestrojkos“ metu, buvo 
transliuota per Rusijos televiziją. 

Visi žinome, kad prieš šimtmetį - 1904 metais — įvyko 
rusų ir japonų karas, kuris baigėsi sensacinga modernėjančios 
Rytų nykštukės pergale prieš didžiausią pasaulio valstybę. Ru- 
sija prarado du svarbiausius savo laivynus, Korėjos ir Pietų 
Sachalino uostus ir net turėtas kasyklas Pietų Mandžiūrijoje. 
Tai pamokėlės pradedantiesiems paranojikams pradžia, kurią 
po daugelio dešimtmečių išaiškino rusų istorikai. 

Šio epizodo esmė slypi sąsajoje tarp Japonijos slaptųjų 
tarnybų, rusų juodašimčių ir gėdingos rusams karo baigties. 
Paaiškėjo, kad japonų žvalgybos strateginė veiklos kryptis 
Rusijoje buvo įsiskverbimas į antisemitines juodašimčių or- 
ganizacijas ir jų provokavimas kruviniems žydų pogromams. 
Žinia, baisiausi veiksmai buvo įvykdyti Kišiniove ir kituose 
pietiniuose miestuose. Šiurpios žudynės sukėlė demokratė- 
jančios rusų visuomenės protestus, tačiau — kaip aiškino ru- 
sų istorikai — ne be tos pačios japonų žvalgybos pastangų 
kraupios nuotraukos su pogromų scenomis labai greitai atsi- 
dūrė pasaulio spaudos puslapiuose. Tai trenkė it perkūnas iš 
giedro dangaus. Kokie tos operacijos padariniai? Ogi labai 
skaudžiai strateginiai: tuo metu, kai kone visą pasaulį api- 
plaukusi Rusijos imperijos Baltijos flotilė (arba seni rusų ka- 
liošai, kaip šmaikštavo ano meto Vakarų Europos spauda) 
atpūškavo prie apsiausto Port Arturo ir buvo metodiškai pa- 
skandinta japonų laivyno, pasibaisėję juodašimtiška minia 
Vakarų bankininkai tiesiog uždarė kreditines linijas rusų ka- 


riniam alkiui patenkinti. 


Žinoma, toli gražu ne vien tai lėmė karo baigtį, bet ne- 
abejotinai prisidėjo prie jos. Buvo daug daugiau rimtose is- 
torijos knygose aprašytų priežasčių, dėl kurių didžiausias tau- 
tų kalėjimas — Rusijos imperija — krito veidu į purvą. Žino- 
ma, ne japonų žvalgyba buvo rusiškojo antisemitizmo 
išradėja: ji tik provokavo viešas ir radikalias to antisemitizmo 
apraiškas. Grynakraujis rusų tamsybininkas su kruvinu kir- 
viu rankoje tiesiog buvo reikiamu metu išvestas į pasaulio 
dienos šviesą. 

Aiškumo dėlei galėtume priminti kitą daug mažesnės reikš- 
mės istorinį įvykį. Tai atsitiko prieš keliolika metų. Po Lietu- 
vos nepriklausomybės atkūrimo vykdytas sovietų represuotų 
asmenų reabilitacijos procesas tada tapo pasauline sensacija. 
Kaip tai įvyko, dar aiškinsis istorikai. Dabar turim tenkintis 
paprasta informacija. Dešimčių tūkstančių represuotų lietu- 
vių sąrašai atitekėjo iš žinybų, susijusių su KGB. Teisybės at- 
statymas ir nekaltai nukentėjusių žmonių reabilitavimas ma- 
sinės euforijos sąlygomis buvo suprantamai nekantrus, o įter- 
pimas į tuos sąrašus keleto žydšaudžių pavardžių — itin 
paprastas dalykas. Gal tai atsitiktiniai sutapimai. Gal specia- 
liai atlikti veiksmai. Tačiau anuomet žiniai, kad laisvę atgavę 
lietuviai reabilituoja savuosius žydšaudžius, patekti į didžiau- 
sius Vakarų dienraščius nereikėjo ilgų mėnesių... 

Šioje istorijoje nėra moralo. Slaptosios tarnybos savo ope- 
racijų scenarijuose dažniausiai nesiremia Dekalogu. Tačiau 
tie, kurie kartais į Dekalogą žvilgteri, patys gali susimąstyti. 
Tai gali būti padaroma ir lietuvišką pavasarį, kai trūksta vi- 
taminų, ir net jeigu — lyg Sauliaus Šaltenio „Riešutų duo- 


nos“ herojui — kartais norisi nusišauti. Iš gėdos. 

